**1-nji umumy okuw**

**Türkmenistanyň konstitusion kanunçylygynyň esaslary**

1. Kanunçylyk barada düşünje.
2. Konstitusiýanyň Konstitusiýasy, konstitusion özgertmeler.
3. Kanunlar, kodeksler we kadalaşdyryjy hukuk namalar.

Türkmenistanyň Hormatly Prezidenti Gurbanguly Berdimuhamedowyň ýolbaşçylygynda Türkmenistanyň Esasy Kanunynyň – Konstitusiýasynyň düzgünleri täze döwrüň talaplaryna laýyk getirildi. Onuň jemgyýetdäki orny we ähmiýeti güýçlendirildi.

Türkmenistanyň Konstitusiýasynda berkidilişi ýaly, Türkmenistan – demokratik, hukuk we dünýewi döwlet bolup, onda döwleti dolandyrmak prezident respublikasy görnüşinde amala aşyrylýar. Bu düzgünler Türkmenistanda adamyň we raýatyň hukuklaryna we azatlyklaryna aýratyn ähmiýetiň berilýändigini görkezýär.

Döwletiň demokratik häsiýeti Konstitusiýanyň 1-nji we 3-nji maddalarynda öz beýanyny tapýar.

**1-nji madda:**

**“**Türkmenistan demokratik, hukuk we dünýewi döwlet bolup, onda döwlet dolandyryşy prezident respublikasy görnüşinde amala aşyrylýar.

Türkmenistan öz çäginde häkimiýetiň h ökmürowanlygyna we dolulygyna eýedir, ol içeri we daşary syýasaty özbaşdak amala aşyrýar. Türkmenistanyň döwlet özygtyýarlygy we çägi bitewüdir hem bölünmezdir.

Döwlet Türkmenistanyň garaşsyzlygyny, özygtyýarlylygyny, çäk bitewüligini, konstitusion gurluşyny goraýar, kanunylygy we hukuk tertibini üpjün edýär.”

**3-nji madda:**

“Türkmenistanyň özygtyýarlylygy halk tarapyndan amala aşyrylýar, halk döwlet häkimiýetiniň ýeke-täk gözbaşydyr. Türkmenistanyň halky öz häkimiýetini gös-göni ýa-da wekilçilikli edaralaryň üsti bilen amala aşyrýar.

Halkyň hiç bir böleginiň, hiç bir guramanyň ýa-da aýry-aýry adamlaryň döwletde häkimiýeti eýelemäge haky ýokdur.”

 \*\*\*

Türkmenistanyň Esasy Kanuny hukuk ulgamynyň esasy pudaklary bolan Konstitusiýa, dolandyryş, raýat, zähmet, ekologiýa, maşgala, jenaýat we beýleki hukuk pudaklarynyň esaslaryny kesgitleýär.

 \*\*\*

Türkmenleriň taryhy 5 müň ýyl mundan ozal başlanýar. Türkmenler Gündogarda Hindistan, Günbatarda Ortaýer deňzi aralygynda döredilen dünýä gymmatlyklaryna dürli ugurlarda öz goşandyny goşdy, öz topragynda Änew, Altyndepe, Marguş, Parfiýa şalygyny, Seljuk türkmenleriniň şalyklaryny, Köneürgenç türkmen döwletini - jemi 70-den gowrak döwlet döretdi.

Türkmen döwleti 70 ýyldan-da gowrak ýyllaryň dowamynda SSSR-iň düzüminde boldy. Türkmenistany özbaşdak döwlet hökmünde berkarar eden hukuk namalaryna Türkmenistanyň Döwlet Özygtyýarlylygy hakyndaky jarnamasy we Türkmenistanyň Garaşsyzlygy hem-de döwlet gurluşynyň esaslary hakyndaky Konstitusion kanuny degişli hasap edilýär.

Türkmenistan SSR-niň Döwlet özygtyýarlylygy hakyndaky jarnamasy 1990-njy ýylyň 22-nji awgustynda Türkmenistanyň Ýokary Soweti tarapyndan kabul edildi. Bu jarnamanyň esasy maksady Türkmenistanyň bütin çäginde döwletiň häkimiýetiniň hökmürowanlygyny, özbaşdaklygyny, doly ygtyýarlylygyny, mizemezligini, daşary ýurtlar bilen gatnaşyklarda özüniň Garaşsyzlygyny we deňhukuklylygyny ykrar etmekden ybarat bolup durýar.

 Türkmenistanyň Konstitusiýasynda, Adam hukuklarynyň ählumumy jarnamasynda we halkara hukugynyň beýleki kadalarynda göz öňünde tutulan hukuklary hukuklary we azatlyklary üpjün etmegiň, kanun agalyk edýän ynsanperwer, demokratik jemgyýet gurmagyň hatyrasyna jar edýändigi bellenilýär.

 Türkmenistanda döwlet häkimiýeti ony **kanun çykaryjy** häkimiýete, **ýerine ýetiriji** häkimiýete we **kazyýet** häkimiýetine bölmek ýörelgesi boýunça amala aşyrylýar.

 Garaşsyz döwlet, ýagny Dünýä bileleşiginiň deň hukukly agzasy hökmünde Türkmenistan öz daşary syýasatyny özbaşdak düzýär we durmuşa geçirýär, Birleşen Milletler Guramasynyň we beýleki halkara guramalaryna (Ýewropada howpsuzlyk we hyzmatdaşlyk guramasy, Garaşsyz döwletleriň arkalaşygy, Ykdysady hyzmatdaşlyk guramasy ýaly) gös-göni girýär, diplomatik, konsullyk, söwda we beýleki gatnaşyklary amala aşyrýar, olar bilen ygtyýarly wekilçilikleri alyşýar, halkara şertnamalaryny baglaşýar.

 Türkmenistanyň öz döwlet nyşanlary: baýdagy, tugrasy, senasy bar.

\*\*\*

 Konstitusiýa sözi “constitus” diýen latyn sözünden gelip çykyp, “tassyk etmek, dikeltmek” diýmekligi aňladýar. Gadymy döwürlerde hem “Konstitusiýa” sözi ulanylypdyr. Ýöne ol konstitusiýanyň häzirki zaman düşünjesine laýyk gelmändir.

 Konstitusiýa sözi „constitus” diýen latyn sözünden gelip çykyp, „tassyk etmek, dikeltmek― diýmekligi aňladýar. Gadymy döwürlerde hem ***„konstitusiýa*―** sözi ulanylypdyr. Ýöne ol konstitusiýanyň häzirki zaman düşünjesine laýyk gelmändir. Täze konstitusiýa adatça täze döwlet emele gelende, jemgyýetçilik gurluşynda düýpli özgerişlik bolan ýagdaýynda kabul edilýär.

Türkmenistanyň Konstitusiýasy hem 1992-nji ýylyň 18-nji maýynda kabul edildi. Türkmenistanyň Konstitusiýasynyň 81-nji maddasyna laýyklykda, *Türkmenistanyň Mejlisi:* Türkmenistanyň Konstitusiýasyny we kanunlary üýtgetmeler we goşmaçalar girizýär, olaryň ýerine ýetirilişine gözegçiligi we olara resmi düşündiriş bermegi amala aşyrýar.

Konstitusion kanunlar diýlip, Türkmenistanyň Konstitusion gurluşynyň esaslaryna düýpli täsir edýän kanunlara düşünilýär. Konstitusiýa Esasy Kanun bolmak bilen beýleki adaty kanunlardan tapawutlanýar. Ilki bilen Konstitusiýa iň ýokary hukuk güýjüne eýe bolan kanundyr. Bu kada Türkmenistanyň Konstitusiýasynyň 8-nji maddasyndan gelip çykýar, ýagny döwletiň, onuň ähli edaralarynyň we wezipeli adamlarynyň hereketleri diňe hukuk hem kostitusion gurluş arkaly amala aşyrylýar.

Türkmenistanyň Konstitusiýasy döwletiň Esasy Kanunydyr. Onda berkidilen kadalar we düzgünler gös göni hereket edýär. **Konstitusiýa ters gelýän kanunlaryň we beýleki hukuk namalarynyň ýuridik güýji ýokdur.** Konstitusiýanyň aýratyn kabul ediliş hem-de üýtgetme, goşmaça giriziliş tertibi bolýar. Bu bolsa onuň durnukly häsiýete eýe bolmalydygyndan gelip çykýar. Beýle diýildigi her bir döwlet Esasy Kanuny kabul edende köp wagtlaýyn uzak möhleti göz öňünde tutup kabul edýär. **Konstitusiýanyň ýene-de bir aýratynlyklarynyň biri ol mazmuny boýunça jemgyýet we döwlet gurluşynyň esaslaryny düzgünleşdirýär.**

**Daşary syýasat – bu halkara gatnaşyklary ulgamynyň aktorlarynyň, ýagny döwletleriň, halkara guramalarynyň, hökümete degişli däl guramalaryň, trans milli korporasiýalaryň köp ugurly özara gatnaşyklaryny öz içine alýan hereketleriň jemidir.**

Daşary syýasat babatda aýdanymyzda, Türkmenistan hoşniýetli, parahatçylygy söýüji daşary syýasaty ilkinji günlerden işläp düzdi we ony kämilleşdirip, yzygiderli alyp barýar. Şu güne çenli biziň döwletimiz birnäçe halkara guramalarynyň agzasy boldy. Dünýäniň köp döwletleri bilen hyzmatdaşlygy ýola goýdy. **1992-nji ýylyň mart aýynyň 2-sinden bäri hem Birleşen Milletler Guramasynyň agzasydyr.**

Türkmenistan dünýä bileleşiginiň durmuşyna çuňňur ornaşýar. Halkara guramalarynyň köpüsine agzalyga girmegi, daşary syýasatda parahatçylykly ýaşaşmak, güýç ulanmazlyk, beýleki döwletleriň içerki işlerine gatyşmazlyk ýörelgeleriniň pugta berjaý edilmegi onuň dünýädäki abraýyny artdyrýar.

**Türkmenistanyň Konstitusiýasy** girişden, 142 maddadan, 8 bölümden, 6 bapdan ybarat. Onuň I bölümi **„Türkmenistanyň konstitusion gurluşynyň esaslary**― diýlip atlandyrylýar hem-de 1–24-nji maddalary özünde jemleýär. Bu bölümde döwletiň esasy alyp barýan ugry, döwlet häkimiýet bölünişigi, Türkmenistanyň raýatlarynyň hem-de daşary ýurt raýatlarynyň hukuk ýagdaýlarynyň esaslary we başgalar kesgitlenilýär. Konstitusiýanyň II bölümi **„Türkmenistanda adamyň we raýatyň esasy hukuklary, azatlyklary hem borçlary**― diýlip atlandyrylyp, ol 25–65-nji maddalary özünde berkidýär. Adam hukuklary baradaky mesele döwletimizde amala aşyrylýan syýasatlaryň özeni bolup durýar. Türkmenistanyň Konstitusiýasynyň III bölümi **„Türkmenistanda döwlet häkimiýet edaralarynyň ulgamy**― diýlip atlandyrylyp, ol özünde 6 baby jemleýär. 1-nji bap „Umumy düzgünler” (66–67-nji maddalar), 2-nji bap „Türkmenistanyň Prezidenti” (68–76-njy maddalar), 3-nji bap „Türkmenistanyň Mejlisi” (77–90-njy maddalar), 4-nji bap „Türkmenistanyň Ministrler Kabineti” (91–95-nji maddalar), 5-nji bap „Kazyýet häkimiýeti” (96–108-nji maddalar) 6-njy bap „Döwlet häkimiýetiniň ýerli edaralary” (109–114-nji maddalar) diýlip atlandyrylýar. Esasy kanunyň IV bölümi „Ýerli öz-özüňi dolandyryş” (115–118-nji maddalar), V bölüm „Saýlaw ulgamy, sala salşyk” (119–128-nji maddalar), VI bölüm „Prokuratura” (129–133-nji maddalar), „Ykdysadyýet we maliýe-karz ulgamy” (134–139-njy maddalar), VIII bölüm „Jemleýji düzgünler” (140–142-nji maddalar) diýlip atlandyrylýar.

Döwrüň talabyna görä, Esasy Kanun hem, onuň esasynda kabul edilýän kanunlar hem ösýär, özgerýär, kämilleşýär. Kanunçylygy kämilleşdirmek döwlet gurluşyny ösdürmekligiň esasy ugrudyr. Türkmenistanyň ilkinji gezek 1995-nji ýylyň dekabr aýynyň 12-sine hemişelik Bitaraplygyny almaklygy bilen, 1995-nji ýylyň dekabr aýynyň 27-sine Türkmenistanyň Konstitusiýasynyň 1-nji we 6-njy maddalaryna üýtgetmeler we goşmaçalar girizildi. 1999-njy ýylyň dekabr aýynyň 29-nda, 2003-nji ýylyň awgust aýynyň 15-inde, 2005-nji ýylyň oktýabr aýynyň 25inde, 2006-njy ýylyň dekabr aýynyň 26-synda, 2008-nji ýylyň sentýabr aýynyň 26-synda döwlet gurluşynyň kanuny binýadyny has kämilleşdirmek maksady bilen, Türkmenistanyň Konstitusiýasyna üýtgetmeler we goşmaçalar girizildi. **(Dowam etmeli)**

„Türkmenistanyň konstitusion gurluşynyň esaslary” diýen bölümiň özi türkmen jemgyýetiniň we döwletiniň häsiýetiniň has möhüm özenini özünde jemleýär. **Konstitusiýa gurluşy we onuň esaslary konstitusiýa hukugynyň bir instituty hasaplanyp,** döwletiň we jemgyýetiň ösüşinde konstitusiýa hukuk ýörelgeleriniň, kadalarynyň jemi bolup durýar.

Biziň döwletimiz günsaýyn ösüp, onda her bir ädimde demokratik özgerişlikler bolup geçýär. Türkmenistan döwletimiziň alyp barýan baş ugry Türkmenistanyň Konstitusiýasynyň 1-nji maddasynda öz beýanyny tapýar, ýagny Türkmenistan demokratik, hukuk we dünýewi döwlet bolup, onda döwleti dolandyrmak prezident respublikasy görnüşinde amala aşyrylýar. Şonuň ýaly-da Türkmenistan kanun esasynda hemişelik bitaraplyk hukuk ýagdaýyna eýedir. Bu barada Türkmenistanyň Konstitusiýasynyň 2-nji maddasynda şeýle bellenýär: **“Türkmenistan dünýä bileleşigi tarapyndan ykrar edilen we kanun esasynda berkidilen hemişelik bitaraplyk hukuk ýagdaýyna eýedir.**

**Birleşen Milletler Guramasy özüniň Baş Assambleýasynyň 1995-nji ýylyň 12-nji dekabryndaky hem-de 2015-nji ýylyň 3-nji iýunyndaky “Türkmenistanyň hemişelik bitaraplygy” Rezolýusiýalarynda Türkmenistanyň yglan eden hemişelik bitaraplyk hukuk ýagdaýyny ykrar edýär we goldaýar; Türkmenistanyň bu hukuk ýagdaýyna hormat goýmaga we ony goldamaga, şeýle hem onuň garaşsyzlygyna, özygtyýarlylygyna we çäk bitwüligine hormat goýmaga Birleşen Milletler Guramasynyň agzalary bolan döwletleri çagyrýar.**

**Türkmenistanyň hemişelik bitaraplygy onuň içeri we daşary syýasatynyň esasy bolup durýar.”**[[1]](#footnote-1)

 Konstitusiýanyň 1-nji maddasyndan gelip çykyşyna görä, Türkmenistan döwletiniň **dolandyryş görnüşi prezident respublikasy**, **döwlet çäk-gurluş görnüşi boýunça unitar**, **syýasy düzgün görnüşi boýunça bolsa demokratik** döwletdir. Turuwbaşdan Türkmenistanyň territoriýasy (çägi) emele gelen serhetlerde eldegrilmesizligi we bölünmezligi, dolandyryş görnüşiniň **respublika** görnüşinde boljakdygy hakynda, döwlet häkimiýetiniň eýesiniň bolsa halkdygy, onuň öz häkimiýetini gös-göni sala salşygyň (referendumyň) we wekilçilikli edaralaryň üsti bilen amala aşyrýandygy barada **„Türkmenistanyň garaşsyzlygy we döwlet gurluşynyň esaslary hakyndaky konstitusion kanunda**” berkidildi. Diýmek, eger-de döwlet baştutany öz wezipesini saýlaw esasynda eýeleýän bolsa, respublika; emma döwlet baştutany öz wezipesini nesilden-nesle ýa-da ömürlik geçirýän bolsa, onda oňa monarhiýa diýilýär. **Unitar** bolsa „unus” diýen latyn sözünden gelip çykyp, **„bir, bitewi, ýeke-täk”** diýmekligi, **demokratiýa bolsa, „demos–halk, cratus–häkimiýet”** diýen sözlerden gelip çykyp, **„halk häkimiýeti”** diýmekligi aňladýar.

Esasy Kanunymyzyň 3-nji maddasynda demokratiýa sözüniň manysy açylyp görkezilýär, onda: „Türkmenistanyň özygtyýarlylygyny halk amala aşyrýar, halk döwlet häkimiýetiniň ýeke-täk gözbaşydyr. Ol öz häkimiýetini gös-göni ýa-da wekilçilikli edaralaryň üsti bilen amala aşyrýar. Türkmenistanyň halky öz häkimiýetini gös-göni ýa-da wekilçilikli edaralaryň üsti bilen amala aşyrýar.

Halkyň hiç bir böleginiň, hiç bir guramanyň ýa-da aýry-aýry adamlaryň döwletde häkimiýeti eýelemäge haky ýokdur” diýilýär[[2]](#footnote-2). Türkmenistanyň Konstitusiýasynyň ähli maddalarynda demokratik ýörelgelerden ugur alynýar. Mysal üçin, häkimiýet halka degişli (3-nji madda), döwlet Baştutany halk tarapyndan saýlanylýar (70-nji madda), Mejlisiň deputatlary, halk maslahatlarynyň agzalary, geňeş agzalary (121-nji madda) halk içinden saýlanylýar, döwlet we jemgyýetçilik durmuşyna degişli möhüm meseleleri çözmek üçin ählihalk sala salşyklary we ýerli sala salşyklar geçirilýär (124-nji madda). **Unitar döwletlerde federatiw döwletlerden tapawutlylykda bir bitewi territoriýasy dolandyryş-çäk birliklerden durýar.** Unitar döwletiň ýeke-täk Konstitusiýasy, bir kanun çykaryjy edarasy, ýeke-täk dolandyryş ulgamy, bir kazyýet ulgamy, bir raýatlygy we ş.m. bolýar. Türkmenistanyň Konstitusiýasynyň 23-nji maddasyndan ugur alsak: „Türkmenistanyň çägi welaýatlara, etraplara, şäherlere we beýleki dolandyryş-çäk birliklerine bölünýär. Dolandyryş-çäk birliklerini döretmegiň we üýtgetmegiň tertibi kanun bilen kesgitlenýär.[[3]](#footnote-3) Özbaşdaklygyň gazanylmagy, onuň Esasy Kanunda berkidilmegi, biziň halkymyza öz ykbalyny özi kesgitlemäge doly mümkinçilikleri döretdi. Biziň döwletimizde kanunyň, hukugyň ýokarylygy Konstitusiýanyň esasynda hem ykrar edilýär. Türkmenistanyň Konstitusiýasynyň 6-njy maddasynda: **„Türkmenistanda döwlet häkimiýeti kanun çykaryjy, ýerine ýetiriji we kazyýet häkimiýetlerine bölünýär, olar biri-birini deňagramlaşdyryp, özbaşdak hereket edýärler.”** diýip kesgitlenilýär.[[4]](#footnote-4)

Döwletiň kanun çykaryjy edaralaryna **häkimiýet** diýilýär. **Hökümet** – döwleti edara ediji, iş dolandyrjy gurama. Hökümet öz işinde häkimiýetiň çykaran kada-kanunlaryndan ugur alyp işleýär. **Hukuk döwleti hökmany suratda adalatly döwlet bolmalydyr.** Sebäbi hukuk hem-de adalat diýen düşünjeler biri-birinden aýrylmaz baglanyşyklydyr. Ösen döwletlerde hukugyň dabaralanmagyna adalatyň dabaralanmagy hökmünde garalýar.

**Hukuk başlangyçlarynda gurlan we hukuga tabyn bolan döwlet – hukuk döwleti diýlip ykrar edilýär.** Türkmenistan halkara gatnaşyklarynda özara hormat goýmaklyga, oňşuklylyga, ynsanperwerlige esaslanyşy ýaly, özüniň içerki durmuşynda-da şol ýörelgelerden ugur alýar. Döwletde we jemgyýetde milletara we sebitara ylalaşygyň, geçirimliligiň, durmuş hyzmatdaşlygynyň ykrar edilmegi Türkmenistan döwletiniň içerki syýasatynyň öňe tutýan ugrudyr. Häzirki wagtda döwletimizde Türkmenistanyň Prezidenti Gurbanguly Berdimuhamedowyň baştutanlygynda adam hukuklaryny doly kepillendirmek ugrunda dürli görnüşdäki döwlet ähmiýetli çäreler durmuşa ornaşdyrylýar. Hormatly Prezidentimiziň bu adalatly döwlet syýasaty adam mertebesiniň ýokarlanmagyna, ilatyň durmuş ýagdaýynyň ýokary derejede saklanylmagyna, erkin we adalatly jemgyýetiň gurulmagyna gönükdirilendir. **Adam hukuklary barada döwlet syýasaty adamyň esasy hukuklary we azatlyklaryny hemde bu hukuklara we kanuny bähbitlerine bolan kepillerini, goragyny, adamyň fiziki we bedeni taýdan ösüşini, milli gymmatlyklaryň ruhy ösüşi bilen utgaşmaklygyny öz içine alýar.**

Türkmenistanyň Prezidenti Gurbanguly Berdimuhamedowyň döwlet baştutanlygyna geçmegi bilen türkmen döwletiniň ösüşi **„Döwlet adam üçindir.** Biziň döwletimiz we jemgyýetimiz üçin adamdan , onuň bähbitlerinden ýokarda durýan baýlyk ýokdur― diýen ýörelgelere esaslanýar.

Türkmenistan özüni **dünýewi döwlet** diýip ykrar etdi. Umuman, **dünýewi döwlet** diýlende, **diniň döwlet işlerinden aýry hereket etmekligine** düşünilýär.

 Türkmenistanda dünýewi döwletiň gurulmagy we onuň kemala gelmegi Esasy Kanunymyzda özüniň giň beýanyny tapdy. Türkmenistanyň Konstitusiýasynyň 18-nji maddasynda bellenilişine görä: **„ Döwlet dinleriň we dine uýmagyň erkinligini, olaryň ;kanunyň öňünde deňligini kepillendirýär. Dini guramalar döwletden aýrydyr, olaryň döwletiň işine gatyşmagyna we döwletiň wezipelerini ýerine ýetirmegine ýol berilmeýär.**

**Döwletiň bilim ulgamy dini guramalardan aýrydyr we ol dünýewi häsiýete eýedir.**”[[5]](#footnote-5)

Her bir döwletiň taryhynda onuň daşary syýasat gatnaşyklaryna goşulyşmagynyň we ilerläp başlamagynyň pursady hökmünde hasaba alyp boljak seneler bar. 1995-nji ýylyň dekabr aýynyň 12-si Türkmenistanyň durmuşynda şeýle sene bolup durýar. Şol gün Birleşen Milletler Guramasynyň Baş Assambleýasy „Türkmenistanyň hemişelik Bitaraplygy” kararnamasyny kabul etdi, şol kararnamada bolsa BMG-niň agzalary bolan döwletleriň Türkmenistany hemişelik Bitarap döwlet hökmünde ykrar etmegi, Türkmenistanyň şu halkara-hukuk derejesine, onuň garaşsyzlygyna, özygtyýarlylygyna we ýerleriniň bitewüligine sarpa goýmagy we olary goldamagy göz öňünde tutulýar. BMG-niň Baş Assambleýasynyň ýörite kararnamasynyň kabul edilmegi Türkmenistanyň parahatçylygy söýüjilikli daşary syýasat ugrunyň, halkara işlerine onuň iş bähbitli ornunyň Milletler Bileleşigi tarapyndan ykrar edilmegi boldy.

2016-njy ýylda ýurdumyzda Hormatly Prezidentimiziň ýolbaşçylygynda amala aşyrylan konstitusion özgertmeleriň çäginde Türkmenistanyň hemişelik Bitaraplygy bilen baglanyşykly hukuk kada Konstitusiýamyzyň täze rejelenen görnüşinde öz beýanyny tapdy. Türkmenistanyň Konstitusiýasynyň 2-nji maddasynda şeýle bellenilýär:

“Türkmenistan dünýä bileleşigi tarapyndan ykrar edilen we kanun esasynda berkidilen hemişelik bitaraplyk hukuk ýagdaýyna eýedir.

Birleşen Milletler Guramasy özüniň Baş Assambleýasynyň 1995-nji ýylyň 12-nji dekabryndaky hem-de 2015-nji ýylyň 3-nji iýunyndaky «Türkmenistanyň hemişelik bitaraplygy» Rezolýusiýalarynda Türkmenistanyň yglan eden hemişelik bitaraplyk hukuk ýagdaýyny ykrar edýär we goldaýar; Türkmenistanyň bu hukuk ýagdaýyna hormat goýmaga we ony goldamaga, şeýle hem onuň garaşsyzlygyna, özygtyýarlylygyna we çäk bitewüligine hormat goýmaga Birleşen Milletler Guramasynyň agzalary bolan döwletleri çagyrýar.

Türkmenistanyň hemişelik bitaraplygy onuň içeri we daşary syýasatynyň esasy bolup durýar.”[[6]](#footnote-6)

**2017-nji ýylyň 2-nji fewralynda BMG-niň Baş Assambleýasynyň 71-nji maslahatynda 12-nji dekabry Halkara Bitaraplyk güni diýip yglan etmek hakyndaky Rezolýusiýa biragyzdan kabul edildi.** Şeýle ýokary halkara derejesindäki çözgüdiň kabul edilmegi Türkmenistanyň daşary syýasatynyň umumadamzat bähbitlerine laýyk gelýänligini we onuň hemişelik bitaraplygynyň dünýäde parahatçylygy, howpsuzlygy we durnukly ösüşi üpjün etmekde wajyp orun tutýanlygyny subut etdi.[[7]](#footnote-7)

2008-nji ýylda Türkmenistanyň Konstitusiýasy, girizilen üýtgetmelere görä, döwletiň konstitusion gurluşynyň ykdysady esaslarynyň ýörelgelerini berkitdi. Şeýle hem 2016-njy ýylda ýurdumyzyň Konstitusiýasynyň täze rejelenen görnüşine **ykdysadyýet we maliýe-karz** bölüminiň girizilmegi häzirki zaman bazar ykdysadyýeti şertlerinde düýpli ykdysady özgertmeleri amala aşyrmaklygy kanunçylyk taýdan giň mümkinçilikler döredi.

 Bu Türkmenistanyň Konstitusiýasynyň 134–139-njy maddalarynda öz beýanyny tapdy, ýagny Türkmenistanyň ykdysadyýeti bazar gatnaşyklary ýörelgelerine esaslanýar. Döwlet telekeçiligi höweslendirýär we goldaýar, kiçi we orta işewürligiň ösmegine ýardam edýär. Türkmenistan döwletiniň döremegi bilen halkymyzyň geçmişi, şu güni we geljegi bitewülige eýe boldy. Özbaşdak milli döwletliligimizi alamatlandyrýan milli döwlet nyşanlarymyz döredildi. Türkmenistanyň Konstitusiýasynyň 22-nji maddasynda: „ Türkmenistanyň özygtyýarly döwlet hökmündäki nyşanlary – Döwlet baýdagy, Döwlet tugrasy, Döwlet senasy bardyr. Döwlet nyşanlarynyň ýazgysy we olary peýdalanmagyň tertibi kanun bilen kesgitlenýär.” diýlip kesgitlenilýär.

Şeýle kanun 1992-nji ýylyň fewral aýynyň 19-ynda kabul edildi. Baýdagymyzyň ýaşyl reňki ýaşaýyş ýaly ýaşyl ýaýlalarymyzy, ondaky haly gölleri adamlaryň ýaşaýyş durmuşyny, Aý bilen ýyldyz bolsa ata-babalarymyzyň ynançlaryna goýulýan hormaty alamatlandyrýar. Ýyldyz bakylygy aňladýar. Bu arzuwyň, ýagtylygyň, adalatyň alamatydyr. Baýdakdaky Aýyň gapdalynda ýyldyzlaryň parlap durmagy, olaryň biri-birini şöhlelendirýändiginiň alamatydyr. Ýyldyzlaryň sanynyň bäş bolmagy tebigatda adamyň aňly-başly ýaşaýşyny kesgitleýän: ys, ses, ýagtylyk, tagam we mukdar (möçber) bilen düşündirilýär. Baýdagymyzdaky ýyldyzlar bäş mukaddesligi, ýagny berk ynamy, arzuw-hyýallarymyzy, adalat döwletini gurandygymyzy, saýlap alan ýolumyzyň dogry we aýdyňlygyny, uzak-uzak nesillerden-nesle dowam etjek bagtyýarlygymyzy hem aňladýandyr.

Jemgyýetdäki bolup geçýän özgerişliklere görä döwlet nyşanlaram üýtgeýär. Biziň döwletimize täze hukuk derejesiniň berilmegi bilen 1997-nji ýylyň ýanwar aýynyň 29-nda „Türkmenistanyň Döwlet baýdagy hakynda” Türkmenistanyň kanunyna üýtgetmeler we goşmaçalar girizmek hakynda döwlet kanuny kabul edildi. Öňki kanunyň 1-nji maddasynda: „Türkmenistanyň Döwlet baýdagy milletiň agzybirliginiň we garaşsyzlygynyň netijesidir” diýlip kesgitlenen bolsa, indi ol: „Türkmenistanyň Döwlet baýdagy milletiň agzybirliginiň hem garaşsyzlygynyň we döwletiň bitaraplygynyň nyşanydyr” diýlip berkidildi. Biziň halkymyzyň aýratynlyklary, mertebesiniň belentligi onuň Tugrasynda jemlenendir. 2000-nji ýylyň noýabr aýynyň 27-sinde Türkmenistanyň Döwlet tugrasy hakyndaky kanun kabul edildi we şol barada düzgünnama tassyklanyldy. Türkmenistanyň Döwlet tugrasy Türkmenistanyň Döwlet häkimiýetiniň nyşanydyr. Döwlet özygtyýarlylygynyň we garaşsyzlygynyň ýene bir alamaty onuň dabaraly senasynyň bolmagydyr. 1996-njy ýylda Halk Maslahatynyň, Ýaşulular Maslahatynyň, Umumymilli „Galkynyş” hereketiniň Baýramaly şäherinde geçirilen bilelikdäki mejlisinde “Türkmenistanyň Döwlet senasy hakyndaky” kanun kabul edildi. Şol kanunyň 2-nji maddasyna laýyklykda „Döwlet senasy Garaşsyz we Bitarap Türkmenistanyň nyşanydyr we milletiň agzybirligini hem jebisligini janlandyryp görkezýär”. 2003-nji ýylyň awgust aýynyň 14–16-synda Türkmenistanyň Halk Maslahaty geçirilip, onda „Türkmenistanyň Döwlet tugrasy hakyndaky” we „Türkmenistanyň Döwlet baýdagy hakyndaky” kanunlar kabul edildi. Kanunyň täze görnüşinde döwletimiziň şu agzalan nyşanlarynyň keşbine üýtgetmeler girizildi. Mundan beýläk türkmen halkynyň beýik ruhy däpleriniň mizemez alamaty hökmünde Oguz hanyň ýyldyzy diýlip, at galan sekizgyraňlyk girizildi. Türkmenleriň geçmişinde sekizgyraňlyk her hili görnüşde gabat gelýär. Esasan-da, ol türkmen döwletiniň nyşanlarynda ulanylypdyr. Özbaşdak döwlet bolup garaşsyzlyk ýoluna düşenimizden soň, öz döwlet sylaglarymyz we hormatly atlarymyz hem döredildi. Mysal üçin: „Ruhnama”, „Prezidentiň ýyldyzy”, „Galkynyş” ordenleri, „Altyn Aý”, „Edermenlik”, „Gaýrat” medallary, „Türkmenistanyň hormatly il ýaşulusy”, „Türkmenistanyň halk mugallymy” we ş.m. Döwlet sylaglary Türkmenistanyň Mejlisi (Parlamenti) tarapyndan döredilýär. 2005-nji ýylyň 7-nji dekabrynda „Türkmenistanyň döwlet sylaglary hakynda” Türkmenistanyň täze kanuny kabul edildi. Bu kanunyň 1-nji maddasynda: „Türkmenistanyň Gahrymany diýen at, Türkmenistanyň ordenleri, medallary we hormatly atlary döwletiň we jemgyýetiň öňünde bitirilen aýratyn hyzmatlar üçin berilýän döwlet sylaglarydyr” diýlip kesgitlenilýär. Türkmen halkynyň taryhyndaky şanly seneler mynasybetli döredilen ýubileý medallary hem bar. Muňa mysal edip „Watana bolan söýgüsi üçin”, „Beýik Watançylyk urşunda gazanylan Ýeňşiň 60 ýyllygyna” ýubileý medallaryny görkezmek bolar. Türkmenistanyň Konstitusiýasyna laýyklykda Türkmenistanyň ordenleri we medallary Türkmenistanyň Mejlisi tarapyndan döredilýär, hormatly atlary bolsa bellenilýär. 2007-nji ýylyň iýul aýynyň 13-ne „Döwlet sylaglary barada Türkmenistanyň käbir kanunçylyk namalaryna üýtgetmeler we goşmaçalar girizmek hem-de olaryň käbirini güýjüni ýitiren diýip hasap etmek hakynda” Türkmenistanyň kanuny kabul edildi. Türkmenistanyň döwlet sylaglaryna mynasyp bolan adamlar Türkmenistanyň kanunçylygynda bellenen tertipde ýeňilliklerden peýdalanýarlar. Her bir döwletiň we jemgyýetiň baş aýratynlyklarynyň biri milli dili hasaplanýar. Türkmenistan döwleti hem garaşsyzlygyna eýe bolandan soňra, öz milli diliniň – türkmen diliniň derejesini belende göterdi. Türkmenistanyň Konstitusiýasynyň 21-nji maddasyna laýyklykda „ Türkmenistanyň döwlet dili türkmen dilidir. Türkmenistanyň ähli raýatlaryna öz ene dilini peýdalanmak hukugy kepillendirilýär.”

Döwlet diliniň konstitusion derejä eýe bolmagy döwlet dolandyryş işlerinde-de onuň giň gerim almagyna alyp barýar. 1990-njy ýylyň 24-nji maýynda Türkmenistan SSR-niň „Dil hakyndaky― kanuny kabul edildi. Şu kanunyň esasynda türkmen diline döwlet dili derejesi berildi. Metbugatyň berýän habaryna görä, häzir Ýer ýüzünde 2796 dilde gepleşilýär, emma bary-ýogy 118 döwlet dili bar. Türkmenistanda 40-dan gowrak milletiň wekili ýaşaýar. Dürli milletiň wekilleri agzybirlikde egin-egne berip, beýik garaşsyzlygymyzy berkitmek üçin arman-ýadaman zähmet çekýärler. Döwletimizde olaryň dinine, däp-dessurlaryna, diline hormat goýulýar. Olaryň hukuklary we azatlyklary deň derejede goralýar.

**2-nji umumy sapak**

**Türkmenistanyň döwlet (konstitusion) hukugynyň esaslary.**

1. Adamyň we raýatyň hukuklary, azatlyklary we borçlary barada düşünje.
2. Türkmenistanyň Konstitusiýasynda adamyň hukuklarynyň, azatlyklarynyň we borçlarynyň berkidilmegi.
3. Türkmenistanda döwlet häkimiýet edaralarynyň ulgamy.

Adam hukuklary diýlende şahsyýetiň dogulmagy bilen oňa degişli bolan tebigy, ýagny elinden alyp bolmaýan hukuklaryna düşünilýär. Elinden alyp bolmaýan hukuklary diýlende, adatça, adamyň ýaşamaga bolan hukugy, azat ömür sürmäge, howpsuzlygy, eýeçilik, fiziki hem-de psihik eldegrilmesizligi, şahsyýetiň mertebesi, şahsy we maşgala syrlary we başga hukuklary degişli.

Türkmenistanyň raýatlarynyň syýasy hukuklarynyň ilkinjisi hökmünde, erkin pikir ýöretmäge we pikirini beýan etmäge, maglumatlary almaga bolan hukugy görkezmek bolar. Bu Türkmenistanyň Konstitusiýasynyň 42-nji maddasynda: “Her bir adama pikir we söz azatlygy kepillendirilýär. Hiç kimiň adama öz pikirini erkin beýan etmegini gadagan etmäge, şonuň ýaly-da ony kanuna laýyklykda ýaýratmaga päsgel bermäge hukugy ýokdur.

Hiç kim özüniň pikirini we ynam-ygtykadyny beýan etmegine ýa-da olardan ýüz döndermegine mejbur edilip bilinmez.

Her bir adamyň döwlet ýa-da kanun arkaly goralýan gaýry syrlary özünde saklaýan maglumatlardan başga maglumatlary kanunda gadagan edilmedik usulda erkin gözlemäge, almaga we ýaýratmaga hukugy bardyr.”[[8]](#footnote-8)

Adam hukuklary barada Türkmenistanyň goşulan halkara hukuk namalarynyň käbirlerini mysal getirsek, „Adamyň hukuklarynyň ählumumy jarnamasy”, (10.12.1948 ý.), „Raýatlar we syýasy hukuklar hakyndaky halkara ylalaşygy” (16.12.1966 ý.), „Ykdysady, durmuş we medeni hukuklar hakynda halkara ylalaşygy” (16.12.1966 ý.), „Çaganyň hukuklary hakyndaky konwensiýa” (20.11.1989 ý.) we başgalar. Adamyň hukuklary diýlende has giňişleýin düşünilýär. **Adamyň hukuklary we azatlyklary onuň haýsy döwlete degişlidigine garamazdan, çaganyň dogulmagy bilen ýüze çykýar.** **Ondan tapawutlylykda raýatyň hukuklary şahsyýetiň belli bir döwlete degişliligi bilen, ýagny raýatlyk hukuk ýagdaýy bilen baglanyşyklydyr.** Raýatlyk adam bilen döwletiň arasynda ýüze çykýan syýasy-hukuk baglanyşyk bolup durýar. Mysal üçin: Türkmenistanyň raýatlarynyň döwlet häkimiýet edaralaryna saýlamaga we saýlanylmaga haky bar. Türkmenistanyň raýatlary bolan her bir erkek kişi belli bir ýaşda gulluk etmäge borçludyrlar.

 Adamyň we raýatyň hukuklary hem-de azatlyklary öz gezeginde üç topara bölünýär: **1. Şahsy hukuklary we azatlyklary.** **2. Syýasy hukuklary.** 3. **Sosial-ykdysady hukuklary.** **Raýatyň şahsy hukuklary hem-de azatlyklary** “şahsyýet” diýen düşünjäniň özünden gelip çykýar. Şahsy hukuklar, köplenç, tebigy hukuklar bilen gabat gelýärler. Mysal üçin: adamyň ýaşamaga bolan hukugy, şahsy eldegrilmesizligi we azatlygy, raýatyň hukuklaryny çäklendirmek, ony hukuklaryndan mahrum etmek, oňa iş kesmek ýa-da jeza bermek bolmaz, beýle ýagdaýlara diňe kanunda göz öňüne tutulan halatlarda ýol berilýär. Şahsy durmuşyna eden-etdilikli gatyşylmagyndan, şonuň ýaly-da hat-habarlarynyň, telefon we beýleki aragatnaşyklarynyň syryny saklamak düzgüniniň bozulmagyndan (37-nji madda), öz namysyna we at-abraýyna hyýanat edilmeginden her bir raýatyň goranmaga (31-nji, 60-njy madda) hukugy bar. Her bir adamyň Türkmenistanyň çäginde ondan-oňa erkin gitmäge, ýaşajak ýerini saýlap almaga, (39-njy madda) ýaşaýyş jaýynyň eldegrilmesizligini goramaga (51-nji madda) hukugy bar.

 Konstitusiýa laýyklykda adamlaryň **sosial-ykdysady hukuklaryna** eýeçilik hem-de ony miras goýmaga hukuklary (47-48-nji maddalar), ähli raýatlaryň zähmet çekmäge, (49-njy madda) dynç almaga bolan hukuklary (50-nji madda), her bir raýatyň bilim almaga hukugy, (55-nji madda) abadanlaşdyrylan ýaşaýyş jaýyny edinmäge bolan hukugy (51-nji madda), Türkmenistanyň raýatlarynyň öz çeper, ylmy we tehniki döredijiligini erkin alyp barmaga bolan hukuklary (56-njy madda) degişlidir.

**Raýatlaryň syýasy hukuklary** raýatlaryň döwlet häkimiýeti bilen gatnaşyklarynda ýüze çykýan hukuklarydyr. Bulara mysal edip şulary görkezmek bolýar: Türkmenistanyň raýatlarynyň öz ynam-ygtykadyna erkin eýermäge we ony erkin beýan etmäge, (42-nji madda) kanunçylykda bellenen tertipde ýygnaklary, ýygnanyşyklary we ýörişleri geçirmek azatlygy (43-nji madda):

bu hukuk kadasynda görkezilýän, ýygnak diýen düşünje raýatlaryň syýasy hukuklaryny berkidýän kadalaşdyryjy hukuknamalarynda örän köp gaýtalanýan düşünjeleriň biri bolup, ol umumy ynançlary we garaýyşlary bolan adamlaryň, jemgyýetçilik guramanyň, maşgalanyň ýa-da kärdeşler arkalaşygynyň agzalarynyň umumy gyzyklandyrýan meselelere garap we ses köplügi arkaly çözgüt kabul etmek üçin bir ýere jemlenmegi bolup durýar.

Ýygnanşyk (miting) diýlende, adamlaryň durmuşynda ýüze çykýan möhüm syýasy, ykdysady we sosial meselelere garamak üçin şol adamlaryň ählisiniň bir ýere ýygnanyşmagyna düşünilýär.

Ýörişler (demonstrasiýalar) geçirmek diýlende bolsa, konstitusion hukukda, erkin köpçülikleýin ýörişleri (manifestasiýany)[[9]](#footnote-9) amala aşyrmaklygyň bir görnüşi bolan, jemgyýetde ýüze çykan haýsy-da bolsa bir meselä beýleki raýatlaryň we degişli döwlet häkimiýet edaralarynyň ünsüni çekmeklik üçin adamlaryň köçeleriň pyýadalar üçin niýetlenen ýerlerinde ýa-da çatryklarda geçirirýän köpçülikleýin guramaçylykly ýörişine düşünilýär.[[10]](#footnote-10) syýasy partiýalaryň düzümine girmäge bolan hukuklary, (44-nji madda) raýatlaryň saýlaw hukuklary we ş.m.

Ýygnaklar, ýygnanyşyklar we ýörişler döwlet hem-de jemgyýetçilik tertibiniň, raýatlaryň hukuklarynyň we kanuny bähbitleriniň, durmuş, ýaşaýyş hem ahlak kadalarynyň berjaý edilmegi bilen geçirilmelidir. Şol çäreleri geçirmezden öň degişli döwlet häkimiýet edaralary edaralary habarly edilmelidir. Şonuň ýaly-da görkezilen kadalaşdyryjy hukuknamalara laýyklykda ýygnaklary, ýygnanyşyklary we ýörişleri geçirmäge bolan hukugyň amala aşyrylmagy, beýleki adamlaryň hukuklarynyň we azatlyklarynyň durmuşa geçirilmegine zyýan etmeli däldir.

Türkmenistanyň Esasy Kanunynyň 4-nji maddasynda „ Türkmenistanda jemgyýetiň we döwletiň iň ýokary gymmatlygy adamdyr. Adamy goramak, goldamak we oňa hyzmat etmek döwlet häkimiýet edaralarynyň baş wezipeleridir.

Döwlet her bir raýatynyň öňünde jogapkärdir we şahsyýetiň erkin ösmegi üçin şertleriň döredilmegini üpjün edýär, raýatyň janyny, at-abraýyny, mertebesini, azatlygyny, şahsy eldegrilmesizligini, tebigy we aýrybaşgalanmaz hukuklaryny goraýar.” diýlip aýdylýan bu kadalar jemgyýetimiziň we döwletiň hukuk esaslaryny düzýär.

Türkmenistanyň Konstitusiýasynyň kabul edilmegi bilen, döwletde adam mertebesini has hem ýokary göterip, onuň mizemez hukuklaryny we azatlyklaryny üpjün etmekde, kanun bozulmalarynyň öňüni almakda hem-de jemgyýeti demokratiýalaşdyrmagyň ýolunda aýgytly ädimler ädildi. Türkmenistan adam hukuklaryny we azatlyklaryny doly derejede durmuşa geçirmek üçin zerur bolan syýasy, ykdysady, hukuk şertlerini döredýär. Türkmenistan raýat we adam barasynda dünýä bileleşigi tarapyndan ykrar edilen halkara hukugynyň ähli kadalaryny ýerine ýetirýär we hormatlaýar.

1948-nji ýylyň dekabr aýynyň 10-na „Adam hukuklarynyň ählumumy jarnamasy” yglan edildi. Bu jarnama ilkinji gezek adamyň esasy hukuklary we azatlyklary beýan edilen halkara resminamasydyr. Ählumumy jarnamanyň şeýle möhüm ähmiýete eýedigi göz öňünde tutulyp, onuň kabul edilen güni bolan dekabr aýynyň 10-y BMG tarapyndan **„Adam hukuklarynyň güni”** diýlip ykrar edildi. Türkmenistan döwleti hem öz milli kanunçylygynda şu jarnama esaslanýar. Türkmenistan halkara gatnaşyklarynda özara hormat goýmaklyga, oňşuklylyga, ynsanperwerlige esaslanyşy ýaly, özüniň içerki durmuşynda-da şol ýörelgelerden ugur alýar. Döwletde we jemgyýetde milletara we sebitara ylalaşygyň, geçirimliligiň, durmuş hyzmatdaşlygynyň ykrar edilmegi Türkmenistan döwletiniň içerki syýasatynyň öňe tutýan ugrudyr. **„Adam türkmen döwletiniň baş gymmatlygydyr, ýurdumyzda amala aşyrylýan ähli özgertmeler, ozaly bilen, halkyň durmuş derejesini ýokarlandyrmaga, adamlaryň bähbitlerini goramaga gönükdirilendir”** diýmek bilen, häzirki wagtda Türkmenistanyň Prezidenti Gurbanguly Berdimuhamedowyň baştutanlygynda adam hukuklaryny doly kepillendirmek ugrunda dürli görnüşdäki döwlet ähmiýetli çäreler durmuşa ornaşdyrylýar.

 Raýatlyk we syýasy hukuklar hakyndaky halkara Paktyň 19-njy maddasyndan ugur almak bilen Esasy Kanunyň 42-nji maddasynda Türkmenistanyň raýatlarynyň öz ynam-ygtykadyna erkin eýermäge we ony erkin beýan etmäge bolan hukuklary yglan edilýär we kepillendirilýär. Bu hukuklar gönüden-göni adamyň ruhy hem döredijilik erkinligine bolan hukuklarynyň aňlatmasy hökmünde çykyş edýär. Şonuň bilen birlikde-de pikir we söz azatlygy bolmazdan ylmy seljerişleri geçirmegiň, döredijilik we mugallymçylyk işi bilen meşgullanmagyň erkinligine, erkin saýlawlara bolan hukuklaryny amala aşyryp bilmejekdikleri öz-özünden düşnüklidir.[[11]](#footnote-11)

 Söz azatlygyna bolan hukuk – bu adamyň öz garaýyşlaryny köpçülikde erkin beýan etmäge bolan hukug ydyr. Bu hukuk gönüden-göni köpçülikleýin habar beriş serişdeleriniň azatlygy bilen baglanyşyklydyr.

 Türkmenistanyň raýatlarynyň ýene bir syýasy hukuklarynyň biri-de her bir raýatyň jemgyýetiň we döwletiň işlerini dolandyrmaga gös-göni ýa-da erkin saýlanan wekilleriň üsti bilen gatnaşmaga hukugydyr.

 Her bir raýatyň jemgyýeti we döwleti dolandyrmaga bolan hukugy – bu raýatlaryň Konstitusiýada berkidilýän esasy hukuklarynyň biri bolup, ol tutuşlygyna raýatlaryň jemgyýeti we döwleti dolandyrmaga bolan syýasy hukuklarynyň mazmunyny açyp görkezýär.

Türkmenistanyň Konstitusiýasynyň II bölümi **„Türkmenistanda adamyň we raýatyň hukuklary, azatlyklary we borçlary”** diýlip atlandyrylyp, onda adam hukuklary we azatlyklary giňden beýan edilip, bular Konstitusiýanyň 25–65-nji maddalarynda berkidilendir. Çünki adam hukuklaryny kepillendirmek milli kanunçylygyň özenini tutmak bilen demokratik, hukuk döwleti üçin mahsus bolup durýar. Ýurdumyzyň Konstitusiýasynda adamyň we raýatyň şahsy, syýasy, durmuş ykdysady hukuklary hem-de onuň döwlet tarapyndan goragy anyk görnüşde berlendir. Konstitusiýanyň girişinde hem adam hukuklarynyň goralmagy barada aýdylýar. „adamyň we raýatyň hukuklaryny we azatlyklaryny kepillendirip, jemgyýetde asudalygy we agzybirligi üpjün etmäge, halk häkimiýetiniň hem-de demokratik, hukuk, dünýewi döwletiň esaslaryny betmäge çalşyp,

Türkmenistanyň Esasy Kanunyny – şu Konstitusiýany kabul edýäris” diýip bellenýär. Türkmenistanyň Konstitusiýasy ilat üçin deňhukuklylygy kepillendirýär. Adam hukuklary babatdaky mesele döwletimizde amala aşyrylýan ykdysady we syýasy özgerişikler bilen hem aýrylmaz baglanyşyklydyr. Bu mesele her bir raýatyň azatlygyna, abadançylygyna, işine, durmuşyna, mertebesine degişlidir. Esasy Kanunymyzyň 26-njy maddasynda şeýle berkidilendir: „ Adamyň hukuklary we azatlyklary eldegrilmesizdir hem-de aýrybaşgalanmasyzdyr.

Konstitusiýa we kanunlara laýyk gelmeýän bolsa, adamyň hukuklaryny we azatlyklaryny çäklendirmäge hiç kimiň haky ýokdur.

Adamyň we raýatyň belli bir hukuklarynyň we azatlyklarynyň Konstitusiýada we kanunlarda sanalyp geçilmegi olaryň beýleki hukuklaryny we azatlyklaryny inkär etmek ýa-da kemeltmek üçin peýdalanylyp bilinmez.”

Türkmenistanda ýaşaýan raýatlaryň hemmesine olaryň haýsy millete degişlidigine, gelip çykyşyna, emläk we wezipe ýagdaýyna, ýaşaýan ýerine, diline, dine garaýşyna, syýasy ygtykatyna, haýsy partiýa degişlidigine garamazdan, olaryň deňhukuklylygy we azatlyklary Konstitusiýamyz tarapyndan kepillendirilýär. Türkmenistanyň Konstitusiýasynyň 32-nji maddasynda adamyň ýaşamaga we ony amala aşyrmagyň erkinligine hukugy bardyr, hiç kim ýaşamaga bolan hukugyndan mahrum edilip bilinmez. Her bir adamyň erkin ýaşamaga bolan hukugy döwlet tarapyndan kanun esasynda goralýar. Türkmenistandan ölüm jezasy ýatyrylandyr.

Türkmenistanyň milli syýasatynyň esasy umumy demokratik ýörelgelerden, ozaly bilen, adam hukuklaryndan ybarat. Konstitusiýa döwletimizde adam hukuklarynyň doly berjaý edilmegine kepil geçýän baş hukuk nama bolup durýar. Türkmenistanda raýatlaryň hukuklary we azatlyklary bilen deň derejede olaryň konstitusion borçlary hem berkidilýär. Türkmenistanyň çäginde ýaşaýan ýa-da wagtlaýyn bolýan her bir adam Türkmenistanyň Konstitusiýasyny, kanunlaryny berjaý etmäge we milli däp-dessurlaryny hormatlamaga borçludyr. Şeýle-de Konstitusiýamyza laýyklykda Türkmenistanyň raýatlary üçin döwlet salgytlaryny we gaýry tölegleri tölemek, Türkmenistanyň raýaty bolan her bir erkek kişä bolsa ählumumy harby borçlulyk göz öňünde tutulýar.

1. **Türkmenistanda döwlet häkimiýet edaralarynyň ulgamy.**

 Halk demokratiýasyna daýanyp, adalat jemgyýetini gurmaklyga tarap barýan Türkmenistan döwletimizi dolandyrmak Esasy Kanunymyzyň 1-nji maddasyna laýyklykda prezident respublikasy görnüşinde amala aşyrylýar. Türkmenistanyň Konstitusiýasynyň 141-nji maddasynda Konstitusiýanyň Türkmenistanda döwleti dolandyrmagyň prezident respublikasy görnüşinde amala aşyrylýandygy hakyndaky düzgünleriniň üýtgedilip bilinmeýänligi kesgitlenilýär.

**141-nji madda:**

“Konstitusiýanyň döwlet dolandyryşynyň prezident respublikasy görnüşi hakynda düzgünleri üýtgedilip bilinmez.”

Türkmenistanyň Konstitusiýasynyň III “Türkmenistanda döwlet häkimiýet edaralarynyň ulgamy” atly bölümiň 2-nji baby Türkmenistanyň Prezidentiniň hukuk ygtyýarlyklaryna bagyşlanýar (Türkmenistanyň Konstitusiýasynyň 68–76-njy maddalary). Türkmenistanyň Konstitusiýasyna laýyklykda Türkmenistanyň Prezidenti bilen Prezident bilen baglanyşykly hukuk meselelerini düzgünleşdirýän kanunlar hereket edýär. Olara 2006-njy ýylyň dekabr aýynyň 28-ne kabul edilen „Türkmenistanyň Prezidentiniň saýlawlary hakynda― Türkmenistanyň kanunyny, 2007-nji ýylyň iýul aýynyň 4-ne kabul edilen „Türkmenistanyň Prezidenti hakynda― Türkmenistanyň kanunyny mysal getirmek bolar. „Türkmenistanyň Prezidenti hakynda― Türkmenistanyň kanuny 5 bapdan, 20 maddadan ybarat bolup, Türkmenistanyň Prezidentiniň işiniň hukuk, ykdysady, guramaçylyk we beýleki esaslaryny kesgitleýär, onuň işini üpjün etmek boýunça döwlet kepilliklerini belleýär, şeýle hem öz ygtyýarlyklaryny ýerine ýetirmegini bes eden Türkmenistanyň Prezidentine we onuň maşgala agzalaryna kepillikleri üpjün edýär. Kanunyň 1-nji maddasyna laýyklykda Türkmenistanyň Prezidenti döwletiň we ýerine ýetiriji häkimiýetiň baştutanydyr, Türkmenistanyň iň ýokary wezipeli adamydyr, ol milli Garaşsyzlygyň we Türkmenistanyň bitaraplyk hukuk ýagdaýynyň, ýurt bitewüliginiň, Konstitusiýanyň we halkara ylalaşyklarynyň berjaý edilmeginiň kepili hökmünde çykyş edýänligi kesgitlenendir. Mundan başga-da Türkmenistanyň Prezidenti ýurduň Ýaragly Güýçleriniň Belent Serkerdebaşysydyr. Türkmenistanda ilkinji gezek Prezident saýlawlary 1990-njy ýylyň oktýabr aýynyň 27-sine geçirildi. Soňra täze kabul eden Konstitusiýamyzyň esasynda 1992nji ýylyň iýun aýynyň 21-ne täzeden Prezident saýlawlary geçirildi. Bu saýlawlaryň ikisinde hem Türkmenistanyň Prezidentligine Saparmyrat Ataýewiç Nyýazow saýlanyldy. 2007-nji ýylyň fewral aýynyň 11-ne Türkmenistanda Türkmenistanyň Prezidentiniň saýlawlary geçirildi. Bu saýlawda türkmen halky hormatly Prezidentimiz Gurbanguly Berdimuhamedowy biragyzdan saýlady. Hormatly Prezidentimiziň döwlet başlangyçlarynyň maksady adam gymmatlyklaryny goramakdan ybaratdyr. Bu bolsa döwletimiziň, jemgyýetimiziň ösen derejä ýetmekliginiň özenidir. Türkmenistanyň Esasy Kanunynyň 51-nji maddasynda Türkmenistanyň Prezidenti bolmak üçin bildirilýän talaplar berkidilýär, ýagny Türkmenistanda doglan, ýaşy kyrkdan pes bolmadyk we ýetmişden uly bolmadyk, döwlet dilini bilýän, soňky on bäş ýylyň dowamynda Türkmenistanda hemişelik ýaşaýan hem-de döwlet edaralarynda, jemgyýetçilik birleşiklerinde, kärhanalarynda, edaralarynda, guramalarynda işläp gelýän Türkmenistanyň raýaty Türkmenistanyň Prezidentligine saýlanyp bilner. Şeýle-de Türkmenistanyň Konstitusiýasynyň 52-nji maddasyna görä, „Türkmenistanyň Prezidenti gös-göni Türkmenistanyň halky tarapyndan bäş ýyl möhlete saýlanylýar we kasam kabul eden pursadyndan öz wezipesine girişýär―. 2008-nji ýylyň 26-njy sentýabrynda bolup geçen nobatdan daşary XXI Halk Maslahatynda Türkmenistanyň Halk Maslahaty edarasy hukuk taýdan hereket etmegini bes etdi. Şoňa laýyklykda onuň ygtyýarlyklary, esasan, Türkmenistanyň Prezidentine we Türkmenistanyň Mejlisine degişli edildi. Türkmenistanyň Konstitusiýasynyň 53-nji maddasy Türkmenistanyň Prezidentiniň ygtyýarlyklaryna bagyşlanýar. Umuman, Türkmenistanyň Prezidenti Konstitusiýanyň we kanunlaryň ýerine ýetirilmegini üpjün edýär. Türkmenistanyň Prezidentiniň ygtyýarlyklaryny onuň döwleti dolandyrmakda alyp barýan işlerine laýyklykda birnäçe toparlara bölmek bolýar:

1. Ýurda onuň içinde we daşynda wekilçilik etmek çygryndaky ygtyýarlyklary. Prezident daşary syýasatyň durmuşa geçirilmegine ýolbaşçylyk edýär, daşary gatnaşyklarda Türkmenistanyň adyndan wekilçilik edýär, Türkmenistanyň daşary ýurt döwletlerindäki, döwletara we halkara guramalarynyň ýanyndaky ilçilerini we beýleki diplomatik wekillerini belleýär hem yzyna çagyrýar, daşary ýurt döwletleriniň diplomatik wekilleriniň ynanç hem yzyna çagyrylyş hatlaryny kabul edýär (TK-nyň 53-nji maddasy). 2. Ýerine ýetiriji häkimiýeti amala aşyrmak çygryndaky ygtyýarlyklary. Öň hem belläp geçişimiz ýaly, ilki bilen Türkmenistanyň Prezidenti ýerine ýetiriji häkimiýetiň baştutanydyr. Türkmenistanyň raýatlaryny döwlet sylaglary bilen sylaglaýar we hormatly atlary dakýar, raýatlyk meselelerine garaýar. Ýokary wezipeli adamlary wezipesine belleýär. Raýatlaryň howpsuzlygyny üpjün etmek üçin Türkmenistanda adatdan daşary ýagdaý düzgüni girizip bilýär. Türkmenistanyň Ýaragly Güýçleriniň Belent Serkerdebaşysydyr Türkmenistanyň Ýaragly Güýçleriniň ýokary serkerdelerini belleýär, Türkmenistanyň Döwlet howpsuzlyk geňeşini döredýär we oňa ýolbaşçylyk edýär, Türkmenistanda Saýlawlary we sala salşyklary geçirmek baradaky Merkezi topary döredýär, onuň düzümine üýtgetmeler girizýär, sala salşyklary geçirmegiň senesini belleýär we beýlekiler (TK-nyň 53-nji maddasy). 3. Kanun çykaryjy häkimiýet edarasy bilen baglylykda ýüze çykýan ygtyýarlyklary. Türkmenistanyň Prezidenti kanun çykaryjy edara bolan Mejlise degişlilikde möhüm ygtyýarlyklardan peýdalanýar. Prezident Konstitusiýa, kanunlara gol çekýär, kanun çykaryjylyk başlangyjyna eýe bolup durýar, döwlet býujetini hem onuň ýerine ýetirilişi hakyndaky hasabaty Mejlisiň garamagyna we tassyklamagyna berýär. Türkmenistanyň Prezidenti weto hukugyndan peýdalanýar, Mejlisi möhletinden öň ýatyryp bilýär. Prezidentiň özi hem kadalaşdyryjy hukuk namalaryny kabul edip bilýär, ýagny permanlar, kararlar we buýruklar çykarýar, olaryň bolsa

Türkmenistanyň bütin çäginde hökmanlyk güýji bar (TK-nyň 53-nji, 61-nji, 65-nji maddalary). 4. Kazyýet häkimiýetiniň çygryndaky ygtyýarlyklary. Prezidentiň bu çygyrdaky ygtyýarlyklary, esasan hem, şu edaralaryň düzümini düzmek bilen baglanyşykly bolup durýar, ýagny kazylar Türkmenistanyň Prezidenti tarapyndan bellenilýär we wezipesinden boşadylýar. Döwletimizde rehim etme hem-de günä geçme çärelerini amala aşyrýar (TK-nyň 53-nji, 102-nji maddalary).

**3-nji sapak**

**Türkmenistanyň saýlaw ulgamy**

1. Türkmenistanyň Prezidentiniň,Türkmenistanyň Mejlisiniň deputatlarynyň, Halk maslahatlarynyň we Geňeşleriniň agzalarynyň saýlawlary.

Türkmenistanyň Konstitusiýasynyň V bölümi „Saýlaw ulgamy, sala salşyk“ diýlip atlandyrylýar (TK-nyň 89–98-nji maddalary). Saýlawlar döwlet häkimiýetini demokratik ýol bilen dolandyrmaklygyň möhüm bölegidir. Saýlawlar diýen düşünjäniň mazmuny diýlende belli bir möhletiň dowamynda döwleti ýa-da dolandyryş-‑çäk birliklerini dolandyrmak üçin wezipeli adamlary saýlamaklyga düşünilýär. Saýlaw hukugy 2 sany görnüşe bölünýär:

1. Aktiw (işjeň);

2. Passiw (gowşak).

Aktiw saýlaw hukugy bolanda raýatlaryň saýlamaga bolan hu­kugy bilen düşündirilýär. Mysal üçin: Türkmenistanyň 18 ýaşa ýeten raýatlarynyň saýlamaga hukugy bardyr, her saýlawçynyň bir sesi bar. Passiw saýlaw hukugy bolanda raýatlaryň saýlanylmaga bolan huku­gyna düşünilýär. Mysal üçin: Türkmenistanyň Konstitusiýasynyň 90-‑njy maddasyna laýyklykda „Türkmenistanyň raýaty bolan, saýlawlar gününe çenli 25 ýaşan we soňky 10 ýyl Türkmenistanda hemişelik ýaşaýan, il içinde abraýly adam Türkmenistanyň Mejlisiniň depu­tatlygyna saýlanyp bilner“. Türkmenistanyň Prezidenti wezipesine saýlanmak üçin bolsa pesinden 40 ýaş göz öňünde tutulýar. Türkme­nistanda saýlawlar ählumumy, deň, göni hem-de gizlin saýlaw huku­gy esasynda geçirilýär.

Türkmenistanyň Esasy Kanunynyň 94-nji maddasyna laýyklyk­da „Döwlet we jemgyýetçilik durmuşyna degişli möhüm meseleleri çözmek üçin ählihalk sala salşyklary we ýerli sala salşyklary geçiri­lip bilner“ diýlip kesgitlenilýär. Sala salşyk bolanda umumy döwlet ähmiýetli ýa-da ýerli ähmiýetli döwlet ýa-da öz-özüňi dolandyryş häsiýete eýe bolan kararlary kabul edilmekde saýlawçylaryň gös-göni ses bermek arkaly döwlet häkimiýetini amala aşyrmaga gatnaşmaklaryna düşünilýär. Sala salşyklara Türkmenistanyň saýlaw hukugyna eýe bolan raýatlary gatnaşýar.

Halk demokratiýasyna daýanyp, adalat jemgyýetini gurmaklyga tarap barýan Türkmenistan döwletimizi dolandyrmaklyk Esasy kanunymyzyň 1-nji maddasyna laýyklykda Prezident respublikasy görnüşinde amala aşyrylýar. Türkmenistanyň Konstitusiýasynyň 116-njy maddasynda Konstitusiýanyň Türkmenistanda döwleti dolandyrmaklygyň prezident respublikasy görnüşinde amala aşyrylýandygy hakyndaky düzgünleri üýtgedilip bilinmez diýlip kesgitlenilýär. Türkmenistanyň Konstitusiýasynyň 2-nji baby Türkmenistanyň Prezidentine bagyşlanýar. (Türkmenistanyň Konstitusiýasynyň 50-58-nji maddalary).

Türkmenistanyň Konstitusiýasyna laýyklykda Prezident bilen baglanyşykly hukuk meseleleri düzgünleşdirýän kanunlar hereket edýär. Olara: 2006-njy ýylyň dekabr aýynyň 28-ine kabul edilen „Türkmenistanyň Prezidentiniň saýlawlary hakynda“ Türkmenistanyň kanunyny, 2007-nji ýylyň iýul aýynyň 4-ine kabul edilen „Türkmenistanyň Prezidenti hakynda“ Türkmenistanyň kanunyny mysal getirmek bolar.

 „Türkmenistanyň Prezidenti hakynda“ Türkmenistanyň kanuny 5 bapdan, 20 sany maddadan ybarat bolup, Türkmenistanyň Prezidentiniň işiniň hukuk, ykdysady, guramaçylyk we beýleki esaslaryny kesgitleýär, onuň işini üpjün etmek boýunça döwlet kepilliklerini belleýär, şeýle hem öz ygtyýarlaryny ýerine ýetirmegini bes eden Türkmenistanyň Prezidentine we onuň maşgala agzalaryna kepillikleri üpjün edýär. Kanunyň 1-nji maddasyna laýyklykda Türkmenistanyň Prezidenti döwletiň we ýerine ýetiriji häkimiýetiň baştutanydyr, Türkmenistanyň iň ýokary wezipeli adamydyr, ol milli Garaşsyzlygyň we Türkmenistanyň bitaraplyk hukuk ýagdaýynyň, ýurt bitewiliginiň, Konstitusiýanyň we halkara ylalaşyklarynyň berjaý edilmeginiň kepili hökmünde çykyş edýär diýlip kesgitlenendir. Mundan başga-da Türkmenistanyň Prezidenti Ýaragly Güýçleriniň Belent Serkerdebaşysydyr. Türkmenistanyň ilkinji Prezidenti Beýik Saparmyrat Türkmenbaşydyr. Türkmenistanda ilkinji gezek Prezident saýlawlary 1990-njy ýylyň oktýabr aýynyň 27-ine geçirildi. Soňra täze kabul eden Konstitusiýamyzyň esasynda 1992-nji ýylyň iýun aýynyň 21-ine täzeden Prezident saýlawlary geçirildi. Bu saýlawlaryň ikisinde hem Türkmenistanyň Prezidentligine Saparmyrat Ataýewiç Nyýazow saýlanyldy.

 2007-nji ýylyň fewral aýynyň 11-ine Türkmenistanda Türkmenistanyň Prezidentiniň saýlawlary geçirildi. Bu saýlawda türkmen halkymyz Hormatly Prezidentimiz Gurbanguly Berdimuhamedowy saýlady. Hormatly Prezidentimiziň döwlet başlangyçlarynyň maksady adam gymmatlyklaryny goramakdan ybaratdyr. Bu bolsa döwletimiziň, jemgyýetimiziň ösen derejä ýetmekliginiň özenidir. Türkmenistanyň Esasy kanunynyň 51-nji maddasynda Türkmenistanyň Prezidenti bolmaklyk üçin bildirilýän talaplar berkidilýär, ýagny Türkmenistanda doglan, ýaşy kyrkdan pes bolmadyk we ýetmişden uly bolmadyk, döwlet dilini bilýän, soňky on bäş ýylyň dowamynda Türkmenistanda hemişelik ýaşaýan hem-de döwlet edaralarynda, jemgyýetçilik birleşiklerinde, kärhanalarynda, edaralarynda, guramalarynda işläp gelýän Türkmenistanyň raýaty Türkmenistanyň Prezidentligine saýlanyp bilner.

 Şeýle-de Türkmenistanyň Konstitusiýasynyň 52-nji maddasyna görä, „Türkmenistanyň Prezidenti gös-göni Türkmenistanyň halky tarapyndan bäş ýyl möhlete saýlanylýar we kasam kabul eden pursadyndan öz wezipesine girişýär“.

Türkmenistanyň Mejlisiniň 2011-nji ýylyň 4-nji awgustynda bolup geçen dördünji çagyrylyşynyň on birinji maslahatynda kabul eden kararyna laýyklykda, nobatdaky Prezident saýlawlaryny 2012-nji ýylyň 12-nji fewralynda geçirmeklik bellenildi.

2008-nji ýylyň 26-njy sentýabrynda bolup geçen nobatdan daşary XXI Halk maslahatynda Türkmenistanyň Halk Maslahaty edarasy hukuk taýdan hereket etmegini bes etdi. Şoňa laýyklykda onuň ygtyýarlyklary esasan Türkmenistanyň Prezidentine we Türkmenistanyň Mejlisine degişli edildi. Türkmenistanyň Konstitusiýasynyň 53-nji maddasy Türkmenistanyň Prezidentiniň ygtyýarlyklaryna bagyşlanýar. Umuman, Türkmenistanyň Prezidenti Konstitusiýanyň we kanunlaryň ýerine ýetirilmegini üpjün edýär. Türkmenistanyň Prezidentiniň ygtyýarlyklaryny onuň döwleti dolandyrmakda alyp barýan işlerine laýyklykda birnäçe toparlara bölmek bolýar:

1. Ýurda onuň içinde we daşynda wekilçilik etmek çygryndaky ygtyýarlyklary. Prezident daşary syýasatyň durmuşa geçirilmegine ýolbaşçylyk edýär, daşary gatnaşyklarda Türkmenistanyň adyndan wekilçilik edýär, Türkmenistanyň daşary ýurt döwletlerindäki, döwletara we halkara guramalarynyň ýanyndaky ilçilerini we beýleki diplomatik wekillerini belleýär hem yzyna çagyrýar, daşary ýurt döwletleriniň diplomatik wekilleriniň ynanç hem yzyna çagyrylyş hatlaryny kabul edýär. (TK-nyň 53-nji maddasy)

2. Ýerine ýetiriji häkimiýeti amala aşyrmak çygryndaky ygtyýarlyklary. Öň hem belläp geçişimiz ýaly, ilki bilen Türkmenistanyň Prezidenti ýerine ýetiriji häkimiýetiň baştutanydyr. Türkmenistanyň raýatlaryny döwlet sylaglary bilen sylaglaýar we hormatly atlary dakýar, raýatlyk meselelerine garaýar. Ýokary wezipeli adamlary wezipesine belleýär. Raýatlaryň howpsuzlygyny üpjün etmek üçin Türkmenistanda adatdan daşary ýagdaý düzgüni girizip bilýar. Türkmenistanyň Ýaragly Güýçleriniň Belent Serkerdebaşysydyr, Türkmenistanyň Ýaragly Güýçleriniň ýokary serkerdelerini belleýär, Türkmenistanyň Döwlet howpsuzlyk geňeşini döredýär we oňa ýolbaşçylyk edýär, Türkmenistanda Saýlawlary we sala salşyklary geçirmek baradaky Merkezi topary döredýär, onuň düzümine üýtgetmeler girizýär, sala salşyklary geçirmegiň senesini belleýär we beýlekiler. (TK-nyň 53-nji maddasy)

3. Kanunçykaryjy häkimiýet edarasy bilen baglylykda ýüze çykýan ygtyýarlyklary. Türkmenistanyň Prezidenti kanun çykaryjy edara bolan Mejlise degişlilikde möhüm ygtyýarlyklardan peýdalanýar. Prezident Konstitusiýa, kanunlara gol çekýär, kanunçykaryjylyk başlangyjyna eýe bolup durýar, döwlet býujetini hem onuň ýerine ýetirilişi hakyndaky hasabaty Mejlisiň garamagyna we tassyklamagyna berýär. Türkmenistanyň Prezidenti weto hukugyndan peýdalanýar, Mejlisi möhletinden öň ýatyryp bilýär. Prezidentiň özi hem kadalaşdyryjy hukuk namalaryny kabul edip bilýär, ýagny permanlar, kararlar we buýruklar çykarýar, olaryň bolsa Türkmenistanyň bütin çäginde hökmanlyk güýji bar. (TK-nyň 53-nji, 61-nji, 65-nji maddalary).

4. Kazyýet häkimiýetiniň çygryndaky ygtyýarlyklary. Prezidentiň bu çygyrdaky ygtyýarlyklary esasan hem şu edaralaryň düzümini düzmek bilen baglanyşykly bolup durýar, ýagny kazylar Türkmenistanyň Prezidenti tarapyndan bellenilýär we wezipesinden boşadylýar. Döwletimizde rehim etme hem-de günä geçme çärelerini amala aşyrýar. (TK-nyň 53-nji, 102-nji maddalary).

Türkmenistanda häkimiýet we dolandyryş edaralarynyň ulgamy dürli ýollar bilen, ýagny saýlamak ýa-da bellemek esasynda düzülýär. Biziň demokratik döwletimizde döwlet baştutany, parlament (Mejlis) ählumumy we deň saýlawlar esasynda saýlanylýar.

Täze Galkynyş zamanasynda döwlet häkimiýetiniň ýokary edaralarynyň kämilleşdirilmekligi, olaryň hukuk statusynyň has takyk kesgitlenilmegi döwlet dolandyryş ulgamynyň hem-de kanunlary kabul etmegiň mehanizminiň kämilleşdirilmegine ýardam edýär. Diýmek döwrebap kabul edilen kanunlar ýurdumyzda il-ýurt bähbitli işleriň ilerlemegine we Türkmenistanyň Prezidenti Gurbanguly Berdimuhamedow tarapyndan alnyp barylýan progressiw reformalaryň durmuşa ornaşmaklygyna aýratyn goşandyny goşar. Täze eýýamyň öňde durýan wezipelerini amala aşyrmak maksady bilen hem Türkmenistanyň Konstitusiýasyna birnäçe üýtgetmeler, goşmaçalar girizildi. 2008-nji ýylyň 26-njy sentýabrynda geçirilen Türkmenistanyň nobatdan daşary XXI Halk maslahatynyň gün tertibinde garalan esasy meseleleriň biri hem Türkmenistanyň Konstitusiýasynyň rejelenen görnüşini kabul edip, tassyk etmekden ybarat boldy. Türkmenistanyň Konstitusiýasynyň täze rejelenen görnüşine laýyklykda Türkmenistanyň Halk maslahaty edarasy özüniň işini bes etdi, ýagny ýatyryldy. Ýöne bu edaranyň hereket döwründäki ähmiýeti barada Türkmenistanyň Prezidenti Gurbanguly Berdimuhamedow şeýle belleýär: „Garaşsyzlygymyzyň ilkinji ýyllarynda döredilen Halk maslahaty ýurdumyzyň ruhy we ykdysady taýdan gaýtadan dikeldilmeginde, milli döwletliligiň kemala gelmeginde öz borjuny doly ýerine ýetirdi...“ Häzirki wagtda Halk maslahatynyň ygtyýarlyklary Türkmenistanyň Prezidentine we Mejlise berildi.

Türkmenistanyň Konstitusiýasynyň 48-nji maddasyna laýyklykda Türkmenistanda ýokary döwlet häkimiýetini we dolandyryşy Türkmenistanyň Prezidenti, Türkmenistanyň Mejlisi, Türkmenistanyň Ministrler Kabineti, Türkmenistanyň Ýokary kazyýeti amala aşyrýar.

Türkmenistanyň Esasy kanunynyň 3-nji baby Türkmenistanyň Mejlisi diýlip atlandyrylýar. Ol 13 sany maddany özünde jemleýär. (TK-nyň 59-71-nji maddalary). Türkmenistanyň Konstitusiýasynda Mejlis (Parlament) Türkmenistanyň kanun çykaryjy häkimiýetini amala aşyrýan iň ýokary wekilçilikli edarasydyr diýlip bellenilýär. Türkmenistanyň Konstitusiýasynyň 60-njy maddasyna görä, Mejlis 125 deputatdan ybaratdyr. Deputatlar halkyň doly ygtyýarly wekilleridir. Deputatlar öz ygtyýarlyklaryny Konstitusiýanyň we kanunlaryň çäklerinde amala aşyrmak bilen öz saýlawçylarynyň erkini aňladýarlar. Deputata Mejlisde kanun çykarmak başlangyjyna bolan hukuk berilýär. Deputat öz ygtyýarlyklaryndan diňe Mejlis tarapyndan mahrum edilip bilner. 2005-nji ýylyň noýabr aýynda „Türkmenistanyň Mejlisi hakynda“, 2008-nji ýylyň 10-njy oktýabrynda „Türkmenistanyň Mejlisiniň deputatlarynyň saýlawlary hakynda“ Türkmenistanyň kanunynyň täze redaksiýasy kabul edildi. Mejlis möhletinden öň şu aşakdaky ýagdaýlarda ýatyrylyp bilner:

ählihalk sala salyşygynyň çözgüdi esasynda;

Mejlisiň bellenen sandaky deputatlarynyň üçden iki böleginden az bolmadyk sesleriniň köplügi bilen kabul eden karary esasynda (öz-özüni ýatyrmagy);

alty aýyň dowamynda Mejlisiň ýolbaşçy düzümi düzülmedik mahalynda, Türkmenistanyň Prezidenti tarapyndan.

Mejlisiň deputaty şol bir wagtyň özünde Ministrler Kabinetiniň agzasy, häkim, arçyn, kazy, prokuror wezipelerini eýeläp bilmez. (TK-nyň 69-njy maddasy). Mejlisiň işi maslahat görnüşinde geçirilýän ýygnaklar, şeýle hem Mejlisiň komitetleriniň we toparlarynyň maslahatlary görnüşinde amala aşyrylýar we ol meseleleri erkin ara alyp maslahatlaşmaga, olary bileleşip çözmäge, onuň döredýän düzümleriniň we saýlaýan wezipeli adamlarynyň Mejlisiň öňünde jogapkärçiligine, hasabatlylygyna, aýanlygyna, jemgyýetçilik pikiriniň hemişe hasaba alynmagyna esaslanýar. Kanunlaryň taslamalaryny, degişli meseleleri işläp taýýarlamak we olara öňünden seretmek işlerini alyp barmak üçin Mejlis deputatlaryň hataryndan komitetleri we toparlary düzýär.

1994-nji ýylyň dekabr aýynyň 14-ine ilkinji gezek Parlament saýlawlary geçirildi. Mejlisiň deputatlarynyň saýlawlary Mejlisiň deputatlarynyň ygtyýarlylyk möhletiniň tamamlanmagyna azyndan iki aý galanda Türkmenistanyň Mejlisi tarapyndan bellenilýär. Mejlisiň deputatlarynyň ygtyýarlylyk möhleti bäş ýyldyr. Saýlawlar gününe çenli 18 ýaşa ýeten Türkmenistanyň raýatlarynyň saýlamaga hukugy bardyr. Mejlisiň (Parlamentiň) deputatlarynyň saýlawlary Türkmenistanyň Konstitusiýasyna laýyklykda Türkmenistanyň raýatlarynyň gizlin ses bermegi arkaly ählumumy, deň hem göni saýlaw hukugy esasynda we her saýlaw okrugynda azyndan iki-üç sany dalaşgäriň bäsleşmegi bilen amala aşyrylýar. Her saýlaw okrugyndan bir deputat saýlanýar. Saýlawçylaryň hemmesiniň deň esaslarda, Mejlisiň deputatlaryna gös-göni ses bermek arkaly, saýlawçylaryň erkine täsir etmezden saýlawa gatnaşmaklaryna deň hem göni, gizlin ses bermeklik diýlip düşünilýär. Türkmenistanyň Mejlisiniň deputatlarynyň saýlawlary hakynda Türkmenistanyň kanunynyň 29-njy maddasynda bellenilişine görä, Mejlisiniň deputatlygyna dalaşgärler saýlawlara 45 gün galanda görkezilip başlanýar we 30 gün galanda tamamlanýar. Saýlawlar gününe çenli 25 ýaşy dolan we soňky 10 ýylyň dowamynda Türkmenistanda hemişelik ýaşaýan Türkmenistanyň raýaty Mejlisiň deputatlygyna dalaşgär edilip görkezilip bilner. Mejlisiň deputatlarynyň saýlawlarynyň geçirilmegini degişli saýlaw toparlary üpjün edýärler, saýlaw toparlary bolsa syýasy partiýalaryň, jemgyýetçilik birleşikleriniň, ýerli öz-özüňi dolandyryş, jemgyýetçilik edaralarynyň hem-de raýatlaryň beýleki toparlarynyň, harby bölümler boýunça harby gullukçylaryň wekillerinden ybarat döredilýär.

 Häzirki wagtda döwlet we halk häkimýetiniň guramalary özgerdilip guralýar, daşary syýasat babatda çemeleşmeler çuňlaşýar. Bilim we saglygy goraýyş, ilaty durmuş taýdan goldamak ulgamlary kämilleşdirilýär. Türkmenistanyň Konstitusiýasynyň rejelenen görnüşinden ugur alyp Türkmenistanyň Mejlisine 125 deputat saýlamak üçin 2008-nji ýylyň 14-nji dekabrynda Mejlisiň deputatlaryna geçirilen saýlawlar hem ýurdumyzda amala aşyrylýan progressiw özgertmeleri durmuşa ornaşdyrmakda kämil milli kanunçylyk binýadymyzyň berkemegine netijeli itergi berer. Bu saýlawlary guramaçylykly geçirmek babatynda Türkmenistanda saýlawlary we sala-salşyklary geçirmek baradaky Merkezi topar degişli işleri alyp bardy. Onda Mejlisiň deputatlaryny saýlamak üçin saýlawçylarynyň sany takmynan deň bolan ýerli saýlaw okruglarynyň 125-si döredildi. Her saýlaw okrugyndan Mejlisiň bir deputaty saýlanyldy. Mejlisiň deputatlarynyň saýlawlary wagtynda ses bermegi geçirmek we sesleri sanamak üçin saýlaw okrugy ýerli saýlaw uçastoklaryna bölünýär. Bäsleşik ýörelgesi esasynda her saýlaw okrugyndan birnäçe dalaşgärler deputatlyk ýeri üçin bäsleşdiler. Mejlisiň deputatlarynyň saýlawlary örän möhüm syýasy ähmiýetli waka bolup, adalat, ynsanperwer ýörelgelerine berk daýanyp, milli demokratiýamyzy dünýä aýan eder. Türkmenistanyň raýatynyň Mejlisiň deputatlaryny saýlamak we deputatlyga saýlanmak baradaky „Türkmenistanyň Mejlisiniň deputatlarynyň saýlawlary hakyndaky“ kanunda bellenilen düzgünlerini bozan adamlar jogapkärçilige çekilýärler.

Türkmenistanda ýokary döwlet häkimiýetini we dolandyryşy amala aşyrmak bilen Türkmenistanyň Mejlisi (Parlamenti) birnäçe ygtyýarlyklara eýedir. Mejlisiň çözmäge degişli ygtyýarlyklary Türkmenistanyň Konstitusiýasynyň 63-nji maddasynda beýan edilýär. Mejlisiň esasy wezipesi kanunlary kabul etmekden ybarat bolup durýar. 2008-nji ýylda Konstitusiýa girizilen üýtgetmeler we goşmaçalar hem ýurdumyzda amala aşyrylýan bilim, ylym, ykdysady-durmuş, syýasy özgertmeleri durmuşa ornaşdyrmak üçin döwrebap kanunlary kabul etmeklige ýardam berýär. Ynha Türkmenistanyň Konstitusiýasynyň 6-njy maddasyna „...Türkmenistan halkara hukugynyň umumy ykrar edilen kadalaryny ileri tutýar. Eger-de Türkmenistanyň halkara şertnamasynda Türkmenistanyň kanunyndakydan başga kadalar bellenen bolsa, onda halkara şertnamasynyň kadalary ulanylýar“ diýlen bölek girizildi. Mundan başga-da Konstitusiýa ýurdumyzyň ykdysady esasyny kesgitleýän täze 10-njy madda girizildi. Türkmenistanyň ykdysadyýeti bazar gatnaşyklary ýörelgelerine esaslanýar. Döwlet telekeçiligi höweslendirýär we goldaýar, kiçi we orta işewürligiň ösmegine ýardam berýär. (TK-nyň 10-njy maddasy). Jemgyýetiň dürli taraplaryna degişli bolan konstitusion esaslaryň has aýdyň kesgitlenilmegi, Türkmenistanyň kanunçykaryjylaryna döwrebap kanunlary işläp düzmeklige giň mümkinçilikleri açýar. Täze eýýamyň talaplaryndan yza galýan kanunlary has kämilleşdirip, döwrebaplaşdyryp, has takygy dünýä ülňülerine laýyk gelýän kanunlaryň eýýäm birnäçesi kabul edildi. Mysal üçin, „Haryt nyşanlary, hyzmat ediş nyşanlary we harytlaryň gelip çykan ýeriniň ady hakynda“ Türkmenistanyň kanuny (05.11.2008), „Oýlap tapyşlar we senagat nusgalary hakynda“ Türkmenistanyň kanuny (23.10.2008), „Salgytlar hakynda“ Türkmenistanyň bitewi kanunyna we başga-da birnäçe kanunlara we bitewi kanunlara üýtgetmeler, goşmaçalar girizilýär. Yzygiderli kämilleşýän kanunçylygymyz bolsa ýurdumyzy hemmetaraplaýyn özgertmäge, täzelikleri durmuşa ornaşdyrmaga düýpli esas bolup hyzmat edýär. Şeýle-de Türkmenistanyň Konstitusiýasyna we kanunlara üýtgetmeler we goşmaçalar girizýär, olaryň ýerine ýetirilişine gözegçilik edýär hem-de olara resmi düşündirişler berýär. Mejlis beýleki döwlet häkimiýet we dolandyryş edralarynyň kadalaşdyryjy hukuk namalarynyň Konstitusiýa laýyklygyna ýa-da laýyk däldigine parlament gözegçiligini amala aşyrýar. Daşary ýurt döwletleriniň käbirleriniň konstitusion tejribesinde munuň üçin ýörite edara konstitusiýa sudlary hereket edýär we olaryň hukuk statusy özbaşdak kesgitlenilýär. (M.ü. Germaniýanyň Federal konstitusiýa sudy, Russiýa Federasiýasynyň konstitusiýa sudy). Türkmenistanyň Mejlisi döwlet häkimiýetiniň beýleki şahalary ýerine ýetiriji, kazyýet häkimiýeti bilen hem aýratyn meseleler boýunça hyzmatdaşlyk edip işleýär. Mejlisiň başlygyny, Mejlisiň başlygynyň orunbasaryny saýlaýar hem-de wezipesinden boşadyp bilýär. Mejlisiň komitetlerini we toparlaryny döredýär, üýtgedip gurap hem-de ýatyryp bilýär. Olaryň düzümini tassyklaýar. Şeýle-de Ministrler Kabinetiniň iş maksatnamasyny makullamak baradaky meselä seredýär. Öň Halk maslahatynyň ygtyýarlygyna degişli bolan ýurdy syýasy, ykdysady, sosial taýdan ösdürmegiň esasy ugurlaryna we maksatnamalaryna garaýar, ählihalk sala-saşyklaryny geçirmek hakyndaky meseleleri çözýär, Türkmenistanyň Prezidentiniň, Mejlisiň deputatlarynyň, welaýat, etrap, şäher wekilçilikli edaralarynyň we Geňeşleriň agzalarynyň saýlawlaryny belleýär, halkara şertnamalaryny tassyklaýar we ýatyrýar, Türkmenistanyň Döwlet serhedini we dolandyryş-çäk bölünişigini üýtgetmek meselelerini çözýär, parahatçylyk we howpsuzlyk meselelerine garaýar. Türkmenistanyň Prezidentiniň teklibi boýunça Ýokary kazyýetiniň başlygyny, Baş prokurory, Içeri işler ministrini, Adalat ministrini wezipä bellemek we olary wezipeden boşatmak baradaky meselelere garaýar. Döwlet sylaglaryny döredýär hem-de Türkmenistanyň Prezidentini döwlet sylaglary bilen sylaglaýar, oňa harby atlary, tapawutlandyryş atlary dakýar. Konstitusiýada we kanunlarda Mejlisiň ygtyýaryna degişli edilen beýleki meselelere hem garap bilýär.

Türkmenistanyň Konstitusiýasynyň 64-nji maddasyna laýyklykda, Mejlis aýry-aýry meseleler boýunça Türkmenistanyň Prezidentine kanun çykarmak hukugyny berip biler, ýöne soňra şol kanunlary tassyklamak baradaky meselä Mejlis tarapyndan hökman garalmalydyr.

Mejlis aşakdaky meseleler boýunça kanunçykaryjylyk hukugyny hiç kime berip bilmez:

Konstitusiýany üýtgetmek;

jenaýat we dolandyryş kanunçygy;

kazyýet önümçiligi.

Ondan başga-da Türkmenistanyň Esasy kanunynyň 65-nji maddasynda „Kanun çykaryjylyk başlangyjyna bolan hukuk Türkmenistanyň Prezidentine, Mejlisiň deputatlaryna, Ministrler Kabinetine, Ýokary kazyýete degişlidir“ diýlip kesgitlenilýär.

Türkmenistanyň Konstitusiýasynyň 4-nji baby Türkmenistanyň Ministrler Kabinetine bagyşlanýar. Ol özünde bäş sany maddany jemleýär. (TK-nyň 72-76-njy maddalary). Esasy kanunyň 72-nji maddasyna laýyklykda „Ministrler Kabineti ýerine ýetiriji we serenjam beriji edaradyr. Türkmenistanyň Prezidenti Türkmenistanyň Ministrler Kabinetiniň Başlygydyr“ diýlip bellenilýär. Şu düzgünlere esaslanyp, 1992-nji ýylyň iýun aýynyň 26-syna bu edara Halk Maslahatynyň birinji mejlisinde döredildi. Ministrler Kabineti işini Türkmenistanyň Konstitusiýasyna we 1995-nji ýylyň noýabr aýynyň 24-ine kabul edilen „Türkmenistanyň Ministrler Kabineti hakyndaky“ ýörite kanuna esaslanyp alyp barýar. Ministrler Kabinetiniň mejlisleri Türkmenistanyň Prezidenti tarapyndan ýa-da onuň tabşyrmagy boýunça Ministrler Kabinetiniň Başlygynyň orunbasarlarynyň biri tarapyndan geçirilýär. Ministrler Kabineti Türkmenistanyň Prezidenti tarapyndan ol öz wezipesine girişen gününden beýläk bir aýyň dowamynda düzülýär, indiki Prezident saýlananda bolsa onuň öňünde öz ygtyýarlaryny üstünden aýyrýar. Ministrler Kabinetiniň Başlygynyň orunbasarlary hem-de ministrler Türkmenistanyň Prezidenti tarapyndan wezipesine bellenilýärler hem-de wezipesinden boşadylýarlar. Türkmenistanyň Ministrler Kabineti Türkmenistanyň Mejlisi, ýerli häkimiýet edaralary hem-de jemgyýetçilik birleşmeleri bilen berk arabaglanyşyk saklaýar. Mysal üçin: Türkmenistanyň Ministrler Kabineti Türkmenistanyň kanunlarynyň, Türkmenistanyň Prezidentiniň we Türkmenistanyň Mejlisiniň namalarynyň ýerine ýetirilmegini guraýar. Ministrler Kabineti öz iş maksatnamasyny Türkmenistanyň Mejlisine garamak üçin berýär. Şeýle-de, her ýyl döwlet býujetini we onuň ýerine ýetirilişi baradaky hasabatyň taslamasyny işläp düzýär hem-de ony tassyk etmeklik üçin Türkmenistanyň Mejlisine berýär we başgalar.

Türkmenistanyň Ministrler Kabinetiniň düzümi Türkmenistanyň Prezidenti tarapyndan kesgitlenilýär. Esasy kanunyň 73-nji maddasyna görä „Ministrler Kabinetiniň düzümine onuň başlygynyň orunbasarlary, ministrler girýärler“. Türkmenistanyň Prezidenti tarapyndan Ministrler Kabinetiniň düzümine ýerine ýetiriji häkimiýetiň merkezi edaralarynyň ýolbaşçylary bolup durýan beýleki adamlar hem goşulyp bilner. Ministrler Kabinetiniň düzümine girýän wezipeli adamlar hem Ministrler Kabinetiniň agzalary hasaplanylýar.

 Türkmenistanyň Konstitusiýasynyň 75-nji maddasy Ministrler Kabinetiniň ygtyýarlyklaryny kesgitleýär. Türkmenistanyň Ministrler Kabineti kanunlaryň berjaý edilmegini, Türkmenistanyň Prezidentiniň hukuk namalarynyň ýerine ýetirilmegini guraýar. Raýatlaryň hukuklaryny we azatlyklaryny üpjün etmek hem goramak, eýeçiligi we jemgyýetçilik tertibi, milli howpsuzlygy goramak baradaky çäreleri durmuşa geçirýär. Döwletiň içeri we daşary syýasy işiniň esasy ugurlary baradaky teklipleri, ýurdy ykdysady we durmuş taýdan ösdürmegiň maksatnamalaryny işläp taýýarlaýar hem-de olary Mejlisiň garamagyna hödürleýär. Pul we karz ulgamyny pugtalandyrmak boýunça çäreleri görýär. Ykdysady we durmuş taýdan ösüşiň döwlet tarapyndan dolandyrylmagyny amala aşyrýar. Döwlet kärhanalaryny, edaralaryny we guramalaryny dolandyrmagy guraýar. Tebigy baýlyklaryň netijeli peýdalanylmagyny hem goralmagyny üpjün edýär. Daşary ykdysady işi amala aşyrýar, daşary ýurt döwletleri bilen medeni aragatnaşyklaryň ösdürilmegini üpjün edýär. Hökümet edaralrynyň, döwlet kärhanalarynyň we guramalarynyň işine ýolbaşçylyk edýär, onuň ministrlikleriň we pudaklaýyn dolandyryş edaralarynyň hukuk namalaryny ýatyrmaga haky bardyr. Zerur bolan ýagdaýynda öz ýanynda komitetleri, baş dolandyryş edaralaryny we beýleki pudaklaýyn dolandyryş edaralaryny döredýär. Başga-da kanunlarda özüne degişli edilen beýleki borçlary ýerine ýetirýär. Ministrler Kabineti öz ygtyýarlarynyň çäginde ýerine ýetirilmegi hökmany bolan kararlary kabul edýär hem-de buýruklary çykarýar.

2010-njy ýylyň 27-nji oktýabrynda Türkmenistanyň Garaşsyzlygyny alanyna 19 ýyl boldy. Ösüşiň 19 ýylynyň dowamynda Türkmenistan dünýäniň iň çalt ösýän ýurtlarynyň birine öwrüldi. Dünýä bazarlarynda bäsleşige ukyply önümler öndürilýän ykdysadyýetimiziň ygtybarly binýady tutuldy, ýurdumyzyň şäherleridir obalary özgerdilýär, milletiň ruhy galkynyşy üçin ähli şertler döredilýär.

Häzirki wagtda döwlet we halk häkimýetiniň guramalary özgerdilip guralýar, daşary syýasat babatda çemeleşmeler çuňlaşýar. Bilim we saglygy goraýyş, ilaty durmuş taýdan goldamak ulgamlary kämilleşdirilýär. Hut Türkmenistanyň nobatdan daşary XXI Halk Maslahatyndaky ýetilen sepgitleriň düýp manysy şulardan ybaratdyr. Ýurdumyzyň Garaşsyzlygyny alan ilkinji günlerinden bäri halkymyzyň ýaşaýyş derejesiniň ýokary göterilýändigini islendik welaýatyň, etrabyň, şäheriň, obanyň, şäherçäniň mysalynda görmek bolýar. Hormatly Prezidentimiziň uzakdaky oba ýerlerini hem ösdürmek baradaky başlangyçlary hem döwlet syýasatynyň sosial taýdan gönükdirilendiginiň aýdyň subutnamasydyr. Ahal welaýatynyň Ruhabat etrabynyň, Hazar deňziniň ýakasynda ýerleşen Esenguly etrabynyň, Daşoguz welaýatynda Ruhubelent etrabynyň, şeýle hem Lebap welaýatynyň tarp ýerlerinde döredilen täze Döwletli etrabynyň, Mary welaýatynyň Altyn sähra etrabynyň çäklerinde alnyp barylýan gurluşuklar bularyň ählisi sosial-ykdysady reformalary amala aşyrmagyň ýolundaky anyk ädimlerdir.

„Türkmenistanyň Prezidentiniň obalaryň, şäherçeleriň, etrapdaky şäherleriň we etrap merkezleriniň ilatynyň durmuş-ýaşaýyş şertlerini özgertmek boýunça 2020-nji ýyla çenli döwür üçin Milli maksatnamasynyň“ işlenilip taýýarlanylmagy we durmuşa geçirilmegi obalarymyzyň we şäherlerimiziň ilatynyň durmuş şertleriniň dünýäniň ösen ýurtlarynyň derejesine ýetirilmegine gönükdirilendir. Hormatly Prezidentimiziň öz çykyşlarynda belleýşi ýaly: „Bu şäherçeleriň gurulmagynyň özi Türkmenistany ösdürmegiň birbada iki konsepsiýasyna esaslanýar, ýagny olaryň birinjisi ýerlerde ýaşaýan ilatyň sosial-durmuş şertlerini düýpgöter gowulandyrmakdan, ikinjisi bolsa ýurdumyzda azyk bolçulygyny döretmekden ybaratdyr.“ Hormatly Prezidentimiziň gatnaşmagynda Balkan welaýatynyň Esenguly şäherçesinde, Daşoguz welaýatynyň Ruhubelent şäherçesinde durmuş-ykdysady desgalaryň açylyş dabaralary Milli maksatnamanyň durmuşa geçirilmeginiň aýdyň mysalydyr.

Türkmenistan döwletimizde ýerli häkimiýet edaralarynyň hukuk esaslary düpgöter täzeçe işlenilip düzüldi. Öz döwletimiziň gurluşyna milli, taryhy aýratynlyklaryna laýyklykda guraldy. Türkmenistanda ýerli häkimiýet edaralarynyň işlerini has-da kämilleşdirmek döwlet syýasatynyň ileri tutulýan ugurlarynyň biri hasaplanýar. Ýerli edaralaryň öz işlerini jogapkärçilikli, kanuna laýyk alyp barmaklary Türkmenistan döwletimiziň ösmekliginde aýratyn täsiri bardyr.

Türkmenistanyň Konstitusiýasynyň III bölüminiň 5-nji baby ýerli häkimiýet edaralaryna bagyşlanýar. Onuň 80-nji maddasynda „Ýerlerde ýerine ýetiriji häkimiýeti: welaýatlarda – welaýat häkimleri, şäherlerde – şäher hakimleri, etraplarda – etrap häkimleri amala aşyrýarlar“ diýip kesgtilenen. Bu bölekler Türkmenistanyň dolandyryş çägi boýunça döredilýär. Häzir Türkmenistanda bäş welaýat, ýagny Ahal, Mary, Daşoguz, Lebap we Balkan welaýatlary bar. Welaýatlar öz gezeginde etraplara bölünýär. Ýerli dolandyryşy kämilleşdirmek maksady bilen, uly şäherler hem birnäçe etraplara bölünýär.

Ýerli häkimýet edaralary özüniň hukuk esaslaryny Türkmenistanyň Konstitusiýasynyň hem-de 1995-nji ýylyň noýabr aýynyň 24-inde kabul edilen „Häkimler hakyndaky“ kanun, Prezidentiň kabul edýän hukuk namalary, 1992-nji ýylyň dekabr aýynyň 14-ine Türkmenistanyň administratiw-territorial gurluşynyň meselelerini çözmegiň tertibi hakynda Türkmenistanyň kanuny we beýleki namalar boýunça alyp barýarlar. Türkmenistanyň Konstitusiýasynyň 77-nji maddasynda Türkmenistanda ýerli häkimiýet öz ygtyýarlyklarynyň çäginde hereket edýän wekilçilikli we ýerine ýetiriji edaralardan ybaratdyr diýlip kesgitlenilýär. Bu ýerde ýerine ýetiriji edara diýlende welaýat, etrap, şäher häkimlikleri göz öňünde tutulýar. Ýerlerde wekilçilikli edaralar bolanda Türkmenistanyň Konstitusiýasynyň 78-nji maddasyndan gelip çykýar, ýagny Türkmenistanyň kanunçylygynda kesgitlenen tertipde, welaýatda, welaýat hukukly şäherde, etrapda, etrap hukukly şäherde agzalary degişli dolandyryş-çäk birlikleriniň raýatlary tarapyndan dört ýyl möhlete saýlanýan wekilçilikli edaralar – halk maslahatlary döredilýär. Halk maslahatlary öz ygtyýarlyklaryna laýyklykda çäkleriň ykdysady, sosial we medeni taýdan ösüşiniň meselelerini çözmäge gatnaşýarlar. Türkmenistanda welaýat halk maslahaty, etrap, şäher halk maslahaty, olaryň agzalarynyň saýlawlary hakynda Türkmenistanyň kanunlary hereket edýär. Häkimler Türkmenistanyň Prezidentiniň ýerlerdäki wekilleridir, olar Türkmenistanyň Prezidenti tarapyndan wezipä bellenilýär we wezipeden boşadylýar hem-de oňa hasabat berýärler. (TK-synyň 81-nji madda). Häkimler ýerlerde Konstitusiýanyň, kanunlaryň, Prezidentiniň we Ministrler Kabinetiniň hukuk namalarynyň ýerine ýetirilmegini üpjün edýärler. Häkimler öz ygtyýarlarynyň çäklerinde kararlary kabul edip bilýärler. Gündelik meseleleri çözmek üçin häkim buýruklar çykarýar. Häkimleriň normatiw häsiýetli, şeýle hem raýatlaryň hukuklaryna we azatlyklaryna degişli namalary Türkmenistanyň Ministrler kabineti bilen ylalaşyp kabul edilýär.

Häkimiň namalary Türkmenistanyň Konstitusiýasy, kanunlar, Türkmenistanyň Prezidentiniň we Ministrler kabinetiniň aktlary tarapyndan kesgitlenen raýatlaryň hukuklaryny we azatlyklaryny çäklendirip bilmez, şeýle hem raýatlar üçin Türkmenistanyň kanunçylygynda göz öňünde tutulmadyk borçlary belläp bilmez.

Häkimiň namalary olara gol çekilen pursatyndan ýa-da aktda görkezilen möhletinden güýje girýär. Raýat hukuklary, azatlyklary we borçlary bilen baglanşykly häkimiň aktlary ilatyň arasynda ýaýradylan pursatyndan güýje girýär.

Häkimiň öz ygtyýarlyklarynyň çäklerinde kabul eden aktlarynyň bozulmagy we ýerine ýetirilmezligi Türkmenistanyň kanunçylygyna laýyklykda jogapkärçilik çekilmegine eltýär.

Welaýatlaryň, Aşgabat şäheriniň häkimleriniň namalary Türkmenistanyň Konstitusiýasyna, kanunlaryna, Türkmenistanyň Prezidentiniň we Türkmenistanyň Ministrler kabinetiniň namalary ters gelýän bolsa, Türkmenistanyň Prezidenti, Türkmenistanyň Ministrler kabineti tarapyndan togtadylýar ýa-da ýatyrylýar.

Etraplaryň, şäherleriň häkimleriniň namalary Türkmenistanyň Konstitusiýasyna, kanunlaryna, Türkmenistanyň Prezidentiniň we Türkmenistanyň Ministrler kabinetiniň aktlaryna ters gelýän bolsa, welaýatyň Aşgabat şäheriniň häkiminiň olary togtatmaga we ýatyrmaga haky bardyr.

Häkimleriň kärhanalar, guramalar, edaralar we ýerli hojalygyň ulgamyna girmeýän hojalygy dolandyrýan beýleki subýektler bilen özara gatnaşyklary.

 Döwlet dolandyryş, durmuş-medeni we hojalyk guluşygy, hukuk tertibi we kanunylygy, düzgün-tertibi we guramaçylygy pugtalandyrmak meselelerinde ministrlikler we döwleti dolandyryşyň beýleki merkezi organlary bilen häkimler özara bilelikde hereket edýärler we olar bilen ozara ylalaşykly işlemegi üpjün edýärler. Dolandyryş döwlet edaralarynyň, kärhanalarynyň, edaralaryň, guramalaryň, ministrlikleriň we wedomstwolaryň garamagynda durýan we hojalygy ýöredýän etrap we şäher derejesindäki beýleki subýektleriň ýolbaşçylaryny wezipä bellemek hem wezipeden boşatmak işi, olar kimiň garamagynda durýan bolsa, şol organ tarapyndan degişli etrabyň, şäheriň häkimi bilen we degişli welaýatyň, Aşgabat şäheriniň häkimi bilen ylalaşyp amala aşyrylýar.

Welaýatyň, Aşgabat şäheriniň, etrabyň, şäheriň häkimi öz ýgtyýarlyklarynyň çäklerinde Konstitusiýa, Türkmenistanyň häkimler hakyndaky kanunyna we Türkmenistanyň beýleki kanunçylyk aktlary tarapyndan bellenilýän hukuklaryň we borçlaryň aýdyňlaşdyrylmagy esasynda, ýerli öz-özüňi dolandyryş edaralary bilen öz gatnaşyklaryny gurýar.

Diňe Geňeşiň ygtyýarlyklarynyň çägine girýän meselelere häkimleriň gatyşmagyna ýol berilmeýär.

Häkimleriň kärhanalar, guramalar, edaralar, şol adminstratiw territorial birliginiň ýerli hojalygyň düzümine girmeýän hojalygy dolandyrýan beýleki subýektleri bilen özara gatnaşyklary hereket edýän kanunlara laýyklykda kesgitlenilýär.

Kärhanalar özleriniň haýsy wedomstwa we eýeçiligiň haýsy görnüşine degişlidigine garamazdan, geçirilýän çäreler durmuş ekologiki taýdan we başga ýaramaz netijelere getirmegi mümkin bolan halatynda şular barada degişli häkimler bilen ylalaşýarlar.

Kärhanalaryň, hojalyklaryň, edaralaryň we guramalaryň eýeçiliginiň haýsy görnüşine we özleriniň wedomstwolaýyn degişlidigine garamazdan, häkim öz ygtyýarlyklaryna girýän meseleler boýuça olaryň ýolbaşçylaryny diňläp, degişli ýokarda durýan edaralara teklipleri hödürläp biler.

Türkmenistanyň Konstitusiýasynyň IV bölümi „Ýerli öz-özüňi dolandyryş“ diýlip atlandyrylýar. Türkmenistanyň Konstitusiýasynyň 84-nji maddasyna görä ýerli öz-özüňi dolandyryş ulgamyny Geňeşler we ýerli jemgyýetçilik öz-özüňi dolandyryş edaralary emele getirýärler. Geňeş ýerli öz-özüňi dolandyryş wezipesini amala aşyrýar we ol etrapdaky şäheriň, şäherçeleriň, geňeşlikleriň çäginde halk häkimiýetiniň wekilçilikli edarasydyr. Bir ýa-da birnäçe obanyň çägi geňeşligi emele getirýär, şol ýerde hem Geňeş döredilýär. Geňeşligiň çäginde hojalyk işiniň subýekti hökmünde bir ýa-da birnäçe daýhan birleşigi, paýdarlar jemgyýeti, hojalygara kärhanasy bolup biler. Geňeş öz işini maslahat arkaly alyp barýar. Geňeş agzalary gös-göni raýatlar tarapyndan üç ýyl möhlete saýlanylýarlar. Geňeş öz agzalarynyň arasyndan Arçyn saýlaýar. Arçyn Geňeşiň işine ýolbaşçylyk edýär. Arçyn öz ygtyýarlarynyň çäginde buýruklary çykaryp bilýär. Ilkinji gezek Geňeş agzalarynyň saýlawlary 1993-nji ýylyň iýun aýynyň 27-inde geçirildi. Geňeşiň ygytýarlyklary işiniň tertibi, onuň beýleki döwlet häkimýet we dolandyryş edaralary bilen gatnaşygy 2009-njy ýylyň aprel aýynyň 18-ine „Geňeş agzalarynyň saýlawlary hakynda“, 2005-nji ýylyň oktýabr aýynyň 25-ine rejelenen görnüşde kabul edilen „Geňeş hakynda“ 2007-nji ýylyň mart aýynyň 30-yna „Arçynlar hakynda“ Türkmenistanyň kanunlary we beýleki kanunçylyk namalary bilen düzgünleşdirilýär.

Täze Galkynyş we beýik Özgertmeler zamanynda obalaryň we şäherleriň ilatynyň ýaşaýyş-durmuş şertlerini gowulandyrmaklygyň esasy ýörelgeleri “Türkmenistanyň Prezidentiniň obalaryň, şäherçeleriň, şäherleriň we etrap merkezleriniň ilatynyň ýaşaýyş-durmuş şertlerini özgertmek boýunça 2020-nji ýyla çenli döwür üçin Milli maksatnamasynda” berkidilýär. Şu maksatnamany durmuşa geçirmekde halk häkimiýetiniň wekilçilikli edarasy bolan Geňeşleriň we Geňeş agzalarynyň aýratyn orny bardyr. Häzirki wagtda Türkmenistanyň Prezidenti Gurbanguly Berdimuhamedow ýerli öz-özüňi dolandyryş edaralarynyň işini gýtadan guramaklyga aýratyn ünsi çekýär. Hut şu jähtden 2009-njy ýylyň 26-njy iýulynda geçirilen Geňeş agzalarynyň saýlawlarynyň ýurdumyzyň syýasy durmuşynda ähmiýeti uludyr. Geňeş öz işinde kanunylyk, bileleşiklik we aýanlyk ýörelgelerini gollanýar we dolandyryş taýdan bir-birine basgançakly tabynlyk gatnaşyklar bilen baglanyşykly däldir. Geňeş hem-de onuň döredýän edaralary özleriniň alyp barýan işleri we kabul eden kararlary barada ilaty yzygiderli habarly edip durýarlar.

Geňeşiň maslahatlary zerur bolşuna görä, ýöne azyndan ýylda iki gezek arçyn tarapyndan çagyrylýar.

Täze saýlanylan Geňeşiň birinji maslahatyny saýlaw toparynyň başlygy saýlawdan soň iki hepdäniň dowamynda çagyrýar, ol maslahaty açýar we arçyn saýlanylýança maslahatyň işini alyp barýar, soňra bu işi arçynyň özi ýa-da onuň orunbasary ýerine ýetirýär.

Eger saýlanylan Geňeş agzalarynyň umumy sanynyň azyndan üçden iki bölegi maslahata gatnaşýan bolsa, onda maslahat doly ygtyýarly hasap edilýär.

Geňeşiň maslahaty açyk hasaplanylýar. Onuň giňişleýin mejlislertine halk wekilleri, Türkmenistanyň Mejlisiniň deputatlary, ýokarda durýan döwlet edaralarynyň wekilleri, şeýle hem zähmetkeşler toparlarynyň, jemgyýetçilik birleşikleriniň, çäkdäki jemgyýetçilik öz-özüňi dolandyryş edaralarynyň, köpçülikleýin habar beriş serişdeleriniň maslahata çagyrylan wekilleri, raýatlar maslahatçy ses hukugy bilen gatnaşyp bilerler.

Geňeşiň karary boýunça onuň ýapyk mejlisi hem geçirilip bilner.

Geňeşiň maslahaty teswirnama ýöretmek üçin kätibi saýlaýar. Maslahatyň teswirnamasyna arçyn ýa-da onuň orunbasary hem-de maslahatyň kätibi tarapyndan gol çekilýär.

Geňeşiň maslahatlary hakyndaky habar, Geňeşiň kabul eden kararlary ilatyň dykgatyna ýetirilýär.

Geňeş « Geňeş hakyndaky » kanun we beýleki kanunlar arkaly, Türkmenistanyň Prezidentiniň namalary arkaly özüne berlen ygtyýarlygyň çäginde kararlary kabul edýär.

Geňeşiň kararlary açyk ses bermek arkaly, Geňeş agzalarynyň umumy sanyndan berlen sesleriň ýönekeý köplügi bilen kabul edilýär.

Geňeşiň kabul eden kararlary hemmeleriň dykgatyna ýetirilýär we halka ýetirilen pursatyndan güýje girýär.

Geňeşiň ygtyýarlygy. Geňeşiň ygtyýarlaryna şu aşakdakylar girýär:

öz çägini ykdysady, durmuş we medeni taýdan ösdürmegiň esasy ugurlaryny kesgitlemek;

ýerli býujeti hem-de onuň ýerine ýetirilişi hakyndaky hasabaty tassyklamak;

ýerli salgytlary hem ýygymlary, olary almagyň tertibini bellemek;

öz býujetine tölenilýän tölegler boýunça ýeňillikler bermek;

tebigy baýlyklary rejeli peýdalanmak we töwerekdäki gurşawy goramak baradaky çäreleri kesgitlemek;

Geňeş agzalarynyň ygtyýarlyklaryny ykrar etmek hem-de kanunçylykda göz öňüne tutulan halatlarda olaryň ygtyýarlyklaryny möhletinden öň ýatyrmak;

arçyny, arçynyň orunbasarlaryny saýlamak, olary wezipelerinden boşatmak;

Geňeşiň toparlaryny döretmek we ýatyrmak;

arçynlygy saklamak üçin edilýän harajatlary tassyklamak;

Arçynyň, Geňeşiň döredýän toparlarynyň işi hakyndaky hasabatlara, şeýle hem Geňeş agzalarynyň öz borçlaryny ýerine ýetirişi hakyndaky habarlara seretmek;

arçynyň çykaran buýruklaryny ýatyrmak;

ýerli sala salşygy geçirmek hakynda karar kabul etmek;

ilatly mekanlaryň we dolandyryş-çäkleriň ( birliklertiň )araçäklerini, hukuk ýagdaýyny hem-de adyny üýtgetmek hakynda haýyşlary gozgamak, şunda emläk we hukuk häsiýetli ýüze çykýan meseleleri çözmek;

Türkmenistanyň kanunçylygyna laýyklykda öz çäginde ýer we suw gatnaşyklaryny düzgünleşdirmek;

Türkmenistanyň kanunçylyk namalary arkaly Geňeşleriň ygtyýaryna degişli edilen beýleki meseleler.

Geňeş agzasy saýlawçylaryň doly ygtyýarly wekilidir we ol Geňeşde saýlawçylaryň erk-islegini hem bähbitlerini aňladýar.

Geňeş agzasynyň ygtyýarlyklary Türkmenistanyň Konstitusiýasy we Türkmenistanyň « Geňeş hadyndaky » kanuny bilen kesgitlenilýär.

Geňeş agzasynyň ygtyýarlyklary olary ykrar etmek hakunda Geňeş tarapyndan karar kabul edilenden soň başlanýar we täze çagyrylyşyň Geňeş agzalarynyň ygtyýarlyklary ykrar edilen gününde gutarýar.

Geňeş agzasy özüniň ygtyýarlyklaryny muzdsuz amala aşyrýar. Geňeş agzasy Geňeşiň maslahatlary geçirilýän, Geňeşiň tabşyryklaryny ýerine ýetirýän döwründe önümçilik ýa-da gulluk borçlaryny ýerine ýetirmekden boşadylýar, oňa şol işleri ýerine ýetirmegi bilen baglanşykly edilen çykdajylaryň öwezi ýerli býujetiň hasabyna tölenilýär.

Geňeş agzasy saýlawçylar bilen ykjam aragatnaşyk saklaýar, öz çäklerini ykdysady, durmuş we medeni taýdan ösdürmegiň meýilnamalarynyň ýerine ýetirilşi hakynda olary yzygiderli habarly edip durýar, Geňeşiň kabul eden kararlaryny ýerine ýetirmegi guramak we oňa gözegçilik etmek işine gatnaşýar, jemgyýetçilik pikirini, ilatyň isleg-hajatlaryny öwrenýär, Geňeşe teklip girizýär.

Geňeş agzasynyň ygtyýarlyklary kazyýetiň aýyplaýyş höküminiň kanuny güýje girmegi ýa-da onuň özüniň arza bermegi, ýa-da Türkmenistanyň raýatlygyny ýitirmegi bilen baglanşyklylykda Geňeşiň kabul eden karary esasynda möhletinden öň ýaturylýar.

Geňeş dolandyryş-çäk gurluşynyň üýtgedilmegi bilen baglanyşyklylykda ýatyrylan mahalynda, Geňeş agzalarynyň ygtyýarlyklary möhletinden öň ýatyrylýar.

Geňeşiň agzasy saýlawçylaryň ynamyny ödemedik wagtynda, ol « Geňeş agzalarynyň saýlawlary hakynda » kanuna laýyklykda yzyna çagyrylyp biliner.

Geňeşiň agzasy Geňeş bilen deslapdan ylalaşylman, ýolbaşçylaryň teklibi boýunça işden ýa gullukdan boşadylyp ýa-da düzgün-nyzam temmisi tertibinde pes hak tölenilýän işe geçirilip ( wezipesinden peseldilip ) bilinmez.

Geňeşiň agzasy jenaýat jogapkärçiligine çekiljek, tussag ediljek bolnanda ýa-da ol barada kazyýetiň üsti bilen dolandyryş temmi çäresi ulanyljak bolnanda Geňeş bilen deslapdan ylalaşylmalydyr.

Arçyn Geňeşiň agzalarynyň arasyndan açyk ses bermek arkaly sesleriň ýönekeý köplügi bilen saýlanylýar. Arçyn Geňeşiň işine ýolbaşçylyk edýär hem-de Geňeşe hasabat berijidir.

Arçyn

 Geňeşiň ygtyýarlylyk möhleti tamamlanandan soň täze çagyrylyşyň Geňeşiniň arçyny saýlanylýança öz ygtyýarlygyny saklaýar.

Arçyn öz ygtyýarlyklarynyň çäklerinde buýruklary çykarýar.

Arçynyň çykaran buýruklaryny Geňeş agzalarynyň teklibi boýunça, etrabyň prokurorynyň ya-da häkiminiň, şeýle hem Türkmenistanyň Mejlisiniň teklipnamasy boýunça Geňeşiň özi ýatyryp biler.

 Arçyn Geňeşiň işine ýolbaşçylyk etmek bilen onuň kabul eden kararlarynyň, Türkmenistanyň Prezidentiniň, Turkmenistanyň Mejlisiniň, Ministrler kabinetiniň namalarynyň, şeýle hem häkimleriň ygtyýarlyklarynuň çäginde çykaran buýruklarynyň ýerine ýetirilmegini üpjün edýär.

Arçyn:

Geňeşiň maslahatyny taýýarlamak we ony çagyrmak işini amala aşyrýar, maslahatyň gün tertibini maslahatyň geçiriljek gününe çenli azyndan 10 gün galanda Geňeş agzalarynyň dykgatyna ýetirýär, Geňeşiň kararlarynyň taslamalary bilen tanyşmak mümkinçiligini üpjün edýär;

Geňeşiň maslahatlaryny alyp barýar;

Geňeşiň hem-de ýokarda durýan döwlet häkimiýeti we dolandyryş edaralarynyň kabul eden kararlarynyň ýerine ýetirilmegini guraýar;

özüniň garamagyndaky çäkde işleriň ýagdaýy hakynda, Geňeşiň kararlaryny ýerine ýetirmek boýunça edilen iş hakynda Geňeşi habarly edýär;

ýerli çägi ykdysady, durmuş, medeni taýdan ösdürmegiň esasy ugurlarynyň hem-de ýerli býujetiň taslamalaryny işläp taýýarlaýar, bellenilen maksatnamalaryň ýerine ýetirilşi we býujetiň berjaý edilişi hakyndaky hasabatlary Geňeşiň garamagyna hödürleýär;

arçynyň orunbasarlaryny saýlamak ýa-da wezipesinden boşatmak hakynda teklip girizýär;

toparlary döretmek we olaryň düzümi hakyndaky teklipleri Geňeşiň garamagyna hödürleýär, şol toparlaryň işini utgaşdyryp ugrukdyrýar, şeýle hem olaryňşine zerur kömekleri berýär;

Geňeş agzalarynyň öz hukuklaryny hem ygtyýarlyklaryny durmuşa geçirmegine ýardam edýär;

Geňeşiň işinde aýanlygyň ösdürilmegine ýardam edýär hem-de onuň işinde jemgyýetçilik pikirini nazara almak barada çäreleri görýär;

döwlet we jemgyýetçilik guramalary, kärhanalary bilen gatnaşyklarda Geňeşe wekilçilik edýär;

ýerli häkimiýetiň eýeçiligindäki desgalaryň dolandyrylmagyny üpjün edýär;

Geňeşiň çykaran kararlaryna laýyklykda ýerli sala saişyklaryň geçirilmegini, şeýle hem Geňeşiň kararlarynyň taslamalarynyň ýerli we döwlet ähmiýetli beýleki möhüm meseleleriň raýatlar tarapyndan ara alnyp maslahatlaşylmagyny üpjün edýär;

raýatlaryň ýüz tutmalaryna seretmek boýunça işi üpjün edýär;

dolandyryş-çäk gurluşynyň meseleleri baradaky degişli maglumatlary taýýarlaýar;

Türkmenistanyň Prezidentiniň, halk wekilleriniň, Türkmenistanyň Mejlisiniň deputatlarynyň hem-de Geňeş agzalarynyň saýlowlaryna taýýarlyk we olary geçirmek boýunça saýlow toparlaryna ýardam edýär;

raýatlary sylaglamak meseleleri baradaky teklipleri hem-de degişli maglumatlarytaýýarlaýar;

huhuk düzgünleriniň bozulmalarynyň öňüni almagyň ýagdaýy, şol bozulmalara ýardam edýän sebäpleri we şertleri ýok etmek çäreleri boýunça polisiýanyň ýerli wekilleriniň we degişli ýolbaşçylaryň hasabatlaryny yzygiderli diňleýär. Polisiýanyň ýerli wekilleri bilen bilelikde hukuk düzgünleriň boћulmalarynyň öňüni almagyň ýagdaýyny seljermek işini guraýar we garamagyndaky ýerlerde jenaýatlaryň öňüni almak barada çäreler görýär;

polisiýanyň yerli wekillerine we olaryň maşgala agzalaryna şol wekilleriň hyzmat edýän ýerlerinde üaşamak üçin gulluk ýaşaýyş jaýlarynyň berilmegini we olaryň ýaşaýan jaýlarynda telefonlaryň oturdylmagyny üpjün edýär;

polisiýanyň yerli wekilleriniň ýerlerdäki ýaşulylar geňeşleri bilen ýakyndan htzmatdaşlyk etmegine ýardam berýär;

saglygy goraýyş, bilim, medeniýet we hyzmat çygryndaky, şeýle hem eýeçiligiň görnüşine garamazdan öz tabynlygyndaky çäkde ýerleşýän kärhanalaryň we guramalaryň ýolbaşçylarynyň hasabatlaryny diňleýär.

Kanunçylyk namalary, şeýle hem Geňeşiň kararlary boýunça arçynyň ygtyýaryna degişli edilen beýleki meseleleri çözýär.

Geňeş agzalaryna saýlawlary geçirmekdäki umumy ýörelgeler.

Türkmenistanyň Konstitusiýasyna laýyklykda, etrapdaky şäherleriň, şäherçeleriň we geňeşlikleriň çäginde halk häkimiýetiň wekilçilikli edarasy bolan Geňeşiň agzalarynyň saýlawlary Türkmenistanyň raýatlary tarapyndan gizlin ses bermek arkaly ähliumumy, deň we göni saýlow hukugy esasynda geçirilýär.

Geňeş agzalarynyň saýlawlary bir mandatly saýlaw bölügleri boýunça geçirilýär. Her saýlaw bölüginden bir Geňeş agzasy saýlanylýar.

Saýlaw döwründe Geňeş agzalygyna dalaşgärleri erkin we deňhukukly görkezmek, aýanlyk we açyklyk, wagyz nesihatyň ertkinligi başlangyçlarynda, saýlow möwsümi geçirilende ähli dalaşgärler üçin mümkinçiliklerde amala aşyrylýar.

Geňeş agzalarynyň ygtyýarlyklarynyň möhleti üç ýyldyr.

Ähli saýlawçylar saýlawlara deň esaslarda gatnaşýarlar, her saýlawçynyň bir sesi bardyr.

Saýlawlar göni saýlawlardyr, Geňeş agzalary raýatlar tarapyndan gös-göni saýlanylýarlar. Saýlawlarda ses bermek gizlindir, saýlawçylaryň öz erkini ýüze çykarmaklaryna gözegçilik etmäge ýol berilmeýär.

Geňeş agzalarynyň saýlawlaryny syýasy partiýalaryň, jemgyýetçilik birleşikleriniň, Yerli jemgyýetçilik öz-özüňi dolandyryş edaralarynyň we raýatlar toparlarynyň wekillerinden, harby bölümlerde harby gullukçylardan düzülýän degişlilikdäki saýlaw toparlaryüpjün edýärler.

Saýlaw toparlarynyň düzümine wekiller syýasy partiýalaryň ilkinji guramalarynyň ýygnaklarynda, jemgyýetçilik birleşiklerinde, olaryň ilkinji guramalarynyň ýygnaklarynda, raýatlaryň ýygnaklarynda, şeýle hem harby bölümlerde harby gullukçylaryň ýygnaklarynda görkezilip bilner.

Ýygnaga saýlawçylaryň azyndan 30-sy gatnaşýan bolsa, onda ol doly ygtyýarly hasap edilýär. Ýygnagy ýa-da maslahaty açmazdan ozal, olaryň guramaçylary tarapyndan ýygnaga, maslahata gatnaşyjylary bellige almagyň jemleri esasynda onuň doly ygtyýarlylygy anyklanylýar.Saýlaw toparlarynyň düzümine döwlet edaralarynyň wekilleri hem görkezilip bilner.

Geňeş agzalarynyň saýlawlary üçin şäherlerde, şäherçelerde we geňeşliklerde saýlawçylaryň sany, takmynan, deň bolan 5-11 sany saýlaw bölügleri döredilýär.

Saýlaw bölügleriniň sany Türkmenistanyň «Geňeş agzalarynyň saýlawlary hakyndaky» kanunyň 10-njy maddasyndaky bellenilen möçberiniň çäginde, degişli Geňeş tarapyndan kesgitlenilýär.

Saýlaw bölügleri saýlawlara çenli azyndan 60 gün galanda degişli şäheriň, şäherçäniň, geňeşligiň Geňeşi tarapyndan döredilýär we saýlaw bölügleriniň araçäkleri hem-de merkezi görkezilen sanawy şol möhletde halka ýetirilýär.

Geňeş agzalarynyň saýlowlary geçirilende ses bermegi geçirmek we sesleri sanamak üçin şäherleriň, şäherçeleriň we geňeşlikleriň çägi saýlaw ülüşlerine bölünýär. Harby bölümlerde, şypahanalarda we dynç alyş öýlerinde, ýatymlaýyn kesel bejeriş edaralarynda, uzak we barmasy kyn ýerlerdäki raýatlaryň bolýan ýerlerinde saýlaw ülüşleri döredilip bilner, ol ülüşler öz ýerleşýän ýerindäki saýlow bölüglerine girýärler.

Saýlaw toparlary:

Geňeş agzalarynyň saýlawlaryny geçirmek üçin şu aşakdaky saýlaw toparlary döredilýär:

şäherleriň, şäherçeleriň we geňeşlikleriň saýlaw toparlary (ýerli saýlaw toparlary );

ülüş saýlaw toparlary.

Bu görkezilen toparlaryň ygtyýarlyklary, saýlanan Geňeş agzalarynyň ygtyýarlyklary ykrar edilenden soň tamam bolýar.

Türkmenistanda saýlawlar we sala salşyklary geçirmek baradaky Merkezi topar bu Kanunyň ýerine ýetirilmegine gözegçilik edýär.

 Saýlawçylaryň sanawlary:

Saýlawçylaryň sanawy her bir saýlaw ülüşi boýunça düzülýär we oňa ülüş saýlaw toparynyň başlygy bilen kätibi gol çekýär. Ülüş saýlaw topary sanawy düzmek işine jemgyýetçilik wekillerini çekip biler.

Ýerine ýetiriji ýerli häkimiýet we ýerli öz-özüňi dolandyryş edaralary saýlawçylaryň hasaba alynmagyny üpjün edýärler hem-de saýlawçylaryň sanawlaryny düzmek üçin zerur bolan degişli çäkde ýaşaýan saýlawçylar baradaky maglumatlary ülüş saýlaw toparyna berýärler.

Harby bölümlerde bolýan harby gullukçy saýlawçylaryň sanawlary, şeýle hem harby gullukçylaryň maşgala agzalary we beýleki saýlawçylar harby bölümleriň ýerleşýän sebitlerinde ýaşaýan bolsalar, olaryň sanawlary harby bölümleriň serkerdeleriniň berýän maglumatlary esasynda düzülýär. Harby bölümleriň daşynda ýaşaýan harby gullukçylar saýlawçylaryň sanawlaryna ýaşaýan ýeri boýunça umumy esaslarda girizilýär.

Şypahanalarda we dynç alyş öýlerinde, ýatymlaýyn kesel bejeriş edaralarynda saýlawçylaryň sanawy şol edaranyň ýolbaşçylarynyň berýän maglumatlary esasynda düzülýär.

Saýlowçylaryň familiýalary saýlowçylaryň sanawynda ses berlişini guramak üçin amatly bolan tertipde görkezilýär.

Saýlawçylaryň sanawyna saýlow gününe çenli 18 ýaşy dolan, sanawyň düzülýän pursatyna çenli şol saýlaw ülüşiniň çäginde ýaşaýan we ses bermäge gatnaşmaga hukugy bolan Türkmenistanyň raýatlary girizilýär.

Saýlawçy diňe bir saýlaw ülüşinde saýlawçylaryň sanawyna girizilip bilner. Dalaşgärleri görkezmek we olary bellige almak. Geňeş agzalygyna dalaşgärleriň işiniň kepillendirilmegi. Ses bermegiň we saýlawyň jemini jemlemegiň tertibi.

Geňeş agzalygyna dalaşgärleri görkezmeklik saýlawa 45 gün galanda başlanyp, 30 gün galanda tamamlanýar.

Degişli şäheriň, şäherçäniň, geňeşligiň çäginde ýaşaýan ýa-da işleýän Türkmenistanyň raýatlary Geňeş agzalygyna dalaşgär edilip görkezilip bilner.

Görkezilen wagtyna çenli iş kesilenlik aýyby öz-özünden aýrylmadyk ýa-da kanunda bellenilen tertipde aýrylmadyk adam Geňeş agzalygyna dalaşgär görkezilip bilinmez. Şonda iş kesilenlik aýyby aýrylandan ýa-da öz-özünden aýrylandan soň iň az döwür azyndan 3 ýyl bolmalydyr.

Geňeş agzalygyna dalaşgärleri görkezmek:

Kanunda bellenilen tertipde bellige alnan syýasy partiýalar, jemgyýetçilik birleşikleri tarapyndan olaryň etrap edaralarynyň mejlislerinde, ilkinji guramalaryň ýygnaklarynda amala aşyrylýar. Jemgyýetçilik birleşikleriniň dalaşgärleri görkezmek baradaky mejlisleri we ýygnaklary bilelikde geçirmäge haklary bardyr.

ýerli ülüş saýlaw toparlarynyň teklibi bilen, şonuň ýaly-da raýatlar toparynyň teklibi bilen çagyrylyp geçirilýän raýatlarynyň ýygnaklarynda amala aşyrylýar. Ýygnaga saýlaw bölüginiň çäginde ýaşaýan saýlawçylaryň azyndan 50-si gatnaşýan bolsa, ol doly ygtyýarly hasap edilýär.

Mejlislerde we ýygnaklarda Geňeş agzalygyna dalaşgärleriň çäklendirilmedik sany ara alnyp maslahatlaşylýar we hödürlenilýär. Ýygnaga, mejlise gatnaşýan her adamyň dalaşgärler hakynda teklip girizmäge, olaryň ara alnyp maslahatlaşylmagyna gatnaşmaga, olary oňlamaga ýa-da ret etmäge, Geňeş agzalygyna dalaşgär hökmünde ara alnyp maslahatlaşmak üçin hut özüniň hem teklip etmäge haky bardyr.

Eger jemgyýetçilik birleşiginiň degişli saýlawly edarasynyň düzüminiň ýarysyndan köpüsi ýa-da ýygnaga gatnaşyjylaryň ýaryndan köpüsi Geňeş agzalygyna dalaşgär üçin ses berse, onda şol dalaşgär görkezilen diýlip hasap edilýär.

Dalaşgäri görkezmek hakyndaky karar açyk ýa gizlin ses bermek arkaly kabul edilýär. Ses bermegiň tertibi we ýygnagyň alnyp barlyşynyň beýleki meseleleri ýygnaga, mejlise gatnaşyjylar tarapyndan kesgitlenilýär.

Geňeş agzalygyna dalaşgäriň görkezilendigi hakynda teswirnama düzülýär, şol teswirnama iki günüň içinde, ýöne dalaşgär görkezmek möhletiniň gutaran gününiň yzyndan gelýän iş gününden gijä galynman, ýerli saýlow toparyna gowşurylýar. Dalaşgäriň görkezilendigi hakynda kabul edilen karar hem Geňeş agzalygyna dalaşgäre şol möhlet içinde habar berilýär.

Dalaşgär görkezilen adam sese goýulmaga özüniň razydygy hakynda ýerli saýlaw toparyna, onuň Geňeş agzalygyna dalaşgärleri bellige aljak gününden öň ýazmaça görnüşde habarberýär. Ýerli saýlaw topary Geňeş agzalygyna dalaşgäre bellige alnyşyň haýsy gün boljakdygyny öňünden habar edýär.

Şäherleriň, şäherçeleriň we geňeşlikleriň Geňeş agzalygyna dalaşgärler degişli ýerli saýlaw topary tarapyndan bellige alynýar. Bellige almaklyk saýlawlara 35 gün galanda başlanýar we saýlawlara 25 gün galanda tamamlanýar.

Geňeş agzalygyna dalaşgärleriň ýerli saýlaw toparlary tarapyndan bellige alnan wagtyndan beýläk saýlawyň öň ýanynda geçirilýän ýygnaklarda, maslahatlarda, mejlislerde, metbugatda, telewideniýe we radio arkaly çykyş etmäge deň hukuklary bardyr.

Ýerine ýetiriji ýerli häkimiýetiň we öz-özüňi dolandyryşyň ýerli edaralary, kärhanalaryň, edaralaryň we guramalaryň ýolbaşçylary saýlawçylar bilen duşuşyklar guramakda, zerur düşündirişli hem habarly maglumatlary almakda Geňeş agzalygyna dalaşgärlere ýardam etmäge borçludyrlar.

Geňeş agzalygyna dalaşgärleriň saýlawlaryň öň ýanyndaky möwsümi alyp barmak üçin öz gulluk ýagdaýyny peýdalanmagyna ýol berilmeýär.

Geňeş agzalygyna dalaşgär, degişli ýerli saýlaw toparynyň razylygy bolmasa, jenaýat jogapkärçiligine çekilip tussag edilip ýa-da başga ýol bilen azatlykdan mahrum edilip bilinmez.

Saýlaw bölügleri boýunça saýlawlaryň netijesini ülüş saýlaw toparlarynyň teswirnamalarynyň esasynda ýerli saýlaw topary öz mejlisinde takyklaýar.

Saýlawlarda ses bermäge gatnaşan saýlawçylaryň ýarysyndan köpüsiniň sesini alan Geňeş agzalygyna dalaşgär saýlanylan diýlip hasap edilýär.

Ýerli saýlaw topary saýlawlaryň barşynda ýa-da sesler sanalanda “Geňeş agzalarynyň saýlawlary hakyndaky” kanunyň bozulmagyna ýol berlendigi sebäpli saýlawy hakyky däl diýip hasap edip biler.

Eger saýlawlara saýlawçylaryň sanawyna girizilen saýlawçylaryň ýarysyndan az bölegi gatnaşan bolsa, şeýle hem bölüg boýunça Geňeş agzalygyna bir dalaşgär bellige alnyp, şol aradan çykan bolsa, ýerli saýlaw topary saýlaw geçirilmedi diýip hasap edip biler.

Sesleri sanamagyň netijesine görä ýerli saýlaw topary degişli Geňeşiň agzalygyna her bir saýlaw bölügi boýunça saýlawlaryň netijesi hakynda teswirnama düzýär we olary bellige alýar. Teswirnama toparyň başlygy, başlygynyň orunbasary, kätibi we agzalary gol çekýärler.

Şäher, şäherçe we geňeşlik hem-de saýlaw bölügleri boýunça saýlawlaryň netijesi degişli ýerli saýlaw topary tarapyndan saýlawlaryň bolan gününden soň bäşinji günden gijä galdyrylman yglan edilýär. Habarda şu zatlar görkezilýär: saýlawçylaryň sanawyna girizilen raýatlaryň umumy sany; ses bermäge gatnaşan saýlawçylaryň sany; her bir dalaşgäriň tarapyna we garşysyna berlen sesleriň sany; hakyky däl býulletenleriň we kagyzçalaryň sany; Geňeş agzalygyna saýlananlaryň sanawy, ady, atasynyň ady, familiýasy, eýeleýän wezipesi ( käri ), işleýän we ýaşaýan ýeri elipbiý tertibinde görkezilýär.

Saýlanan Geňeş agzalarynyň ygtyýarlylyklaryny ykrar etmek hakyndaky meselä Geňeşiň maslahatynda garalýar.

Türkmenistanyň Konstitusiýasynyň V bölümi „Saýlaw ulgamy, sala-salşyk“ diýlip atlandyrylýar. (TK-nyň 89-98-nji maddalary). Saýlawlar döwlet häkimiýetini demokratik ýol bilen dolandyrmaklygyň möhüm bölegidir. Saýlawlar diýen düşünjäniň mazmuny diýlende belli bir möhletiň dowamynda döwleti ýa-da dolandyryş-çäk birliklerini dolandyrmak üçin wezipeli adamlary saýlamaklyga düşünilýär. Saýlaw hukugy 2 sany görnüşe bölünýär: 1. Aktiw (işjeň); 2. Passiw (gowşak). Aktiw saýlaw hukugy bolanda raýatlaryň saýlamaga bolan hukugy bilen düşündirilýär. Mysal üçin: Türkmenistanyň 18 ýaşa ýeten raýatlarynyň saýlamaga hukugy bardyr, her saýlawçynyň bir sesi bar. Passiw saýlaw hukugy bolanda raýatlaryň saýlanylmaga bolan hukugyna düşünilýär. Mysal üçin: Türkmenistanyň Konstitusiýasynyň 90-njy maddasyna laýyklykda „Türkmenistanyň raýaty bolan, saýlawlar gününe çenli 25 ýaşan we soňky 10 ýyl Türkmenistanda hemişelik ýaşaýan, il içinde abraýly adam Türkmenistanyň Mejlisiniň deputatlygyna saýlanyp bilner“. Türkmenistanyň Prezidenti wezipesine saýlanmak üçin bolsa pesinden 40 ýaş göz öňünde tutulýar. Türkmenistanda saýlawlar ählumumy, deň, göni hem-de gizlin saýlaw hukugy esasynda geçirilýär.

 Türkmenistanyň Esasy kanunynyň 94-nji maddasyna laýyklykda „Döwlet we jemgyýetçilik durmuşyna degişli möhüm meseleleri çözmek üçin ählihalk sala-salşyklary we ýerli sala-salşyklary geçirilip bilner“ diýlip kesgitlenilýär. Sala-salşyk bolanda umumy döwlet ähmiýetli ýa-da ýerli ähmiýetli döwlet ýa-da öz-özüňi dolandyryş häsiýete eýe bolan kararlary kabul edilmeklikde saýlawçylaryň gös-göni ses bermek arkaly döwlet häkimiýetini amala aşyrmaga gatnaşmaklaryna düşünilýär. Ählihalk sala-salşyklaryny geçirmeklik meselesini Türkmenistanyň halk maslahaty çözýär. Sala-salşyklara Türkmenistanyň saýlaw hukugyna eýe bolan raýatlary gatnaşýar.

Ýurdumyzyň Esasy kanuny kazyýet häkimýetiniň garaşsyzlygyny üpjün etdi, hukuk tertibini pugtalandyrmakda onuň ornuny kesgitledi. Esasy Kanunymyzyň VI bölümi „Kazyýet häkimiýeti“ diýlip atlandyrylýar. Indi biziň döwletimizde milli kazyýet gurluşyny mundan beýläk-de ösdürmegiň ileri tutulýan esasy ugurlary kesgitlenildi. 2009-njy ýylyň awgust aýynyň 15-ine „Kazyýet hakynda“ Türkmenistanyň kanuny kabul edildi. Türkmenistanyň Konstitusiýasyna laýyklykda Türkmenistanda adyl kazyýetlik diňe kazyýet tarapyndan amala aşyrylýar. Türkmenistanda kazyýet adyl kazyýetligi amala aşyrmaga çalyşyp, döwletimizde bellenilen konstitusion gurluşy, raýatlaryň hukuklaryny we azatlyklaryny, dolandyryş edaralarynyň, kärhanalaryň, edaralaryň we guramalary kanuny bähbitlerini hem-de hukuklaryny goraýar. Kazyýetiň alyp barýan bütin işi kanunçylygy we hukuk tertibini üpjün etmäge, hukuk tertibiniň bozulmagyna ýol açan sebäpleri we şertleri ýok etmäge gönükdirilendir. Türkmenistanyň Ýokary kazyýeti, Türkmenistanyň Araçy kazyýeti, welaýat we Aşgabat şäher kazyýetler, etrap, şäher kazyýetleri Türkmenistanyň kazyýetleri bolup durýarlar. Kazylar garaşsyzdyrlar we olar diňe kanuna hem özleriniň içki ynam-ygtykadyna tabyndyrlar. Kazylaryň işine hiç kimiň gatyşmagyna ýol berilmeýär, oňa gatyşylanlygy üçin kanun esasynda jogapkärçilik çekdirilýär. Türkmensitanda kazylaryň hemmesi Türkmenistanyň Prezidenti tarapyndan bäş ýyl möhlete bellenilýär. Kazyýet işini ýöretmek döwlet dilinde alnyp barylýar. Eger-de gatnaşýan taraplaryň biri türkmen dilini bilmeýän bolsa, olar terjimeçi bilen üpjün edilýär. Ähli kazyýetlerde işler açyk seredilýär. Işiň ýapyk mejlisde seredilmegine diňe kanunda göz öňüne tutulan halatlarynda ýol berilýär. Taraplar Türkmenistanyň ähli kazyýetleriniň çykaran hökümleri çözgütleri we beýleki kararlary barada şikaýat edip bilýärler. Kazyýet häkimýetiniň ähli işi demokratik, hukuk, dünýewi we Bitarap döwleti her taraplaýyn berkitmäge, adalatlygy ornaşdyrmaga, raýatary kanunlary anyk we gyşarnyksyz ýerine ýetirmek ruhunda terbiýelemäge, raýatlaryň abraýyna we mertebesine, hukuklaryna hormat goýmaga gönükdirilendir.

Türkmenistanda kanunlaryň ýerine ýetirilişine gözegçilik edýän ýörite prokuratura edarasy hereket edýär. Bu barada Türkmenistanyň Konstitusiýasynyň VII bölüminde aýdylyp geçilýär. Prokuratura özüniň işini Esasy Kanunyň we 2009-njy ýylyň awgust aýynyň 15-ine kabul edilen „Türkmenistanyň Prokuraturasy hakynda“ kanunyň esasynda alyp barýar. (Bu kanun 2010-njy ýylyň 1-nji ýanwaryndan güýje girdi.) Kanunlaryň ýerine ýetirilişine gözegçilik etmegiň maksady Kanunyň hemme zatdan ýokary tutulmagyny üpjün etmekden we kanunçylygy pugtalandyrmakdan ybaratdyr. Türkmensitanyň Konstitusiýasyna laýyklykda, Türkmenistanyň çäginde kanunlaryň, Prezidentiň, Ministrler kabinetiniň namalarynyň döwlet dolandyryş hem-de gözegçilik, harby dolandyryş, ýerli ýerine ýetiriji we ýerli öz-özüňi dolandyryş edaralary tarapyndan, eýeçiligiň ähli görnüşlerine degişli kärhanalar, edaralar, guramalar, birleşikler tarapyndan, telekeçilik işi bilen meşgullanýan adamlar, jemgyýetçilik birleşikleri, wezipeli adamlar hem-de raýatlar tarapyndan takyk we birmeňzeş berjaý edilişine gözegçilik etmek işi Türkmenistanyň Baş prokurorynyň we oňa tabyn prokurorlaryň üstüne ýüklenilýär. Şeýle-de prokuror kazyýetlerde işleriň garalmagyna gatnaşýar, kanunlarda göz öňüne tutulan halatlarda jenaýaty derňeýär, jenaýat edenleri jenaýat jogapkärçiligne çekýär. Kanuna laýyklykda prokuratura earalarynyň düzümi Baş prokuraturadan, welaýatlaryň, Aşgabat şäheriniň, şäherleriň, etrabara we etraplaryň prokuraturalaryndan we ýöriteleşdirilen prokuraturalardan ybaratdyr. Türkmenistanyň Konstitusiýasyna laýyklykda, Türkmenistanyň Baş prokuroryny Türkmensitanyň Prezidenti, Türkmenistanyň Mejlisi bilen deslapdan ylalaşyp wezipä belleýär. Türkmenistanyň Baş prokurorynyň orunbasarlaryny, welaýatlaryň we Aşgabat şäheriniň prokurorlaryny hem-de etrabara prokurorlary, şeýle hem ýöriteleşdirilen prokuraturalaryň prokurorlaryny Türkmenistanyň Baş prokurorynyň hödürlemegi boýunça Türkmenistanyň Prezidenti wezipä belleýär. Türkmenistanyň Baş prokurory we onuň tabynlygyndaky prokurolar bäş ýyl möhlete bellenilýär we öz wezipesini yzly-yzyna iki möhletden köp eýeläp bilmeýär. Türkmenistanyň Baş prokurory öz işinde Türkmenistanyň Prezidentine hasabat berýär. Baş prokuror Mejlisiň, Ministrler kabinetiniň mejlislerine gatnaşmaga haklydyr. Jemläp aýdanymyzda, kanunlar, döwlet edaralarynyň we wezipeli adamlaryň beýleki hukuk namalary Konstitusiýa esasynda we şoňa laýyklykda çykarylýar. Konstitusiýada we kanunlarda görkezilýän düzgünler biri-birine gabat gelmese, Konstitusiýanyň düzgünleri ýöreýär (TK-nyň 115-nji maddasy).

**4-njy sapak**

**Türkmenistanyň ýokary döwlet häkimiýet we dolandyryş edaralary.**

1. Türkmenistanyň Prezidenti.
2. Türkmenistanyň mejlisi-kanun çykaryjy edarasy,Ministrler kabineti, ýokary ýerine ýetiriji we serenjam beriji edara.
3. Türkmenistanyň Ýokary kazyýeti

Halk demokratiýasyna daýanyp, adalat jemgyýetini gurmaklyga tarap barýan Türkmenistan döwletimizi dolandyrmak Esasy Kanunymyzyň 1-nji maddasyna laýyklykda prezident respublikasy görnüşinde amala aşyrylýar. Türkmenistanyň Konstitusiýasynyň 116-njy maddasynda Konstitusiýanyň Türkmenistanda döwle­ti dolandyrmagyň prezident respublikasy görnüşinde amala aşyrylýandygy hakyndaky düzgünleriniň üýtgedilip bilinmeýän­ligi kesgitlenilýär. Türkmenistanyň Konstitusiýasynyň 2-nji baby Türkmenistanyň Prezidentine bagyşlanýar (Türkmenistanyň Konstitusiýasynyň 50–58-nji maddalary). Türkmenistanyň Konstitusiýasyna laýyklykda Prezident bi­len baglanyşykly hukuk meselelerini düzgünleşdirýän kanun­lar hereket edýär. Olara 2006-njy ýylyň 26-njy dekabrynda ka­bul edilen „Türkmenistanyň Prezidentiniň saýlawlary hakynda“ Türkmenistanyň Kanunyny, 2007-nji ýylyň 28-nji iýunynda kabul edilen „Türkmenistanyň Prezidenti hakynda“ Türkmenistanyň Kanu­nyny mysal getirmek bolar. „Türkmenistanyň Prezidenti hakynda“ Türkmenistanyň Ka­nuny 5 bapdan, 20 maddadan ybarat bolup, Türkmenistanyň Prezidentiniň işiniň hukuk, ykdysady, guramaçylyk we beýleki esas­laryny kesgitleýär, onuň işini üpjün etmek boýunça döwlet kepilliklerini belleýär, şeýle hem öz ygtyýarlyklaryny ýerine ýetirmegini bes eden Türkmenistanyň Prezidentine we onuň maşgala agzalary­na kepillikleri üpjün edýär. Kanunyň 1-nji maddasyna laýyklykda Türkmenistanyň Prezidenti döwletiň we ýerine ýetiriji häkimiýetiň baştutanydyr, Türkmenistanyň iň ýokary wezipeli adamydyr, ol milli Garaşsyzlygyň we Türkmenistanyň Bitaraplyk hukuk ýagdaýynyň, ýurt bitewüliginiň, Konstitusiýanyň we halkara ylalaşyklarynyň ber­jaý edilmeginiň kepili hökmünde çykyş edýänligi kesgitlenilýär. Mun­dan başga-da Türkmenistanyň Prezidenti ýurduň Ýaragly Güýçleriniň Belent Serkerdebaşysydyr. Türkmenistanda ilkinji gezek Prezident saýlawlary 1990-njy ýylyň 27-nji oktýabrynda geçirildi. Soňra täze kabul eden Konstitusiýamyzyň esasynda 1992-nji ýylyň 21-nji iýunynda täzeden Prezident saýlawlary geçirildi. Bu saýlawlaryň ikisinde hem Türkmenistanyň Prezidentligine Saparmyrat Ataýewiç Nyýazow saýlanyldy. 2007-nji ýylyň 11-nji fewralynda Türkmenistanda Türkmenistanyň Prezidentiniň saýlawlary geçirildi. Bu saýlawda türkmen halky hormatly Prezidentimiz Gurbanguly Berdimuhamedowy bira­gyzdan saýlady. Hormatly Prezidentimiziň döwlet başlangyçlarynyň maksady adam gymmatlyklaryny goramakdan ybaratdyr. Bu bol­sa döwletimiziň, jemgyýetimiziň ösen derejä ýetmekliginiň öze­nidir. Türkmenistanyň Esasy Kanunynyň 51-nji maddasynda Türkmenistanyň Prezidenti bolmak üçin bildirilýän talaplar berkidilýär, ýagny Türkmenistanda doglan, ýaşy kyrkdan pes bolmadyk we ýetmişden uly bolmadyk, döwlet dilini bilýän, soňky on bäş ýylyň do­wamynda Türkmenistanda hemişelik ýaşaýan hem-de döwlet edara­larynda, jemgyýetçilik birleşiklerinde, kärhanalarynda, edaralarynda, guramalarynda işläp gelýän Türkmenistanyň raýaty Türkmenistanyň Prezidentligine saýlanyp bilner. Şeýle-de Türkmenistanyň Konstitusiýasynyň 52-nji maddasyna görä, „Türkmenistanyň Prezidenti gös-göni Türkmenistanyň halky tarapyndan bäş ýyl möhlete saýlanylýar we kasam kabul eden pur­sadyndan öz wezipesine girişýär“. 2008-nji ýylyň 26-njy sentýabrynda bolup geçen nobatdan daşary XXI Halk Maslahatynda Türkmenistanyň Halk Maslahaty edarasy hu­kuk taýdan hereket etmegini bes etdi. Şoňa laýyklykda onuň ygtyýar­lyklary, esasan, Türkmenistanyň Prezidentine we Türkmenistanyň Mejlisine degişli edildi. Türkmenistanyň Konstitusiýasynyň 53--nji maddasy Türkmenistanyň Prezidentiniň ygtyýarlyklaryna bagyşlanýar. Umuman, Türkmenistanyň Prezidenti Konstitusiýanyň we kanunlaryň ýerine ýetirilmegini üpjün edýär. Türkmenistanyň Prezidentiniň ygtyýarlyklaryny onuň döwleti dolandyrmakda alyp barýan işlerine laýyklykda birnäçe toparlara bölmek bolýar:

**1. Ýurda onuň içinde we daşynda wekilçilik etmek çygryndaky ygtyýarlyklary.**

Prezident daşary syýasatyň durmuşa geçirilmegine ýolbaşçylyk edýär, daşary gatnaşyklarda Türkmenistanyň adyndan wekilçilik edýär, Türkmenistanyň daşary ýurt döwletlerindäki, döwletara we halkara guramalarynyň ýanyndaky ilçilerini we beýleki diplomatik wekillerini belleýär hem yzyna çagyrýar, daşary ýurt döwletleriniň diplomatik wekilleriniň ynanç hem yzyna çagyrylyş hatlaryny kabul edýär (TK-nyň 53-nji maddasy).

**2. Ýerine ýetiriji häkimiýeti amala aşyrmak çygryndaky ygtyýarlyklary.**

Öň hem belläp geçişimiz ýaly, ilki bilen Türkmenistanyň Prezi­denti ýerine ýetiriji häkimiýetiň baştutanydyr. Türkmenistanyň raýat­laryny döwlet sylaglary bilen sylaglaýar we hormatly atlary dakýar, raýatlyk meselelerine garaýar. Ýokary wezipeli adamlary wezipesine belleýär. Raýatlaryň howpsuzlygyny üpjün etmek üçin Türkmenistanda adatdan daşary ýagdaý düzgüni girizip bilýär. Türkmenistanyň Ýaragly Güýçleriniň Belent Serkerdebaşysydyr. Ol Türkmenistanyň Ýaragly Güýçleriniň ýokary serkerdelerini belleýär, Türkmenistanyň Döwlet howpsuzlyk geňeşini döredýär we oňa ýolbaşçylyk edýär, Türkme­nistanda Saýlawlary we sala salşyklary geçirmek baradaky Merkezi topary döredýär, onuň düzümine üýtgetmeler girizýär, sala salşyklary geçirmegiň senesini belleýär we beýlekiler (TK-nyň 53-nji maddasy).

**3. Kanun çykaryjy häkimiýet edarasy bilen baglylykda ýüze çykýan ygtyýarlyklary.**

Türkmenistanyň Prezidenti kanun çykaryjy edara bolan Mejlise degişlilikde möhüm ygtyýarlyklardan peýdalanýar. Prezident Konstitusiýa, kanunlara gol çekýär, kanun çykaryjylyk başlangyjyna eýe bolup durýar, döwlet býujetini hem onuň ýerine ýetirilişi hakyndaky hasabaty Mejlisiň garamagyna we tassyklamagyna berýär. Türkmenistanyň Prezidenti weto hukugyndan peýdalanýar, Mejlisi möhletinden öň ýatyryp bilýär. Prezidentiň özi hem kadalaşdyryjy hukuk namalaryny kabul edip bilýär, ýagny permanlar, kararlar we buýruklar çykarýar, olaryň bolsa Türkmenistanyň bütin çäginde hökmanlyk güýji bar (TK-nyň 53-nji, 61-nji, 65-nji maddalary).

1. **Kazyýet häkimiýetiniň çygryndaky ygtyýarlyklary.** Prezidentiň bu çygyrdaky ygtyýarlyklary, esasan hem, şu edaralaryň düzümini düzmek bilen baglanyşykly bolup durýar, ýagny kazylar Türkmenistanyň Prezidenti tarapyndan bellenilýär we wezipesinden boşadylýar. Döwletimizde rehim etme hem-de günä geçme çärelerini amala aşyrýar (TK-nyň 53-nji, 102-nji maddalary).

**5-nji sapak**

**Türkmenistanyň hukuk goraýjy edaralary.**

1. Jemgyýetçilik tertibiniň goralmagy.
2. Hukuk goraýjy edaralar barada düşünje.
3. Hukuk goraýjy edaralaryň görnüşleri we ygtyýarlyklary

**Jenaýat hukugy** – bu hukuk ulgamynyň aýratyn bir pudagy bolup, jenaýat we jeza baradaky kadalaryň jemidir. Jenaýat hukugy jenaýatçylykly hyýanatçylyklardan goranmak funksiýasyny (wezipesini) ýerine ýetirip, jenaýat we jeza baradaky umumy düşünjäni berýändir.

Häzirki döwürde biziň Garaşsyz, hemişelik Bitarap Türkmenistan döwletimiziň öňünde goýýan esasy meseleleriniň biri hem hukuk we dünýewi döwletini gurmakdan ybaratdyr. Türkmenistanyň Jenaýat hukuk ulgamy döwletimiziň hukuk ulgamynyň aýrylmaz düzüm bölegi bolmak bilen beýleki hukuk pudaklarynda bolşy ýaly döwletimizdäki jemgyýetçilik gatnaşyklaryny berkitmekde, düzgünleşdirmekde şeýle hem raýatlaryň konstitusion hukuklaryny we azatlyklaryny goramakda öz goşandyny goşýar we öz öňünde birnäçe meseleleri goýýar. Ol meseleler hereket edýän Türkmenistanyň Jenaýat kodeksiniň 2-nji maddasynda görkezilen ýerine ýetirmeli wezipeleri bilen birmeňzeşdir. Ýagny, Türkmenistanyň Jenaýat hukuk ulgamy, şahsyýeti, raýatlaryň hukuklaryny we azatlyklaryny, jemgyýetiň we döwletiň bähbitlerini, eýeçiligi, jemgyýetçlik tertibini, Türkmenistanyň Garaşsyzlygyny, konstitusion gurluşyny we bitaraplyk derejesini, paraharçylygy we adamzadyň howpsyzlygyny jenaýatçylykly hyýanatçylyklardan goramak hem-de jenaýatçylygyň öňüni almak wezipesi bolup durýandyr.

Islendik döwletiň hukuk we dünýewi döwlet bolmagy üçin döwletiň kadaly dolanşygy we raýatlaryň konstitusion hukuklaryny we azatlyklaryny kepillendirýän hukuk kadalarynyň ulgamyny işläp düzmek zerurlygy ýüze çykyp durýar. Şol jähtden hem ugur alyp biziň Türkmenistan döwletimizde iňňän uly, tutanýerli we irginsiz işler amala aşyrylýar. Şol bir wagtda-da biziň hemişelik Bitaraplyk derejesine eýe bolan Türkmenistan döwletimiziň Konstitusiýasyna laýyklykda ahli hukuk pudaklarynda bolşy ýaly Jenaýat hukuk pudagynda-da täze kämilleşdirilen hukuk düzgünleri girizilýär. Türkmenistanyň Jenaýat kodeksinyň çap edilmegi, ol barasynda metbugatyň çykyş etmegi, halk arasynda düşündiriş işleriniň geçirilmegi her bir adamyň kanunçylyk barasyndaky hukuk düşünjesini artdyrýar, ol bolsa şolar ýaly adamlar tarapyndan bidüzgünçilikleriň edilmeginiň öňüni almakda degerli täsirini ýetirip biler. Elbetde bu wezipeleri amala aşyrmak bolsa Türkmenistanyň Jenaýat hukuk ulgamyny kadalaşdyrýan we jemgyýetde ýüze çykýan kriminal[[12]](#footnote-12) (jenaýatçylykly) gatnaşyklary düzgünleşdirýän Jenaýat kanunçylygy tarapyndan amala aşyrylýar.

**Jenaýat kanuny**- bu halkyň erkini görkezýän we ýuridik güýje eýe bolan, döwlet häkimiýetiniň belli bir kanun çykaryjy edarasy tarapyndan kabul edilen we jemgyýetçilik guramalary, döwlet edara kärhanalary, şeýle hem raýatlar tarapyndan hökmany ýerine ýetirilmeli jemgyýetçilik gatnaşyklaryny kadalaşdyryjy hukuk namasydyr.

Mälim bolşy ýaly, döwletimiziň Esasy Kanuny bolan Konstitusiýamyzyň kadalaryna laýyk gelýän döwlet tarapyndan kabul edilen her bir kanun, özüne degişli bolan pudaklaryň işlerini kadalaşdyrýandyr. Jenaýat kanuny bolsa öz gezeginde jenaýat we jeza diýen düşünjeler bilen baglanşykly bolan hukuk gatnaşyklaryny kadalaşdyrýandyr. Döwletimiziň raýatlarynyň köp sanly erk-isleglerini beýan edýän Jenaýat kanuny, jenaýatçylygyň garşysyna göreşmek üçin öz öňünde goýan meselelerini netijeli çözmekligi üpjün etmäge gönükdirýändir. Bu meseleleri çözmeklik üçin bolsa jenaýat kanuny haýsy jemgyýetçilik howply etmişiň jenaýat bolup durýandygyny we şol jenaýaty eden şahslara eden jenaýaty üçin jezanyň haýsy görnüşlerini bermelidigini kesgitleýär. Sebäbi islendik jemgyýetçilik gurluşynda jenaýata garşy göreşmek diňe Jenaýat kanunyň esasynda mümkindir.

Hereket edýän jenaýat kanunymyz, Türkmenistanyň kanun çykaryjy edarasy – Mejlis tarapyndan 1997-nji ýylyň 12-nji iýunynda kabul edildi we Türkmenistanyň Prezidenti tarapyndan gol çekilip, 1998-nji ýylyň ýanwar aýynyň 1-inden güýje girdi[[13]](#footnote-13). Ol kanuna Türkmenistanyň Jenaýat kodeksi[[14]](#footnote-14) diýilýär.

Hereket edýän Türkmenistanyň Jenaýat kodeksi iki bölekden, ýagny umumy we aýratyn böleklerden ybaratdyr. Jenaýat kanunynyň umumy we aýratyn bölekleri özara biri-biri bilen jebis bagly bolup, bilelikde olar jenaýat hukuk pudagyny düzýärler.

 **Jenaýat kanunynyň umumy bölegi** – jenaýat kanunynyň umumy ýagdaýlaryny tassyklaýar hem-de Jenaýat kanunynyň ýörelgelerini kesgitleýän jenaýat we jeza baradaky kadalardan ybaratdyr. Umumy bölek 6-bölümi, 100-maddany we şu aşakdaky baplary özünde jemleýändir:

Jenaýat kanunçylygynyň ýörelgeleri we wezipeleri;

Jenaýat kanunyň hereket edýän wagty we giňişligi;

Jenaýat diýen düşünje, jenaýatlaryň agyrlyk derejeleri we görnüşleri;

Jenaýat jogapkärçiligine degişli adamlar;

Günä;

Jenaýata bile gatnaşma;

Etmişiň jenaýatçylyklydygyny aradan aýyrýan ýagdaýlar;

Jeza diýen düşünje, onuň maksatlary we görnüşleri;

Jezanyň görnüşiniň we möçberiniň bellenilmegi;

Jenaýat jogapkärçiliginden boşadylmagy;

Jezadan boşadylmagy;

Günä geçme we rehim etme, kazyýet edilenlik aýby;

Kämillik ýaşyna ýetmedikleriň jenaýat jogapkärçiliginiň we jezasynyň

 aýratynlyklary;

Medisina häsiýetli mejbury çäreler;

Medisina häsiýetli mejbury çäreleriň bellenilmegi we bes edilmegi;

 **Jenaýat kanunynyň aýratyn bölegi** – aýratyn jenaýatlar barada öwredýän bölüm bolup, 8 bölümi, 259 maddany we şu aşakdaky baplary özünde jemleýändir:

Jana we saglyga garşy jenaýatlar;

Şahsyýetiň azatlygyna, namysyna we mertebesine garşy jenaýatlar;

Jyns gatnaşyklary çygryndaky jenaýatlar;

Adamyň we raýatyň konstitusion hukuklaryna we azatlyklaryna garşy jenaýatlar;

Kämillik ýaşyna ýetmedikleriň, maşgalanyň we ahlaklylygyň garşysyna jenaýatlar;

Parahatçylyga we adamzadyň howpsuzlygyna garşy jenaýatlar;

Döwlete garşy jenaýatlar;

Döwlet gullugynyň bähbitlerine garşy jenaýatlar;

Adyl kazýetlige garşy jenaýatlar;

 Dolandyryş tertibine garşy jenaýatlar;

 Eýeçilige garşy jenaýatlar;

 Ykdysady işi amala aşyrmagyň tertibine garşy jenaýatlar;

 Kommersiýa we beýleki guramalarda gulluk bähbitlerine garşy jenaýatlar.

 Jemgyýetçilik howpsuzlygyna we jemgyýetçilik tertibine garşy jenaýatlar.

 Ilatyň saglygynyň garşysyna edilen jenaýatlar;

 Ekologik jenaýatlar;

 Transport hereketiniň we ony ulanmagyň howpsuzlygynyň garşysyna edilen jenaýatlar;

 Kompýuter maglumaty çygrynda jenaýatlar;

 Harby jenaýatlar; (1-nji çyzga seret).

 Bulardan başga-da jenaýat kanunynyň aýratyn böleginiň her bir maddasynyň bölümleri dispozisiýadan we sanksiýadan düzülýär.

**Jenaýat hukuk ylmynyň predmeti (zady) *–*** jenaýat hukugyna we jenaýat kanunyna düşünjäni alanymyzdan soňra biziň jenaýat hukuk ylmynda ilkinji bilmeli zatlarymyzyň biri hem jenaýat hukuk ylmynyň öwrenýän zadydyr (predmetidir). Biziň Türkmenistan döwletimiziň islendik hukuk ylmynda bolşy ýaly, jenaýat hukuk ylmy hem jemgyýetçilik gatnaşyklaryny öwrenýändir. Jenaýat hukuk ylmy beýleki hukuk ylymlaryndan özüniň öwrenýän zady bilen tapawutlanýandyr. Ýagny, jenaýat hukuk ylmynyň beýleki ylymlardan tapawudy bolsa, ol hem onuň jemgyýetiň arasynda bolup geçýän kriminal gatnaşygyny, ýagny, başgaça aýdylanda adamlaryň arasynda bolup geçýän jenaýatçylykly aragatnaşygyny öwrenýänligindedir. Jemgyýetçiligiň arasynda bolup geçýän kriminal aragatnaşyk diýlende nämä düşünilýär? Bu soraga bolsa biz şu aşakdaky ýönekeý mysalyň üsti bilen göz ýetirjek bolalyň. Mysal üçin; Amanow Berdiýewi ar almak neti bilen urýar, urgynyň netijesinde bolsa Berdiýewe agyr ten şikesi ýetirilýär (Türkmenistanyň JK-niň 107-nji mad). Görşümiz ýaly bu ýerde Amanow bilen Berdiýewiň arasynda jenaýatçylykly (kriminal) gatnaşyk bolup geçdi. Sebäbi bu ýerde adamynyň saglygyna şikes ýetirilýär. Jan we saglyk bolsa adama berlen iň gymmatly zatdyr. Jana ýa-da saglyga agyr şikes ýetirilen wagty onuň öwezini dolup bolýan däldir. Türkmenistanyň Konstitusiýanyň 3-nji maddasynda adam, onuň jany we saglygy, sözüň doly manysynda onuň beden ösüşi döwletiň we jemgyýetiň iň gymmatly hazynasy bolup durýandygy barada hukuk kadasynyň berkidilmegi hem adamynyň janynyň we saglygynyň döwlet tarapyndan goralýan iň esasy obýektleriň biridigini tassyklaýar. Şonuň üçin hem adamynyň saglygyna ýa-da janyna zorluk ulanyp, şikes ýetirilen mahaly, Türkmenistanyň Jenaýat hukugy (kanuny) öwrenmäge girişýändir. Şeýlelikde Türkmenistanyň jenaýat hukuk ylmynyň öwrenýän zady jemgyýetiň arasyndaky bolup geçýän kriminal gatnaşygydyr.

Elbetde her bir hukuk ulgamynyň öz öňünde goýýan wezipeleriniň bolşy ýaly, Türkmenistanyň jenaýat hukuk ylmynyň hem öz öňünde goýýan birnäçe wezipeleri bardyr. Olar jemi sekiz sany bolup, ýagny şahsyýeti; raýatlaryň hukuklaryny we azatlyklaryny; jemgyýetiň we döwletiň bähbitlerini; eýeçiligi; jemgyýetçilik tertibini; Türkmenistanyň garaşsyzlygyny, konstitusion gurluşyny we bitaraplyk statusyny; parahatçylygy we adamzadyň howpsuzlygyny jenaýatçylykly hyýanatçylyklardan goramak, şeýle hem jenaýatlaryň öňüni almak wezipelerinden ybaratdyr[[15]](#footnote-15). Elbetde bu wezipeleri amala aşyrmak üçin Türkmenistanyň jenaýat kanunçylygy jenaýat jogapkärçiliginiň esaslaryny we ýörelgelerini berkidýär, jemgyýetçilik howply bolan haýsy etmişleriň jenaýatlar bolup durýandygyny kesgitleýär we şolaryň edilendigi üçin jezalary we gaýry jenaýat-hukuk täsir çärelerini belleýär.

 Döwletimiziň hukuk we dünýewi döwletini gurýan döwründe Türkmenistanyň jenaýat hukuk ylymynyň öňünde goýulan meseleleriň çözgüdi esasan onuň ýörelgeleriniň we ýiti hukuk kadalarynyň institutyny we tejribesini ulanmaga ýykgyn edýänligindedir.

 Jenaýat hukugy watan söýüjilik,ynsanperwerlik,adalatlylyk we kanunçylyk ýörelgeleriniň beýanyny özünde jemleýändir. Bu ýörelgeler diňe bir jenaýat hukuk pudagyna degişli bolman,eýsem olar ähli hukuk pudaklarynyň esaslaryna hem degişlidir. Ine şonuň üçin hem oňa käwagtlar hukuk pudaklarynyň umumy ýörelgeleri diýilmegi hem ýöne ýerden däldir. Olaryň jenaýat hukuk ylmy üçin esasy bolmagynyň ýenede bir düýp sebäbi hem,olaryň biziň Garaşsyz, hemişelik Bitarap Türkmenistan döwletimiziň jenaýat hukuk ylymynyň we jenaýat hukuk syýasatynyň başlangyjyny kesgitleýji esas bolup durýandygyndadyr.

Jenaýat hukugynyň umumy ýörelgelerinden başga-da umumy ýörelgeleriň manysyny açýan we olary takyklaýan hem-de köpmanyly häsiýete eýe bolan pudaklaýyn ýörelgeleri hem bardyr. Jenaýat hukugynyň pudaklaýyn ýörelgeleri şu günki hereket edýän jenaýat kanunçylygynyň ýörelgeleri bilen hem gabat gelýändir. Bu ýörelgeler, gyşarnyksyz ýerine ýetirilmäge degişli bolup, olar hem jemi sekiz sanydyr:

1) Türkmenistanyň jenaýat kanunçylygy kanunylyk, kanunyň öňünde raýatlaryň deňligi, günäkärlik jogapkärçiligi, adalatlylyk we ynsanperwerlik ýörelgelerine esaslanýar.

2) Etmişiň jenaýatçylyklydygy, şoňa jeza berilmelidigi we gaýry jenaýat-hukuk netijeleri jenaýat kanuny, arkaly kesgitlenýär.

3) Adam günäsi belli edilen, diňe zyýanly netijelere getiren hereketleri (herekesizligi) üçin jenaýat jogapkärçiligine degişlidir.

4) Kazyýetiň hökümi boýunça we kanuna laýyklykda günäkär diýlip hasaplanylmasa we jenaýat jezasy berilýän bolmasa, hiç kim jenaýat etmekde günäkär diýlip hasap edilip bilinmez, oňa jenaýat jezasy berlip bilinmez.

5) Jenaýat eden adamlar kanunyň öňünde deňdirler we jynsyna, teniniň renkine, milletine, emläk we wezipe ýagdaýyna, dine garaýşyna, ynançlaryna, jemgyýetçilik birleşiklerine degişliligine garamazdan, jenaýat jogapkärçiligine degişlidirler.

6) Jenaýat eden adama ulanylmaga degişli jeza we gaýry jenaýat-hukuk täsir çäresi adalatly bolmalydyr, jenaýatyň agyrlygyna, onuň edilen ýagdaýlaryna we günäkäriň şahsyýetine berk laýyk gelmelidir.

7) Jenaýat eden adamlara ulanylýan jeza we gaýry jenaýat-hukuk täsir çäreleri fiziki taýdan ejir çekmeler ýetirmegi ýa-da adam mertebesiniň kemsidilmegini öz maksady edinip bilmez.

8) Şol bir jenaýat üçin hiç kim jenaýat jogapkärçiligini iki gezek çekip bilmez[[16]](#footnote-16).

 Jenaýat diýen düşünjäni öwrenmeklik, onuň alamatlaryny we agyrlyk derejelerini seljermeklik jenaýat hukuk ylmynyň esasy aýrylmaz bir bölegi bolup durýandyr.

Jenaýat hukuk taryhyndan we tejribesinden bize belli bolşy ýaly, jenaýat diýen düşünjä dünýä döwletleriniň hersiniň öz garaýşy we öz baha we kesgitleme berşi bar. Biziň Türkmenistan döwletimizde bolsa jenaýat diýen düşünjä jenaýat hukuk ylmy tarapyndan we kanun çykaryjy tarapyndan şu aşakdaky ýaly kesgitleme berilýär. *Jenaýat* – bu kanun (JK) tarapyndan goralýan obýektlere zyýan ýetirýän ýada zyýan ýetirmäge howp döredýän, edilen (hereket ýa-da hereketsizlik) jemgyýetçilik howply etmişi **jenaýat** diýilip hasap edilýär[[17]](#footnote-17). *Jenaýatçylyk* diýlende bolsa her haýsyna aýratynlykda jeza çäreleri göz öňünde tutulan birnäçe janaýatlaryň jemine düşünilýär. Diýmek etmişiň jenaýat bolmagy üçin kanun tarapyndan goralýan obýektlere zyýanyň ýetirilmegi ýa-da şol zyýany ýetirmeklik howpunyň döredilmegi gerekdir.

Günäniň jemgyýet üçin howplulygyny ýetirilen ýa-da ýetirilip biljek zyýanyň hukuk esaslandyryjysyny edilen jenaýatyň häsiýetli alamatlary bilen deňeşdirmek arkaly bilmek bolar.

Islendik jemgyýetçilik howply etmiş jenaýat boljak bolsa, onda ilki bilen ol edilen etmiş jenaýatyň hökmany alamatlaryny özünde jemlemelidir. Jenaýatyň alamatlaryny özünde jemlemedik islendik etmiş jenaýat bolup bilmez. Her bir jenaýat şu aşakdaky 4 sany hökmany alamatlary özünde jemleýändir:

Jemgyýet üçin howply etmiş bolmaklygy;

Etmişiň kanuna garşy bolmaklygy;

Günälilik;

Jezalandyrylmaga degişliligi;

 **Howply etmiş –** bu jenaýatyň esasy alamatlarynyň biri bolup, kanuna garşylygy ýüze çykarýan hem-de kanun tarapyndan haýsy etmişiň howplulygyny kesgitleýän we jenaýata maddy taýdan baha berýän ýuridiki aňlatmasy bolan jenaýatyň özboluşlylygydyr. Jenaýat etmek bilen jemgyýete howp salmak diýlende ilki bilen jemgyýetçilige zyýan ýetirmeklik, ýagny, döwlet we jemgyýetçilik gurluşynyň kadaly işlemegine zeper ýetirmek, adamlaryň şahsy emläklerine zyýan ýetirmeklik we jemgyýetçilik gatnaşyklaryny bozmaklyk göz öňünde tutulýar. Jemgyýete howp salmaklyk diňe bir adamlaryň bähbitlerine garşy hereket bolman, eýsem ol hereket kanuna we döwletiň hukuk gurluşyna garşy gitmeklik hem bolup durýandyr.

Jemgyýet üçin howply etmişiň netijesinde hökman zyýanly netije ýüze çykan bolmalydyr, jenaýatyň netijesinde zyýanyň şu aşakdaky görnüşleri ýetirilip bilner:

1.Maddy zyýan.

2.Fiziki zyýan.

3.Ruhy zyýan.

4.Ahlak zyýan.

**Etmişiň** **kanuna garşy bolmagy** – bu hem jenaýatyň esasy alamatlarynyň biri bolup, Türkmenistanyň jenaýat kanunçylygynyň goraýan obýektlerine garşy howply etmişi edip, ýokarda görkezilen zyýanlaryň ýetirilmegine ýa-da şol zyýanlary ýetirilmek howpunyň döredilmegine aýdylýar. Türkmenistanyň jenaýat kodeksinyň goraýan obýektlerine bolsa şu aşakdakylar degişlidir:

Şahsyýet;

Raýatlaryň hukuklary we azatlyklary;

Jemgyýetiň we döwletiň bähbitleri;

Eýeçilik;

Jemgyýetçilik tertibi;

Türkmenistanyň garaşsyzlygy;

Konstitusion gurluşy we bitaraplyk derejesi;

Parahatçylyk we adamzadyň howpsuzlygy[[18]](#footnote-18).

Şeýlelikde, ýokarda görkezilen jenaýat kanunynyň goraýan obýektlerine zyýan ýetirilse ýa-da zyýan ýetirilmek howpy döredilse, onda ol kanuna garşylyk diýip hasap edilmäge degişlidir.

 Jenaýatyň esasy alamatlarynyň biri hem günälilikdir. **Günälilik –** bu jenaýaty eden adamynyň öz eden jenaýatçylykly etmişine aklynyň ýetip, şony isläp etmegi ýa-da seresapsyzlykda jenaýata ýol bermegidir.

Jenaýatyň soňky alamaty bolsa, ol hem **jezalandyrmaga degişli bolmagydyr.**  *Jezalandyrmak, başgaça jeza bermek* – munuň özi edilen etmiş üçin çäre görmekdir. Ýagny, jenaýaty eden adamynyň eden etmişi esasynda, kazyýetiň hökümi bilen jenaýat etmekde günäkär diýlip ykrar edilen adama, döwletiň mejbury çäresi hökmünde ulanylýan temmi çäresidir.

**Jenaýatçylyk** – bu jenaýat kanuny tarapyndan goralýan obýektlere zyýan ýetirýän ýa-da zyýan ýetirmäge howp döredýän we hersine aýratynlykda jenaýat jogapkärçiligi göz öňünde tutulan, jemgyýetçilik howply etmişleriň (jenaýatlaryň) umumy jemini aňladýan kriminologik[[19]](#footnote-19) düşünjedir.

**§2. Jenaýatyň kategoriýalary (derejeleri) we görnüşleri**

Türkmenistanyň jenaýat hukugynda her bir jenaýatyň öz alamatlarynyň bolşy ýaly, her bir jenaýatyň öz agyrltk derejesi hem bardyr. Türmenistanyň JK-niň 11-nji madasyna laýyklykda jenaýatlar özleriniň agyrlyk derejeleri boýunça şu aşakdaky toparlara bölünýärler:

Uly bolmadyk agyr jenaýatlara;

Ortaça agyr jenýatlara;

Agyr jenaýatlara;

Aýratyn agyr jenaýatlar.

**Uly bolmadyk agyr jenaýatlar** diýlip, edilen etmişler üçin jenaýat kanunynda ýokary jezasy iki ýyldan köp bolmadyk möhlet bilen azatlykdan mahrum etmek görnüşinde göz öňünde tutulan bilkastlaýyn we seresapsyzlykly etmişler hasaplanylýar.

**Ortaça agyr jenaýatlar** diýlip, edilen etmişler üçin jenaýat kanunynda ýokary jezasy sekiz ýyla çenli möhlet bilen azatlykdan mahrum etmek görnüşinde göz öňünde tutulan bilkastlaýyn we seresapsyzlykly etmişler hasap edilýär.

**Agyr jenaýatlar** diýlip, edilen etmişler üçin jenaýat kanunynda iň ýokary jezasy on bäş ýyla çenli möhlet bilen azatlykdan mahrum etmek görnüşinde göz öňünde tutulan bilkastlaýyn we seresapsyzlykly etmişler hasaplanylýar.

**Aýratyn** **agyr jenaýatlar** diýlip, edilen etmişler üçin jenaýat kanunynda ýigrimi bäş ýyla çenli möhlet bilen azatlykdan mahrum etmek jezasy görnüşinde göz öňünde tutulan bilkastlaýyn jenaýatlar hasaplanylýar[[20]](#footnote-20).

“Jenaýatyň derejeleri” diýen düşünjäniň berilmegi hukuk ulanyş işinde, aýratyn hem jenaýat kanunynda jenaýatyň agyrlygy, jeza çäresini bellemegiň we ondan boşatmagyň tertibi, düzediş işleriniň görnüşiniň kesgitlenmegi ýaly meseleleri düzgünleşdirmekde möhüm ähmiýete eýedir.

**§3. Jenaýatyň düzümi**

Jenaýat-hukuk ylmynda jenaýatyň düzümi diýen düşünje, jenaýat jogapkärçiligine çekmek üçin esas hökmünde seredilip, etmişiň jemgyýetçilik howplulygyny açyp görkezýän jenaýat diýen düşünje bilen ýakyn arabaglanşyklydyr. Jenaýatyň düzümi diýen düşünje jenaýat-hukuk ylmy tarapyndan giňden öwrenilmäge degişli bolup, dünýäniň hukukçy alymlarynyň köpüsiniň ünsüni özüne çekýändir. Jenaýatyň düzümi diýen düşünje takyk jenaýatlaryň ähli düzümlerini öz içine alýan başlangyjy bolan umumy düşünjäni özünde jemleýändir.

Islendik howply etmiş jenaýatyň düzümini emele getirjek bolsa onda ol düzüm özüne mahsus bolan ähli alamatlary (elementleri), ýagny jenaýatyň düzüminiň obýektini, obýektiw tarapyny, subýektini we subýektiw tarapyny özünde jemlemelidir, başgaça *aýdylanda* jenaýat kanunynda göz öňünde tutulan jemgyýetçilik üçin howply bolan etmişleri jenaýat hökmünde kesgitleýän jenaýatyň düzüminiň obýektiw we subýektiw alamatlarynyň jemini özünde jemlemelidir. Diňe jenaýatyň düzüminiň obýektiw we subýektiw alamatlary bir ýere jemlenen ýagdaýynda jenaýatyň düzümi emele gelýändir. Jenaýatyň düzümine umumy kesgitleme bermeklik ýöne bir howaýy gürrüň bolman, eýsem ol takyk jenaýatlaryň düzümlerini gerekli basgançakda öwrenmekde-de esasy gönükdirme bolup çykyş edýär.

Her bir jenaýatyň düzümi özüniň kesgitli aýratynlyklary ýa-da alamatlary bilen häsiýetlendirilýär. Olar şol jenaýatyň düzüminiň özüne mahsus bolan häsiýetini bildirýärler. Mysal üçin: bilkastdan adam öldürmek, ogurlyk, garakçylyk we ş.m. Görkezilen jenaýatlar özlerine mahsus bolan jenaýatyň düzümi boýunça biri-birinden tapawutlydyr. Ýagny, bu diýildigi bilkastdan adam öldürmekligiň düzümi ogurlygyň ýa-da garakçylygyň düzüminden tapawutlanýar diýildigidir. Görkezilen her bir jenaýatlaryň düzümi kesgitlenen alamatlar boýunça häsiýetlendirilýär. Ýöne her bir takyk jenaýatyň düzümi ähli jenaýatlaryň umumy düzümleri üçin gerekli bolup durýandyr. Jenaýat kanunynyň Aýratyn böleginiň predmetini düzýän bu aýratynlyklary ýa-da alamatlary öwrenmeklik bilen jenaýatlaryň aýratyn düzümleriniň aýratynlyklaryny häsiýetlendirmek bolar. Jenaýatyň esasy alamatlary bolsa ýokarda belleýşimiz ýaly, jemgyýetçilik üçin howplulyk, kanuna garşylyk, günälilik we etmiş üçin jeza berilmegi bolup durýar.

Jenaýat hukuk kadasyna laýyklykda jenaýatyň düzümi şu aşakdaky 4 sany hökmany elementlerden[[21]](#footnote-21) jemlenýär :

Jenaýatyň obýekti;

Jenaýatyň obýektiw tarapy;

Jenaýatyň subýekti;

Jenaýatyň subýektiw tarapy.

**- Jenaýatyň obýekti -** bu zyýan ýetirilýän ýa-da zyýan ýetirilip bilinjek jenaýat kanuny tarapyndan goralýan jemgyýetçilik gatnaşyklarydyr**.** Jenaýat kanuny tarapyndan goralýan jemgyýetçilik gatnaşyklaryna (obýektlerine) jenaýatçylykly hyýanatçylyk edilmegi netijesinde zyýan ýetirilýär ýa-da zyýan ýetirilmek howpy döreýär. Türkmenistanyň jenaýat kanunçylygynyň 2-nji maddasyna laýyklykda jenaýat kanunçylygy tarapyndan goralýan jemgyýetçilik gatnaşyklaryny jenaýatçylykly hyýanatçylyklardan goramaklyk jenaýat kanunçylygynyň esasy wezipesi bolup durýar.

**-** **Jenaýatyň obýektiw tarapy** – bujenaýatyň daşky ýüze çykyşyny häsiýetlendirýän alamatlaryň jemidir. Obýektiw tarapa hereket we hereketsizlik jenaýatyň netijesi hem-de hereketliligiň ýa-da hereketsizligiň jenaýatçylykly netijä getiren sebäpleri degişlidir. Bulardan başga-da jenaýatyň düzüminiň obýektiw tarapyna käbir goşmaça alamatlar hem degişlidir. Olar: jenaýatyň edilen ýeri, wagty, jenaýat etmekde ulanylan gurallar, serişdeler we usullar hem-de jenaýatyň daşky ýüze çykyşy bilen baglanşykly bolan gaýry ýagdaýlar.

 **-** **Jenaýatyň subýekti** – bu jenaýaty amala aşyran we kanun tarapyndan göz öňünde tutulan jenaýat jogapkärçiligine düşýän ýaşa ýeten, akyly düzüw bolan fiziki şahsdyr[[22]](#footnote-22).

 **- Jenaýatyň subýektiw tarapy** – bu jenaýaty eden şahsyň özüniň bilkastdan ýa-da seresapsyzlykdan eden etmişine, hereketine ýa-da hereketsizligine başgaça aýdylanda jenaýatyň düzüminiň obýektiw tarapyna aň taýdan, ruhy (psihiki) taýdan gatnaşmagy ýa-da baha bermegidir[[23]](#footnote-23).

Şeýlelikde jenaýatyň düzümi diýen düşünje ýokarda agzalyp geçilen 4 sany elementleri özünde jemleýändir. Ol elementler bolsa biri-birine kesgitli täsir etmek bilen öz aralarynda ýakyn aragatnaşykda bolup jenaýatyň düzümini emele getirýärler. Görkezilen elementleriň haýsy-da bolsa biriniň ýok bolmagy edilen etmişi jenaýat hökmünde görkezýän jenaýatyň düzüminiň ýoklugyny aňladýandyr. Jenaýatyň düzüminiň elementleri bilelikde jemlenip, kesgitli bir etmişiň jemgyýetçilik howplulygyny onuň häsiýetini we agyrlyk derejesini jenaýat hökmünde häsiýetlendirýärler.

Türkmenler taryhda jemi 70-den gowrak döwlet döretdi. Bu gün bolsa türkmen halky öz topragymyzda özygtyýarly, Garaşsyz, baky Bitarap Türkmenistan döwletini binýat etdi. Biziň türkmen döwletimiz 70 ýyldan-da gowrak ýyllaryň dowamynda SSSR-iň düzüminde boldy. Häzir bolsa türkmen halkymyzyň arzuw eden taryhy pursaty gelip ýetdi. Türkmenistany özbaşdak döwlet hökmünde berkarar eden hukuk resminamalaryna Türkmenistanyň Döwlet özygtyýarlygy hakyndaky Jarnamasy weTürkmenistanyň garaşsyzlygy we döwlet gurluşynyň esalary hakyndaky konstitusion kanuny hasap edilýär. Türkmenistan SSR-niň Döwlet özygtyýarlylygy hakyndaky Jarnamasy 1990-njy ýylyň 22-nji awgustynda Türkmenistanyň Ýokary Soweti tarapyndan kabul edildi. Bu jarnamanyň esasy maksady Türkmenistanyň bütin territoriýasynda döwletiň häkimýetiniň hökmürowanlygyny, özbaşdaklygyny, doly ygtyýarlylygyny, mizemezligini, daşary ýurtlar bilen gatnaşyklarda özüniň Garaşsyzlygyny we deňhukuklylygyny ykrar etmekden ybarat bolup durýar. Türkmenistanyň özygtyýarlylygy hakyndaky jarnamasynda Türkmenistanda Konstitusiýanyň we kanunlaryň hökmürowanlygy berkarar edilýär, territoriýasynyň eldegrilmesizligi, Türkmenistanyň raýatlygy, döwletiň içerki we daşarky howpsuzlygyna degişli meseleleri özbaşdak çözüp bilýänligi, döwlet dili hökmünde türkmen diliniň yglan edilýänligi we beýleki döwlet ähmiýetli wajyp meseleler öz beýanyny tapýar. Jarnamadan gelip çykyşyna görä, onuň düzgünleri Garaşsyz döwletimiziň Esasy Kanunyny işläp düzmeklikde esas bolup hyzmat etdi. Özygtyýarlylygymyzdan soňra 1991-nji ýylyň 26-njy oktýabrynda Türkmenistanyň Ýokary Sowetiniň Geňeşi geçirildi, onda türkmeniň taryhy karary – Türkmenistan döwletiniň Garaşsyzlygyny ebedi ykrar edildi. Oňa laýyklykda, Türkmenistanyň garaşsyzlygy belent maksatlaryň hatyrasyna - türkmen halkynyň öz hakyky milli döwletini edinmeginiň hatyrasyna, milletine, jynsyna, sosial gelip çykyşyna we uýýan dinine garamazdan, her bir adam üçin Türkmenistanyň Konstitusiýasynda Adam hukuklarynyň ählumumy jarnamasynda we halkara hukugynyň beýleki normalarynda göz öňünde tutulan hukuklary we azatlyklary üpjün etmegiň, kanun agalyk edýän ynsanperwer demokratik jemgyýet gurmagyň hatyrasyna jar edilýär diýlip bellenilýär.

 Türkmenistanda döwlet häkimiýeti ony kanun çykaryjy häkimiýete, ýerine ýetiriji häkimiýete we kazyýet häkimiýetine bölmek ýörelgesi boýunça amala aşyrylýar. Türkmenistanyň iň ýokary wezipeli adamy Prezident bolup, ol döwletiň baştutanydyr. Türkmenistanyň Prezidenti ýerine ýetiriji häkimiýete hem baştutanlyk edýär. Türkmenistanyň territoriýasyndaky ýer, ýerasty baýlyklar, howa giňişligi, suw hem beýleki tebigy resurslar we deňiz ykdysady zonasy halkyň milli baýlygy we eýeçiligi bolup, Türkmenistanyň garaşsyzlygynyň maddy esasy bolup hyzmat edýärler.

Garaşsyz döwlet - dünýä birleşiginiň deň hukukly agzasy hökmünde Türkmenistan öz daşary syýasatyny özbaşdak düzýär we durmuşa geçirýär, Birleşen Milletler Guramasyna we beýleki halkara guramalaryna gös-göni girýär, diplomatik, konsullyk, söwda we beýleki gatnaşyklary amala aşyrýar, olar bilen ygtyýarly wekilçilikleri alyşýar, halkara şertnamalaryny baglaşýar.

 Türkmenistanyň öz döwlet nyşanlary - baýdygy, gerbi, gimni bolýar.

Häzirki wagtda Türkmenistan döwletimiz sözüň doly manysynda özygtyýarly hem-de Garaşsyz döwletdir. Özygtyýarlylyk içeri we daşary meseleleriň özbaşdak çözülmegidir. Biziň hemmämiz bulary gündelik durmuşymyzda görýäris. Häkimiýet we hökümet edaralarynyň maslahatlarynda döwlete, halkymyza dahylly meseleleriň dürli görnüşlerine garalýar. Olaryň ählisinde halkymyzyň bähbitlerinden ugur alynýar.

Şonuň üçin hem häzirki wagtda döwlet baştutanymyz döwletliligi berkarar etmek, jemgyýetde syýasy durnuklylygy berkitmek, kanunlara sarpa goýmak, ynsanperwerlik we adalatlylyk ýörelgelerini durmuşa ornaşdyrmak ýaly döwlet ähmiýetli meseleleri esasy wezipe edip goýdy. Garaşsyz, Bitarap Türkmenistan döwletimiziň hukuk binýady has-da berkeýär. Her bir özygtyýarly döwlet özüniň Esasy kanuny bolan Konstitusiýasyny kabul edýär.

Konstitusiýa sözi *„constitus”* diýen latyn sözünden gelip çykyp, tassyk etmeklik, dikeltmek diýmekligi aňladýar. Gadymy döwürlerde hem konstitusiýa sözi ulanylypdyr. Ýöne ol konstitusiýanyň häzirki zaman düşünjesine laýyk gelmändir. Täze konstitusiýa adatça täze döwlet emele gelende, jemgyýetçilik gurluşynda düýpli özgerilişik bolan ýagdaýynda kabul edilýär. Türkmenistanyň Konstitusiýasy hem 1992-nji ýylyň 18-nji maýynda kabul edildi. Türkmenistanyň Konstitusiýasynyň 63-nji maddasyna laýyklykda, Türkmenistanyň Mejlisi kanunlary kabul edýär, Türkmenistanyň Konstitusiýasyna we kanunlara üýtgetmeler we goşmaçalar girizýär, olaryň ýerine ýetirilişine gözegçilik edýär hem-de olara resmi düşündirişler berýär. Konstitusion kanunlar diýlip, Türkmenistanyň Konstitusion gurluşynyň esaslaryna düýpli täsir edýän kanunlara düşünilýär. Konstitusiýa Esasy kanun bolmaklyk bilen beýleki adaty kanunlardan tapawutlanýar. Ilki bilen Konstitusiýa iň ýokary hukuk güýjüne eýe bolan kanundyr. Bu kada Türkmenistanyň Konstitusiýasynyň 5-nji maddasyndan gelip çykýar, ýagny döwletiň, onuň ähli edaralarynyň we wezipeli adamlarynyň hereketleri diňe hukuk hem kostitusion gurluş arkaly amala aşyrylýar.

Türkmenistanyň Konstitusiýasy döwletiň Esasy kanunydyr. Onda berkidilen kadalar we düzgünler gös göni hereket edýär. Konstitusiýa ters gelýän kanunlaryň we beýleki hukuk namalarynyň ýuridik güýji ýokdur.

Konstitusiýanyň aýratyn kabul ediliş hem-de üýtgetme goşmaça giriziliş tertibi bolýar. Bu bolsa onuň durnukly häsiýete eýe bolmalydygyndan gelip çykýar. Beýle diýildigi her bir döwlet Esasy Kanuny kabul edende köp wagtlaýyn uzak möhleti göz öňünde tutup kabul edýär. Konstitusiýanyň ýene-de bir aýratynlyklarynyň biri ol mazmuny boýunça jemgyýet we döwlet gurluşynyň esaslaryny düzgünleşdirýär.

Daşary syýasat babatda aýdanymyzda, biziň döwletimiz hoşniýetli, parahatçylyk söýüji daşary syýasaty ilkinji günlerden işläp düzdi we ony kämilleşdirip, yzygiderli alyp barýar. Şu güne çenli biziň döwletimiz birnäçe halkara guramalarynyň agzasy boldy. Dünýäniň köp döwletleri bilen hyzmatdaşlygy ýola goýdy. 1992-nji ýylyň mart aýynyň 2-inden bäri hem Birleşen Milletler Guramasynyň agzasydyr.

Türkmenistan döwleti dünýä bileleşiginiň durmuşyna çuňňur ornaşýar. Halkara guramalarynyň köpüsine agzalyga girmegi, daşary syýasatda parahatçylykly ýaşaşmak, güýç ulanmazlyk, beýleki döwletleriň içerki işlerine gatyşmazlyk ýörelgeleriniň pugta berjaý edilmegi onuň dünýädäki abraýyny artdyrýar.

Türkmenistanyň Konstitusiýasy girişden, 117-nji maddadan, 8 sany bölümden, 5 sany bapdan ybarat. Onuň I bölümi Türkmenistanyň konstitusion gurluşynyň esaslary diýlip atlandyrylýar hem-de 1-17-nji maddalary özünde jemleýär. Bu bölümde döwletiň esasy alyp barýan ugry, döwlet häkimiýet bölünişigi, Türkmenistanyň raýatlarynyň hem-de daşary ýurt raýatlaryň hukuk ýagdaýlarynyň esaslary we başgalar kesgtilenilýär. Kontitusiýanyň II bölümi Türkmenistanda adamyň we raýatyň esasy hukuklary, azatlyklary hem borçlary diýlip atlandyrylyp, ol 18-47-nji maddalary özünde berkidýär. Adam hukuklary baradaky mesele döwletimizde amala aşyrylýan syýasatlaryň özeni bolup durýar. Türkmenistanyň Konstitusiýasynyň III bölümi Türkmenistanda häkimýet we dolandyryş edaralarynyň ulgamy diýlip atlandyrylyp, ol özünde 5 sany baby jemleýär. 1-nji bap Umumy düzgünler (48-49-njy maddalar), 2-nji bap Türkmenistanyň Prezidenti (50-58-nji maddalar), 3-nji bap Türkmenistanyň Mejlisi (59-71-nji maddalar), 4-nji bap Türkmenistanyň Ministrler Kabineti (72-76-njy maddalar), 5-nji bap Ýerli häkimiýet edaralary (77-83-nji maddalar) diýlip atlandyrylýar. Baş kanunyň IV bölümi ýerli öz-özüňi doladyryş (84-88-nji maddalar), V bölüm saýlaw ulgamy, sala salşyk (89-98-nji maddalar), VI bölüm Kazyýet häkimiýeti (99-109-njy maddalar), VII bölüm Prokuratura (110-114-nji maddalar), VIII bölüm jemleýji düzgünler (115-117-nji maddalar) diýlip atlandyrylýar.

Döwrüň talabyna görä Esasy Kanun hem, onuň esasynda kabul edilýän kanunlar hem ösýär, özgerýär, kämilleşýär. Kanunçylygy kämilleşdirmek döwlet gurluşyny ösdürmekligiň esasy ugrudyr. Türkmenistanyň Konstitusiýasyna ilkinji gezek 1995-nji ýylyň dekabr aýynyň 12-ne Hemişelik Bitaraplygyny almaklygy bilen 1995-nji ýylyň dekabr aýynyň 27-sine 1-nji we 6-njy maddalaryna üýtgetmeler we goşmaçalar girizildi. 1999-njy ýylyň dekabr aýynyň 29-ynda, 2003-nji ýylyň awgust aýynyň 15-inde, 2005-nji ýylyň oktýabr aýynyň 25-inde, 2006-njy ýylyň dekabr aýynyň 26-synda, 2008-nji ýylyň sentýabr aýynyň 26-synda döwlet gurluşynyň kanuny binýadyny has kämilleşdirmek maksady bilen, Türkmenistanyň Konstitusiýasyna üýtgetmeler we goşmaçalar girizildi. Türkmenistanyň Esasy Kanuny türkmen döwletiniň dünýäde tutýan ornuny kesgitledi. Beýik Galkynyş zamanasynda Türkmenistan döwletimizde ösüşiň ähli ugurlary boýunça uly-uly sepgitlere ýetilýär. Ýurt baştutanlygyna geçen ilkinji günlerinden başlap, Hormatly Prezidentimiz Gurbanguly Berdimuhamedow Türkmenistan döwletimiziň dünýä progresi bilen sazlaşykly hereket etmegi hem-de adam hukuklaryny we azatlyklaryny ileri tutmagy esasy wezipe edip goýdy. Şol belent başlangyçlardan ugur almak bilen, Hormatly Prezidentimiz häzirki wagtda ýurdumyzda düýpli reformalary durmuşa işjeň ornaşdyrýar. Garaşsyz, Bitarap döwletimizde Hormatly Prezidentimiziň ykdysadyýetde, bilim–ylym pudaklarynda, oba hojalygynda, daşary syýasatda amala aşyrýan giň möçberli reformalarynyň hemmesiniň öňde goýlan maksatlara ýetmegi üçin halkara ülňülerine laýyk gelýän, kämil milli kanunçylygymyzyň bolmaklygy döwrüň talaby bolup durýar. „Uly möçberli reformalaryň amala aşyrylmagy dünýä ykdysadyýeti bilen deň gadam urmaga, onuň ösüş kanunlaryna goşulyşmaga mümkinçilik berýär, munuň özi örän dogry ýoldur. Hut şonuň üçin hem, ýurdumyzyň kanunçylygy reformalar üçin işlemelidir...“ diýip, Hormatly Prezidentimiz Ministrler Kabinetiniň geçen mejlisleriniň birinde örän jaýdar belläp geçdi. Diýmek, edil häzirki wagtda döwlet hukuk institutlarynyň işini mundan beýläk-de kämilleşdirmek derwaýys meseleleriň biri bolup durýar.

Hormatly Prezidentimiziň başlangyjy bilen 2007-nji ýylyň noýabr aýynda Milli kanunçylygymyzy kämilleşdirmek boýunça döwlet topary, 2008-nji ýylyň aprel aýynyň 4-ne bolsa Türkmenistanyň Konstitusiýasyny kämilleşdirmek boýunça konstitusion topar döredildi, şunuň netijesinde hem täze Galkynyş we Beýik özgertmeler zamanyna laýyk gelýän ýurdumyzyň Esasy kanunynyň täze redaksiýasy kabul edildi.

Galkynyş zamanasynda Türkmenistanyň Konstitusiýasynyň täze redaksiýasynyň kabul edilmekligi, ýurdumyzyň mundan beýläk-de durnukly ösüşiniň kepili hökmünde çykyş eder.

Türkmenistanyň konstitusion gurluşynyň esaslary diýen bölümiň özi türkmen jemgyýetiniň we döwletiniň häsiýetiniň has möhüm özenini özünde jemleýär. Konstitusiýa gurluşy we onuň esaslary konstitusiýa hukugynyň bir instituty hasaplanyp, döwletiň we jemgyýetiň ösüşinde konstitusiýa hukuk ýörelgeleriniň, kadalarynyň jemi bolup durýar.

Biziň döwletimiz günsaýyn ösüp, onda her bir ädimde demokratik özgerişlikler bolup geçýär. Türkmenistan döwletimiziň alyp barýan baş ugry Türkmenistanyň Konstitusiýasynyň 1-nji maddasynda öz beýanyny tapýar, ýagny Türkmenistan demokratik, hukuk we dünýewi döwlet bolup, onda döwleti dolandyrmak prezident respublikasy görnüşinde amala aşyrylýar. Şonuň ýaly-da Türkmenistan kanun esasynda hemişelik bitaraplyk hukuk ýagdaýyna eýedir.

 Bu maddadan gelip çykyşyna görä, Türkmenistan döwletiniň dolandyryş formasy prezident respublikasy, döwlet çäk-gurluş formasy boýunça unitar, syýasy düzgün formasy bolsa demokratik döwletdir. Turuwbaşdan Türkmenistanyň territoriýasy (çägi) emele gelen serhetlerde eldegrilmesizligi we bölünmezligi, dolandyryş formasynyň respublika görnüşinde boljakdygy hakynda, döwlet häkimiýetiniň eýesiniň bolsa halkdygy, onuň öz häkimiýetini gös-göni sala-salşygyň (referendumyň) we wekilçilikli edaralaryň üsti bilen amala aşyrýandygy barada Türkmenistanyň garaşsyzlygy we döwlet gurluşynyň esaslary hakyndaky konstitusion kanunda berkidildi. Diýmek eger-de döwlet baştutany öz wezipesini saýlaw esasynda eýeleýän bolsa respublika, emma döwlet baştutany öz wezipesini nesilden-nesile ýa-da ömürlik geçirýän bolsa, onda oňa monarhiýa diýilýär. Unitar bolsa “unus” diýen latyn sözünden gelip çykyp “bir, bitewi, ýeke-täk” diýmekligi, demokratiýa bolsa “demos – halk, cratus-häkimiýet” diýen sözlerden gelip çykyp, halk häkimiýeti diýmekligi aňladýar. Esasy Kanunymyzyň 2-nji maddasynda demokratiýa sözüniň manysy açylyp görkezilýär, onda “Türkmenistanyň özygtyýarlylygyny halk amala aşyrýar, halk döwlet häkimiýetiniň ýeke–täk gözbaşydyr. Ol öz häkimýetini gös-göni ýa-da wekilçilikli edaralaryň üsti bilen amala aşyrýar“ diýilýär. Türkmenistanyň Konstitusiýasynyň ähli maddalarynda demokratik ýörelgelerden ugur alynýar. Mysal üçin, häkimiýet halka degişli /2-nji madda/, döwlet baştutany halk tarapyndan saýlanylýar /52-nji madda/, Mejlisiň deputatlary, halk maslahatlarynyň agzalary, geňeş agzalary /89-njy madda/ halk içinden saýlanylýar, döwlet we jemgyýetçilik durmuşyna degişli möhüm meseleleri çözmek üçin ählihalk sala salşyklary we ýerli sala salşyklar geçirilýär /94-nji madda/.

Unitar döwletlerde federatiw döwletlerden tapawutlylykda bir bitewi territoriýasy dolandyryş-çäk birliklerden durýar. Unitar döwletiň ýeke-täk Konstitusiýasy, bir kanunçykaryjy edarasy, ýeke-täk dolandyryş ulgamy, bir kazyýet ulgamy, bir raýatlygy we ş.m. bolýar. Türkmenistanyň Konstitusiýasynyň 16-njy maddasyndan ugur alsak: „Türkmenistan dolandyryş-çäk gurluşy boýunça welaýatlardan, welaýat hukukly şäherlerden, etraplardan, etrap hukukly şäherlerden, etrapdaky şäherlerden, şäherçelerden, geňeşliklerden ybaratdyr. Bir ýa-da birnäçe obanyň çägi geňeşligi emele getirýär.“

 Özbaşdaklygyň gazanylmagy, onuň Esasy Kanunda berkidilmegi, biziň halkymyza öz ykbalyny özi kesgitlemäge doly mümkinçilikleri döretdi. Biziň döwletimizde kanunyň, hukugyň ýokarylygy Konstitusiýanyň esasynda hem ykrar edilýär.

Türkmenistanyň Konstitusiýasynyň 4-nji maddasynda „Döwlet häkimiýeti häkimiýetleriň bölünişigi ýörelgesine esaslanyp kanun çykaryjy, ýerine ýetiriji hem-de kazyýet häkimiýetlerine bölünýär we biri-biri bilen sabyr-takatly işläp, özbaşdak hereket edýärler“ diýip kesgitlenilenilýär. Döwletiň kanun çykaryjylyk edaralaryna häkimiýet diýilýär. Hökümet – döwleti edara ediji, iş dolandyrjy gurama. Hökümet öz işinde häkimiýetiň çykaran kada – kanunlaryndan ugur alyp işleýär.

Hukuk döwleti hökmany suratda adalatly döwlet bolmalydyr. Sebäbi hukuk hem-de adalat diýen düşünjeler biri-birinden aýrylmaz baglanyşyklydyr. Ösen döwletlerde hukugyň dabaralanmagyna adalatyň dabaralanmagy hökmünde garalýar. Hukuk başlangyçlarynda gurlan we hukuga tabyn bolan döwlet – hukuk döwleti diýlip ykrar edilýär.

 Türkmenistan halkara gatnaşyklarynda özara hormat goýmaklyga,

2008-nji ýylda Türkmenistanyň Konstitusiýasy girizilen üýtgetmelere görä, döwletiň konstitusion gurluşynyň ykdysady esaslarynyň ýörelgelerini berkitdi. Bu Türkmenistanyň Konstitusiýasynyň 9-10-njy maddasynda öz beýanyny tapdy, ýagny Türkmenistanda önümçilik serişdelerine, ýere, beýleki maddy hem intellektual gymmatlyklara hususy eýeçilik hukugy berkarar edilýär, Türkmenistanyň ykdysadyýeti bazar gatnaşyklary ýörelgelerine esaslanýar. Döwlet telekeçiligi höweslendirýär. Konstitusiýamyzda ýurdumyzyň ykdysady ösüşiniň anyk konstitusion esaslarynyň berkidilmegi biziň döwletimizde halkyň ýaşaýyş derejesiniň ýokarlanmagyna aýratyn itergi berýär.

Garaşsyzlyk türkmen milletiniň ykbalyny doly özgertdi, gutarnykly kemala getirdi. Türkmenistan döwletiniň döremegi bilen halkymyzyň geçmişi, şu güni we geljegi bitewilige eýe boldy. Özbaşdak milli döwletliligimizi sypatlandyrýan milli döwlet nyşanlarymyz döreldildi. Türkmenistanyň Konstitusiýasynyň 15-nji maddasynda: „Türkmenistanyň özygtyýarly döwlet hökmündäki nyşanlary – Döwlet baýdagy, Döwlet tugrasy, Döwlet senasy bardyr. Baýdak, Tugra, Sena kanun esasynda kabul edilýär we goralýar“ diýlip kesgitlenilýär. Şeýle kanun 1992-nji ýylyň fewral aýynyň 19-ynda kabul edildi. Türkmen halky ol güni Türkmenistanyň Döwlet Baýdagynyň baýramy diýip dabaraly belläp geçýär. Baýdagymyzyň ýaşyl reňki ýaşaýyş ýaly ýaşyl ýaýlalarymyzy, ondaky haly gölleri adamlaryň ýaşaýyş durmuşyny, aý bilen ýyldyz bolsa ata-babalarymyzyň ynançlaryna goýulýan hormaty alamatlandyrýar. Ruhnama kitabynda hem „Halkymyz ençeme asyrlardan soň Döwlet Baýdagyny özüniň milli häsiýetine, ata-baba dessuryna laýyklykda kabul etdi we öz ýaşyl tugunyň eýesi boldy“ diýlip bellenilýär. Ýyldyz bakylygy aňladýar. Bu arzuwyň, ýagtylygyň, adalatyň alamatydyr. Baýdakdaky aýyň gapdalynda ýyldyzlaryň parlap durmagy, olaryň biri-birini şöhlelendirýändiginiň alamatydyr. Ýyldyzlaryň sanynyň bäş bolmagy tebigatda adamyň aňly-başly ýaşaýşyny kesgitleýän: ys, ses, ýagtylyk, tagam we mukdar (möçber) bilen düşündirilýär. Baýdagymyzdaky ýyldyzlar bäş mukaddesligi, ýagny berk ynamy, arzuw-hyýallarymyzy, adalat döwletimizi gurandygymyzy, saýlap alan ýolumyzyň dogry we aýdyňlygyny, uzak-uzak nesillerden-nesle dowam etjek bagtyýarlygymyzam aňladýandyr. Aý bilen ýyldyzlar biziň Altyn asyra barýan ak ýolumyzdyr. Jemgyýetdäki bolup geçýän özgerişliklere görä döwlet nyşanlaram üýtgeýär. Biziň döwletimize täze hukuk derejesiniň berilmegi bilen 1997-nji ýylyň ýanwar aýynyň 29-ynda „Türkmenistanyň Döwlet baýdagy hakynda“ Türkmenistanyň kanunyna üýtgetmeler we goşmaçalar girizmek hakynda döwlet kanuny kabul edildi. Öňki kanunyň 1-nji maddasynda „Türkmenistanyň Döwlet baýdagy milletiň agzybirliginiň we garaşsyzlygynyň netijesidir“ diýlip kesgitlenen bolsa, indi ol „Türkmenistanyň Döwlet baýdagy milletiň agzybirliginiň hem garaşsyzlygynyň we döwletiň bitaraplygynyň nyşanydyr“ diýlip berkleşdirildi. Biziň halkymyzyň aýratynlyklary, mertebesi belentligi onuň Tugrasynda jemlenendir. 2000-nji ýylyň noýabr aýynyň 27-sinde Türkmenistanyň Döwlet tugrasy hakyndaky kanun kabul edildi we şol barada düzgünnama tassyklanyldy. Türkmenistanyň Döwlet tugrasy Türkmenistanyň Döwlet häkimiýetiniň nyşanydyr. Döwlet özygytýarlylgynyň we garaşsyzlygynyň ýene bir alamaty onuň dabaraly senasynyň bolmaklygydyr. 1996-njy ýylda Halk Maslahatynyň, Ýaşulular Maslahatynyň, Umumymilli „Galkynyş“ hereketiniň Baýramaly şäherinde geçirilen bilelikdäki mejlisinde „Türkmenistanyň Döwlet senasy hakyndaky“ kanun kabul edildi. Şol kanunyň 2-nji maddasyna laýyklykda „Döwlet senasy garaşsyz we bitarap Türkmenistanyň nyşanydyr we milletiň agzybirligini hem jebisligini janlandyryp görkezýär“.

2003-nji ýylyň awgust aýynyň 14-16-ynda Türkmenistanyň Halk Maslahaty geçirilip, onda „Türkmenistanyň Döwlet tugrasy hakyndaky“ we „Türkmenistanyň Döwlet baýdagy hakyndaky“ kanunlar kabul edildi. Kanunyň täze görnüşinde döwletimiziň şu agzalan nyşanlarynyň keşbine üýtgetmeler girizildi. Mundan beýläk türkmen halkynyň beýik ruhy däpleriniň mizemez alamaty hökmünde Oguz hanyň ýyldyzy diýlip, at galan sekizgyraňlyk girizildi. Türkmenleriň geçmişinde sekizgyraňlyk her hili görnüşde gabat gelýär. Esasan-da, ol türkmen döwletiniň nyşanlarynda ulanylypdyr.

Özbaşdak döwlet bolup garaşsyzlyk ýoluna düşenimizden soň, öz döwlet sylaglarymyz we hormatly atlarymyz hem döredildi. Mysal üçin: „Ruhnama“, „Prezidentiň ýyldyzy“, „Galkynyş“ ordenleri, „Altyn Aý“, „Edermenlik“, „Gaýrat“ medallary, „Türkmenistanyň „Hormatly il ýaşulusy“, „Türkmenistanyň halk mugallymy“ we ş.m. Döwlet sylaglary Türkmenistanyň Mejlisi (Parlamenti) tarapyndan döredilýär. 2005-nji ýylyň 7-nji dekabrynda Türkmenistanyň döwlet sylaglary hakynda täze Türkmenistanyň kanuny kabul edildi. Bu kanunyň 1-nji maddasynda „Türkmenistanyň Gahrymany diýen at, Türkmenistanyň ordenleri, medallary we hormatly atlary döwletiň we jemgyýetiň öňünde bitirilen aýratyn hyzmatlar üçin berilýän döwlet sylaglarydyr“ diýlip kesgitlenilýär.

Türkmen halkynyň taryhyndaky şanly seneler mynasybetli döredilen ýubileý medallary hem bar. Muňa mysal edip, „Watana bolan söýgüsi üçin“, „Beýik Watançylyk urşunda gazanylan Ýeňşiň 60 ýyllygyna“ ýubileý medallaryny görkezmek bolar. Türkmenistanyň Konstitusiýasyna laýyklykda Türkmenistanyň ordenleri we medallary Türkmenistanyň Mejlisi tarapyndan döredilýär, hormatly atlary bolsa bellenilýär. 2007-nji ýylyň iýul aýynyň 13-ine „Döwlet sylaglary barada Türkmenistanyň käbir kanunçylyk namalaryna üýtgetmeler we goşmaçalar girizmek hem-de olaryň käbirini güýjüni ýitiren diýip hasap etmek hakynda“ Türkmenistanyň kanuny kabul edildi. Türkmenistanyň döwlet sylaglaryna mynasyp bolan adamlar Türkmenistanyň kanunçylygynda bellenen tertipde ýeňilliklerden peýdalanýarlar.

Her bir döwletiň we jemgyýetiň baş aýratynlyklarynyň biri milli dili hasaplanýar. Türkmenistan döwleti hem garaşsyzlygyna eýe bolandan soňra, öz milli dili - türkmen diliniň derejesini belende göterdi. Türkmenistanyň Konstitusiýasynyň 14-nji maddasyna laýyklykda „Türkmen dili Türkmenistanyň döwlet dilidir. Türkmenistanyň ähli raýatlaryna öz ene dilini ulanmak hukugy kepillendirilýär“. Döwlet diliniň konstitusion derejä eýe bolmagy döwlet dolandyryş işlerinde-de onuň giň gerim almagyna alyp barýar.

1990-njy ýylyň 24-nji maýynda Türkmenistan SSR-niň „Dil hakyndaky“ kanuny kabul edildi. Şu kanunyň esasynda türkmen diline döwlet dili derejesi berildi. Metbugatyň berýän habaryna görä, häzir ýer ýüzünde 2796 dilde gepleşilýär, emma bary-ýogy 118 sany döwlet dili bar.

 Türkmenistanda 40-dan gowrak milletiň wekili ýaşaýar. Dürli milletiň wekilleri agzybirlikde egin-egne berip, beýik garaşsyzlygymyzy berkitmek üçin arman-ýadaman zähmet çekýärler. Döwletimizde olaryň dinine, däp-dessurlaryna, diline hormat goýulýar. Olaryň hukuklary we azatlyklary deň derejede goralýar.

**6-njy sapak**

**Türkmenistanyň dolandyryş hukugynyň esaslary.**

1. Türkmenistanyň dolandyryş hukugynyň düşünjesi we çeşmeleri.
2. Döwlet dolandyryş edaralarynyň ulgamy.
3. Döwlet gullukçylar.
4. Dolandyryş jogapkärçiligi

Garaşsyz Türkmenistanyň Esasy Kanuny bolan Konstitu­siýasynda „Türkmenistan demokratik, dünýewi, hukuk we bitarap döwlet“ diýip nygtalýar. Şoňa görä-de ähli döwlet edaralarynyň ul­gamlary bilen bir hatarda dolandyryş ulgamlary hem döwleti do­landyrmakda uly orna eýedirler.

2007-nji ýylda Gurbanguly Berdimuhamedowyň ýurduň Prezi­dentligine ählihalk tarapyndan saýlanylmagy ýylyň esasy syýasy wa­kasy boldy. Bu waka Garaşsyz, Bitarap Türkmenistanyň öz ösüşiniň täze basgançagyna – milletiň täze Galkynyş eýýamyna gadam urma­gy bilen şöhratlandy.

Gurbanguly Berdimuhamedow Prezidentlik wezipesine girişen gününden başlap, jemgyýetçilik durmuşynyň ähli ugurlaryny düýpli özgertmäge başlady. Onuň başda durmagy bilen ýurtda demokra­tiýany ýaýbaňlandyrmaga, ykdysadyýeti ösdürmäge, ilatyň ýaşaýyş derejesini has-da ýokarlandyrmaga gönükdirilen ägirt uly özgertme­ler geçirilýär.

Ýurtda başlanan täze döwrüň mazmunyna halkymyz doly göz ýetirýär we ony tüýs ýürekden ykrar edýär. Muňa ýurtda geçirilýän durmuş-ykdysady özgertmeler şaýatlyk edýär. Şeýle özgertmeleriň netijeleri ähli ugurlarda – hemme ýerde aýdyň görünýär. Olar, ilkinji nobatda, bilim, ylym, saglygy goraýyş, durmuş üpjünçiligi pudaklaryndaky özgertmelerdir. Türkmenistanyň Prezidentiniň öz çykyşlarynda nazaryýeti, syýa­saty we tejribäni, öňde durýan wezipeleri hem-de olary çözmegiň ýollaryny bir ýere jemlemegi, syýasy, ykdysady, durmuşy hem-de ruhy meselelere aýrylmaz baglanyşyklylykda garamak bilen, ýurduň mun­dan beýläkki ösüşinde ileri tutulýan ugurlary kesgitlemegi bellenil­mäge mynasypdyr. Ol täze ruhy tapgyrda öz syýasy ýörelgeleriniň esasy ugurlaryny ymykly belledi. Ol ugurlar bolsa şu aşakdakylardyr:

-türkmen halkynyň demokratik gymmatlyklaryny nazarda tut­mak arkaly döwletiň hukuk binýatlaryny pugtalandyrmak;

-ýurduň ykdysady kuwwatyny has-da artdyrmak;

-ilatyň mynasyp ýaşaýyş şertlerini üpjün etmek;

-jemgyýetiň ruhy ýagdaýyny kämilleşdirmek, bilimiň, ylmyň we medeniýetiň pajarlap ösmegini gazanmak;

-ýurdy halkara bileleşikleri ulgamyna ymykly goşmak1.

Türkmenistanyň döwlet syýasatynyň esasy ugurlar baradaky şu wezipelerini netijeli çözmek, özgertmeleri we jemgyýeti hil taýdan täzelemek meselelerini üstünlikli durmuşa geçirmek üçin ýurduň garaşsyz ösüş ýyllarynda toplan tejribesini we mümkinçilikleri­ni başarjaňlyk, döredijilik bilen peýdalanmagyň, şeýle hem dünýä ylmynyň we tilsimatynyň gazananlaryny önümçilige ornaşdyrmagyň möhüm ähmiýeti bardyr.

Öňde goýlan wezipeleri ýerine ýetirmekde döwlet dolandyryş edaralarynyň agzybir, utgaşykly we örän guramaçylykly işlemegi üçin dürli derejeli ýolbaşçylaryň üstüne aýratyn jogapkärçilik düşýär2.

Döwletde dolandyryş meselesini öwrenmekde dolandyryş hukugynyň ähmiýeti örän uludyr. Sebäbi dolandyryş hukugy döwlet dolandyryş meselesinde umumy meseleleri öwretmek bilen bir hatarda bütinleýin halk hojalygyny (ykdysadyýeti), sosial-medeni, dolandyryş--syýasy meseleleri dolandyrmakda ýüze çykýan gatnaşyklary hukuk taý­dan kadalaşdyrmaga we ol işleri guramaga niýetlenen hukuk pudagydyr. Beýleki hukuk pudaklary bilen bir hatarda dolandyryş-hukuk pudagy hem belli topar jemgyýetçilik gatnaşyklaryny kadalaşdyrýar. Olar haýsy gatnaşyklar diýlende, onda biz olara dolandyryş gatnaşyklary diýip bilýäris. Sebäbi latyn sözünden terjime edilende, köp milletleriň dilinde „administrasiýa“ sözi „dolandyryş, gurama­çylyk“ diýlip aýdylýar. Şu nukdaýnazardan ugur alyp „Dolandyryş hukugy“ diýen dersi ”administratiw hukugy“ diýip aýtmaga bize doly esas bar. Ýöne bu meselä doly geçmänkäk, „Dolandyryş näme we onuň esasy häsiýetleri nämeden ybarat?“ diýen soraga jogap bermek zerur bolup durýar.

Adamzat durmuşynda, haýsy döwlet we jemgyýetçilik gurluşyna garamazdan, dolandyryş meselesi iň wajyp meseleleriň biri bolup durýandygy mälimdir. Sebäbi islendik ýurtda, döwletde dolandyryş meselesi doly we dogry ýola goýulmasa, onda hiç bir kada -kanunyň, beýleki ýagdaýlaryň doly amala aşmaga mümkinçiligi ýokdur, şoňa görä-de dürli ylymlarda dolandyryş diýen meselä, köplenç halat­larda, özlerine mahsus bolan häsiýetlerde garaýarlar. Ýöne muňa garamazdan, „dolandyryş“ diýen düşünjäniň özüne bolan mahsus elementleriniň (kategoriýalarynyň) bardygy ähli ylymlarda bellenilip geçilýär. Olar haýsylar diýeniňde, dolandyryşyň ulgamy (sistemasy), dolandyryşyň obýekti, dolandyryşyň subýekti, dolandyryşyň etmeli işi (funksiýasy) diýlip nygtalýar.

Dolandyryşyň ulgamy (sistemasy) diýen kategoriýasy näme diýlende, onda oňa grek sözünden terjime edilişine görä, „sistema“ birnäçe böleklerden emele gelýän bitewi bir zada aýdylýar. Sebäbi islendik ulgam (sistema) kesgitli meseläni çözmek üçin niýetlenip, bölekleriň arasyndaky gatnaşyklary bir maksada gönükdirmäge we olaryň arasyndaky ylalaşygy gazanmaga gönükdirilendir.

Şunuň bilen birlikde islendik ulgam (sistema) düzgünleşdirmäni, kadaly işlenmegine we ösmegine şert döredilmegini talap edýär. Şeýlelikde, ulgama maksatly gönükdirilen täsire „dolandyryş“ diýilýär.

Dolandyryş prosesi (işi) nähili durmuşa geçirilýär diýlende, onda oňa dolandyryşyň iki sany biri-birinden aýrylmaz bagly bo­lan kategoriýalaryň gatnaşmagynda amala aşyrylýandygy mälimdir. Olaryň birine „dolandyrýan“, beýlekisine bolsa „dolandyrylýan“ diýlip aýdylýar. Şunlukda, dolandyrýan tarap dolandyryşyň subýekti, dolandyrylýana dolandyryşyň obýekti diýlip aýdylýar. Sosial dolandyryşyň obýekti diýip adamlaryň hereketine we özüni alyp barşyna aýdylýar. Edil şol dolandyryş prosesinde adamlaryň bilelikdäki hereketleri we olaryň öz arasyndaky gatnaşyklary üpjün edilýär.

Sosial dolandyryşyň subýekti barada aýdylanda, onda bu ýerde biz adamlar bilen iş salyşýarys, ýagny „adamlar adamlary dolandyrýar“ diýen netijä gelýäris. Bu ýerde dolandyryşyň takyk subýekti hökmün­de adamlar köpçüligi, döwlet ýa-da jemgyýetçilik birleşmeleri, ýa-‑da aýry-aýry dolandyrýan adamlar hökmünde düşünilýär. Şeýlelikde, „Dolandyryş -dolandyryşyň obýektiniň we subýektiniň arasyndaky aragatnaşygy aňladýar“ diýip aýdylýar.

Dolandyryşy hakyky durmuşa geçirmegiň esasy bir şerti hem onuň häkimiýetidir. Bu bolsa öz gezeginde dolandyryşyň subýekti özüniň üstüne ýüklenen işi doly amala aşyrmaga mümkinçilik berýän häkimiýetden peýdalanýar diýildigidir. Şeýlelikde, häkimiýet sosial prosesi düzgünleşdirýän serişde hökmünde çykyş edýär.

Häkimiýetlilik dolandyryşyň häsiýeti bolup, dürli görnüşde ýüze çykýandyr. Eger-de gürrüň jemgyýetçilik guramalary barada barýan bolsa, onda häkimiýet jemgyýetçilik-ahlak häsiýetli bolup çykyş edýär, haçan-da dolandyryş işi (funksiýasy) döwletiň adyndan amala aşyrylýan bolsa, onda häkimiýet ýuridiki görnüşde (formada) ýüze çykýar. Şeýlelikde, dolandyryşa sosial iş hökmünde häsiýetnama ber­mek üçin şu aşakdakylary bellemek zerurdyr:

-Dolandyryş elmydama adamlaryň bilelikdäki işlerini amala aşyrmak üçin niýetlenendir.

-Dolandyryş hemişe adamlaryň bilelikde bileleşip, maksada­laýyk işlemeklerini, ylalaşyp hereket etmeklerini üpjün edýär.

Dolandyryş dolandyryşyň obýektiniň onuň subýektine tabynlyk­da amala aşyrylýandygyny aňladýar. Ýokarda ähli aýdylanlardan ugur alsak, onda sosial dolandyryşyň iki görnüşde amala aşyrylýandygyny görýäris:

1. Döwlet dolandyryşy;

2. Jemgyýetçilik dolandyryşy.

Döwlet dolandyryşy sosial dolandyryşyň aýratyn bir görnüşidir. Şoňa görä-de döwlet dolandyryşy özüne mahsus bolan häsiýetleri jemleýär, olar şu aşakdakylardan ybaratdyr:

-döwlet dolandyryşy döwletiň bähbidini durmuşa geçirmäge niýetlenendir;

-döwlet dolandyryş işleri (funksiýalary) ýörite subýektleriň üst­leri bilen amala aşyrylýar;

-subýektler (gatnaşyjylar) ýörite döwletiň adyndan hereket edýärler;

-subýektlere döwlet häkimiýet ygtyýarlyklary berlendir.

Şeýlelikde, dolandyryşyň döwlet häsiýetliligi aýdyňdyr. Şonuň bilen baglylykda döwlet dolandyrylyşynyň obýekti bütin jemgyýet bolup durýar, ýöne döwletiň işleri (funksiýalary) ähli döwlet eda­ralary (organlary) tarapyndan amala aşyrylýar (kanun çykaryjy, dolandyryş, kazyýet we prokuratura), şoňa görä-de bütin jemgyýe­ti, döwleti dolandyrmak üçin ähli döwlet edaralary çykyş edýärler, beýle netije döwleti dolandyrmagyň giň manysynda alynýar. Ýöne döwlet dolandyryşynyň asyl manysy boýunça alnanda, onda döwlet edaralarynyň bir görnüşi göz öňünde tutulýar, ol hem döwlet dolandyryş edaralarydyr. Türkmenistanyň Konstitusiýasynyň 46-njy maddasynda bellenilişi ýaly, iň ýokary döwlet häkimiýetini we dolandyryşy Pre­zident, Mejlis, Ýokary kazyýet, Türkmenistanyň Ministrler Kabineti amala aşyrýarlar.

Konstitusiýanyň 54-nji maddasynda bolsa: „Türkmenistanyň Prezidenti döwletiň we ýerine ýetiriji häkimiýetiň baştutanydyr“ diýip nygtalýar.

Döwlet dolandyryş işlerini amala aşyrmak üçin, ýokarda belleýşimiz ýaly, ýörite döwlet dolandyryş ulgamy döredilýär, ol ulgama bolsa döwlet dolandyryş edaralary girýärler. Olaryň esasy maksady yzygiderli kanunlaryň we beýleki kadalaryň düzgünlerini hem-de döwlet tarapyndan bellenilen ähli wezipeleri doly hem dogry durmuşa geçirmekden ybaratdyr.

Şoňa görä-de dolandyryş edaralary özleriniň işleriniň häsiýetine görä, ýerine ýetiriji edara diýlip aýdylýar. Döwlet dolandyryş edaralary diňe bir ýerine ýetiriji edara hökmün­de çykyş etmän, serenjam beriji edara hökmünde hem çykyş edýär.

Ýokarda belleýşimiz ýaly, eger ýerine ýetirmek işleri ýokary edaralar we Prezident tarapyndan bellenýän bolsa, onda seren­jam beriş işleri dolandyryşyň öz içinde ýüze çykýar. Mysal üçin, Türkmenistanyň Prezidentiniň, Ministrler Kabinetiniň görkezmele­ri we beýleki namalary ähli aşakda durýan dolandyryş edaralary we olaryň wezipeli adamlary tarapyndan ýerine ýetirmek hökmanydyr. Şol sebäpli serenjam beriş işleri diýip aýdylýar.

Döwlet dolandyryşy asyl manysynda guramaçylyk işleridir. Se­bäbi dolandyryş sferasynda ähli pudaklaryň we düzümleriň işlerini guramak hem durmuşa geçirmek amala aşyrylýar.

Döwlet dolandyryşy kanunlara tabynlykdaky işdir, sebäbi ähli dolandyryş işleri we namalary Türkmenistanyň Konstitusiýasyna, Prezidentiň Permanlaryna, Mejlisiň kanunlaryna laýyk gelip, olaryň talabyny ödemelidir.

Şeýlelikde, dolandyryş diýen mesele iki görnüşde ýüze çykýar:

1. Ýörite aýlyk tölenip işleýän dolandyryş edaralarynyň kömegi bilen;

2. Beýleki döwlet edaralarynyň we jemgyýetçilik birleşmeleriniň işinde ýüze çykýan dolandyryş işleri.

Döwlet dolandyryş ulgamy bilen bir hatarda jemgyýetçilik dolandyryşy hem hereket edýär. Jemgyýetçilik dolandyrylyşy adamlaryň öz erk-islegine görä döredilip, olar hojalyk, sosial-medeni we dolandyryş-syýasy meseleleri dolandyrmakda örän erjel gatnaşýarlar.

Şeýlelikde, jemgyýetçilik dolandyrylyşy diýen düşünje şu aşakdakylardan ybarat bolup durýarlar:

-Jemgyýetçilik birleşmeleri döwlet dolandyryş edaralarynyň işine ýardam berýär (mysal üçin, jemgyýetçilik barlagy (kontroly);

-Jemgyýetçilik birleşmeleriň gös-göni özleriniň içki işlerini do­landyrmak meselesi.

Döwlet we jemgyýetçilik dolandyryşy özleriniň maksady we wezipesi boýunça döwlet, jemgyýetçilik meselelerini çözmegi bilelikde amala aşyrýarlar. Olaryň aýry maksady ýokdur we ikisi-de döwletiň çäginde bilelikde bir maksada gulluk edýärler.Jemgyýetçilik dolandyryşy barada aýdylanda, biziň ýene-de bir bellemeli zadymyz, ol hem ýokarda bellenilişi ýaly, jemgyýetçilik birleşmeleri adamlaryň öz erk-islegi boýunça döredilýär we olaryň borçlary, hukuklary we etmeli işleri ýörite tertipnamalaryň we düzgünnamalaryň üsti bilen kadalaşdyrylýar. Ol tertipnamalar we düzgünnamalar hukuk nama bolman, jemgyýetçilik -ahlak häsiýetli namalardyr.

Haçan-da jemgyýetçilik birleşmeleriniň hukuk ýagdaýyny kes­gitleýän tertipnamalarynyň we düzgünnamalaryň kadalary bozulan ýagdaýynda, onda hukuk jogapkärçiligi ýüze çykman, jemgyýetçilik--ahlak jogapkärçiligi ýüze çykýar.

Döwlet dolandyryşy barada aýdanymyzda, öňem belläp geçişimiz ýaly, dolandyryş edaralary döwlet tarapyndan döredilýär, olar döwletiň adyndan çykyş edýärler. Olaryň hukuk ýagdaýlary ýörite hukuk häsiýetli namalar bilen kadalaşdyrylýar. Şol namalaryň kada­lary bozulan halatynda hukuk jogapkärçiligi ýüze çykýar. Ýöne bellenilen aýratynlyklar jemgyýetçilik dolandyryşyna hiç hili päsgelçi­lik döretmän, gaýtam, olaryň dolandyryş edaralary bilen has ýakyn aragatnaşykda hereket etmeklerine ýardam berýär.

**2. Dolandyryş-hukuk kadalary**

Dolandyryş-hukuk kadasy hukuk kadalarynyň takyk bir görnüşidir. Dolandyryş-hukuk kadasy hukuk taýdan berkidilen düzgün hökmün­de döwletiň dolandyryş çygryndaky jemgyýetçilik gatnaşyklaryny kadalaşdyrmaga niýetlenendir. Şeýle kadalaşdyrylyşyň esasy mak­sady kanunda berkidilen ähli hereketleriň talaba laýyk gelmekligi bo­lup durýar.

Dolandyryş-hukuk kadalary döwlet dolandyryşynda ulanylýar. Sebäbi dolandyryş-hukuk çygrynyň tabşyrygyny, görkezmesini dolandyryş edaralary, döwlet gullukçylary, jemgyýetçilik birleşmeleri we raýatlar tarapyndan hökmany berjaý edilmegini talap edýär. Oňa laýyklykda dolandyryş hukugynyň kadasy haýsy hereketi edip bolýandygyny we haýsy hereketleri etmekden saklanmalydygyny gör­kezýär.Dolandyryş-hukuk kadalarynda bellenen tabşyryklar, görkezmeler hökmany (imperatiw) häsiýetli bolýarlar. Şonuň üçin hem dolandyryş gatnaşyklaryna gatnaşyjylar şol kadalaryň tabşyrygy esasynda hereket etmelidirler, haçan-da şol talaba garşy hereket edi­lende, onda döwlet öňünde jogapkärçilik ýüze çykýar. Munuň özi, haçan-da dolandyryş-hukuk kadalarynyň talaby ýerine ýetirilmedik halatynda, hukuk taýdan mejbur ediş çäreleri bilen üpjün edilýändi­gini aňladýar.

Şonuň bilen birlikde dolandyryş-hukuk kadalarynyň hökmany (imperatiw) häsiýeti üç ýagdaý bilen aňladylýar:

1) dolandyryş gatnaşyklarynyň taraplaryna gös-göni diňe şeýle hereket etmegi tabşyrýar;

2) dolandyryş gatnaşyklarynyň taraplaryna şol kadanyň çäginde bellenen bir ýoly saýlap almagy tabşyrýar;

3) dolandyryş gatnaşyklarynyň talabyna görä, kadada bellenen hereketleri etmek ýa-da etmezligi tabşyrýar.

Dolandyryş-hukuk kadalarynyň aýratynlygy döwlet dolandyryş häsiýeti bilen kesgitlenýär, olar şu aşakdakylar boýunça aňladylýar:

-hökmany suratda hukuk tabşyryklary (görkezmeleri) köplenç halatlarda döwlet dolandyryş edaralaryna ugradylýar (iberilýär);

-döwletiň adyndan çykyş edýän döwlet dolandyryş edaralaryna öz wezipelerini üstünlikli amala aşyrar ýaly hukuk häsiýetli ygtyýar­lar berilýär;

-döwlet dolandyryş edaralary birtaraplaýyn soraglary çözer ýaly dolandyryş-hukuk kadalarynda berkidilen hökmany şertler bilen üp­jün edilýär.

Dolandyryş-hukuk kadasy dolandyryş gatnaşyklarynyň taraplarynyň hukugyny we borjuny düzgünleşdirýär. Ýöne bir zady bellemeli, hukuk ýeke bir dolandyryşyň subýektine berilmän, beýleki taraplara hem berilýär, raýatyň hukugy dolandyryşyň subýektiniň borju­na laýyk gelýär. Mysal üçin, raýatlaryň şikaýat etmek hakyndaky huku­gy dolandyryş edarasynyň (wezipeli adamsynyň) borjuna laýyk gelýär– şikaýatlary kabul etmek, hasaba almak, oňa garamak we çözmek.

Dolandyryş-hukuk kadalary hökmany tabşyryknama häsiýetlidir. Ýöne olaryň mazmuny şunuň bilen gutarmaýar. Dolandyryş-hukuk kadalary özleriniň mazmunynda kesgitli maslahat bermek ýagdaýyny hem göz öňünde tutýar. Mysal üçin, öňdebaryjy tejribäni ýaýratmak hakyndaky maslahatlar.

Dolandyryş-hukuk kadalary takyk subýektlere (gatnaşyjylara) görä, şu aşakdaky görnüşlere bölünýärler:

-döwlet dolandyryş edaralarynyň hukuk ýagdaýyny kadalaşdyrýan;

-kärhanalaryň, edaralaryň, guramalaryň döwlet dolandyryşyndaky hukuk ýagdaýyny kadalaşdyrýan;

-döwlet dolandyryş diwanynyň hukuk ýagdaýyny kadalaşdyrýan;

-döwlet dolandyryşynda jemgyýetçilik birleşmeleriniň hukuk ýagdaýyny kadalaşdyrýan;

-döwlet dolandyryşynda raýatlaryň hukuk ýagdaýyny kadalaşdyrýan.

Bu kadalar maddy we prosessual görnüşlere bölünýärler. Olaryň arabaglanyşygy aýrylmazdyr, sebäbi maddy kada bolmasa, prosessu­al kada ýokdur, prosessual kada bolmasa, maddy kada hem ýokdur.

Maddy dolandyryş-hukuk kadalary döwlet dolandyryşyndaky jemgyýetçilik gatnaşyklarynyň takyk taraplarynyň hukuklaryny we borçlaryny kesgitleýärler. Olar belli jemgyýetçilik gatnaşyklaryny kadalaşdyryp goýýarlar, olary durmuşa geçirmek meselesi bolsa başga hukuk kadalaryna mätäç bolýarlar. Ol hukuk kadalary bol­sa dolandyryş prosessual kadalarydyr. Olaryň wezipesi haýsydyr bir maddy kadanyň kadalaşdyran meselesini durmuşa geçirilmegi­ni düzgünleşdirýär, mysal üçin, dolandyryş maddy kadasy wezipe­li adamlaryň, raýatlaryň şikaýatlaryna wagtynda seretmekligi göz öňünde tutýan bolsa, dolandyryş prosessual kadalar öz gezeginde şol raýatlaryň şikaýatlarynyň durmuşa geçirilmeginiň (çözülmeginiň) tertibini kesgitleýär. Görşümiz ýaly, maddy hukuk kadalary bilen pro­sessual hukuk kadalary biri-biri bilen aýrylmaz bagly eken.

**3. Dolandyryş-hukuk gatnaşyklary**

Dolandyryş-hukuk gatnaşyklary hem beýleki hukuk gatnaşyklary ýaly özüne hukuk gatnaşyklarynyň degişli häsiýetini jemleýändir.Şunuň bilen birlikde dolandyryş-hukuk gatnaşyklarynyň özlerine mahsus bolan aýratynlyklary hem bardyr. Şeýle häsiýetli aýratynlyklar iki ýagdaý bilen düşündirilýär, ýagny ilki bilen-ä onuň haýsy me­selede ýüze çykýanlygyndadyr, ikinjidenem, olaryň ýuridik bazasy bolup dolandyryş-hukuk kadalarynyň durýanlygyndadyr.

Umuman aýdylanda, hukuk gatnaşyklary diýlip, jemgyýetçilik gatnaşyklarynyň hukuk kadalaşdyrylyşyna aýdylýar, ol kadalaşykda subýektleriň (gatnaşyjylaryň) hukugy we borjy göz öňünde tutulýar.

Şeýlelikde, hukuk gatnaşygy hukuk kadalarynyň esasynda taraplaryň arasyndaky gatnaşyklary kadalaşdyrmaga niýetlenendir. Oňa laýyklykda hukuk kadalary gatnaşygyň bir tarapyna mümkin bo­lan hukugy berip, beýleki tarapy bolsa borçly diýip belleýär. Ýa-da bolmasa, bir tarapyň talap etmäge, beýleki tarapyň bolsa edilen talaby ýerine ýetirmäge borçludygyny kesgitleýär.

Ýokarda agzap geçişimiz ýaly, dolandyryş-hukuk gatnaşyklary döwlet dolandyryş meselelerinde ýüze çykyp, özlerine mahsus bolan aýratynlyklary bardyr, olar şu aşakdakylardan ybaratdyr:

Dolandyryş-hukuk gatnaşyklary döwlet dolandyryş edaralarynyň ýerine ýetiriş we serenjam beriş wezipelerini ýerine ýetirmek mak­sady üçin niýetlenendir. Mysal üçin, döwlet dolandyryş edaralarynyň hukuklary we borçlary gönüden-göni ýerine ýetiriş we serenjam beriş işlerini amala aşyrmakda dolandyryş-hukuk gatnaşyklarynyň gatnaşyjylary (subýekti) hökmünde çykyş edýärler we ol ýag­daý dolandyryş-hukuk kadalary bilen berkidilýär. Deň derejede şu häsiýet subýektleriň hukuklaryna we borçlaryna degişli bolup durýar, mysal üçin, jemgyýetçilik birleşikleri, raýatlar we başgalar. Şeýlelikde, dolandyryş-hukuk gatnaşyklarynyň birinji aýratynlygy, ol gatnaşyklaryň döwlet dolandyryş edaralarynyň ýerine ýetiriş we serenjam beriş işinde ýüze çykýanlygyndadyr. Bu aýratynlyk bolsa dolandyryş-hukuk gatnaşyklary üçin kesgitleýji esasy häsiýetdir.

Dolandyryş-hukuk gatnaşyklaryna döwlet dolandyryş edaralarynyň, jemgyýetçilik birleşmeleriniň, raýatlaryň gatnaşyp bilýänligine garamazdan, şol gatnaşyklaryň bir tarapynda hökmany suratda döwlet dolandyryş edarasy bolmalydyr. Ol nämäni aňladýar diýeniňde, dolandyryş-hukuk gatnaşyklary döwlet dolandyryş edaralarynyň we jemgyýetçilik birleşmeleriniň hem-de döwlet dolandyryş edaralary bilen raýatlaryň arasynda ýüze çykyp bilýär diýildigidir. Şeýlelikde, dolandyryş-hukuk gatnaşyklarynyň hökmany subýekti bolup döwlet dolandyryş edarasy çykyş edýär. Ikinji bir tarapy mümkin bolan beýleki bir subýekt bolup biler. Şeýle aýratynlyk näme bilen düşündirilýär diýeniňde, onda ol raýat hukuk gatnaşyklary ýaly iki sany deň tarapyň arasynda ýüze çykyp bilýän däldir. Sebäbi döwlet işiniň kesgitli bir görnüşi bolup dolandyryş işleri döwletiň adyndan ýerine ýetirilýär we ol işi ýerine ýetirmek üçin döwlet tarapyndan ýu­ridik häkimiýet berilýär. Şonuň üçin hem döwlet dolandyryş edara­lary döwletiň häkimiýetli ygtyýarlyklaryndan peýdalanyp, döwletiň adyndan çykyş edip, hukuk gatnaşygynyň aýratyn gatnaşyjysy bo­lup durýandyr. Beýleki taraplar dolandyryş-hukuk gatnaşyklaryna gatnaşyp bilýän hem bolsalar, olaryň döwlet häkimiýetli ygtyýarlyklary ýokdur. Şeýlelikde, dolandyryş-hukuk gatnaşyklarynyň üçünji bir aýratynlygy, olaryň döwlet dolandyryş edaralarynyň gatnaşmaýan halatlarynda ýüze çykyp bilmeýänligindedir.

Dolandyryş-hukuk gatnaşyklarynyň ýene bir aýratynlygy, ol hem taraplaryň ikisiniň hem başlangyjy boýunça ýa-da islendik tarapyň we üçünji tarapyň islegi boýunça ýüze çykýanlygydyr. Ýöne islendik halatda şol gatnaşyklaryň ýüze çykmagynda ikinji tarapyň razyçylygy hökman däldir. Mysal üçin, işe kabul etmek baradaky ýolbaşçysynyň buýrugy, dolandyryş temmi bellemek hakyndaky ygtyýarly edaranyň (wezipeli adamyň) karary aýdylanlara doly mysal bolup bilýärler.

Dolandyryş-hukuk gatnaşyklarynyň ýene bir aýratynlygy, ol hem şol gatnaşyklaryň netijesinde ýüze çykýan jedelli meseleleri köplenç halatlarda döwlet dolandyryş edaralary (olaryň wezipeli adamlary) çözýärler, kanunda göz öňünde tutulan halatlarynda bolsa kazyýet edaralary (kazylar) we jemgyýetçilik birleşmeleri tarapyndan hem çözülip bilinýändir.

Dolandyryş-hukuk gatnaşyklarynyň ýene bir aýratynlygy hem dolandyryş-hukuk kadalary bozulan mahalynda, hemişe jogapkärçilik döwletiň öňünde ýüze çykýandyr.

Ýokarda agzalan dolandyryş-hukuk gatnaşyklarynyň aýratynlyklary dolandyryş hukugynyň beýleki hukuk pudaklaryndan tapawudyny doly subut edýärler. Dolandyryş-hukuk gatnaşyklarynyň ýüze çykmagy, üýtgemegi we togtadylmagy. Bu sowala jogap bermek üçin, ilki bilen dolandyryş-hukuk gatnaşyklarynyň obýekti barada aýdylmalydyr. Dolandyryş-hukuk gatnaşyklarynyň obýekti näme diýlende, onda biz ony adamlaryň özüni alyp barşy, olaryň hereketlerini göz öňünde tutmalydyrys. Ol nämäniň esasynda hukuk gatnaşyklary ýüze çykýar diýlende, onda biz ýuridik fakty (esasy) göz öňünde tutýarys, ol bolsa öz gezeginde hukuk gatnaşyklarynyň ýüze çykmagyna doly esas bo­lup bilýändir.

Ýuridik faktyň iki sany aňlatmasy bolup, onuň birine *hereket*, ikinji birine bolsa *hadysa* (waka) diýilýär.

Hereket barada aýdylanda, onda ol hukuga laýyk gelýän we hu­kuga ters gelýän hereketlerden ybaratdyr. Mysal üçin, kanuny edilen hereket talabalaýyk gelýän hereket, dolandyryş etmişi bolsa hukuga ters gelýän hereket bolup, hukuk gatnaşyklarynyň ýüze çykmagyna esas bolup bilýärler.

Beýleki bir ýagdaýda dolandyryş-hukuk gatnaşyklarynyň ýüze çykmagyna waka hem esas bolup bilýändir. Mysal üçin, tebigy bet­bagtçylyk zerarly adamlaryň emläklerine (jaýyna, beýleki zatlaryna), eger olar döwlet ätiýaçlygy edaralary tarapyndan resmileşdirilen we bellenen tölegi tölän bolsalar, onda ätiýaçlyk edaralary çekilen zyýany tölemäge borçludyrlar. Ýöne ýene bir zady bellemek zerurdyr, ýagny haçanda dolandyryş-hukuk gatnaşyklary hereketiň üsti bilen ýüze çy­kan mahalynda, onda olar adamyň aň-düşünjesine bagly bolýarlar, sebäbi adam kanuna ters ýa-da kanuna laýyk gelýän hereketi etse-de, olar aňlap, düşünip edýär.

Haçan-da dolandyryş-hukuk gatnaşyklary wakanyň üsti bilen ýüze çykan bolsa, onda ol ýagdaý adamlaryň aň-düşünjesine bagly bolman, tebigatyň kanuny bilen baglylykda ýüze çykýar.

Haýsy ýuridik fakt (esas) dolandyryş-hukuk gatnaşyklarynyň ýüze çykmagyna esas bolan bolsa, onda ol esaslar olaryň üýtgemeklerine, togtadylmagyna hem esas bolup bilýärler. Mysal üçin, döwlet gullugynda bir edarada bir işden başga bir işe geçirilende, onda hukuk gatnaşyklary hem üýtgeýär, haçan-da şol gullukçy işden çykarylsa, onda onuň edara bilen gatnaşyklary togtadylýar, ýok bolýar.

**DOLANDYRYŞ HUKUGYNYŇSUBÝEKTLERI (GATNAŞYJYLARY)**

 **Döwlet dolandyryş edaralary**

Döwlet dolandyryş edaralary döwlet edaralarynyň bir görnüşidir. Döwlet dolandyryş edaralaryna beýleki döwlet edaralarynda bolan häsiýetler hem mahsusdyr.

Ähli döwlet edaralary gurama bolup, özleriniň hataryna kesgitli adamlar toparyny (kollektiwi) jemleýär. Şeýle köpçülik döwlet tara­pyndan ýörite guralyp, kesgitli döwlet işiniň bir görnüşini ýerine ýe­tirmegi maksat edinýär. Döwlet gönüden-göni öz edaralaryny döredip, olary döretmegiň düzgünini, işiniň esasy düzgünlerini kadalaşdyrýar, olaryň zerur bolan ygtyýarlyklaryny kesgitläp, döwletiň adyndan onuň bähbidini goramak üçin çagyrýar.

Şunuň bilen birlikde ähli döwlet edaralaryna syýasy häsiýetlilik mahsusdyr, sebäbi olaryň hemmesine döwlet häkimli ygtyýarlyklar berlendir.

Döwlet häkimli ygtyýarlyk häsiýeti nämäni aňladýar diýeniňde, olar döwletiň adyndan hökman bolan namalary çykarmaga, olary durmuşa geçirmegi üpjün etmegi, şeýle-de ol namalaryň bozulan ha­latlarynda, döwletiň mejbur ediş çärelerini ulanmaklygy üpjün edýär.

Döwlet dolandyryş edaralary özleriniň işleriniň aýratynlygy boýunça hem beýleki döwlet edaralaryndan tapawutlydyrlar. Sebäbi kazyýet, prokuratura edaralarynyň garamagynda hiç hili kärhanalar ýokdur, olaryň diňe öz ulgamlaryna degişli edaralary bardyr.

Döwlet dolandyryş edaralary bolsa özleriniň garamagynda ho­jalyk, sosial-medeni meseleleri amala aşyrýan edaralary, kärhana­lary saklaýarlar. Olar şol kärhanalaryň, edaralaryň işlerine günde­lik ýolbaşçylyk edýärler, şeýlelikde, dolandyryş edaralary özleriniň ýolbaşçylyk edýän kärhanalaryna, edaralaryna serenjam (buýruk) be­riji hökmünde çykyş edýärler.

Dolandyryş edarasy diýip kärhana, gurama, edara bitewüliligi­ne aýdylman, eýsem, olaryň iş dolandyryjysyna (administrasiýasyna) aýdylýar.

**Döwlet gullukçylary**

Özüniň mazmuny boýunça döwlet gullugy we döwlet diwany özara baglanyşykly düşünjedir. Döwlet edaralarynyň işiniň amatly­lygy ýeke bir edaralaryň içki gurluşy bilen ýa-da beýleki edaralar bilen aragatnaşygy bolman, onuň şahsy düzümine hem baglydyr, başgaça aýdanyňda, olarda işleýän adamlara – döwlet gullukçylaryna hem baglydyr.

Beýle aragatnaşyk tejribe taýdan edaralaryň ygtyýarlary, olaryň ýolbaşçylary, olaryň orunbasarlary we beýleki işgärleriň arasynda ygtyýarlyklarynyň bölünmegi netijesinde durmuşa geçirilýär.

Şeýlelikde, döwlet edaralarynyň diwanynda işleýän işgärler dolandyryş hukugynyň subýekti hökmünde döwlet gullukçylarydyr, olaryň ýerine ýetirýän işleri bolsa döwletiň gullugydyr. Başga söz bi­len aýdanymyzda, döwlet edaralarynda işleýän işgärler döwlet gullukçylarydyrlar. Olaryň bu edaralarda kesgitli gulluk wezipesinde durýany, ýerine ýetirýän işleri gulluk häsiýetlidir.

Döwlet gullugyna köplenç halatlarda giň manyda düşünilýär, ol döwlet edaralarynda ýerine ýetirilýän islendik işlerden hem-de döwlet kärhanalarynda, edaralarynda ýerine ýetirilýän işlerden yba­ratdyr. Döwlet gullugyna şeýle düşünilmegi adamlaryň zähmet işiniň iki sany görnüşine (formasyna) esaslanýanlygyndadyr:

a) gös-göni zähmeti bilen maddy baýlyklary döredýän adamlar (işçiler);

b) ruhy baýlyklary döredýänler ýa-da döwlet edarasynyň işini durmuşa geçirýän adamlar.Şonuň bilen birlikde döwlet gullugyna asyl manyda hem düşünilýär. Bu işler diňe döwlet edaralarynyň gulluk diwanynyň işidir. Döwlet gullugyna şeýle düşünmek diňe dolandyryş işini amala aşyrýar diý­mekdir.

Gulluk diwany özüne mahsus görnüşlerde we usullarda döwlet häkimiýetiniň dürli jemgyýetçilik işlerinde durmuşa geçirilip bilinýändir.

Gulluk diwanynyň işi dürli-dürli ýol bilen durmuşa geçirilýär. Mysal üçin, ýuridik häkimli görkezmäniň üsti bilen jedelli meseleleri çözmek. Esasy zat, olar döwlet ýolbaşçylygynyň esasy görnüşleriniň elementleri bolup durýarlar, olar döwlet häkimiýetini amala aşyrmak bilen aýrylmaz baglydyrlar.

Şeýlelikde, gulluk diwanynyň işini önümçilik we durmuş-medeni işler bilen gatyşdyrmaly däldir. Sebäbi zähmetkeşleriň işleri, maddy we ruhy baýlyklary döredýän adamlaryň işleri döwlet häkimiýetini durmuşa geçirmek bilen bagly bolmaýar, elbetde, şonuň üçin hem olar gulluk diwanyna goşulmaýarlar. Bulara öz gezeginde maddy bazany döretmeýän gullukçylar diýip düşünmeli däldir. Mysal üçin, artistler, mugallymlar, lukmanlar, inžener-tehniki işgärler we başgalaryň işleri döwlet häkimiýetini durmuşa geçirmek bilen bagly bolmaýarlar.

Şulardan ugur alyp, asyl manysynda döwlet gullugy kanu­na esaslanan döwlet edaralarynyň gullukçylarynyň jemgyýetçilik durmuşynda döwlet häkimiýetini durmuşa geçirmäge we öz üstlerine ýüklenen wezipelerini ýerine ýetirmäge gönükdirilendir.

Döwlet gullugynyň umumy basgançaklary hem giň manyda, hem asyl manyda gullukçylaryň kesgitli gullukda bolmagydyr. Olaryň ta­pawudy diňe edilýän işleriň häsiýetine baglydyr.

Döwlet gullugynyň jemgyýetçilik -syýasy ähmiýeti näme bilen kesgitlenýär diýlende, onda onuň kömegi bilen döwlet mehanizminiň kadaly we peýdaly işlemegi üpjün edilýär.

Häzirki wagtda zähmetiň obýektiw zerur bölünişigi bolup, ol döwlet häkimiýetli ygtyýary durmuşa geçirmekde professional (hünär) taýdan taýýarlygy bolan gullukçylar tarapyndan amala aşyrylýanlygy bilen baglanyşyklydyr. Döwlet gullugy diýen meseläniň aýratynlygy, ony kadalaşdyrýan namalar dolandyryş-hukuk namalaryny düzýärler.

Şeýlelikde, dolandyryş hukugynyň namalary hemme gulluk gatnaşyklaryna degişli bolup durýar. Mysal üçin, edaralaryň, kärhanalaryň işgärlerine hem-de ähli döwlet diwanynyň gullukçylaryna – kanun çykaryjy, dolandyryş, kazyýet we prokuratura edaralarynyň gullukçylaryna.

Şeýle jemgyýetçilik gatnaşyklaryna döwlet gulluk gatnaşyklary diýilýär. Elbetde, bu gatnaşyklarda gulluk diwany döwletiň adyndan çykyş edip, ähli jemgyýetçilik durmuşynda döwletiň wezipeleri we işleri durmuşa geçirilýär.

Şeýlelikde, wezipeli adamyň umumy we ýörite hukuklary hem borçlary bellenýär.

Döwlet gullukçylarynyň umumy borçlary we hukuklary ähli döwlet gullukçlary üçin meňzeşdir. Mysal üçin, gullukçynyň üstü­ne ýüklenen işleri dogry we doly ýerine ýetirmek, kanunyň talabyny berk berjaý etmek, döwlet we gulluk syrlaryny saklamak, döwlet gulluk düzgünini berjaý etmek, aýlyk hakyny tölemek we ş.m.

Gullukçynyň ýörite hukuklary we borçlary özüniň ýöredýän wezipesiniň aýratynlygyna bagly bolýar. Muňa raýatlaryň arzalaryna we şikaýatlaryna garamaklygyň hökmanylygy mysal bolup biler.

Döwlet gullukçysynyň hukuklary we borçlary olaryň ýeke bir gulluk gatnaşyklaryna degişli bolmaýar. Hukuk namalarynda gullukçylara ýokary ahlak talaplar hem bildirilýär. Şonuň üçin hem birnäçe döwlet gullukçylary öz gulluklarynda gullugy bilen bagly bolmadyk etmişleri edenligi üçin hem jogapkärdirler. Döwlet gullukçylary raýatlara degişli soraglary we islegleri çözmäge hem borçludyrlar.

Döwlet gullukçylaryny görnüşlere bölmegiň esasy aýratynlygy olaryň işleriniň häsiýeti bilen baglydyr. Şol häsiýete görä, döwlet gullukçylary şu aşakdakylara bölünýärler:

-gös-göni döwlet häkimiýetinden peýdalanýan döwlet gullukçylary;

-döwlet häkimiýet ygtyýarlyklaryny durmuş geçirmek üçin başga işleri ýerine ýetirýän döwlet gullukçylary.Ýene-de döwlet gullukçylaryny bölmekligiň esaslary bolup, olaryň zähmetiniň häsiýeti göz öňünde tutulýar. Şoňa baglylykda döwlet gullukçylary iki sany görnüşlere bölünýärler:

1. Ýolbaşçylar, kadrlary seçip almak we olary ýerli ýerinde goý­mak, ýerine ýetirijileriň işlerini sazlaşdyrýan, barlaýan, kadalaşdyrýan, çözgütleri kabul edýän döwlet gullukçylary.

2. Hünärli gullukçylar: ýönekeý inženerler, tehnikler, ykdy­sadyýetçiler, mugallymlar we başgalar.

Ýöne döwlet gullukçylarynyň şeýle bölünişigi hem her topara hukuk häsiýetnama bermäge doly mümkinçilik bermeýär. Mundan başga-da ol ýeke bir döwlet edaralarynyň işgärlerini alman, ähli gullukçylary öz içine alýar.

Döwlet häkimiýeti bar bolan döwlet gullukçylaryna wezipeli adamlar diýlip aýdylýar. „Wezipeli adam“ diýen düşünje ýöne we­zipäni eýelemek bilen baglanyşdyrylman, ýagny hemme gullukçy­lara aýdylman, döwlet häkimiýet ygtyýary bar bolan gullukçylara aýdylýar. Bu bolsa öz gezeginde hemme wezipeli adamlar döwlet gullukçylarydyr, ýöne hemme döwlet gullukçylary wezipeli adamlar däldir diýmekdir.

Gös-göni döwlet häkimiýetli ygtyýarlary bolmadyk gullukçylar iş ýüzünde ýörite wezipe eýelemeýärler.

Şulardan ugur alyp döwlet edaralarynyň gullukçylary iki görnüşe bölünýärler:

-wezipeli adamlar (gullukçylar);

-wezipe eýelemeýän adamlar (gullukçylar).

Ähli halatlarda wezipeli adamlar özleriniň dürli häsiýetli işleri amala aşyrýandyklaryna garamazdan, hemişe döwlet häkimli ygtyýar­lyklardan peýdalanýarlar. Olar takyk hukuk gatnaşyklaryň ýüze çyk­magy, üýtgemegi we togtadylmagy üçin hukuk namalaryny kabul edýärler, olaryň durmuşa geçmegini üpjün edýärler, ýörite guramaçy­lyk, terbiýeçilik çärelerini, zerur bolan halatynda bolsa mejbury çäre­leri görmäge, barlag, gözegçilik işlerini amala aşyrmaga hem-de ýüze çykan jedelli meseleleri çözmäge hukuklary bardyr. Ähli wezipeli adamlar edaranyň ygtyýarynyň çäginde hereket edýärler. Şonuň bilen bilelikde olaryň ygtyýarlyklarynyň çägi we olaryň ýüze çykyşynyň görnüşleri hem deň däldir.

Hut şu ýagdaýlar wezipeli adamlary birnäçe görnüşlere bölmäge mümkinçilik berýär:

-ýolbaşçy düzüm;

-operatiw (gündeki) düzüm;

-dolandyryş häkimiýetiň wekilleri.

Şeýlelikde, operatiw düzümiň işine häkimiýet ygtyýarlyklaryny durmuşa geçirmek olaryň gulluk borjuna girmeýär. Ýöne olaryň ýerine ýetirýän işleri ykdysady we sosial meseleleri çözmekde ýolbaşçylyk etmek üçin peýdaly şert döredýärler.

Islendik syýasy we ykdysady wezipäni üstünlikli ýerine ýetirmek üçin ilkinji nobatda hünärli we işeňňir, ýörite taýýarlykly, guramaçy­lyk taýdan ukyply, hemişe öz bilimini artdyrýan we işiniň ýokary hilliligi bilen tapawutlanýan gullukçylaryň gerekdigi hemmä mälimdir.

Şunuň bilen baglylykda döwlet gullugyny geçmekde, döwlet gullugyna kabul etmek, döwlet edaralarynyň gullukçylarynyň düzümini toplamak, döwlet-gulluk gatnaşyklarynyň esaslarynyň ýüze çykmagy ýaly meseleleri çözmekde ilkinji nobatda guramaçylyk-hukuk mese­lelerini çözmek zerur bolup durýar.

Döwlet gullugyna kabul etmekligiň şertlerine gullukçylara umu­my we ýörite talaplary bildirmegi göz öňünde tutýar. Olar gullukçynyň bellenen wezipäniň talabyna laýyk gelmegi, päk ýürekliligi, syýasy taýdan taýýarlygy, işi oňat bilmegi, dolandyryş ukyplylygy we beýle­kiler.

Döwlet gullugyna girmeklige obýektiw we subýektiw şertler ze­rurdyr.

Döwlet gullugyna girmekligiň obýektiw şertleri jemgyýetiň öňünde durýan wezipeler bilen kesgitlenýär. Ol şertler ilki bilen döwlet işinde kesgitli wezipäniň we oňa bellenilen aýlyk hakynyň göz öňünde tutulmagydyr, ol bolsa döwlet tarapyndan ykdysadyýetiň kanuny esasynda kesgitlenýär.

Gulluga girmegiň subýektiw şertleri umumy we ýörite şertlere görä bölünýärler. Umumy şertlere döwlet gullugyna girmäge isleg bildirýän gullukçylaryň hemmesi degişli bolup durýar. Olar şu aşakdakylardan ybarat:

1. Raýatlygy bolmaly;

2. Döwlet gullugyna girmek üçin tussaglykda bolmanlygy ýa-da şol işde işlemeklik kazyýet tarapyndan mahrum edilmedik bolmaly;

3. Belli ýaşa ýeten bolmaly;

4. Isleg bildirmeli, belli bir kesgitli wezipäni eýelemäge razyçy­lygy bolmaly.

Ýörite şertler:

– ýörite bilim talaby;

– guramaçylykly ýolbaşçylyga tejribe;

– zerur bolan halatynda, synag möhletini bellemek talaby.

Döwlet gulluk gatnaşyklarynyň ýüze çykmagynyň we togtadylmagynyň esaslary. Ýüze çykmagynyň esaslary:

– Dolandyryş namanyň üsti bilen bellemek (buýruk);

– Saýlaw üsti bilen;

– Bäsleşik üsti bilen.

Togtadylmagyň esaslary:

– Edaranyň dolandyryjysynyň tagallasy boýunça;

– Gullukçynyň öz islegi boýunça;

– Taraplaryň islegine bagly bolmadyk ýagdaýlar boýunça.

Döwlet gullukçylary barada Türkmenistanyň hereket edýän kada namalarynda maddy we ruhy taýdan sylaglamaklygyň birnäçe görnüşleri göz öňünde tutulýar. Ol çäreler döwlet gullukçylarynyň öz üstlerine ýüklenen borçlaryny üstünlikli ýerine ýetirenligi üçin döwlet tarapyndan ulanylýan çärelerdir.

Maddy we ruhy taýdan döwlet gullukçylaryny sylaglamagyň dür­li görnüşleri bardyr. Olardan gymmat bahaly sowgatlar bilen sylaglamak, buýrugyň üsti bilen sag bolsun aýtmak, hormat tagtasyna çy­karmak, hormat haty bilen sylaglamak, hormatly atlaryň dakylmagy, ylymda, bilimde, medeniýetde, sungatda we beýleki ugurlarda at ga­zanan adyny dakmak, wezipesini ýokarlandyrmak, Türkmenistanyň ordenleri we medallary bilen sylaglamak1.

Türkmenistanda sylagyň ähli görnüşleri kanunlarda we beýleki namalarda takyk kesgitlenendir, olary bermekligiň tertibi bolsa wezipeli adamlaryň ygtyýarlary baradaky kadalarda düzgünleşdirilendir. Döwlet dolandyryş edaralarynyň takyk hukuk ýagdaýlary şu aşakdaky esasy häsiýetler bilen kesgitlenýär:

-Olar özleriniň işlerini kanunyň esasynda we kanuny ýerine ýe­tirmek bilen amala aşyrýarlar.

-Olar özleriniň işlerini ýerine ýetiren mahalynda, häkimiýete eýe bolup, hukuk serişdelerini ulanýarlar (hukuk kadalaryny kabul etmek, jedelli meseleleri çözmek).

-Döwlet dolandyryş edaralarynyň belli-belli ulgamlary gös-göni halk tarapyndan döredilýär.

-Olaryň hemmesi gös-göni Türkmenistanyň Prezidentiniň gözegçiliginde bolup, oňa hasabat berýärler.

-Olar özleriniň ygtyýarlyklarynyň çäginde hereket edip, özbaşdak hereket etmek hukugyndan hem peýdalanýarlar.

-Her bir aşakda durýan dolandyryş edarasy ýokarda duran edara göni (wertikal) tabyndyr.

Şeýlelikde, döwlet dolandyryş edaralary döwletiň işiniň bir bölegini amala aşyrmaga niýetlenen bolup, olar döwletiň esasy işini, ýagny halk hojalygynyň, sosial-medeni we dolandyryş-syýasy gurluşyň dolandyrylyşyny amala aşyrýarlar.

Ýerine ýetiriş we serenjam beriş işi dürli döwlet dolandyryş eda­ralary tarapyndan amala aşyrylýar. Olar özleriniň esasy meňzeşlikleri we tapawutlary boýunça bölünýärler.

Döwlet dolandyryş edaralary özleriniň çägi boýunça *merkezi* we *ýerli edaralara* bölünýärler.

Merkezi döwlet dolandyryş edaralary özleriniň ygtyýarlyklary bilen bütin döwletiň çäginde täsirleri bardyr, ýagny Türkmenistanyň hökümetiniň üstüne Türkmenistanyň ähli ýerinde dolandyryş mese­lesi ýüklenendir. Ministrlikler, pudaklaýyn edaralar we beýleki mer­kezi edaralaryň ygtyýarlyklary hem özleriniň dolandyrýan meseleleri boýunça bütin Türkmenistanyň çäginde täsir edýärler.

Ýerli dolandyryş edaralary bolsa kesgitli dolandyryş (adminis­tratiw) çäginde hereket edýärler. Aýdylanlara welaýatlar, etraplar, şäherler, şäherçeler, obalar mysal bolup biler.

Dörediş usuly boýunça döwlet dolandyryş edaralary saýlawly, göni döretmek bilen amala aşyrylýar. Dörediş usulyna garamazdan, dolandyryş edaralary hökmany su­ratda döredilýärler, mysal üçin, Türkmenistanyň Ministrler Kabine­ti, häkimlikler, geňeşler (arçynlar) we gerek (zerur) bolan halatynda döredilýän edaralar, mysal üçin, ministrlikler, pudaklaýyn edaralar we başgalar.

Ähli ýagdaýlarda döwlet dolandyryş edaralary ygtyýarly döwlet edaralarynyň namalary esasynda döredilýär.

**7-nj sapak**

**TÜRKMENISTANYŇ ZÄHMET HUKUGYNYŇ ESASLARY.**

**Berkarar döwletiň bagtyýarlyk döwründe Türkmenistanyň zähmet kanunçylygynyň ösüşi**

1. Zähmet hukugy barada düşünje we onuň çeşmeleri.
2. Zähmet gatnaşyklary, zähmet gatnaşyklarynyň taraplary,olaryň hukuklary we borçlary, zähmet şertnamasy we ony baglaşmagyň tertibi
3. Zähmet şertnamasyny ýatyrmak esaslary.

Önümçiligiň ähli pudaklaryna ylmyň we öňdebaryjy tehnologiýalaryň gazananlarynyň ornaşdyrylmagy, tebigy baýlyklarymyzyň rejeli peýdalanylmagy, iň esasy zat hem halkymyzyň agzybirligi, jebisligi ýurdumyzyň ýeten belent sepgitleriniň, gazanan üstünlikleriniň özeni bolup durýar. Diýarymyzy mundan beýläk-de belent derejelere ýetirmekde zähmet kanunçylygynyň hem uly ähmiýeti bar.

Hormatly Prezidentimiziň kanunçylygy kämilleşdirmek baradaky tagallalary durmuşyň ähli ugurlaryny öz içine alýar. Diňe bir täze kanunlary kabul etmek däl, eýsem öňki kanunlary döwrebaplaşdyrmak, şol sanda zähmet kanunçylygyny kämilleşdirmek işi-de netijeli alnyp barylýar.

 Adam öz zähmeti bilen maddy we ruhy gymmatlyklary döredip, jemgyýetiň ösüşine täsir edýär. Zähmet adamy bezeýär. Zähmet çekmek bilen adam öz mümkinçiliklerini durmuşa geçirýär, durmuşda öz ornuny tapýar, beýleki adamlaryň özüni ykrar etmegini gazanýar. Şu uly jemgyýetçilik ähmiýetli gatnaşyklar kanunçylyk bilen kadalaşdyrylýar we zähmet hukugy pudagyny emele getirýär.

2008-nji ýylyň 26-njy sentýabrynda nobatdan daşary XXI-nji Halk Maslahatynyň mejlisinde kabul edilen Türkmenistanyň Konstitusiýasynyň täze redaksiýasynyň 33-nji maddasynda “Raýatlaryň zähmet çekmäge, öz islegine görä hünär, kär we iş ýerini saýlap almaga, sagdyn hem howpsuz zähmet şertlerine hukugy bardyr. Hakyna durup işleýän adamlaryň öz çeken zähmetiniň möçberine hem hiline laýyk gelýän hak almaga hukugy bardyr. Bu hakyň möçberi döwletiň bellän iň pes oňalga derejesinden az bolmaly däldir“ diýip kesgitlenen. Bu konstitusion kadalar Türkmenistanyň zähmet kanunçylygynda anyklaşdyrylýar, ösdürilýär.

Zähmet kanunçylygynda berkidilýän hukuk kadalary döwletimiziň zähmet hukuk gatnaşyklarynyň esasgoýujy ýörelgelerini özünde jemleýär we raýatlaryň bu çygyrdaky hukuklaryny hem azatlyklaryny pugtalandyrýar, bu hukuklary durmuşa geçirmek babatda döwlet tarapyndan berilýän kepillikleriň üpjün edilmegine ýardam edýär. Bu kanunçylykdaky hukuk kadalary Ykdysady, sosial we medeni hukuklar hakyndaky Halkara Paktynyň 6.1 maddasynda, Adam hukuklary hakyndaky ählumumy Jarnamanyň 23-nji maddasynda we beýleki halkara hukuk namalarynda berkidilen, halkara hukugynyň umumy ykrar edilen ýörelgeleriniň Türkmenistanyň kanunçylygyndaky beýany bolup durýar.

Konstitusion kadalardaky *raýatlaryň zähmet çekmäge, öz islegine görä hünär, kär we iş ýerini saýlap almaga bolan hukugy* raýatlaryň esasy hukuklarynyň biri bolup, ol her bir raýatyň kanun boýunça gadagan edilmedik işiň haýsy görnüşini saýlap alýandygyna garamazdan, ony erkin saýlap almaga, şeýle hem olaryň öndürijilik we döredijilik zähmeti barasynda öz ukyplaryna hem zehinine erkin erk etmäge bolan hukugydyr. *Zähmet çekmäge bolan hukuk* – bu her bir raýatyň öz islegine görä islendik iş bilen meşgullanmaklyga bolan hukugydyr. *Iş bilen meşgullanmak* diýlende, raýatlaryň öz şahsy we jemgyýetçilik isleg-hajatlaryny kanagatlandyrmak bilen baglanyşykly ýerine ýetirýän we kanunlara ters gelmeýän hem-de düzgün bolşy ýaly, olara pul ýa-da başga hili görnüşde iş haky, gazanç, hemaýat puly we önüm görnüşinde girdeji getirýän işine düşünilýär. *Kär ýa-da hünär* – bu belli bir ugur boýunça ýörite bilimleri we taýýarlygy talap edýän işiň bir görnüşidir. *Iş ýeri* – bu işgär ýa-da işgärler topary tarapyndan belli bir işi ýa-da işleri ýerine ýetirmek üçin iş şertleriniň döredilen ýa-da şol işleri ýerine ýetirmekde ulanyljak iş gurallarynyň ýerleşen ýerine, şeýle hem işgäriň öz alýan zähmet hakyna laýyklykda öz zähmet borçlaryny berjaý edýän ýerine düşünilýär.

Esasy kanunymyzda görkezilýän *sagdyn hem howpsuz zähmet şertleri* bolanda, munuň özi hukuk, sosial-ykdysady, guramaçylyk-tehniki, sanitar-gigieniki, bejeriş-profilaktiki (öňüni alyş) çäreleriniň we serişdeleriniň ulgamy bolup, ol adamyň zähmet çekmeginiň yzygiderliliginiň dowamynda onuň howpsuzlygyny, saglygyny we işe ukyplylygyny goramagyň üpjün edilmegine düşünilýär. *Zähmeti goramak* – bu raýatlaryň kärhananyň önümçilik işine garanyňda işgärleriň ömrüniň we saglygynyň ileri tutulmagy, zähmeti howpsuz we sagdyn şertlerini döretmek üçin kärhanalaryň jogapkärçiligi, işgärleriň sosial taýdan goragy, olaryň zähmet borçlaryny ýerine ýetirmek bilen baglanyşykda maýyp bolmagy, kesp-kär bilen baglanyşykly kesellemegi zerarly ýa-da saglygyna başga hili ýetirilen zyýanyň öweziniň doly tölenilmegi, ähli kärhanalar üçin zähmeti goramak babatynda ýeke-täk namalaryň bellenilmegi, zähmeti goramagy dolandyrmagyň ykdysady usullarynyň peýdalanylmagy, ýeňillikli salgyt salmagyň syýasatynyň, geçirilmegi, zähmeti goramak baradaky çäreleri maliýeleşdirmäge döwletiň gatnaşmagy, kesp-kär taýýarlygy boýunça ilatyň okadylmagynyň amala aşyrylmagy we hünärmen taýýarlygynyň we zähmeti goramagyň meseleleri boýunça işgärleriň hünärini ýokarlandyrmak, güýçli howply önümçilikleriň lisenzirlenmegi (rugsatnama berilmegi), önümçilik maksatly önümleriň (işleriň, hyzmatlaryň) sertifikasiýalaşdyrylmagy, zähmet şertleri, önümçilikde betbagtçylykly ýagdaý we kär bilen baglanyşykly kesellemegiň ýagdaýy hakynda döwlet statistikasynyň, bellenilmegi, saglygy saklamagyň, zähmet gigiýenasynyň we howpsuzlygynyň, dürli meselelerini çözýän döwlet edaralarynyň, guramalarynyň we raýatlaryňlaryň birleşikleriniň işini utgaşdyrmagyň üpjün edilmegi, zähmeti goramak ugrunda jemgyýetçilik guramalarynyň işiniň goldanylmagy, zähmeti goramagyň meselelerini çözmekde halkara hyzmatdaşlygy, zähmet şertlerini gowulandyrmak we zähmet howpsuzlygyny ýokarlandyrmak işiniň guramagyň dünýä tejribesiniň peýdalanylmagy ýaly zähmeti goramagyň kadalaryny özünde jemleýär.

Konstitusiýanyň 33-nji maddasynyň 2-nji bölegindäki kadada *hakyna durup işleýän adamlar* diýlende belli bir edaranyň, kärhananyň, guramanyň işgärler düzümine girýän we girmeýän, şol edaranyň hem kärhananyň ýolbaşçylary ýa-da şahsy adamlar bilen belli bir işi ýerine ýetirmeklik barada resmi ýa-da dil üsti bilen baglaşan şertnamanyň esasynda hakyna durup işleýän adamlara düşünilýär. Bu maddada berkidilýän hukuk kadasy, bu adamlaryň öz çeken zähmetiniň möçberine hem-de hiline laýyklykda hak almaga bolan hukugyny kepillendirilýär. *Öz çeken zähmetiniň möçberine hem hiline laýyklykda hak almak* bolanda, bu adamyň hut özüniň goşan zähmet goşandyna hem-de zähmetiniň hiline baglylykda töleg almaga degişli diýildigidir. Şonda zähmet hakynyň möçberiniň iň ýokary çägi diýen çäk goýulmaga degişli däldir. Işgäriň aýal-erkekligine, ýaşyna, jynsyna, milletine, dine garaýşyna, jemgyýetçilik birleşiklerine degişlidigine garap, zähmet hakynyň möçberiniň nähilidir birhili peseldilmegi kanun tarapyndan gadagan edilýär. Türkmenistanyň kanunçylygynda bellenilişi ýaly, bu hakyň möçberi döwletiň bellän iň pes oňalga derejesinden aşakda bolmaly däldir. *Iň pes oňalga derejesi* diýlende, adamyň ýaşamagy üçin gerek bolan ýaşaýyş serişdeleriniň iň pes (minimal) derejesine düşünilýär. Türkmenistanyň Zähmet Kodeksiniň 110-njy maddasynynyň 5-nji bendine laýyklykda, degişli döwür üçin bellenen iş wagtyny doly işläp hem-de özüniň zähmet borçlaryny ýerine ýetiren işgäriň, aýda alýan zähmet haky bellenen iň pes zähmet hakyndan az bolup bilmez. Tölenilýän goşmaça haklar we goşmaçalar, şeýle hem baýraklar hem-de beýleki höweslendiriş pul sylaglary iň pes zähmet hakynyň möçberine girizilmeýär.

Raýatlaryň zähmet çekmäge, şol sanda öz islegine görä hünär, kär we iş ýerlerini saýlap almaga, şeýle hem özleri üçin sagdyn hem howpsuz zähmet şertleriniň üpjün edilmegine bolan konstitusion hukuklarynyň durmuşa geçirilmegi, Türkmenistan tarapyndan ykrar edilen Halkara Ylalaşyklarynda, şonuň ýaly-da 2009-njy ýylyň 1-nji iýunyndan güýje girizilen Türkmenistanyň Zähmet kodeksinde we beýleki kadalaşdyryjy hukuknamalarynda düzgünleşdirilýär.

Zähmet hukuk gatnaşyklarynyň mazmuny diýlende işgäriň we iş berijiniň hukuklarynyň, borçlarynyň, ygtyýarlyklarynyň jemine düşünilýär. Zähmet hukuk gatnaşyklarynyň gurluşy bolsa, oňa gatnaşýan taraplaryň kimlerdigini, ýagny kanunçylygyň işgäre nähili talaplary bildirýändigini, iş berijä (edara, kärhana, gurama, hususy telekeçä) nähili talaplary bildirýändigini, nähili iş şertlerini kesgitleýändigini aňladýar. Zähmet hukuk gatnaşyklary hukuk kadalaryny amala aşyrmak netijesinde döreýär we ösýär. Zähmet we onuň bilen baglanyşykly gatnaşyklary hukuk taýdan düzgünleşdirmekde Türkmenistan döwletiniň ynsanperwerlik syýasaty durmuşa geçirilýär, halkyň maddy hal-ýagdaýy gowulaşýar we ruhy islegleri kanagatlandyrylýar.

Ilatyň ýaşaýyş şertleriniň gowy bolmagy, ilatyň iş üpjünçiligi barada Türkmenistanyň Prezidenti Gurbanguly Berdimuhamedow yzygiderli alada edýär. Türkmenistanda ilatyň esasy bölegini işe ukyply, ýaş adamlar tutýar. Ilatyň ýaş boýunça düzüminde zähmete ukyply ýaşdaky adamlar köp bölegini tutýar. Türkmenistanyň ilatynyň umumy bilim we hünärmentçilik derejesi ýokary bolmagynda galýar. Bu bolsa hünärli işgärleri dürli ugurlarda ulanmaga mümkinçilik berýär.

Umuman, täze Galkynyş we beýik özgertmeler zamanasynda zähmet hukuk gatnaşyklarynyň mazmuny hukuk we ykdysady nukdaýnazarlardan baýlaşandygyny, zähmeti goramagyň kepillikleriniň artandygyny bellemek mümkin. Türkmenistanyň zähmet kanunçylygy bilen kadalaşdyrylýan zähmet we onuň bilen utgaşykly gatnaşyklar köpdürliligi bilen tapawutlanýar. Türkmenistanda eýeçiligiň görnüşlerine laýyklykda zähmeti guramak dürli usullarda amala aşyrylýar. Zähmet gatnaşyklary, esasan, jemgyýetçilik önümçiliginde ýüze çykýar.

Zähmet hukuk gatnaşyklarynyň subýektleri diýlende, giň manyda, bu hukuk gatnaşygyna gatnaşýan taraplara, esasan, iş berijä we işgäre, şeýle-de işgärleriň bähbitlerini gorap çykyş edýän jemgyýetçilik gurama bolan kärdeşler arkalaşyklaryna, işgär bilen iş berijiniň biri-birini tapmagyna hemaýat edýän zähmet birћalaryna düşünilýär. Elbetde, zähmet gatnaşyklary bilen utgaşýan gatnaşyklarda başga-da gatnaşyjylar bolup biler, mysal üçin, işgäriň durmuş, medisina, pensiýa ätiýaçlandyrmasy, ýaşaýyş jaý üpjünçiligi bilen baglanyşykly gatnaşyklara dürli ýöriteleşdirilen edaralar gatnaşýarlar.

Eýeçiliginiň görnüşine garamazdan, alyp barýan işiniň häsiýetine laýyklykda hukuklara we borçlara eýe bolup, işgäri işe kabul edip bilýän edara, kärhana, gurama, hususy telekeçä iş beriji diýilýär. Zähmet hukuk gatnaşygynyň ikinji tarapyna ýaşy boýunça umumy bildirilýän talap, ýagny işgär 16 ýaşan raýat bolup biler. Zähmet şertnamasy 15 ýaşyny dolduran adam bilen diňe ata-enelerden haýsy hem bolsa biriniň (howandarynyň) razylygy bilen baglaşylyp bilner (zähmet kodeksiniň 23-nji maddasynyň 2-nji bendi). Elbetde, işe kabul etmek üçin ýerine ýetirilmeli işiň häsiýetine görä hünär, kär boýunça başga-da şertler bar. Mysal üçin, sürüjilik şahadatnamasy ýok adamy sürüjilik işine kabul edip bolmaýar.

Islendik hukuk gatnaşygynda bolşy ýaly, zähmet hukuk gatnaşygynyň hem taraplarynyň kanunçylykda bellenen, zähmet şertnamasynda anyklaşdyrylan hukuklary, borçlary, ygtyýarlyklary bar. Bellenilip geçilişi ýaly, zähmet hukuk gatnaşyklaryna köpdürli gatnaşyklary degişli etmek mümkin, ýöne esasy gatnaşyk işgär bilen iş berijiniň arasyndaky gatnaşykdyr. Degişlilikde, işgäre we iş berijä esasy subýektler diýmek mümkin.

Işgär zähmet gatnaşygynyň bir tarapy we zähmet hukuk gatnaşygynyň subýektidir. Ol özüniň zämeti bilen belli bir maddy we ruhy gymmatlyklary döredýär, hyzmatlary ýerine ýetirýär. Işgäriň zähmet çekmegi üçin döredilmeli şertler, iş wagtynyň, dynç alyş wagtynyň dowamlylygy, iş wagtyny guramagyň, siňdirilen zähmeti ölçemegiň, netijelerini bahalandyrmagyň, hak tölemegiň umumy kadalary kanunçylykda bellenen. Zähmet kanunçylygynda bellenen kadalar bilen bolsa işgäriň kanuny hukuklary, borçlary, ygtyýarlyklary ýüze çykýar.

Her bir adam zähmet hukuk gatnaşygynyň subýekti bolmak üçin zähmet hukuk ukyplylygyna eýe bolmaly, ýagny öz hereketleri bilen zähmet hukuklaryna eýe bolup, olary amala aşyryp, borçlaryny ýerine ýetirip bilýän bolmaly. Ýaş nukdaýnazaryndan umumy kada boýunça 16 ýaşdan başlap pensiýa ýaşyna, ýagny erkek adamlar üçin 62 ýaşa çenli, aýal maşgalalar üçin 57 ýaşa çenli zähmet hukuk ukyplylyk döwri hasaplanýar. Türkmenistanyň durmuş üpjünçiligi hakyndaky kodeksiniň 23-nji maddasynyň 7-nji bendine laýyklykda üç çaga dogran we olary 8 ýaşa çenli terbiýeläp ýetişdiren aýallaryň, umumy esaslarda bellenen ýaşy bir ýyl, dört çagaly aýallaryň – iki ýyl, bäş we ondan köp çagaly ýa-da çagalygyndan maýyp çagaly aýallaryň – üç ýyl azaldylýar. Bu kada olaryň 20 ýyldan az bolmadyk iş döwri bolan ýagdaýynda ulanylýar. Durmuş üpjünçiligi bitewi kanunynda pensiýa ýaşyny azaltmagyň başga-da birnäçe esaslary göz öňüne tutulan. Täze Galkynyş we beýik özgertmeler zamanasynda pensiýa ýaşyna ýeten ýaşulularymyz zähmet çekmegini dowam etdirip, ýaş nesle öz tejribelerini öwredýärler, ýagny adamyň pensiýa ýaşyna ýetendigine garamazdan, zähmet gatnaşyklarynyň dowam etdirilmegi mümkin.

Öň bellenilip geçilişi ýaly, iş beriji we işgär zähmet hukuk gatnaşyklarynyň esasy taraplarydyr. Iş beriji işgäriň zähmetini guraýar we oňa ýolbaşçylyk edýär. Zähmet hukuk gatnaşygynyň subýekti hökmünde iş berijiniň kanunçylykda bellenen hukuklary, borçlary, ygtyýarlyklary bar. Türkmenistanyň zähmet kodeksiniň 12-nji maddasynynyň 3-nji bendine laýyklykda guramaçylyk hukuk we eýeçiligiň görnüşine garamazdan edara görnüşindaki tarapdyr ýa-da hakyna tutma zähmeti ulanýan we işgär bilen zähmet gatnaşyklaryna girýän şahsy (telekeçi) tarapdyr.

Kärdeşler arkalaşyklary zähmetkeşleriň jemgyýetçilik birleşmesi bolup, olaryň wekilçiligini amala aşyrýar, hukuklaryny, bähbitlerini goraýar. Şu wezipeleri ýerine ýetirmek maksady bilen kärdeşler arkalaşyklarynyň ýerli komitetleri bar bolan uly kärhanalarda, guramalarda zähmetkeşleriň adyndan kärdeşler arkalaşyklary çykyş edip, edaranyň, kärhananyň müdirligi bilen köpçülikleýin şetnamalary baglaşýarlar.

 Işe kabul etmek raýatyň ýazmaça arzasyna esaslanýar. Arzada haýsy işe ýa-da wezipä kabul edilmegini haýyş edýändigi görkezilýär we degişli hünäriniň bardygy habar berilýär. Arza esasynda iş beriji işe (wezipä) kabul etmek barada buýruk berýär. Buýrukda işe kabul edilýän raýatyň familiýasy, ady, atasynyň ady; haýsy işe (wezipä); haýsy günden; iş hakynyň möçberi ýa-da kanuny şertleri görkezilýär. Raýatyň işe kabul edilendigi barada çykarylan buýruk işgäre gol çekmek arkaly yglan edilýär. Ýöne buýrugyň işgäriň we iş berijiniň hukuklaryny we borçlaryny doly beýan etmeýändigi üçin, häzirki döwürde zähmet şertnamalaryny (kontraktlaryny) baglaşmak tejribesi giň gerime eýe boldy. Işe kabul edilýän mahalynda işgärleriň jynsyna, milletine, durmuş gelip çykyşyna, emläk ýagdaýyna, ýaşaýan ýerine, dine garaýşyna, ynam-ygtykatyna, haýsy jemgyýetçilik birleşigine degişlidigine garap, şeýle hem işgärleriň işewürlik sypatlary bilen baglanyşygy bolmadyk beýleki ýagdaýlara baglylykda çäklendirilmegine ýa-da artyk hukuk berilmegine ýol berilmeýändigi Türkmenistanyň zähmet kodeksi kepillendirýär. Sarp edilen deň zähmete hiline, möçberine garap deň iş haky tölenýär.

 Işden boşatmaklygyň esaslary hem zähmet hakyndaky kanunçylykda anyk kesgitlenen. Raýatlary işden boşatmaga esas bolýan kadalar olaryň Konstitusion hukuklaryny goramaga işçileriň, gullukçylaryň geldi-geçerliginiň öňüni almaga, işgärler toparynyň durnukly bolmagyna, käbir wezipeli adamlaryň eden-etdiligine garşy gönükdirilýär. Zähmet şertnamasyny bes etmegiň (ýatyrmagyň) esaslary Türkmenistanyň zähmet kodeksiniň 4-nji babynyň maddalarynda, umumy esaslary bolsa 39-njy maddasynda beýan edilen. Şu aşakdakylar zähmet şertnamasyny bes etmek (ýatyrmak) üçin esaslardyr:

1. Kodeksiň 32-nji maddasyna laýyklykda zähmet şertnamasynyň şertleriniň üýtgedilmegi bilen baglanyşykly işgäriň işi dowam etdirmekden ýüz öwürmegi;

2. Kodeksiň 33-nji maddasynyň altynjy bölegine laýyklykda işgäriň öz haýyşy boýunça ýa-da öz razylygy bilen başga iş berijä başga hemişelik işe geçirilmegi;

3. işgäriň lukmançylyk netijenamasynyň esasynda saglyk ýagdaýy boýunça başga işe geçirilmeginden ýüz öwürmegi ýa-da Kodeksiň 33-nji maddasynyň bäşinji böleginde göz öňünde tutulan iş berijide degişli işiň ýoklugy;

4. Kodeksiň 33-nji maddasynyň başinji bölegine laýyklykda iş berijiniň başga ýere geçmegi bilen baglanyşykly işgäriň şol ýere işe geçirilmeginden ýüz öwürmegi;

5. Kodeksiň 37-nji maddasyna laýyklykda kärhana eýesiniň çalyşmagy, kärhananyň edara tabynlygynyň (garaşlylygynyň) üýtgemegi, onuň üýtgedilip guralmagy, kärhananyň kärendä berilmegi bilen baglanyşykly işgäriň işi dowam etdirmekden boýun gaçyrmagy;

6. Kodeksiň 40-njy maddasyna laýyklykda taraplaryň ylalaşmagy;

7. Kodeksiň 41-nji maddasyna laýyklykda işgäriň başlangyjy (öz islegi);

8. Kodeksiň 42-nji maddasyna laýyklykda iş berijiniň başlangyjy;

9. Kodeksiň 46-njy maddasyna laýyklykda kärdeşler arkalaşygy guramasynyň talap etmegi;

10. Kodeksiň 47-nji maddasyna laýyklykda taraplaryň erkine bagly bolmadyk ýagdaýda;

11. Möhleti zähmet şertnamasynyň hereket ediş möhletiniň tamamlanmagy, şeýle hem Kodeksiň 48-nji maddasynyň birinji böleginde görkezilen esaslar, haçanda zähmet gatnaşyklarynyň hakyky dowam edýän we olaryň bes edilmeginiň taraplaryň hiç biri tarapyndan talap edilmedik halatlary muňa degişli däldir;

12. Türkmenistanyň zähmet kanunçylygynyň bozulmagy, eger bu bozulma Kodeksiň 49-njy maddasyna laýyklykda işi dowam etdirmek mümkinçiligini aradan aýyrýan bolsa kanunçylykda göz öňünde tutulan beýleki esaslar boýunça zähmet şertnamasy ýatyrylyp bilner.

Zähmet şertnamasynyň ýatyrylmagy iş berijiniň buýrugy bilen resmileşdirilýär. Buýrukda we zähmet depderçesinde zähmet şertnamasyny ýatyrmagyň esasy zähmet hakyndaky kanunyň degişli maddasyna salgylanmak bilen görkezilmelidir.

Netijeli işgäri kemala getirmek wezipesi ylmy esasda işgärleri hünär taýdan ugrukdyrmak we hünär taýdan seçip almak, olary okatmak, hünärini yzygiderli ýokarlandyrmak arkaly amala aşyrylýar. Öndürilýän harytlaryň hiline barha artýan talaplar, içerki bazardaky we ylaýta-da daşarky bazardaky ýokary bäsleşik kärhanalardan zähmet işinde meşgul ähli işgärleriň hünär derejesini kämilleşdirmek boýunça mydamalyk we maksada gönükdirilen işi talap edýär.

**8-nji sapak**

**Türkmenistanyň zähmet kanunçylygy boýunça iş wagtynyň we dynç alyş wagtynyň hukuk taýdan dolandyrylyşy.**

1. Iş wagty.
2. Iş wagtyny kadalaşdyrmagyň tertibi.
3. Dynç alyş wagty we onuň görnüşleri.
4. Zähmet rugsadyny bermek.

Zähmet şertnamasy işgär bilen iş berijiniň (kärhana, edara, gurama) arasyndaky ylalaşyk bolup, bu ylalaşyga görä işgär belli bir hünär, kär ýa-da wezipe boýunça işi ýerine ýetirmegi, munda içerki zähmet tertip-düzgünine boýun egmegi borç edinýär, iş beriji bolsa işgäre iş hakyny tölemegi hem-de zähmet hakyndaky kanunlarda we taraplaryň ylalaşygynda göz öňünde tutulan zähmet şertlerini üpjün etmegi borç edinýär.

 Zähmet şertnamasy –munuň özi ýazmaça görnüşde belli bir möhlete baglaşylýan, iş beriji bilen işgäriň arasynda taraplaryň özara esasy hukuklaryny we borçlaryny belleýän ylalaşyk bolup, oňa laýyklykda iş beriji şertlenen zähmet borçlary boýunça işgäre iş (iş ýerini) bermäge, kanunçylykda göz öňünde tutulan zähmet şertlerini üpjün etmäge, zähmet hakyny öz wagtynda we doly mözberde tölemäge borçlanýar, işgär bolsa şu şertnamada kesgitlenen zähmet borçlaryny ýerine ýetirmäge, kärhananyň içerki zähmet düzgün-tertip kadalaryny we zähmet şertnamasynda, köpçülikleýin şertnamada göz öňünde tutulan gaýry kanuny borçlaryny berjaý etmäge borçlanýar. Zähmet şertnamasynda zähmet kanunçylygynyň umumy kadalaryna garanda ençeme aýratynlyklar görkezilýär, işgäriň we iş berijiniň hukuklary, borçlary, ygtyýarlyklary anyklaşdyrylýar.

 Zähmet şertnamasynyň şertleri iki topara bölünýär. Olaryň biri kanunda görkezilen şertler, ýagny işiň ady zähmet hakynyň möçberi, iş wagtynyň we zähmet rugsadynyň dowamlylygy ýaly şertlerdir. Şertleriň ikinji toparyna kanunda göz öňünde tutulan şertlerden başga, taraplaryň özleriniň bellän şertleri girýär. Mysal üçin, zähmet rugsadynyň berilmeli wagty iş ýeri işiň başlamaly wagty, işe gatnamak üçin ulaglar bilen üpjün etmek ýaly goşmaça şertlerdir.

Zähmet şertnamasynyň mazmuny diýip işgäriň we iş berijiniň hukuklarynyň, borçlarynyň, ygtyýarlyklarynyň kontraktda beýan edilen jemine düşünilýär. Zähmet şertnamasynyň gurluşy adatça kontraktyň hasap belgisinden soň baglaşylan wagty we ýeri görkezilýär, soňra taraplar, ýagny iş beriji we işgär baradaky doly maglumatlar beýan edilýär. Şol maglumatlaryň yzyndan ýaý içinde şertnamada taraplaryň gysgaça atlandyrylyşy, adatça “Iş beriji” we “Işgär” diýen bellik edilýär, şol maglumatlaryň yzyndan işgäriň haýsy wezipä, käre kabul edilýändigi görkezilýär. Oňa kontraktyň giriş bölegi diýilýär. Şertnamanyň 2-nji böleginde iş hakyndaky zähmet ylalaşygy beýan edilýär, şertnamanyň möhleti görkezilýär, iş wagtynyň we dynç alyş wagtynyň kanun esasynda düzülen kärhananyň içerki düzgün-nyzam kadalary bilen düzgünleşdirilýanligi beýan edilýär.

Şertnamanyň 3-nji böleginde işgäriň borçlary, ýagny onuň Türkmenistanyň Konstitusiýasynyň, zähmet hakyndaky kanunçylygynyň talaplaryny, döwlet we zähmet düzgün-nyzamyny berjaý etmelidigi, iş berijiniň emlägini aýawly garamalydygy we zyýan ýetirilmeginiň öňüni almak üçin çäreleri görmelidigi, wezipe borçlaryny ynsaply we döredijilikli ýerine ýetirmelidigi, hünärini birsyrhly ýokarlandyrmalydygy, iş tabşyryklaryny öz wagtynda ýerine ýetirmelidigi, gulluk syrlaryny saklamalydygy görkezilýär. Şeýle tertipde bu bölekde iş berijiniň hem degişli borçlary beýan edilýär, hususanda, onuň kanunçylygy berjaý etmelidigi, işgäriň zähmetini göwnejaý, howpsuz we netijeli işlemegi üçin şertler döretmek bilen guramalydygy, iş orunlaryny döwrebap enjamlar bilen enjamlaşdyrmalydygy, işgäri wezipe borçlary bilen we işe degişli kadanamalar we gollanmalar bilen tanyşdyrmalydygy, zähmet düzgün-nyzamyny üpjün etmelidigi, iş hakyny öz wagtynda tölemelidigi, işgäriň hökmany döwlet durmuş ätiýaçlandyrmasyny geçirmelidi görkezilýär. Şeýle-de işgäriň arzasy esasynda işgäriň iş hakyndan meýletin saglygy goraýyş we pensiýa ätiýaçlandyrmasy boýunça serişdeleri öz wagtynda geçirmäge iş beriji borçludyr. Soňra şertnamada işgäriň we iş berijiniň hukuklary beýan edilýär. Bu bölekde hukuklaryň zähmet hakyndaky kanunçylyga esaslanýandygy we onuň zähmet borçlaryny ýerine ýetirmegi bilen baglanyşyklydygy görkezilýär hem-de iş berijiniň, işgäriň kontrakt boýunça borçnamalaryny ýerine ýetirişine gözegçilik etmäge hukugynyň bardygy bellenýär.

Şertnamanyň 4-nji böleginde işgäre tölenmeli iş hakynyň möçberi we her ýylky hak tölenilýän zähmet rugsadynyň berilýändigi, şertnamanyň şertleriniň işgär we iş beriji üçin hökmanydygy, şertnamanyň bes edilmeginiň tertibi we esaslary görkezilýär. Şeýle-de bu bölekde şertnamanyň şertleriniň bozulanlygy üçin taraplaryň jogapkärçilik çekýändigi, eger-de şertnamanyň möhletiniň tamamlanmagy boýunça zähmet gatnaşyklary hakykatda dowam edýän bolsa we işgär hem, iş beriji hem şol gatnaşyklary bes etmegi talap etmeýän bolsa, onda kontraktyň hereketiniň täze möhlete dowam etdirilen hasap edilýändigi berkidilýär. Şertnamanyň 5-nji böleginde işgäriň doly ady, atasynyň ady, familiýasy, öý salgysy, goly, şertnama gol çeken wagty, şeýle-de iş berijiniň doly ady, hukuk salgysy, şertnama gol çeken ýolbaşçynyň ady, familiýasy, atasynyň ady, goly, şertnama gol çeken wagty ýazylýar, kärhananyň möhri bilen tassyklanylýar.

Türkmenistanyň Zähmet Kodeksiniň 18-nji maddasynyň 1-nji bölümine laýyklykda, zähmet şertnamalary şu görnüşlerde:

1) kesgitsiz möhlete (möhletsiz);

2) eger diňe hemişelik däl häsiýetli işleri ýerine ýetirmek üçin Kodekse ýa-da Türkmenistanyň gaýry kadalaşdyryjy hukuk namalarynda başga möhlet bellenilmedik bolsa, kesgitli möhlet (möhletli) üçin, ýöne bäş ýyldan köp däl möhlet bilen baglaşylýar.

Kämillik ýaşyna ýetmedikleri işe ýerleşdirmek barada döwletimiz uly alada edýär we olaryň zähmetini goramak üçin kanunçylykda birnäçe kepillikler göz öňüne tutulan. On sekiz ýaşyna ýetmedik adamlaryň zähmetini zähmetiň aýratyn şertleri bolan işlerde, şeýle hem ýerine ýetirmegi olaryň saglygyna we ahlak ösüşine zyýan ýetirip biljek işlerde ulanmak gadagandyr. Şeýle-de olar işe kabul edilende deslapky lukmançylyk barlagyndan geçirilmeli we her ýyl hökmany lukmançylyk barlagyndan iş wagty geçirilýär. On sekiz ýaşyna ýetmedik işgärleri gijeki işlere we iş wagtyndan daşary işlere hem-de dynç alyş, işlenilmeýän baýramçylyk we ýatlama günlerinde işlere çekmek, şeýle hem olary gulluk iş saparlaryna ibermek gadagan edilýär.

Zähmet şertnamasy umumy kada boýunça on alty ýaşly her bir raýat bilen başlaşylyp bilner. Türkmenistanyň Zähmet Kodeksiniň 25-nji maddasyna laýyklykda işe kabul edilende şu aşakdaky resminamalar bolmalydyr:

1. Türkmenistanyň raýatynyň şahsyýetini tassyklaýan resminama (pasport ýa-da onuň ornuny tutýan başga resminama, on alty ýaşa çenli ýaşdaky adamlar üçin dogluş haklyndaky şahadatnama);

2. harby borçlular we harby gulluga çagyrylmaga degişli adamlar üçin harby hasabyň resminamasy;

3. zähmet şertnamasyny ilkinji gezek baglaşýan ýa-da esasy işi builen utgaşykly işe girýän işgärlerden başgasy zähmet depderçesi;

4. Türkmenistanyň kanunçylygyna laýyklykda ýörite bilimi ýa-da ýörite taýýarlygy talap edýän iş üçin bilim hakyndaky, hünär ýa-da ýörite bilimleriň bardygy hakyndaky diplomy ýa-da başga resminama;

5. saglyk ýagdaýy hakynda lukmançylyk netijenamasy we eger olaryň görkezilmegi Türkmenistanyň kanunçylygynda göz öňünde tutulan bolsa işe gatnaşygy bolan gaýry ýagdaýlary tassyklamak hakynda beýleki resminamalar.

Işgäri işe kabul etmek barada kärhananyň ýolbaşçysy ýazmaça buýruk çykarýar. Iş beriji bilen zähmet şertnamasyny baglaşyp, işe kabul edilendigi hakyndaky buýruk bilen tanşyp, gol çeken adam işgär hasaplanýar. Ol şertnamada we beýleki hukuknamalarda görkezilen düzgünleri berjaý etmeli.

Zähmet şertnamasyny bes etmek kanunda göz öňünde tutulan esaslarda mümkin. Kanunda işgäriň islegi boýunça ýa-da iş berijiniň başlangyjy boýunça zähmet şertnamasyny ýatyrmak tertibi göz öňünde tutulýar.

Kodeksiň 41-nji maddasyna laýyklykda, işgär möhletsiz baglaşylan zähmet şertnamasyny, şeýle hem möhletli zähmet şertnamasyny onuň möhleti tamamlanmanka öz başlangyjy boýunça ýatyrmaga haklydyr. Ýöne ol bu hakda iş berijini iki hepde öňünden ýazmaça habarly etmelidir. Işden boşatmak hakynda duýduryşyň möhleti gutaranyndan soň işgär işini bes etmäge haklydyr, iş beriji bolsa işgäre zähmet depderçesini bermäge we onuň bilen hasaplaşyk geçirmäge borçludyr. Taraplaryň ylalaşygy boýunça zähmet şertnamasy işden boşatmak hakyndaky duýduryşyň möhletiniň gutarmagyndan öň ýa-da arza berlen gününden bes edilip bilner.

Şeýle hem, Kodeksiň 42-nji maddasyna laýyklykda, zähmet şertnamasy iş berijiniň başlangyjy boýunça şu halatlarda ýatyrylyp bilner: 1. kärhana ýatyrylanda ýa-da iş beriji – şahsy tarap tarapyndan iş bes edilende; 2. kärhananyň işgärleriniň sany ýa-da wezipe sanawy gysgaldylanda, şol sanda önümçilik tehnologiýasynyň, zähmeti guramagyň üýtgedilmegi, işleriň möçberleriniň gysgaldylmagy bilen baglanyşykly; 3. ýeterlik hünäriniň bolmazlygy, şol sanda hünär synagynyň tassyklanylan netijeleri bilen baglanyşykly işgäriň eýeleýän wezipesine laýyk gelmezligi; 4. Kodeksiň 37-nji maddasynyň ikinji bölegine laýyklykda kärhananyň eýesi çalşanda (kärhananyň ýolbaşçysy, onuň orunbasary we baş hasapçysy babatynda); 5. eger belli bir kesel sebäpli iş ýerini (wazipesini) saklamagyň has uzak möhleti Türkmenistanyň kanunçylygynda bellenilmedik bolsa, onda göwrelilik we çaga dogurmak baradaky rugsadyň döwrüni hasaplamanyňda işe wagtlaýyn ýarawsyzlyk netijesinde bassyr dört aýdan köp wagtlap işe gelinmedik mahalynda. Zähmetde şikes ýetenligi ýa-da hünär keseli sebäpli işe ýarawlylygyny ýitiren işgärleriň işe ýarawlylygy dikeldilýänçä ýa-da maýyplyk bellenilýänçä olaryň iş ýeri (wezipesi) saklanylýar; 6. eger işgäre öň düzgün-nyzam temmi çäreleri ulanylan bolsa zähmet şertnamasy ýa-da kärhananyň içerki zähmer düzgün-tertip kadalary bilen onuň üstüne ýüklenen zähmet borçlarynyň işgär tarapyndan esasly sebäpler bolmazdan yzygiderli ýerine ýetirilmedik mahalynda; 7. işden sebäpsiz galanda, şol sanda iş gününiň dowamynda esasly sebäpler bolmazdan üç sagatdan köp iş ýerinde bolmadyk mahalynda; 8. işgär tarapyndan zähmet borçlary bir gezek gödek bozulanda; 9. işde serhoş, neşe çeken ýa-da kelläni sämediji gaýry ýagdaýda peýda bolnanda; 10. işgäriň öz zähmet borçlaryny ýerine ýetirmegi bilen baglanyşykly özüne mälim bolan Türkmenistanyň kanunçylygy tarapyndan goralýan syry (döwlet, täjirçilik, gulluk we başga) jar edilende; 11. kazyýetiň kanuny güýje giren hökümi bilen ýa-da dolandyryş temmisini bermek ygtyýarlygyna girýän edaranyň karary bilen iş ýerinde emlägi ogurlan, sowran, ony bilgeşleýin dargadan ýa-da zaýalan mahalynda; 12. zähmeti goramak baradaky talaplaryň işgär tarapyndan bozulan mahalynda, eger bu düzgün bozma agyr netijelere getirse (önümçilikde betbagtçylykly hadysa, awariýa, heläkçilik) ýa-da şeýle netijeleriň gelip ýetmegine görnetin hakyky howp döretse; 13. zähmet şertnamasy baglaşylanda işgär tarapyndan iş berijä galp resminamalaryň ýa-da görnetin ýalan maglumatlaryň berlendigi ýüze çykarylanda; 14. kärhananyň ýolbaşçysy, dolandyryjysy bilen baglaşylan zähmet şertnamasynda göz öňünde tutulan beýleki halatlarda.

Işgäriň zähmete wagtlaýyn ukypsyz bolan döwründe we rugsatda bolan döwründe iş berijiniň başlangyjy boýunça onuň işden boşadylmagyna ýol berilmeýär.

Iş wagty diýip, işgäriň zähmet kanunçylygyna laýyklykda özüniň iş borjuny ýerine ýetirmeli wagtyna düşünilýär. Dynç alyş wagtlary diýlip, dynç alyş günlerine, baýramçylyk we hatyra günlerine düşünilýär. Iş wagty baradaky kadalar zähmet kodeksiniň IV bölüminde 58-72-nji maddalary bilen düzgünleşdirilýär. Iş wagtynyň kadalaryny takyk kesgitlemek işleýänleriň zähmetini goramak üçin hem, jemgyýete zerur bolan möçberini bellemek üçin hem gerek. Iş wagtynyň ýitirilmegi öndürilýän önümiň möçberini azaldýar. Ylmyň we tehnikanyň ösmegi bilen, täze tehnologiýalaryň ornaşmagy bilen iş wagtynyň gymmaty ýyl-ýyldan ösýär.

Işgärleriň iş wagtynyň düzgüni baradaky kadalarda iş wagtynyň kadaly dowamlylygynyň hepdede 40 sagatdan ýokary bolmaly däldigi, işiň aýratynlygyny hasaba almak bilen kärhanada bäş günlik iş hepdesi ýa-da altygünlik iş hepdesi ýa-da dynç günleri üýtgäp durýan grafik boýunça bermek bilen iş hepdesiniň bellenip bilýänligi, işgärleriň işiniň dowamlylygynyň işlenilmeýän baýramçylyk we ýatlama günleriniň öň ýanyndaky günde bir sagat gysgadylýanlygy hem-de iş gününiň dowamlylygy we ony böleklere bölmek baradaky kadalar berkidilipdir. Ondan başga-da, doly däl iş wagty, kadalaşdyrylmadyk iş güni, iş wagtyndan daşary iş, çalşykly iş we gijeki wagtdaky işiň dowamlylygy baradaky kadalar zähmet kodeksinde bar .

 6 günlük ýa-da 5 günlük iş hepdesiniň kesgitlenmegi önümçiligiň häsiýeti we işiň şertleri bilen baglydyr. Mysal üçin: mekdeplerde, hassahanalarda, dükanlarda , ilata durmuş hyzmatyny edýän kärhanalarda 6 günlik iş hepdesi bellenen. Ylmy-barlag institutlarynda, döwlet dolandyryş edaralarynda 5 günlük iş hepdesi bellenen.

Iş gününiň şu görnüşleri bolup biler. 1) kadaly dowamly iş güni; 2) gysgaldylan iş güni; 3) doly däl iş wagty. Türkmenistanyň zähmet kodeksiniň 60-njy maddasyna laýyklykda şu ýagdaýlarda iş wagtynyň gysgaldylan dowamlylygy bellenilýär: 1) ýaşy 16-dan 18-e çenli işgärler üçin – hepdede 36 sagatdan köp bolmaly däl, ýaşy 16 ýaşa çenli bolan adamlar hepdede 24 sagatdan köp bolmaly däl; 2) zähmetiň zyýanly, aýratyn agyr şertleri bolan işlerde işleýän işgärler üçnin hepdede 36 sagatdan köp bolmaly däldir. Iş wagtynyň gysgaldylan dowamlylygyna hukuk berýän zähmetiň zyýanly, aýratyn agyr şertleri bolan önümçilikleriň, sehleriň, kärleriň we wezipeleriň sanawy Türkmenistanyň Ministrler Kabineti tarapyndan tassyklanylýar. Gijeki işiň (agşam sagat 22-den ir sagat 6 çenli bolan işiň) dowamlylygy bir sagat gysgaldylýar.

Önümçilik zerurlygyndan ugur alnyp käbir işgärler üçin kadalaşdyrylmadyk iş güni bellenilýär. Mysal üçin: oba hojalygynda. Önümçiligi guramagyň ýene-de bir görnüşi çalşykly (smenaly) iş. Ol dyngysyz işleýän kärhanalarda ulanylýar. Çalşyk baradaky tertip bilen işgärler öňünden tanyşdyrylýar. Işgäri bassyr iki çalşygyň dowamynda işe bellemäge ýol berilmeýär. Çalşyklaryň arasyndaky arakesme azyndan 12 sagatdan az bolmaly däldir.

Türkmenistanyň Konstitusiýasynyň 32 maddasyna laýyklykda, zähmetkeşleriň dynç almaga hukugy bardyr. Hakyna durup işleýän adamlar üçin bu hukuk iş hepdesiniň 40 sagatdan köp bolmadyk iş hepdesiniň bellenmegi bilen, birnäçe kärler we önümçilikler üçin gysgaldylan iş güni, gijeki işiň dowamlylygynyň gysgaldylmagy bilen her ýylky tölegli zähmet rugsatlaryň, her hepdede dynç alyş günleriniň berilmegi bilen, şonuň ýaly-da medeni-aň bilim we sagaldyş edaralarynyň ulgamynyň giňeldilmegi, köpçülikleýin sportuň, beden-terbiýäniň we syýahatçylygyň ösdürilmegi bilen ýaşaýan ýerinde dynç almagy üçin amatly mümkinçilikleriň we şertleriň döredilmegi bilen üpjün edilýär. Oňat ýerlikli dynç almak ýokary öndürjilikli zähmet çekmegiň zerur şertidir.

 Iş güniniň dowamynda, ýöne iş wagtynyň hasabyna däl, dynç almak we nahar edinmek üçin işgärlere arakesme berilýär. Ähli işçiler we gullukçylar üçin her hepdede dynç alyş günleri bellenendir. Şeýle-de iki iş güniň arasynda berilýän arakesme, baýramçylyk we hatyra günleri, her ýylda berilýän tölegli zähmet rugsady dynç alyş wagtynyň görnüşleridir.

Umuman, dynç alyş wagty diýip, işgäriň zähmet hakyndaky bitewi kanuna we içerki düzgün-nyzam tertibine laýyklykda, kärhananyň, edaranyň, guramanyň işinden boş wagtyna aýdylýar.

Türkmenistanda milli senenama we hepdenama girizildi. Türkmen halkynyň gadymy däp-dessurlaryndan ugur alnyp milli baýramçylyklar, hatyra günleri bellenilýär. Kärhanalarda şu aşakdaky baýramçylyk we hatyra günlerinde işlenilmeýär: Täze ýyl - 1-nji ýanwar; Hatyra güni - 12-nji ýanwar; Türkmenistanyň Döwlet baýdagynyň güni - 19-njy fewral; Halkara zenanlar güni - 8-nji mart; Milli bahar baýramy - 21-22-nji mart; 1941-1945-nji ýyllaryň Beýik Watançylyk urşunda Ýeňiş güni - 9-njy maý; Galkynyş, Agzybirlik we Magtymguly Pyragynyň şygryýet güni - 18-nji maý; Milli matam güni - 6-njy oktýabr; Türkmenistanyň Garaşsyzlyk güni - 27-28-nji oktýabr; Türkmenistanyň Milli baýramy Bitaraplyk güni - 12-nji dekabr; Gurban baýramy -Gurban baýramynyň anyk senesi her ýyl Türkmenistanyň Prezidentiniň namasy bilen kesgitlenilýär; Oraza baýramy - Oraza baýramynyň anyk senesi Türkmenistanyň Prezidentiniň namasy bilen kesgitlenilýär.

Dyngysyz işleýän kärhanalarda we iş wagtynyň jemlenen hasaby ýöredilýän ýerlerde baýramçylyk günleri umumy aýlyk iş wagtynyň möçberine hasaplanýar we işlenilýär.

Türkmenistanyň Zähmet kodeksinde “Rugsatlar” diýlip atlandyrylan VI bölümiň maddalarynda her ýylky esasy rugsadyň dowamlylygynyň 30 senenama güni möçberinde bellenmegi , ahli görnüşdäki bilim edaralarynyň pedagogik işgärlerine we ýolbaşçylaryna, şeýle hem maýyplara 45 senanama güni möçberinde, ylmy guramalarda, edaralarda we kärhanalarda wezipeleri eýeleýän ylymlaryň doktory diýen alymlyk derejesi bolan ylmy işgärlere 45 senenama güni möçberinde, ylymlaryň kandidaty diýen alymlyk derejesi bolanlara 36 senenama güni möçberinde esasy rugsatlaryň hem-de toý dabaralaryny geçirmek üçin maşgalanyň iki baştutanyny bilen birlikde, nikalaşýanlara hem dowamlylygy 10 senenama güni möçberinde goşmaça rugsatlary bermeklik hakynda täzelikleriň girizilmegi, esasly sebäpler ýüze çykanda, işgäriň islegine görä ýylyň dowamynda zähmet haky tölenmeýän rugsadyň dowamlylygynyň 10 senenama günine çenli uzaldylmagy baradaky hukuk kadalary raýatlarda guwanç hem buýsanç duýgusyny artdyrdy. Kodeksiň 98-102 nji maddalaryna laýyklykda döwletimizde gündüzki gaýybana (agşamky we gaýybna görnüşler boýunça yokary okuw we hünärment mekdeplerinde okamak bilen baglanyşykly rugsatlar, diplom taslamasyny taýýarlamak üçin rugsat , şeýle hem önümçilik ýä-da mugallymçylyk işini ylmy iş bilen üstünlikli utgaşdyran adama degişli ylmy geňeşiň hödürnamasy boýunça iş ýerini we ortaça aýlyk hakyny saklap galmak bilen döredijilik rugsatlary bermekligiň kadalary bar. Munuň özi, döwletimizde ylym, bilim bilen meşgullanýan raýatlary durmuş taýdan goramakda uly goldawdyr.

 Dynç almak üçin diňe bir wagtyň bolmagy däl, eýsem, şol dynç alyş wagtyny ýerlikli peýdalanmak möhümdir. Dynç almagy başarnykly guramak gerek. Biziň döwletimiz raýatlaryň dynç almagy we hemmetaraplaýyn ösmegi üçin ähli şertleri döredýär. Okuwdan we işden boş wagtyň özi biderek geçirilmeli wagt bolman eýsem jemgyýetçilik baýlygydyr. Ýitirilen wagty gaýtaryp getirip bolmaýar. Özüňi kadaly durmuş düzgünine, peýdaly işe endik etdirmäge, mekdepden başlap girişmek gerek. Öz wagtyny ýerlikli peýdalanmagy öwrenen adama öz saglygyny saklamak we pugtalandyrmak, öz ukyplaryny ösdürmek, özüniň ruhy dünýäsini baýlaşdyrmak üçin mümkinçilikler çäksizdir.

Türkmenistanyň Zähmet kodeksiniň 84-nji maddasyna laýykylykda rugsatlaryň şu görnüşleri bellenilýär:

 1) her ýylky esasy rugsat;

 2) goşmaça tölegli rugsat (mundan beýläk – goşmaça rugsat);

 3) durmuş rugsady;

4) zähmet haky tölenilmeýän rugsat.

*Her ýylky tölegli zähmet rugsatlary* diýlende, işgärlere belli bir wagt möhletiniň dowamynda berilýän tölegli dynç alyş günlerine düşünilýär. Her ýylky esasy rugsat işgäre her ýyl berilmelidir. Her ýylky esasy rugsadyň başlanýan wagty hakynda iş beriji rugsadyň başlanmagyna azyndan on bäş gün galanda işgäri habarly etmelidir. Işgär ilkinji işläp başlan ýyly üçin esasy rugsady almak hukugyna zähmet şertnamasynyň baglaşylan gününden başlap üznüksiz on bir aý işländen soň eýe bolýar. Üznüksiz işiň on bir aýy geçmänkä islegine görä rugsat, göwreli aýala - göwreliligi we çaga dogranlygy üçin berilýän rugsadyň öň ýanynda ýa-da onuň yzyndan, maýyplara, önümçiligiň, zähmeti we dolandyryşyň guralyşyny kämilleşdirmek baradaky çäreleriň durmuşa geçirilmegi sebäpli; işgär sanyny kemeltmek, kärhanany üýtgedip guramak ýa-da ýatyrmak baradaky çäreleriň durmuşa geçirilmegi sebäpli, öňki işleýän ýerinden boşadylan işgärlere, esasy işleýän ýerinde berilýän rugsat bilen bir wagtda, esasy işiniň daşyndan başga işde-de işleýän işgäre berilýär.

 *Goşmaça rugsat* – bu, aýratyn häsiýetli iş, işiň aýratyn hasiýeti, toý dabaralaryny geçirmek üçin we merhumy jaýlamak üçin, şonuň ýaly-da 62 ýaşy dolan raýatlara berilýän goşmaça rugsatdyr. Mysal üçin, goşmaça rugsat toý dabaralaryny geçirmek üçin maşgalanyň iki baştutanyna (ogluny öýermek, gyzyny durmuşa çykarmak), şeýle hem nikalaşýan adamlara dowamlylygy on senenama güni, olardan bäş güni toýa çenli berilýär. Raýat ýagdaýynyň namalarynyň ýazgylary (mundan beýläk – RÝNÝ) edarasy tarapyndan berilýän kepilnama toý dabaralaryny geçirmek üçin goşmaça rugsat bermäge esasdyr. RÝNÝ-nyň edarasy tarapyndan berilýän kepilnamanyň esasynda jaýlama we ýatlama dessuryny amala aşyrmak üçin dowamlylygy on senenama günündäki goşmaça rugsat aradan çykanyň ýakyn hossarlarynyň ikisine berilýär. Ýakyn hossarlar diýlip ata-eneler (olar bolmadyk mahalynda hossarlar we howandarlar), är-aýallar, çagalar, ata we ene tarapyndan baba we mama, agtyklar, süýtdeş doganlar we uýalar, oglunyň gelinleri we giýewler hasap edilýär.

Dowamlylygy üç gün bolan goşmaça rugsat 62 ýaşa ýeten we eýeçiligiň görnüşine garamazdan kärhanalarda işleýän Türkmenistanyň raýatlaryna berilýär ýa-da işgäriň 62 ýaşa ýeten iş ýyly üçin her ýylky esasy rugsadyna goşulýar.

*Durmuşl rugsatlary* – bu göwreliligi we çaga dogranlygy, şeýle hem çaga seredýänligi üçin, okuw bilen baglanyşykly we döredijilik rugsatlardyr. Mysal üçin, *göwreliligi we çaga dogranlygy üçin* berilýän rugsat, 112 kalendar gününden az bolmadyk dowamlylykda bolup, iki döwri öz içine alýar - çaga dogmazyndan ozalky we çaga dogandan soňky döwür. Işleýän aýala çaga dogurmazyndan ozal 32 hepdelik göwrelilik döwründe 56 kalendar güni dowamlylykda göwreliligi üçin rugsat berilýär. Çaga dogmaly wagtyndan ir dogulan halatynda, çaga dogmazyndan ozal bellenilen rugsadyň dowamlylygy üýtgedilmeýär. Aýala çaga dograndan soň berilýän rugsat hem 56 kalendar güni möçberinde berilýär. Çaganyň dogluşy çylşyrymlaşan ýagdaýda geçen halatynda, aýala çaga dograndan soň berilýän rugsat 16 kalendar gün, iki we şondan-da köp çaga doganda bolsa 40 kalendar gün uzaldylýar. Göwreliligi we çaga dogranlygy üçin berilýän rugsat işe wagtlaýyn ýarawsyzlyk resminamasy bilen resmileşdirilýär. Çaga dogmazyndan ozalky döwürde bejeriji lukman göwreliligiň geçişine baglylykda, işe wagtlaýyn ýarawsyzlyk resminamasyny göwrelilik üçin berilýän rugsadyň doly möhletine ýa-da böleklere bölüp, resmileşdirip berip bilýär. Rugsat üçin berilmeli hak döwlet durmuş ätiýaçlandyrmasynyň serişdeleriniň hasabyna tölenilýär. Kanuna laýyklykda işleýän aýal maşgala, umumy zähmet çeken döwrüniň (staћynyň) nähilidigine garamazdan, çaga dogranlygy üçin berilýän rugsatdan soň, çagasy üç ýaşyna ýetýänçä, oňa seretmek üçin hak tölenilmeýän rugsat almaga haky bardyr. *Çaga seredýänligi üçin berilýän rugsatdan* dolulygyna ýa-da bölekleýin peýdalanylyp bilinýär.

Kanunda anyk görkezilen halatlarda işgär *iş haky tölenilmeýän rugsatdan* peýdalanyp bilýär. Hereket edýän kanunçylykda, işgäriň öz iş ornuny ýitirmezden iş haky tölenilmeýän rugsady almaga hukugynyň ýüze çykýan ýagdaýlary babatda şu aşakdakylar bellenilýär. „Esasly sebäpler dörän mahalynda, işgäriň islegine görä on senenama gününe çenli dowamlylykda iş haky tölenilmeýän rugsat berlip bilinýär. Haçan-da işgäre on senenama gününden artyk rugsat zerur gerek bolan halatynda, oňa şeýle goşmaça günleri her ýylky berilýän esasy rugsadyň ýa-da goşmaça rugsatlaryň hasabyna berlip bilinýär.

Türkmenistanyň Konstitusiýasynyň 20-nji maddasyna laýyklykda Türkmenistanda erkekler bilen aýallar deň raýatlyk hukuklaryna eýedirler. Zähmet çygrynda bu kadanyň ýerine ýetirilmegi kanunçylykda aýal-gyzlaryň hukuklarynyň kemsidilmegini gadagan edýän kadalaryň toplumy bilen üpjün edilýär. Hususan-da, işe kabul edilýän mahalynda işgärleriň aýal-erkekligine – jynsyna, milletine, diline, sosial gelip çykyşyna, emläk ýagdaýyna, ýaşaýan ýerine, dine garaýşyna, ynam-ygtykatyna, haýsy jemgyýetçilik birleşigine degişlidigine garap, şeýle hem işgärleriň işewürlik sypatlary bilen baglanyşykly bolmadyk beýleki ýagdaýlara baglylykda hukuklarynyň haýsydyr bir göni ýa gytaklaýyn çäklendirilmegine ýa-da olara göni ýa gytaklaýyn artyk hukuk berilmegine ýol berilmeýär. Zähmet hukuk gatnaşyklarynda zenanlaryň olaryň fiziki we biologiki aýratynlyklary göz öňüne tutulyp, goşmaça ýeňillikler berilýär. Bu hukuk kadasy erkekleriň hem aýallaryň öz hukuklaryny durmuşa geçirmekde deň şertlerden peýdalanýandyklaryny-da göz öňünde tutýar. Ỳöne bu deňlige dar manyda düşünilmeli däldir. Ynsan nesliniň dowam etmeginde zenanyň orny we adamzat üçin eneligiň ähmiýeti hemmeler tarapyndan ykrar edilýär, şonuň üçinem erkeklere garanyňda zenanlar goşmaça hukuk kepilliklerine-de mätäçdirler. Şu nukdaýnazardan hem döwlet aýallara goşmaça hukuklaryň we azatlyklaryň uly toplumyny kepillendirýär we şol hukuklaryň amala aşyrylmagy üçin ähli zerur şertleri üpjün edýär. Mysal üçin, göwreliligi sebäpli tölegli zähmet rugsadyny bermek, durmuş-üpjünçilik çygryndaky ýeňillikler we ş.m. Möhüm halkara hukuk namalaryň ençemesiniň gatnaşyjysy bolan Türkmenistanda, aýallaryň deňhukuklylygynyň döwlet tarapyndan kepillendirilmegine aýratyn uly üns berilýär. 2007-nji ýylyň 14-nji dekabrynda, „Aýallaryň deň hukuklylygynyň döwlet kepillikleri hakynda“ Türkmenistanyň kanunynyň kabul edilmegi döwletde aýallaryň hukuk ýagdaýynyň kepilliklerini artdyrýar.

Türkmenistanyň zähmet kanunçylygynda ýaşlaryň zähmetini guramagyň hem aýratynlyklaryny beýan edýän kadalar bar. Türkmenistanyň Zähmet kodeksiniň 8-nji bölüminiň 2-nji babynda 250-258-nji maddalarda zähmet baradaky hukuk gatnaşyklarynda 18 ýaşa ýetmedik işgärleriň hukuklary kemala gelenleriň hukuklaryna deňleşdirilýär, zähmeti goramak, iş wagty, rugsatlar barada we beýleki zähmet şertleri barada olar hukuknamalarda bellenen ýeňilliklerden peýdalanýarlar. Mysal üçin, 18 ýaşa ýetmedik adamlaryň zähmetini agyr işlerde we zähmet şertleri zyýanly we howply bolan işlerde, şonuň ýaly-da ýerasty işlerinde ulanmak gadagan edilýär. Bu adamlaryň özleri üçin bellenilen aňryçäk normalardan artyk agyrlyklary göterip äkitmegi we süýşürip äkitmegi gadagan edilýär. 18 ýaşa ýetmedik adamlaryň hemmesi deslapky lukmançylyk barlagyndan geçirlenden soň işe kabul edilýär we şondan beýläk tä 18 ýaş dolýança hökmany lukmançylyk barlagyndan geçip durmalydyr. Kemala gelmedik işgärler her ýylky hökmany lukmançylyk barlagyndan iş wagty geçirilýär we olara ortaça gazanjy tölenilýär. 18 ýaşa ýetmedik işgärleri gijeki işlere we iş wagtyndan daşary işlere hem-de dynç alyş günlerindäki, baýramçylyk günlerindäki we hatyra günlerindäki işlere çekmek gadagan edilýär.

**9-njy tema.**

**Türkmenistanyň zähmet kanunçylygy boýunça düzgün-nyzam jogapkärçiligi.**

1. Zähmet düzgün-nyzamyny üpjün etmegiň hukuk serişdeleri.

2. Zähmet düzgün-nyzam jogapkärçiligi.

3.Türkmenistanyň zähmeti goramak hakyndaky kanunçylygy.

Zähmet düzgün-nyzamy her bir işiň netijeli bolmagy üçin zerurlykdyr. Şonuň üçin Türkmenistanyň zähmet kodeksinde zähmet düzgün-nyzamyny pugtalandyrmaga gönükdirilen kadalara uly orun berilýär. Kodeksiň onunjy bölümi, 160-170-nji maddalar zähmet düzgün-nyzamyna bagyşlanandyr.

 Zähmet düzgün-nyzamy diýip işgäriň we iş berijiniň zähmet hakyndaky umumy kadalary, içerki zähmet-düzgün tertibini, köpçülikleýin baglaşylan şertnamany, zähmet şertnamasyny, wezipe borçlary baradaky düzgünnamany, gündelik iş tabşyryklaryny berjaý etmeklerine aýdylýar. Zähmet gatnaşyklarynyň iki tarapy hem, ýagny, iş beriji we işgär kärhananyň görnüşine garamazdan, iş wagtyny ýitgisiz, maksada laýyk, netijeli guramaly we ulanmaly. Olar zähmet öndürijiliginiň ýokarlanmagy üçin ähli çäreleri görmeli. Işgär iş ýerindäki emläklere, enjamlara eýeçilik gözi bilen garamaly, olary aýawly saklamaly. Zähmet düzgün-nyzamynyň berkligi iş berijiniň we işgäriň zähmet gatnaşygyndaky borçlaryny göwnejaý ýerine ýetirmegi bilen baglydyr. Bu borçlary umumylaşdyryp şeýle beýan etmek mümkin.

 Işgäriň zähmet borçlaryna – zähmeti goramak baradaky bellenen kadalary berjaý etmek, iş berijiniň emlägine zyýan ýetmeginiň öňüni almak; baglaşylan zähmet şertnamasyna laýyklykda, iş berijiniň görkzmelerini we buýruklaryny birkemsiz ýerine ýetirmek; zähmet öndürijiligini ýokarlandyrmaga ýardam etmek; öndürilýän önümiň, ýerine ýetirilýän işleriň, edilýän hyzmatlaryň hili barada bellenen talaplaryň berjaý edilmegini üpjün etmek; iş berijiniň täjirçilik syrlaryny paş etmezlik; öz hünärini ýokarlandyrmak; içerki zähmet düzgün-tertip kadalaryna, zähmet düzgün-nyzamyny kesgitleýän beýleki resminamalara boýun egmek; kanunçylykdan, zähmet şertnamasyndan gelip çykýan beýleki borçlary ýerine ýetirmek girýär.

 Iş berijiniň zähmet gatnaşygyndaky borçlaryna –işgäriň zähmetini oňat guramak; öndürijilikli zähmet üçin zerur şertleri döretmek; zähmet we önümçilik düzgün-nyzamyny üpjün etmek; zähmet hakyndaky we zähmeti goramak hakyndaky kanunçylygyň talaplaryny berjaý etmek; işgäriň zähmetine görä hak tölemek; işgäriň isleg haýyşlaryna eserdeň garamak; işgäriň zähmet we durmuş şertlerini gowulandyrmak üçin çäreleri geçirmeklik degişlidir.

 Kärhanalarda içerki tertip-düzgün kadalary her kärhananyň iş, önümçilik aýratynlyklaryndan ugur alnyp işlenip düzülýär.

Demokratik we hukuk döwleti bolan Garaşsyz we hemişelik Bitarap Türkmenistanda zerur düzgün-nyzam meýletinlik we düşündiriş usullary arkaly üpjün edilýär. Zähmeti göwnejaý guramakda, öndürijiligi ýokarlandyrmakda, önümiň we hyzmatyň özüne düşýän gymmatyny azaltmakda zähmet düzgün-nyzamynyň ahmiýeti örän ulydyr.

Bazar ykdysadyýeti şertlerinde geçirilýän özgertmeleriň çalt depginde amala aşyrylmagy, ilkinji nobatda, hünärmenleriň sowatlylygyna, gözýetiminiň giňligine, işjeňligine, guramaçylyk ukybyna, düzgün-nyzamy berjaý edişine baglydyr. Şonuň üçin Türkmenistanyň zähmet kanunçylygynda talaba laýyk düzgün-nyzamy üpjün etmek üçin degişli hukuk çäreleri, ýagny höweslendiriş we jogapkärçilik çäreleri bellenen. Işde gazanylan üstünlikler üçin höweslendirmeler, müdirlik tarapyndan kärhananyň, edaranyň, guramanyň kärdeşler arkalaşygy bilen ylalaşyp ulanylýar. Höweslendirmeler kärhananyň ýolbaşçysynyň buýrugy bilen yglan edilýär.

Umuman, zähmet düzgün-nyzamy diýlip köpçülikleýin zähmet çekmäge gatnaşýanlaryň özlerini alyp barmaklary baradaky tertibe aýdylýar. Iş önümçiligine gatnaşýanlaryň hemmesiniň bellenen düzgüni berjaý etmegi, umuman, ykdysadyýeti sazlaşykly ösmegini üpjün edýär. Zähmet düzgün-nyzamyny pugtalandyrmakda kärdeşler arkalaşyklarynyň alyp barýan işleriniň uly ähmiýeti bar. Ýurdumyzda zähmet düzgün-nyzamyny üpjün etmegiň esasy usuly işçileriň, daýhanlaryň, gullukçylaryň aň-düşünjeliligini ýokarlandyrmakdan, watançy, zähmetsöýer, ruhubelent, giň gözýetimli hünärmenleriň zähmet hakyndaky kanunlary meýletin berjaý etmegini gazanmakdan ybaratdyr. Zähmet düzgün-nyzamy meýletin berjaý edilmedik wagtynda düzgün-nyzam jogapkärçiligi döreýär. Düzgün-nyzam jogapkärçiligi hukuk jogapkärçiliginiň görnüşleriniň biri bolmak bilen, zähmet hakyndaky kanunlaryň, zähmet şertnamasynyň talaplaryny bozýan işgärlere ulanylyp bilner. Bu usul haçan-da ynandyrmak usuly garaşylýan netijäni bermedik ýagdaýynda ulanylýar. Haçan-da ynandyrmak usuly jogapkärçilige çekmek çäreleri utgaşykly ulanylsa, bu ulanylýan usullar zähmetkeşleriň dykgatyna aç-açanlykda öz wagtynda ýerine ýetirilse, şonda özüniň iň oňat terbiýeçilik netijesini berýär.

Türkmenistanyň zähmet kanunçylygynda işgärleriň yhlasly işlemegini, zähmet düzgün-nyzamyny berjaý etmegini, iş berijiniň tabşyryklaryny öz wagtynda hem-de takyk ýerine ýetirmegini üpjün etmäge gönükdirilen kadalar bar. Türkmenistanda soňky ýyllarda zähmet düzgün-nyzamyny pugtalandyrmak barada birnäçe möhüm resminamalar kabul edildi. Şol hukuknamalarda kärhanalarda, edaralarda, guramalarda düşünjeli zähmet düzgün-nyzamynyň üpjün edilmegine gönükdirilen ykdysady, sosial, hukuk çäreleriniň tutuş ulgamy beýan edilýär.

Häzirki wagtda düzgün-nyzamlylyk kärhanalaryň, olaryň ýolbaşçylarynyň işine baha bermegiň esasy görkezijileriniň birine öwrüldi. Düzgün-nyzam jogapkärçiligine çekmek üçin hem jogapkärçiligiň beýleki görnüşlerindäki ýaly şertler, ýagny işgär tarapyndan düzgüni bozujy hereketiň ýa-da hereketsizligiň netijesinde kadaly zähmet gatnaşyklarynyň bozulmagy, zähmet düzgün-nyzamyny bozujy günäli hereket ýa-da hereketsizlik bilen dörän oňaýsyz netijäniň arasynda sebäpli baglanyşyk bolmaly.

Işgär içerki zähmet düzgün-nyzamyny bozan diýlip hasap edilse, onda oňa zähmet hakyndaky kanunlarda göz öňünde tutulan hukuk çäreleriniň haýsy-da bolsa biri ulanylýar. Diýmek, zähmet düzgün-nyzam jogapkärçiligi zähmet kanunçylygynyň, kärhananyň içki düzgün-nyzam kadalarynyň, zähmet şertnamasynyň şertleriniň işgär tarapyndan bozulan ýagdaýynda oňa garşy ulanylýan temmi çäresidir (temmi çäreleriniň görnüşleri we olary ulanmagyň tertibi degişli bölümde beýan ediler).

Zähmet gatnaşyklarynda işçileriň we gullukçylaryň maddy jogapkärçiligi hem bar. Kärhananyň emlägine aýawly garamak we oňa zyýan ýetirmezlik üçin maddy jogapkärçiligiň uly ähmiýeti bar. Zähmet borçlary ýerine ýetirilýän mahaly kärhana ýetirilen zyýany üçin maddy jogapkärçilik işçä, gullukça şol zyýan onuň günäsi boýunça ýetirilen mahalynda ýüklenilýär.

Özüniň möçberi boýunça maddy jogapkärçilik çäklendirilen we doly jogapkärçilige bölünýär. Çäklendirilen maddy jogapkärçilik diýip, işgäriň iş hakynyň belli bir bölegi bilen kesgitlenilýän jogapkärçilige aýdylýar. Doly maddy jogapkärçilik kassir, hojalyk müdüri ýaly işgärlere ulanylýar, sebäbi, olar işe kabul edilende doly maddy jogapkärçilik hakynda şertnama baglaşylýar.

Zähmet gatnaşyklarynda iki tarapyň hem jogapkärçiligi kanunçylykda bellenen. Iş beriji işgäriň zähmetini goramak hakynda adamyň saglygyny we işe ukyplylygyny üpjün edýän durmuş-ykdysady, guramaçylyk, tehniki çäreleri geçirmeli. Zähmeti goramak diýmek işçiler we gullukçylar üçin sagdyn, howpsuz iş şertlerini döretmekligi aňladýar. Zähmeti goramak iş berijiniň esasy borçlarynyň biridir.

Hünärmenleriň düzgün-nyzamlylygyny we jogapkärçiligini ýokarlandyrmak jemgyýetçilik ösüşiniň iňňän ýokary wezipeleriniň biridir. Elbetde, beýle diýlende gorky esasynda, adamlary ynama ýugrulmakdan, işjeňlikden mahrum edýän çakdan aşa ätiýaçlylyk we müňkürlik döredýän gazaply dolandyryş usullary esasynda gurlan düzgün-nyzamlylyk göz öňünde tutulmaýar.

Türkmenistanyň zähmet kanunçylygy işde gazanylan üstünlikler üçin höweslendirmeleri ulanmagy göz öňünde tutýar (zähmet kodeksiiň 163-nji maddasy). Sylaglar we höweslendirmeler hakyndaky maglumatlar zähmet depderçesine girizilýär.

Zähmet düzgün-nyzamyny üpjün etmek üçin diňe höweslendirmeler däl, eýsem, kanunçylykda jogapkärçilik çäreleri hem bellenen. Zähmet düzgün-nyzamynyň bozulmagy üçin Türkmenistanyň zähmet kodeksiniň 164-nji maddasyna laýyklykda şu düzgün-nyzam temmileri ulanylýar:

duýduryş

käýinç

berk käýinç

işden çykarmak.

Bu sanaw gutarnykly däl, sebäbi, Türkmenistanyň ýörite hukuknamalarynda ýa-da aýry-aýry işgärler üçin başga düzgün-nyzam temmileri hem göz öňünde tutulyp bilner. Düzgün-nyzam temmisi ulanylanda edilen etmişiň agyr-ýeňilligi, onuň nähili ýagdaýda edilendigi, işgäriň şol wakadan öňki tertip-düzgüni, onuň işe garaýşy nazarda tutulmalydyr. Düzgün-nyzam temmisini şol işgäri işe kabul etmek hukugy bar bolan wezipeli adam tarapyndan ulanylyp bilner. Diňe zähmet hakyndaky kanunlarda göz öňünde tutulan temmi çäresi berlip bilner. Düzgün-nyzam temmisi ulanmazyndan öň işgärden ýazmaça düşündiriş talap edilip alynmalydyr. Eger düzgün bozujy düşündiriş bermekden boýun gaçyrsa, kärdeşler arkalaşygynyň wekiliniň gatnaşmagynda üç adamdan ybarat topar düzülip, topar tarapyndan düşündiriş bermekden boýun gaçyrylandygy hakynda beýanat düzülýär. Ol beýanat düşündirişiň deregini tutýar.

Özi-de etmiş ýüze çykarylan dessine, ýöne etmişiň ýüze çykarylan gününden beýläk bir aýdan gijä goýman jogapkärçilik çäresi ulanylmaly. Bir aýyň dowamynda jogapkärçilik çäresi ulanylmasa soňra şol etmişi üçin jogapkärçilige çekip bolmaýar. Her bir etmiş üçin diňe ýekeje düzgün-nyzam temmisi ulanylyp bilner. Zähmet kodeksiniň 167-nji maddasyna laýyklykda, eger bir ýylyň dowamynda işgäre ulanylan düzgün-nyzam temmisinden soň, oňa täze düzgün-nyzam temmisi berilmedik bolsa, onda onuň düzgün-nyzam temmisi ýok hasaplanylýar. Şunda düzgün-nyzam temmisi buýruk, karar çykarylmazdan öz-özünden aýrylýär. Düzgün-nyzam temmisini ulanan iş beriji, eger temmi berlen täze etmiş etmän we özüni ynamly işgär hökmünde görkezen bolsa,bir ýyl dolmanka hem öz başlangyjy, işgäriň haýyşy, kärdeşler arkalaşygy guramasynyň teklipnamasy ýa-da zähmetkeşler toparynyň, şeýle hem gös-göni işgäriň ýolbaşçysynyň haýyşy boýunça temmini aýyrmaga haklydyr.

Düzgün-nyzam temmisiniň hereket edýän möhletiniň dowamynda şol işgär barasynda höweslendiriş çäresi ulanylmaýar. Temmi berlende aç-açanlyk ýörelgesinden ugur alynmalydyr, ýagny, berlen temmi zähmetkeşlerň arasynda yglan edilip, bu baradaky buýrugyň göçürmesi bildirişler asylýan tagtada asylmalydyr. Temmi çäresi hökmany suratda ýazmaça berlen buýruk bilen resmileşdirilmeli. Söz üsti bilen berlen temmi hasaba alynmaýar we onuň hiç hili hukuk güýji bolmaýar. Temmi berlendigi baradaky buýruk çykarylandan soň üç güniň içinde ol temmi çäresi barada işgäre gol çekdirilip habarly edilmelidir.

Zähmeti goramak munuň özi hukuk, sosial-ykdysady, guramaçylyk-tehniki, sanitar-gigiýeniki, bejeriş-profilaktiki (öňüni alyş) çäreleriniň we serişdeleriniň ulgamy bolup, ol adamyň zähmetiniň prosesinde onuň howpsuzlygy, saglygyny goramagy we işe ukyplylygyny üpjün etmekden ybaratdyr. Şonuň üçin zähmeti goramagyň kadalary zähmet hakyndaky kanunçylygyň içinden eriş-argaç bolup geçýär. Iş berijini işgärler üçin sagdyn we howpsuz zähmet şertlerini döretmäge, zähmeti goramak baradaky talaplary berjaý edilmegini üpjün edýän iňňän täze serişdeleri we tehnologiýalary ornaşdyrmaga borçlandyrýan kadalar Türkmenistanyň zähmet kodeksiniň on birinji bölüminde, 171-205-nji maddalarda beýan edilen.

Kodeksiň 172-nji maddasynda zähmeti goramak babatda döwlet syýasatynyň esasy ugurlary görkezilen: 1) işgärleriň ömrüni we saglygyny goramagyň ileri tutulýan ugurlaryny üpjün etmekden; 2) zähmeti goramak boýunça Türkmenistanyň kanunlaryny we beýleki kadalaşdyryjy hukuk namalaryny, şeýle hem zähmetiň şertlerini we ony goramagy kämilleşdirmegiň maksada laýyk maksatnamalaryny kabul etmekden we durmuşa geçirmekden; 3) zähmeti goramagyň döwlet dolandyryşyndan; 4) zähmeti goramagyň talaplaryny berjaý etmegiň döwlet gözegçilik barlagyndan we gözegçiliginden; 5) howply bolan işlere ygtyýarlylandyrmakdan, önümçilik maksatly önümleriň (işleriň, hyzmatlaryň) güwälendirilmeginden; 6) zähmeti goramak babatda işgärleriň hukuklarynyň we kanuny bähbitleriniň berjaý edilmegi üçin jemgyýetçilik gözegçiligi boýunça kärdeşler arkalaşyklary edaralaryna ýardam etmekden; 7)önümçilikde bolan betbagtçylykly ýagdaýlaryň we hünär keselleriň derňewinden we hasabatyndan; 8) önümçilikde bolan heläkçilikli ýagdaýlardan we hünär keseller sebäpli zyýan çeken işgärleriň, şeýle hem olaryň maşgala agzalarynyň hukuklaryny we kanuny bähbitlerini goramakdan; 9) zähmetiň zyýanly, aýratyn agyr şertleri bolan iş üçin öwezini dolmalary bellemekden; 10) zähmeti goramak babatda işi, daşky gurşawy gorap saklamak işini we ykdysady hem-de durmuş işiniň beýleki görnüşlerini utgaşdyrmakdan; 11) zähmetiň şertlerini we ony goramagy kämilleşdirmek boýunça öňdebaryjy milli we daşary ýurt iş tejribesini ýaýratmakdan; 12) zähmeti goramagyň çygrynda, ony ylmy taýdan guramakdan, täze tehnikany we tehnologiýany ornaşdyrmakdan, rasionalizatorlyk we oýlap tapyjylyk işini höweslendirmekden; 13) zähmeti goramak boýunça çäreleri maliýeleşdirmäge döwletiň gatnaşmagyndan; 14) zähmeti goramak boýunça hünärmenleri taýýarlamakdan we olaryň hünärini ýokarlandyrmakdan; 15) zähmet şertleri hakynda, şeýle hem önümçilik şikesi, hünär keseli hakynda we olaryň maddy netijeleri barada döwlet statistik hasabaty guramakdan; 16) zähmeti goramagyň bütewi habar beriş ulgamyny ösdürmekden we onuň işlemegini üpjün etmekden; 17) zähmeti goramak boýunça halkara hyzmatdaşlygyndan; 18) zähmetiň howpsuz şertlerini höweslendirýän, tehniki howpsuzlygy we tehnologiýany işläp düzmegi we ornaşdyrmagy, işgärleriň hususy we köpçülikleýin goranyş serişdeleriniň önümçiligini ýola goýmagy höweslendirýän netijeli döwlet salgyt syýasatynyň geçirilmeginden; 19) işgärleriň hususy we köpçülikleýin gorag serişdeleri, şeýle hem sanitariýa-durmuş jaýlary we enjamlary, bejeriş-öňüni alyş serişdeleri bilen iş berijileriň serişdeleriniň hasabyna üpjün etmegiň tertibini bellemekden.

Döwlet syýasatynyň şu esasy ugurlaryny durmuşa geçirmek, zähmetiň goraglylygyny üpjün etmek üçin her kärhananyň ýolbaşçysyndan, tehniki howpsuzlyk inћenerinden başlap, kärdeşler arkalaşyklarynyň, sanitariýa we tehniki gözegçilik gulluklarynyň işi ýola goýlan. Zähmeti goramagyň talaplary kärhananyň çäkleriniň we önümçilik jaýlarynyň maksadalaýyk peýdalanylmagyny, enjamlaryň dogry ulanylmagyny we tehnologik talaplaryň berjaý edilmegini, işleýän adamlaryň, umuman, ilatyň janyna, saglygyna zyýanly täsirlerden goralmagyny öz içine alýar. Mysal üçin, azyk senagat kärhanalarynyň, jemgyýetçilik iýmiti we söwda kärhanalarynyň, suw desgalarynyň, kesel bejeriş-öňüni alyş we çagalar edaralarynyň işgärleri ilatyň saglygyny goramak maksady bilen işe alynmazdan öň we işleýän döwründe hem yzygiderli lukmançylyk barlagyndan geçirilýär.

**10-njy sapak**

**Zähmeti goramak.**

1. Zähmeti goramak diýen düşünje.
2. Zähmeti goramak boýunça işçiň we iş berijiniň hukuklary we borçlary.
3. Zähmeti goramak babatda döwlet dolandyryş edaralary.
4. Işgärleriň aýry-aýry toparlarynyň zähmetini düzgünleşdirmegiň aýratynlyklary.

Zähmeti goramak munuň özi hukuk, sosial-ykdysady, guramaçylyk-tehniki, sanitar-gigiýeniki, bejeriş-profilaktiki (öňüni alyş) çäreleriniň we serişdeleriniň ulgamy bolup, ol adamyň zähmetiniň prosesinde onuň howpsuzlygy, saglygyny goramagy we işe ukyplylygyny üpjün etmekden ybaratdyr. Şonuň üçin zähmeti goramagyň kadalary zähmet hakyndaky kanunçylygyň içinden eriş-argaç bolup geçýär. Iş berijini işgärler üçin sagdyn we howpsuz zähmet şertlerini döretmäge, zähmeti goramak baradaky talaplary berjaý edilmegini üpjün edýän iňňän täze serişdeleri we tehnologiýalary ornaşdyrmaga borçlandyrýan kadalar Türkmenistanyň zähmet kodeksiniň on birinji bölüminde, 171-205-nji maddalarda beýan edilen.

Kodeksiň 172-nji maddasynda zähmeti goramak babatda döwlet syýasatynyň esasy ugurlary görkezilen: 1) işgärleriň ömrüni we saglygyny goramagyň ileri tutulýan ugurlaryny üpjün etmekden; 2) zähmeti goramak boýunça Türkmenistanyň kanunlaryny we beýleki kadalaşdyryjy hukuk namalaryny, şeýle hem zähmetiň şertlerini we ony goramagy kämilleşdirmegiň maksada laýyk maksatnamalaryny kabul etmekden we durmuşa geçirmekden; 3) zähmeti goramagyň döwlet dolandyryşyndan; 4) zähmeti goramagyň talaplaryny berjaý etmegiň döwlet gözegçilik barlagyndan we gözegçiliginden; 5) howply bolan işlere ygtyýarlylandyrmakdan, önümçilik maksatly önümleriň (işleriň, hyzmatlaryň) güwälendirilmeginden; 6) zähmeti goramak babatda işgärleriň hukuklarynyň we kanuny bähbitleriniň berjaý edilmegi üçin jemgyýetçilik gözegçiligi boýunça kärdeşler arkalaşyklary edaralaryna ýardam etmekden; 7)önümçilikde bolan betbagtçylykly ýagdaýlaryň we hünär keselleriň derňewinden we hasabatyndan; 8) önümçilikde bolan heläkçilikli ýagdaýlardan we hünär keseller sebäpli zyýan çeken işgärleriň, şeýle hem olaryň maşgala agzalarynyň hukuklaryny we kanuny bähbitlerini goramakdan; 9) zähmetiň zyýanly, aýratyn agyr şertleri bolan iş üçin öwezini dolmalary bellemekden; 10) zähmeti goramak babatda işi, daşky gurşawy gorap saklamak işini we ykdysady hem-de durmuş işiniň beýleki görnüşlerini utgaşdyrmakdan; 11) zähmetiň şertlerini we ony goramagy kämilleşdirmek boýunça öňdebaryjy milli we daşary ýurt iş tejribesini ýaýratmakdan; 12) zähmeti goramagyň çygrynda, ony ylmy taýdan guramakdan, täze tehnikany we tehnologiýany ornaşdyrmakdan, rasionalizatorlyk we oýlap tapyjylyk işini höweslendirmekden; 13) zähmeti goramak boýunça çäreleri maliýeleşdirmäge döwletiň gatnaşmagyndan; 14) zähmeti goramak boýunça hünärmenleri taýýarlamakdan we olaryň hünärini ýokarlandyrmakdan; 15) zähmet şertleri hakynda, şeýle hem önümçilik şikesi, hünär keseli hakynda we olaryň maddy netijeleri barada döwlet statistik hasabaty guramakdan; 16) zähmeti goramagyň bütewi habar beriş ulgamyny ösdürmekden we onuň işlemegini üpjün etmekden; 17) zähmeti goramak boýunça halkara hyzmatdaşlygyndan; 18) zähmetiň howpsuz şertlerini höweslendirýän, tehniki howpsuzlygy we tehnologiýany işläp düzmegi we ornaşdyrmagy, işgärleriň hususy we köpçülikleýin goranyş serişdeleriniň önümçiligini ýola goýmagy höweslendirýän netijeli döwlet salgyt syýasatynyň geçirilmeginden; 19) işgärleriň hususy we köpçülikleýin gorag serişdeleri, şeýle hem sanitariýa-durmuş jaýlary we enjamlary, bejeriş-öňüni alyş serişdeleri bilen iş berijileriň serişdeleriniň hasabyna üpjün etmegiň tertibini bellemekden.

Döwlet syýasatynyň şu esasy ugurlaryny durmuşa geçirmek, zähmetiň goraglylygyny üpjün etmek üçin her kärhananyň ýolbaşçysyndan, tehniki howpsuzlyk inћenerinden başlap, kärdeşler arkalaşyklarynyň, sanitariýa we tehniki gözegçilik gulluklarynyň işi ýola goýlan. Zähmeti goramagyň talaplary kärhananyň çäkleriniň we önümçilik jaýlarynyň maksadalaýyk peýdalanylmagyny, enjamlaryň dogry ulanylmagyny we tehnologik talaplaryň berjaý edilmegini, işleýän adamlaryň, umuman, ilatyň janyna, saglygyna zyýanly täsirlerden goralmagyny öz içine alýar. Mysal üçin, azyk senagat kärhanalarynyň, jemgyýetçilik iýmiti we söwda kärhanalarynyň, suw desgalarynyň, kesel bejeriş-öňüni alyş we çagalar edaralarynyň işgärleri ilatyň saglygyny goramak maksady bilen işe alynmazdan öň we işleýän döwründe hem yzygiderli lukmançylyk barlagyndan geçirilýär.

Zähmeti goramakda hukuk taýdan hökmany çäreleri durmuşa geçirmek oňyn netije berýär. Bu babatda işçileriň öz işleýän maşynlarynyň enjamlaryny öwrenmäge uly üns berilmelidir. Şu maksat bilen kärhanalarda ýörite hünär we hünäri kämilleşdiriş okuwlary guralýar. Olary tamamlan işgärlere degişli şahadatnamalar berilýär. Şunuň birlikde, zähmet hakyndaky kanunçylyga laýyklykda howpsuzlyk tehnikasy, önümçilik sanitariýasy, ýangyndan goralyş çäreleri bilen we zähmeti goramaga degişli kadalar bilen işçileri, gullukçylary tanyşdyrmak kärhananyň müdiriýetiniň borjudyr. Tanyşdyryş-gözükdiriş işleri birnäçe görnüşde geçirilýär. Giriş gözükdirmesi işe kabul edilýän ähli işgärler bilen müdirligiň we kärdeşler arkalaşygynyň ylalaşyp tassyklan maksatnamasy boýunça geçirilýär. Iş ýerinde ilkinji gözükdiriş işe kabul edilen her bir işgär bilen iş ornunda aýratynlykda geçirilýär. Iş üstünde maşynlarda, enjamlarda işlemegiň usullary görkezilýär. Gaýtalanyp geçirilýän gözükdirme ähli işgärler bilen azyndan 6 aýdan bir gezek geçirilýär. Gözükdirmäniň bu görnüşini geçirmek bilen işgärleriň zähmeti goramak baradaky bilimleri barlanýar, gerek bolsa täzeden öwredilýär. Umuman, her bir işgär öz zähmetini howpsuz guramagyň usullaryny doly özleşdirmeli. Käbir işleriň howplylygyndan, aýratynlygyndan ugur alnyp, zerurlyk bolsa gündelik işiň öň ýanyndaky gözükdirmäni hem geçirmek mümkin. Goranyş serişdelerinden peýdalanmagy başarmak işçileriň, gullukçylaryň wezipe borjudyr. Şonuň bilen birlikde, kärhananyň müdirligi işgärleriň goranyş serişdelerinden peýdalanyşyna gözegçilik etmäge borçludyr. Eger-de işiň häsiýeti talap edýän bolsa, ýörite iş geýimsiz işgär işe göýbermeli däldir.

Zähmet hakyndaky kanunlar amala aşyrlanda ýa-da işçileriň, gullukçylaryň iş şertleri bellenende iş beriji bilen işgäriň arasynda döreýän, taraplaryň arasyndaky gepleşiklerde çözülip bilinmedik ylalaşyksyzlyga zähmet jedelleri diýilýär. Adatça zähmet gatnaşyklarynda döreýän soraglar işgär bilen iş berijiniň arasynda gepleşikler geçirmek, özara pikir alyşmak, maslahatlaşmak, birek-birege düşünişmek arkaly çözülmelidir. Eger-de ylalaşyksyzlyk şu agzalan çäreler arkaly çözülip bilinmese, onda gyzyklanýan tarap zähmet jedellerine seredýän gurama ýüz tutýar.

Türkmenistanyň zähmet kodeksiniň 168-nji maddasyna laýyklykda zähmet jedellerine:

1)zähmet jedelleri baradaky toparlar;

2) kärhanalaryň we olaryň bölümleriniň kärdeşler arkalaşygy edaralary;

3) kazyýetler tarapyndan garalýandygy bellenen.

Şol maddanyň 2-nji bendine laýyklykda işgärleriň aýry-aýry toparlarynyň zähmet jedellerine ýokarda durýan edaralar tarapyndan garalýar.

Işgäre täze zähmet şertlerini bellemek ýa-da dowam edýän zähmet şertlerini üýtgetmek hakyndaky zähmet jedelleri iş beriji tarapyndan hem-de degişli kärdeşler arkalaşygy edarasy tarapyndan olaryň ygtyýarlyklarynyň çäklerinde çözülýär.

Zähmet jedellerine garamagyň tertibi, zähmet kodeksiniň hem-de Türkmenistanyň beýleki kadalaşdyryjy hukuknamalary bilen düzgünleşdirilýär, zähmet jedelleri baradaky işlere kazyýetleriň garamagynyň tertibi bolsa Türkmenistanyň raýat iş ýörediş bütewi kanuny arkaly kesgitlenilýär.

Tejribeden görnüşi ýaly, hukuk maslahatçysynyň, hukuk gullugynyň işi oňat guralan kärhanalarda, edaralarda, guramalarda zähmet jedelleri az döreýär.

Zähmet jedellerine garaýan guramalar barada şulary bellemek mümkin. Zähmet jedelleri baradaky topar, hakyky manysynda kärhananyň müdirligi bilen işçileriň, gullukçylaryň özara ylalaşyp, bilelikde döreden bitarap toparydyr. Şunlukda zähmet jedellerine garamakda topar birinji gurama bolup hyzmat edýän bolsa, kärdeşler arkalaşygynyň edaralary bu barada ikinji guramadyr, çünki ol diňe zähmet jedelleri baradaky toparda garalan jedellere seredýär. Kada boýunça işgär öz hukugynyň bozulandygyny bilen ýa-da bilmeli bolan gününden başlap, üç aý möhletde zähmet jedelleri baradaky topara ýüz tutup bilýär. Zähmet jedelleri baradaky topar emele gelýän jedelleriň aglaba köpüsine kärhananyň, edaranyň, guramanyň özünde garamak üçin döredilýär.

Müdirlik zähmet jedelleri boýunça toparyň işiniň oňat guralmagyny üpjün etmäge borçludyr. Zähmet jedelleri boýunça topara gelýän arzalary kärdeşler arkalaşygynyň guramasy, eger ol ýok bolsa, kärdeşler arkalaşygynyň guramaçysy kabul edýär. Topar zähmet jedellerine arzanyň berlen gününden beýläk 10 gün möhlet içinde garamalydyr. Zähmet jedeline garamak baradaky iş ýaha işden soň, ýa-da bolmasa iki çalyşmanyň aralygynda guralmalydyr. Zähmet jedelleri baradaky toparyň mejlisine onuň düzümine saýlanan agzalaryň azyndan ikisi gatnaşýan bolsa, ol ygtyýarly hasap edilýär.

Kärdeşler arkalaşyklarynyň edaralary zähmet jedelleri baradaky topardan soň zähmet jedellerine garaýan ikinji guramadyr. Ol öz düzüminiň ýarsyndan az bolmadyk agzalaryň gatnaşmagynda zähmet jedelleri baradaky arzalara we şikaýatlara garamaga hukuklydyr. Kanun boýunça zähmet jedeline garamak üçin kärdeşler arkalaşygyna 10 gün möhlet berilýär. Şu möhletde arza ýa-da şikaýat bilen ýüz tutan işgär kärdeşler arkalaşygynyň guramasynyň maslahatyna çagyrylýar we jedeliň galjak ýeri, güni we wagty barada bildiriş asylýar. Kärdeşler arkalaşygynyň guramasynyň kararynyň göçürmesi 3 gün möhlet içinde işgäre we kärhananyň müdirligine gowşurylýar.

**11-nji sapak**

**Türkmenistanyň raýat kanunçylygynyň esaslary.**

1. Türkmenistanda raýat hukugynyň esasy düşünjesi.
2. Raýat- hukuk gatnaşyklary.
3. Raýat hukugy we raýat kanunçylygy.

Täze Galkynyş we beýik özgertmeler eýýamynda Türkmenistanyň raýat hukugy we ykdysady kanunçylygyň kämilleşdirilişi.

2. Türkmenistanyň raýat hukugynyň esasy düşünjeleri.

3. Raýat-hukuk gatnaşyklarynyň taraplary we olaryň hukuk ýagdaýy.

Hormatly Prezidentimiziň baştutanlygynda täze Galkynyş we beýik Özgertmeler eýýamynda ykdysady kanunçylygy kämilleşdirmäge uly üns berilýär, sebäbi geçirilýän ykdysady özgertmeleriň netijeli bolmagy üçin berk hukuk binýady gerek. Bu işler möçberi, çuňlugy we sosial ähmiýeti boýunça jemgyýetimiziň ösmegine bahasyna ýetip bolmajak goşant goşýar. Kanunçylygyň kämilleşdirilmegi, kanunyň jemgyýetçilik durmuşynda ileri tutulmagy Türkmenistanyň Prezidentiniň “Döwlet adam üçindir!” diýen şygarynyň amala aşyrylmagyny aňladýar. Bu ugruň aýratynlygy kanunylygy we hukuk tertibini pugtalandyrmak meselesiniň, döwletiň bütin hukuk syýasatynda bolşy ýaly, berk ylmy esasda amala aşyrylýanlygyndadyr. Döwlet häkimiýet we dolandyryş, ykdysady özgertmeleri amala aşyryş ulgamyny mundan beýlägem pugtalandyrmak boýunça möhüm çäre Konstitusiýamyzyň oňa jemgyýetçilik ösüşiniň hakykatlaryny we strategik maksatlaryny hasaba almak zerurlygy bilen şertlendirilen üýtgetmeleri we goşmaçalary girizmek arkaly kämilleşdirilmegi boldy.

Türkmenistanyň nobatdan daşary XXI Halk Maslahatynyň mejlisinde eden çykyşynda Türkmenistanyň Prezidenti hormatly Gurbanguly Berdimuhamedow ýurduň Esasy Kanunynyň täze redaksiýasyny taýýarlamak boýunça edilen köp taraplaýyn işiň jemlerine, onuň döwrüň talaplaryna we geljek üçin bellenen ileri tutulýan wezipelerine laýyk getirilişine seljerme berdi. Täzelenen Konstitusiýanyň kanunçlyk düzgünleri döwletimize ykdysadyýet, ylym, bilim, saglygy goraýyş ulgamlarynda dünýä möçberinde öňdäki orunlara tarap ösmäge, bäş müň ýyllyk taryhy, özboluşly medeniýeti bar bolup, gazanan gowy üstünlikleri umumyadamzat siwilizasiýasyna altyn harplar bilen ýazylan türkmen halkyna bolsa dünýä jemgyýetçiliginde mynasyp orun eýelemäge mümkinçilik berer.

Türkmenistanyň nobatdan daşary XXI Halk Maslahatynyň mejlisinde kabul edilen Türkmenistanyň Konstitusiýasynyň täze redaksiýasyny synlanymyzda esasy Kanunymyzyň ykdysadyýeti kadalaşdyrmaga gönükdirilen täze maddalar bilen baýlaşandygyny görmek bolýar. Türkmenistanyň Konstitusiýasynyň 10-njy maddasynda “Türkmenistanyň ykdysadyýeti bazar gatnaşyklary ýörelgelerine esaslanýar. Döwlet telekeçiligi höweslendirýär we goldaýar, kiçi we orta işewürligiň ösmegine ýardam berýär“ diýip bellenen. Bu maddada berkidilýän, *ykdysadyýet*  diýlende, ilkinji nobatda ynsanlaryň öz zähmetlerini hem-de akyl-paýhaslaryny ulanyp, özleri üçin zerur bolan eşretleri, şertleri we ýaşaýyş serişdelerini döretmeklerine, şonuň netijesinde-de özleriniň kadaly, rahat ýaşaýşyny üpjün etmek we ähli maddy hem ruhy zerurlyklaryny kanagatlandyrmak üçin ulanýan serişdeleriniň, desgalarynyň, yzygiderlikli amallarynyň (*prosessleriniň*) jemine düşünilýär. Ykdysadyýetiň kadaly hereket etmegi bu döwletiň kuwwatly bolmagynyň iň esasy hem iň zerur şertidir. Sebäbi ykdysadyýetiň kömegi bilen döwlet özüniň ähli maddy baýlyklaryny edinýär, toplaýar, artdyrýar. Şonuň netijesinde-de döwlet jemgyýet tarapyndan özüniň döredilmeginiň iň esasy we iň möhüm maksadyny durmuşa geçirip, jemgyýetiň maddy hem ruhy zerurlyklaryny kanagatlandyrmak mümkinçiliklerine eýe bolýar. Ykdysadyýetiň diňe maddy zerurlyklary kanagatlandyrmakda däl-de eýsem ruhy zerurlyklary kanagatlandyrmakda hem kesgitleýji ähmiýetiniň barlygy bolsa köp halatda ruhy islegleriniň kanagatlandyrylmagy üçin zerur bolan serişdeleriň hem maddy mümkinçilikleriň kömegi bilen amala aşyrylýanlygyndadyr. Ỳagny jemgyýetiň medeni ösüşini tizleşdirmegiň baş şerti bolan döwlet saglygy saklaýyş ulgamyny, bilim ulgamyny, medeni ulgamyny kämilleşdirmek ilkinji nobatda ol ulgamlaryň maddy-tehniki üpjünçiligini artdyrmakdan we döwlet tarapyndan şol ulgamlary kämilleşdirmeklige goşmaça serişdeleriň goýberilmeginden başlanýandygy öz-özünden düşnüklidir. Şu nukdaýnazardan ugur alnanda ruhy-medeni ösüşiň hem köp derejede maddy üpjünçilige baglydygy hakynda netijä gelmek bolýar. Maddy üpjünçilik bolsa diňe ykdysadyýetiň kadaly hem kämil hereket etmeginiň netijesinde döreýär.

*Bazar ykdysadyýetini* bazar gatnaşyklarynyň ulgamy emele getirýär. **Bazar gatnaşyklarynyň ulgamy** diýlende bolsa ilkinji nobatda hususy eýeçilik hukugynyň hakyky hukuk manysynda ulanylmagyna, hususy hojalyk inisiatiwasyna (ýagny önümleri öndürmekde, belli bir hyzmatlary etmekde hojalyk dolandyryşy we guramaçylyk serenjam beriş işi amala aşyrylanda telekeçiniň diňe öz erkine we kanuna esaslanmagy) hem-de serişdeleriň paýlanyşygynyň bazar gatnaşyklary nukdaýnazaryndan guralmagyna düşünilýär. Hut şu, erkin telekeçiligiň, eýeçiligiň dürli görnüşleriniň bolmagy, bahalaryň erkin hereket etmegi, şertnamanyň erkinligi we hojalyk işini alyp baryjylaryň arasyndaky ähli gatnaşyklaryň diňe şertnamalaýyn esasda guralmagy, bazar gatnaşyklaryna gatnaşyjylaryň işine döwletiň gatyşmagynyň çäklendirilmegi, taraplaryň deňligi ýaly ýörelgeler hem bazar gatnaşyklarynyň esasy ýörelgeleri hökmünde çykyş edýärler. Bazar ykdysadyýetinde jemgyýet üçin derwaýys bolan maddy eşretler, maýa goýum bazary, zähmet bazary, adamlar tarapyndan hemişe ulanylýan hyzmatlar we harytlar bazary ýaly bazarlaryň ulgamynda döredilýärler, şol bazarlaryň her birinde hem belli bir görnüşli maddy eşretler we baýlyklar öndürilýärler, satylýarlar we satyn alynýar.

**Bazar** ol ýa-da beýleki bir hojalyk başlangyjynyň (inisiatiwasynyň) netijeliligini, emläk gymmatlyklarynyň eýelerine getirýän girdejileriniň möçberini kesgitleýär, şeýle hem möçberi az bolan baýlyklary has netijeli ugurlarda ulanmaklyk üçin paýlamaklygyň çäklerini hem belleýär. Bazar gatnaşyklary ulgamynda her bir adamyň emläk ýagdaýy, onuň özüniň eýelik edýän harydyny, işçi güýjüni, hünär ukyplaryny, öndüren önümini, täjirçilik geleşiklerini baglaşmaklykdaky zehinini we ş.m. neneňsi derejede şowly satyp biljekdigine bagly bolup durýar. Bazar ykdysadyýetinde kim alyja onuň üçin has bähbitli şertler bilen, has oňat harydy hödürlese, şol hem özüniň maddy hal-ýagdaýynyň has ýokarlanmagyna ýol açýar.

Bazar mehanizminiň esasy artykmaçlygy hem, ol her bir satyjyny alyjynyň bähbitleri barada pikirlenmeklige mejbur edýär, sebäbi alyjylaryň bähbitlerinden ugur almak bilen satyjy özi üçin bähbitli maksatlarynyň amala aşmagyny gazanýar. Ýöne bazar gatnaşyklarynda alyjy hem satyjynyň bähbitlerinden ugur almalydyr, ýagny alyjy özüniň isleýän harydyny diňe şol wagt bazarda harydyň onuň satyn almak isleýän görnüşi üçin emele gelen bahasyny tölemek arkaly edinip bilýär. Ine şeýle hadysa hem “bähbitleriň utgaşmagy” diýen adalga bilen aňladylýar.

Bazar ykdysadyýetindäki bäsdeşlik prosessiniň netijesinde emele gelýän bahalar hem ähli satyjylar we alyjylar üçin harytlaryň hem-de olara bolan islegiň özara gatnaşygy baradaky maglumatyň baş çeşmesi bolup hyzmat edýär. Bäsdeşlik esasynda gurnalan bazarlar, çäkli önümçilik baýlyklarynyň we şolaryň kömegi bilen döredilen eşretleriň paýlanyşygyny amala aşyrmagyň adamzada mälim bolan iň netijeli usuly bolup durýandyr. Bäsdeşligiň esasy artykmaçlygy hem diňe hili boýunça has oňat we olary öndürmeklige çykarylýan çykdajysy az bolan harytlary öndürmeklik arkaly bäsdeşlikde üstün çykyp bolýanlygyndadyr.

Türkmenistanda telekeçilik gatnaşyklary, 1993-nji ýylyň 1-nji oktýarbynda rejelenen görnüşde kabul edilen, “Telekeçilik işi hakynda” Türkmenistanyň kanuny, 1998-nji ýylyň 17-nji iýulynda kabul edilen, Türkmenistanyň Raýat kodeksi we beýleki kadalaşdyryjy hukuk namalary bilen düzgünleşdirilýär. *Telekeçilik işi* (biznes) diýip, fiziki şahslaryň ýuridik şahs döretmezden ýa-da ýuridik şahs döretmek arkaly, peýda ýa-da şahsy girdeji almak maksatlaryndan ugur alyp, öz adyndan, öz töwekgelçiligi we emläk jogapkärçiligi ýa-da başga biriniň adyndan, başga biriniň emläk jogapkärçiligi astynda amala aşyrýan we kanunda bellenen tertipde telekeçi hökmünde hasaba alnan pursatyndan başlap, hojalyk işiniň kanun tarapyndan gadagan edilmedik islendik görnüşleri bilen meşgullanmaklyk mümkinçiligi bolan, inisiatiwaly (ýagny öz erk-islegi bilen başlanýan we dowam edýän) özbaşdak işine aýdylýar.

Dünýäniň ähli ýurtlarynda telekeçilik ulgamynyň ykdysadyýetiň möhüm bölegi we döwleti durnukly we yzygiderli ösdürmegiň özboluşly tebigy şerti bolup durýar. Şonuň ýaly-da ösen telekeçiligiň bolmagy ilatyň iş bilen üpjün edilişine, onuň girdejisiniň ösüşine, netijede bolsa, islendik ýurduň ilatynyň ýaşaýyş derejesiniň görkezijisi hasaplanylýan orta gatlak diýilýäniň ösmegine we giňelmegine giň mümkinçilik açýar. Şu görkezilen oňyn netijelere ýetmek maksady bilen hem Türkmenistanda döwlet telekeçiligi höweslendirýär we goldaýar, şeýle hem döwlet telekeçiligiň iň möhüm hem-de giň ýaýran görnüşleri bolan kiçi we orta işewürligiň ösmegine ýardam berýär. Hut şu ýörelgeler hem kanunçylykda hukuk taýdan berkidilýär. Şunda kukuklaryň we borçlaryň, jemgyýetiň we şahsyýetiň özara jogapkärçiliginiň bu organiki bütewiligi Türkmenistanyň hukuk ulgamynyň iňňän möhüm ýörelgeleriniň biridir.

 **Raýat hukugy** – taraplary deňhukukly, aýrybaşga emläkli, biri-birine tabynlykda durmaýan haryt-pul, emläkleýin gatnaşyklary we emläkleýin däl şahsy gatnaşyklary öwrenýän hukuk pudagydyr.

Bazar gatnaşyklary usulyndaky önümçilik, jemgyýetde dürli görnüşli eýeçiligi, ýagny hususyýetçileri we telekeçileri döretdi.

Bazar ykdysadyýetine geçilende, jemgyýetiň ykdysadyýetdäki eýeçilige laýyklykda gatlaklara bölünmegi gutulgysyz bolup geçýär. Şeýle ýagdaýda jemgyýetiň bitewiligini üpjün etmek maksady bilen, erkin bazar ösdürmek esasy maksat däl-de, eýsem ol zähmete ukyply ilatyň başlangyçlarynyň we döredijilik hyjuwlarynyň ýüze çykarylmagyna we ösdürilmegine gönükdirilmelidir – diýip hormatly Prezidentimiz Gurbanguly Berdimuhamedow Türkmenistanyň konstitusion toparynyň mejlisinde eden çykyşynda adalatly belläp geçdi. Şu nukdaýnazardan synlanyňda, raýat hukugy bazar gatnaşyklaryny degişli hukuk serişdeleri bilen üpjün edýär.

Raýat hukugy haryt pul gatnaşyklaryny, oňa gatnaşyjylaryň hukuk ýagdaýyny, eýeçilik hukugynyň ýüze çykmagyň esaslaryny we şol hukuklary amala aşyrmagyň tertibini kesgitleýär, şertnamalaýyn we gaýry borçnamalary, şonuň ýaly-da beýleki emläk gatnaşyklaryny, şolar bilen baglanyşykly emläkleýin däl şahsy gatnaşyklary düzgünleşdirýän kanunlary hem-de beýleki hukuknamalary öwrenýär. Şol kanunlara, hukuknamalara raýat hukugynyň çeşmeleri diýilýär. Raýat hukugynyň çeşmeleri köpsanlydyr we köpdürlidir, şonuň üçin olaryň käbirlerini mysal getirmek bilen çäklense bolar. Mysal üçin, Türkmenistanyň raýat kodeksi, Türkmenistanyň söwda hakyndaky, kärhanalar hakyndaky, eýeçilik hakyndaky, paýdarlar jemgyýeti hakyndaky we beýleki kanunlary.

Bu kanunlarda zatlar, pul, gymmatly kagyzlar, başga emläk, şol sanda emläk hukuklary, oýlap tapmalar, senagat nusgalary, ylmyň, edebiýatyň we sungatyň eserleri, döredijilik işiniň beýleki netijeleri (mysal üçin, EHM üçin maksatnamalar we ş.m.), şeýle hem beýleki maddy we maddy däl abadançylyklara eýelik etmek we olar bilen baglanşykly beýleki gatnaşyklar baradaky kadalar bar.

Raýatlar we hukuk şahslar özlerine degişli hukuklara, şol sanda olary goramak hukugyna öz islegi boýunça eýeçilik edýärler. Raýat hukuklarynyň amala aşyrylmagy beýleki adamlaryň hukuklaryny we olaryň kanun tarapyndan goralýan bähbitlerini bozmaly däldir.

Diýmek, raýat hukugy, esasan, ykdysady emläk gatnaşyklaryny we onuň bilen baglanyşykly emläkleýin däl şahsy gatnaşyklary kadalaşdyrýan hukuknamalaryň toplumydyr. Şonuň üçin täze Galkynyş we beýik özgertmeler eýýamynda raýat hukugynyň ähmiýeti has-da artýar. Raýat hukugynyň esasy düşünjelerini bilmek bazar ykdysadyýeti şertlerinde telekeçiler üçin hem, döwlet gullukçylary üçin hem, umuman, ähli raýatlar üçin möhümdir. Türkmenistanda hususy eýeçilik we telekeçilik işi ykrar edilýär. Degişlilikde, fiziki we ýuridiki şahslaryň emläkleýin we emläkleýin däl hukuklarynyň goraglylygy ýokarlanýar.

Häzirki bazar gatnaşyklary döwründe haryt-pul gatnaşyklarynyň, şertnama baglaşmagyň erkinligi, sagdyn bäsdeşlik esasynda täjirçilik işlerini alyp barmaga mümkinçilik berýär. Raýat hukugynyň ykdysadyýet üçin ähmiýeti Türkmenistanyň kanunçylygynyň köp böleginiň ykdysadyýeti kadalaşdyryjy hukuknamalardygy bilen hem tassyklaýar. Elbetde, emläk gatnaşyklaryny kadalaşdyrýan kadalar hukugyň beýleki pudaklarynda-da bar. Mysal üçin, zähmet, dolandyryş hukuklarynda, ýöne olardaky emläk gatnaşyklary tabynlyk häsiýetli. Raýat hukugynyň emläk gatnaşyklary bolsa, deňhukukly taraplaryň arasyndaky gatnaşyklar bolup, esasan, tölegli häsiýetlidir. Bu aýratynlyk bazar ykdysadyýetiniň talaplaryndan gelip çykýar.

Şeýlelikde, **raýat hukugy** hukugyň pudagydyr, haryt-pul we beýleki emläk gatnaşyklary, şeýle hem käbir emläk däl gatnaşyklary onuň kadalary bilen düzgünleşdirilýär, olara raýatlar, edil şonuň ýaly-da kärhanalar, guramalar (hukuk şahslar) şu gatnaşyklara gatnaşyjylaryň hukuk taýdan deňligi, ykdysady taýdan erkinligi ýörelgeleri esasynda gatnaşýarlar.

 Kanunlarymyzda döwletimiziň durmuşyň esasy meseleleri baradaky syýasaty beýan edilýär we Türkmenistanyň hukuk we demokratik häsiýeti ýüze çykýar. Hukuk –munuň özi, özüňi alyp barmagyň döwlet tarapyndan bellenen we goralýan hem-de raýatlaryň erk-islegini aňladýan, umumy hökmany kadalaryň ulgamydyr. Hukuk kadalary hukuknamalarda beýan edilýär. Hukuknama diýmek – ygtyýarly döwlet edarasy tarapyndan kabul edilen hemmelere hökman bolan häsiýetli görkezmeleri özünde saklaýan, hukuklary we borçlary döredýän üýtgedýän ýa-da bes edýän resminamadyr. Hukuknamalaryň hemmesi, ýagny kanunlar we beýleki hukuknamalar Türkmenistanyň Baş Kanunyna esaslanýar. Raýat kanunçylygy hem Konstitusiýa esasynda birnäçe kanunlaryň we beýleki hukuknamalaryň kabul edilmegi bilen kämilleşýär. Ykdysady, emläkleýin gatnaşyklary kadalaşdyrýan hukuknamalara raýat hukugynyň çeşmeleri diýilýär. Olar köp sanly we köp dürlidir, ýöne, esasy çeşme Türkmenistanyň Raýat kodeksidir. Ol 1998-nji ýylyň 17-nji iýulynda kabul edildi we 1999-njy ýylyň 1-nji martyndan güýje girizildi.

 Raýat kodeksiniň kabul edilmegi we güýje girizilmegi kanunçylygy mundan beýläkde ösdürmegiň esasyny düzýär. Bazar gatnaşyklarynyň kemala gelmeginde we ösmeginde raýat kodeksiniň kadalarynyň möhüm ähmiýeti bar. Onuň esasy ugurlaryny 1-nji maddasynda beýan edilen ýörelgelerinde hem görmek bolýar. Raýat kodeksiniň ýörelgeleri (başlangyçlary) şulardan ybarat – raýat kanunlary özüne düzgünleşdirmäge degişli bolan gatnaşyklara gatnaşyjylaryň deňligini, eýeçiligiň eldegrilmesizligini, şertnamanyň erkinligini, kim-de bolsa biriniň hususy işlere esassyz gatyşmagyna ýol berilmesizdigini, raýat hukuklaryny päsgelçiliksiz amala aşyrmagyň, bozulan hukuklaryň dikeldilmegini üpjün etmegiň, şol hukuklary kazyýetiň üsti bilen goramagyň zerurdygyny ykrar etmäge esaslanýar.

Türkmenistanyň raýat kodeksi umuman nähili häsiýetnama berse bolar? Bu sowala şeýle jogap bermek bolar: bu kanun ykdysady gatnaşyklary düzgünleşdrimekde dünýäde gazanylan öňdebaryjy tejribeleri göz öňünde tutýar, türkmen halkynyň däp-dessurlaryndan ugur alýar. Soňky ýyllarda bu kodeksiň esasynda birnäçe täze kanunlar kabul edildi. Mysal üçin: Türkmenistanyň Söwda hakyndaky kanuny, Täjirçilik syry hakyndaky kanuny, Kärhanalar hakyndaky kanuny, Daýhan hojalygy hakyndaky kanuny, Daýhan birleşigi hakyndaky kanuny we başgalar.

Kanunçylygyň esasy wezipesi ýurtda düzgün-tertibi üpjün etmek, adam azatlyklaryny we hukuklaryny goramakdyr. Raýat kodeksiniň mazmuny bilen tanşanyňda bu ýörelgeleri görmek bolýar. Kodeks 1318 maddany birikdirýän 5 bölekden ybaratdyr. Birinji bölek umumy düzgünleri (1-165 maddalar) özünde jemleýär. Onda bitewi kanunyň haýsy gatnaşyklary düzgünleşdirýändigi raýat hukuklarynyň we borçlarynyň ýüze çykmagynyň esaslary raýat hukuk gatnaşyklaryna gatnaşýan şahslaryň hukuk ýagdaýy görkezilýär. Şeýle hem bu bölekde geleşikler hakyndaky, olary baglaşmagyň görnüşi we tertibi, wekilçilik we ynanç haty, olary hasaplamagyň tertibi we möhleti, hak isleýiş wagtynyň möhletleri hakyndaky maddalar ýerleşdirilendir.

 Ikinji bölek (166-329 maddalar) zat (emläk) hukugynyň emläge eýelik etmäge, eýeçilik, eýeçilik hukugynyň mazmunyna, girew, jemagat reýestri meselelerine bagyşlanandyr. Bu bölekde şeýle täze ýorelgeler üns berilmege mynasypdyr: şahsy eýeçiligiň giňden açylyp görkezilmegi, eýäniň ygtyýarlyklarynyň mazmuny babatda-da, sanawy babatda-da çäkleriň giňeldilmegi. Hukuknama döretmek tejribesinde goňşy hukugy bilen baglanşykly bölüm täzelikdir. Üçünji bölek (330-1051 maddalar, ol hem umumy we aýratyn düzgünlere bölünýär) borçnamalaýyn hukugy kadalaşdyrýar we özünde şertnamala baglaşmagyň tertibi, borçnamalaryň ýerine ýetirilişi, borçnamalaryň ýerine ýetirilmegini üpjün ediş serişdeleri, borçnamalaryň bes edilmeginiň tertibi ýaly borçnamalaýyn gatnaşyklary jemleýär. Mundan başga-da, Türkmenistanyň raýat kodeksi satyn almak-satmak, alyş-çalyş, sowgat etmek, kärendesine bermegiň dürli görnüşleri, karz alyş-beriş, potratçylyk, turistik hyzmat, daşaýyş, dellalçylyk tabşyryk, emlägi saklamak, ätiýaçlandyrma şertnamalary, zyýan çekmek netijesinde, şeýle hem birgiden beýleki gatnaşyklarda ýüze çykýan borçnamalaryň aýry-aýry görnüşleri has anyk, jikme-jik düzgünleşdirýär. Türkmenistanyň raýat kodeksinde bank hyzmaty bilen baglanyşykly gatnaşyklar hem öz beýanyny tapdy. Öňler bu gatnaşyklar Raýat kodeksiň çäginden daşary beýleki hukuknamalar bilen düzgünleşdirilýärdi. Öňki kanunlarda bularyň ählisi diňe ýatlanyp geçmek, dürli kanunalaýyk namalara salgylanmak bilen çäklenýärdi. Munuň özi gyzyklanýan taraplaryň arasyndaky ýüze çykýan gatnaşyklary gös-göni çözmäge mümkinçilikler bermeýärdi.

Türkmenistanyň raýat kodeksiniň dördünji böleginde (1052-1127 maddalar) awtorlyk we onuň bilen utgaşyk hukuklar, hususan-da, awtorlyk hukuklarynyň obýektleriniň hukuk ýagdaýy, awtoryň we utgaşyk hukuklaryna eýelik edýän şahslaryň hukuk ýagdaýy awtorlyk, utgaşyk hukugynyň hereket möhletine we ony goramagyň tärlerine, emläk hukularyny toparlaýyn dolandyrmaga degişli kadalar öz beýanyny tapýar.

 Türkmenistanyň Raýat kodeksiniň bäşinji bölegi (1128-1318 maddalar) tutuşlygyna miraslyk hukugyna bagyşlanandyr. Kanun we wesýet boýunça miras edinmek, mirasy kabul etmek, mirasy bölmek, mirasy goramak – ine, bular bu bölegiň özünde jemleýän maddalarynyň doly bolmadyk sanawydyr. Raýat kodeksi tutuşlygyna türkmen halkynyň asyrlar boýy dowam edip gelýän däp-dessurlaryny ýakyn we uzak geljekdäki ösüşlerini, şeýle hem dünýäde gazanylan oňat tejribeleri nazara alyp, ykdysady gatnaşyklarda emele gelen ýagdaýlara esaslanýar.

 Türkmenistanyň raýat kanunçylygy bazarda kimiň hereket edýändigini kesgitleýär. Oňa gatnaşýanlaryň nähili derejelidigini aýyl-saýyl edýär, şunuň bilen birlikde bazaryň guramaçylyk hukuk gurluşyny öňünden kesgitleýär. Bazar gatnaşyklarynyň hereketiniň gidişini kadalaşdyrýan bu düzgünler, dört sany baş maksady yzarlaýar: haryt pul dolanyşygyna gatnaşyjylary hukuk taýdan biri-birege deň ýagdaýda goýmak; olara gatnaşyklarynyň mazmunyny öz baglaşan ylalaşyklary bilen kesgitlemäge erkinlik bermek; öz borçnamalaryny ak ýürekden ýerne ýetirmeklerini üpjün etmek; olaryň ygtyýarlygyna öz gatanşyklarynyň manysyny kesgitlemek üçin köp sanly hukuk serişdelerini (gurallaryny) we kadalary hödürlemek. Raýat kanunçylygynyň kadalary emläk gatanşyklaryny kemala getirmäge we ösdürmäge örän inçe we ýiti täsir etmäge mümkinçilik berýär.

Raýat-hukuk gatnaşyklary jemgyýet gatnaşyklardan durýar. Döwlet hukuknamalaryň kömegi bilen adamlaryň bähbitlerini gozgaýan has möhüm gatnaşyklary kadalaşdyryp, ol jemgyýetçilik gatnaşyklaryny hukuk gatnaşyklaryna öwürýär. Diýmek, haýsy jemgyýetçilik gatnaşyklary kanunlara ýa-da beýleki hukunamalar tarapyndan kadalaşdyrylýan bolsa, olara hukuk gatnaşyklary diýmek bolar.

Hukuk gatnaşyklary dürli-dürlidir. Mysal üçin: olara zähmet bilen bagly bolsa –zähmet hukuk gatnaşyklary, dolandyryş bilen bagly bolsa –dolandyryş hukuk gatnaşyklary, emläk bilen bagly bolsa –raýat hukuk gatnaşyklary diýilýär. Özleriniň häsiýeti boýunça meňzeş bolan jemgyýetçilik gatnaşyklaryny düzgünleşdirýän hukuknamalar hukugyň pudagyny emele getirýär.

Raýat hukuk gatnaşyklary hukuk gatnaşygynyň bir görnüşidir. Ol gatnaşyklar kanunçylyk tarapyndan emläkleýin we emläkleýin däl şahsy gatnaşyklaryň kadalaşdyrylmagy netijesinde ýüze çykýar we şu aýratynlyklary bilen tapawutlanýar:

Taraplaryň biri-birinden emläk we guramaçylyk taýdan aýrybaşgalygy;

Hukuk ýagdaýy boýunça taraplaryň deňligi;

Hukuk we borç bolmalysy ýaly ýerine ýetirilmändigi üçin diňe emläkleýin çäreler ulanylýar.

**Raýat hukuk gatnaşyklary** diýlip taraplary emläkleýin we guramaçylyk taýdan aýrybaşga, hak-hukuklary we borçlary deň, hukuklaryň we borçlaryň amala aşyrylmagy emläkleýin häsiýetli döwlet mejbur ediş çäreleri bilen üpjün edilen jemgyýetçilik gatnaşyklaryna aýdylýar.

Raýat hukuk gatnaşyklary, ýagny, emläkleýin we emläkleýin däl şahsy gatnaşyklar taraplaryň arasynda nämeler barada döräp biler? Birinjiden, zat, emläk barada. Ikinjiden, hyzmatlar barada. Üçünjiden, çeper döredijilik işiniň netijeleri barada. Dördünjiden, emläkleýin däl şahsy eşretler –at-abraý, mertebe, hatyra, kärhananyň işjeň abraýy barada döräp biler.Raýatlar bilen söwda dükanlarynyň, jemgyýetçilik iýmiti we durmuş hyzmaty kärhanalarynyň arasynda ýüze çykýan gatnaşyklar raýat hukuk gatnaşyklarynyň iň köp ýaýran görnüşidir. Her gün adamlar endik bolan durmuş hereketini edýärler: önümleri we başga harytlary satyn alýarlar, jemgyýetçilik ulaglaryndan peýdalanýarlar we şeýle etmek bilen raýat hukuk kanunçylygy bilen düzgünleşdirilýän gatnaşyklara gatnaşýarlar.

Emläk gatnaşyklary, ýagny, pul gymmaty bolan maddy nygmatlar baradaky gatnaşyklar raýat hukuk gatnaşyklarynyň esasy we has köp ýaýran görnüşleriniň biridir.

Raýat hukuk gatnaşyklarynyň taraplary diýlip, raýat hukuk gatnaşyklaryna gatnaşyjylara aýdylýar. Ähli beýleki jemgyýetçilik gatnaşyklary ýaly, raýat hukuk gatnaşyklary hem şahslaryň arasynda döreýär, şonuň üçin raýat hukuk gatnaşyklaryň subýektleri fiziki we ýuridiki şahslar bolup biler diýlip Türkmenistanyň raýat kodeksiniň 2-nji maddasynyň üçünji bendinde bellenen. Bu kada Türkmenistanyň raýatlary, daşary ýurtlaryň raýatlary we belli bir raýatlygy bolman telekeçilik bilen meşgullanýan ýa-da meşgullanmaýan şahslar barada hem ulanylýar. Şonuň üçin hemmesi umumylaşdyrylyp raýat kanunçylygynda fiziki şahslar diýen adalga ulanylýar.

Fiziki şahslar bilen bir hatarda hukuk şahslar, ýagny edaralar, kärhanalar, guramalar hem raýat hukugynyň subýekti bolup durýar. Raýatlardan tapawutlylykda hukuk şahslar raýat hukuk gatnaşygynyň köpçilikleýin subýekti bolup durýar. Raýat hukugynyň subýektleriniň içinde esasy orun fiziki şahslara degişlidir. Şonuň üçin Türkmenistanyň Raýat kodeksiniň 2-nji bölüminiň 1-nji baby, 19-47-nji maddalar fiziki şahslara bagyşlanandyr. Şeýle-de raýatlaryň hukuk ýagdaýyny kesgitleýän ýörite kanunlaryň hem birnäçesi hereket edýär.

1. Türkmenistanda raýatlaryň hukuk ýagdaýyny kesgitleýän kanunlaryň biri-de “Türkmenistanyň raýatlygy hakyndaky” kanunydyr. Bu kanun 1992-nji ýylyň 30-njy sentýabrynda kabul edildi. Bu kanun raýatlygy edinmek, saklamak, üýtgetmek we ýatyrmak, şonuň bilen baglanyşykly birnäçe düzgünleri öz içine alýar. Türkmenistanyň raýatlygy Türkmenistanyň döwlet özygtyýarlylygynyň möhüm alamaty bolup, ol adamyň döwlete degişlidigini hem-de döwlet bilen adamyň arasyndaky durnukly häsiýetdäki hukuk gatnaşygyny, olaryň özara hukuklary bilen borçlarynyň bütin jemini kesgitleýär.

 2. 1993-nji ýylyň 8-nji oktýabrynda “Türkmenistandaky daşary ýurt raýatlarynyň hukuk yagdaýy hakynda” ýörite kanun kabul edildi. Bu kanunyň kabul edilmegi daşary ýurtlar bilen Türkmenistanyň gatnaşyklarynyň hemme taraplaýyn has ýygjamlaşmagy we ösmegini üpjün etdi, şonuň netijesinde biziň ýurdumyza daşary ýurtlylaryň ýygy-ýygydan gelip gitmekleri bilen olaryň hukuk ýagdaýlaryny kesgitleýän raýat, maşgala, zähmet, dolandyryş, jenayat we beýleki meseleler bilen baglanyşykly ýagdaýlar kadalaşdyryldy. Halkara gatnaşyklarynda dünýa özüni tanadan Türkmenistan döwletiniň daşary ýurtlar bilen baglanyşykly gatnaşyklary halkara hukuk kadalaryna laýyk çözýär.

 Türkmenistanyň raýatlary bolup durmaýan hem-de özüniň daşary ýurt döwletiniň raýatlygyna degişliliginiň subutnamalary bar bolan adamlar Türkmenistandaky daşary ýurt raýatlary diýlip ykrar edilýär. Türkmenistanyň Konstitusiýasyna laýyklykda Türkmenistandaky daşary ýurt raýatlaryna kanunda göz öňünde tutulan hukuklar we azatlyklar kepillendirilýär. Eger Türkmenistanyň Konstitusiýasyndan, şu kanundan we Türkmenistanyň beýleki kanunçylyk namalaryndan başga zat gelip çykmaýan bolsa, Türkmenistandaky daşary ýurt raýatlary Türkmenistanyň raýatlary bilen birmeňzeş hukuklardan we azatlyklardan peýdalanýarlar hem-de birmeňzeş borçlary çekýärler. Türkmenistandaky daşary ýurt raýatlary gelip çykyşyna, sosial we emläk ýagdaýyna, haýsy jynsa we millete degişliligine, aýal-erkekligine, bilimine, diline, dine bolan garaýşyna, meşgullanýan işiniň kysymyna we häsiýetine hem-de beýleki ýagdaýlara garamazdan, kanunyň öňünde deňdirler. Eger Türkmenistanyň kanunlaryndan başga zat gelip çykmaýan bolsa, şu kanunyň düzgünleri Türkmenistanda raýatlygy ýok adamlara hem degişlidir.

 3. 1997-nji ýylyň 12-nji iýunynda “Bosgunlar hakynda” Türkmenistanyň kanuny kabul edildi. Bu kanun adamy, ýagny ony bosgun diýip ykrar etmegiň tertibini we şertlerini, olaryň hukuk ýagdaýyny kesgitleýär, bosgunlaryň hukuklaryny goramagyň hukuk, ykdysady we durmuş kepilliklerini belleýär.

 Bu kanunyň 1-nji maddasyna laýyklykda bosgun, munuň özi-jyns, dine ynanmak, raýatlyk alamaty, belli bir sosial topara degişliligi boýunça yzarlamalaryň pidasy bolmakdan esaslandyrylan howatyrlanmalary doly bolan ýa-da syýasy ynançlary bilen Türkmenistanda bolýan we öz ýurdunyň goragyndan peýdalanyp bilmeýän ýa-da şeýle howatyrlanmalar netijesinde öz öňki adaty ýaşaýan ýurdunyň daşynda bolmak bilen şeýle howatyrlanmalar netijesinde oňa dolanyp bilmeýän ýa-da dolanmak islemeýän adamdyr. Bosgunlar hakyndaky kanunçylyk Türkmenistanyň Konstitusiýasyna, halkara hukugynyň umumy ykrar edilen ýörelgelerine we kadalaryna esaslanýar hem bosgunlar baradaky kanundan we Türkmenistanyň gaýry kanunçylyk hukuk namalaryndan ybaratdyr. Eger Türkmenistanyň halkara şertnamasy arkaly şu kanundaka garanyňda gaýry düzgünler bellenilen bolsa, onda halkara şertnamasynyň düzgünleri ulanylýar.

4. 2005-nji ýylyň 7-nji dekabrynda “Migrasiýa hakynda” Türkmenistanyň kanuny kabul edildi. Bu kanun halkara hukugynyň umumy ykrar edilen kadalaryna laýyklykda Türkmenistanyň raýatlarynyň, daşary ýurt raýatlarynyň, raýatlygy ýok adamlaryň Türkmenistana gelmeginiň, onuň çäginde bolmagynyň we Türkmenistandan gitmeginiň tertibini belleýär, Türkmenistanda migrasiýa ýagdaýlarynyň çygryndaky hukuk gatnaşyklaryny, Türkmenistanda migrasiýa ýagdaýlaryny düzgünleşdirmek boýunça Türkmenistanyň döwlet edaralarynyň ygtyýarlygyny kesgitleýär.

Umuman, raýatlar, raýatlygy bolmadyk adamlar, daşary ýurtlylar, ýagny fiziki şahslar raýat-hukuk gatnaşyklaryna yzygiderli gatnaşýarlar. Mysal üçin, her gün diýen ýaly dükandan azyk önümlerini we beýleki harytlary satyn alýarlar, durmuş hyzmatyndan, ulaglaryň hyzmatyndan peýdalanýarlar we beýleki dürli şertnamalary baglaşýarlar. Diýmek, haryt-pul, ýagny raýat-hukuk gatnaşyklarynyň gatnaşyjylary bolýarlar.

Türkmenistanyň ykdysadyýetinde bazar gatnaşyklaryna geçilmegi bilen raýatlaryň haryt-pul gatnaşyklaryna gatnaşygy köpeldi. Şonuň üçin raýatlaryň hukuk ýagdaýyny anyklamak möhüm ähmiýete eýedir. Raýatlaryň hukuk gatnaşyklaryna gatnaşmagy üçin esasy şertleriň biri-de olaryň hukuk we kämillik ukybynyň bolmagydyr.

 Raýat kodeksiniň 20-nji maddasyna laýyklykda raýatlaryň hukuklaryna we borçlaryna eýe bolmak ukyby (hukuk ukyby), fiziki şahslaryň hemmesi üçin deň derejede ykrar edilýär. Raýatyň hukuk ukyby onuň doglan pursatynda ýüze çykýar we onuň aradan çykmagy bilen gutarýar. Mirasdar bolmak hukugy onuň enesiniň göwresinde galan pursatyndan ýüze çykýar. Raýatlaryň hukuk gatnaşygyna gatnaşmagy üçin onuň adynyň, ýaşaýan ýeriniň hem ähmiýeti bar. Şonuň üçinem şertnama baglaşylanda raýat baradaky şol maglumatlar görkezilýär. Raýatyň raýat-hukuk gatnaşygyna gatnaşmagy üçin diňe bir hukuk ukybynyň bolmagy ýeterlik däl. Raýat kodeksiniň 23-nji maddasynda kämillik ukyby diýen düşünje bar. Kämillik ukyby diýmek - raýatyň öz erk-islegi we öz hereketleri bilen raýat hukuklaryny edinmek we amala aşyrmak, özi üçin raýat borçlaryny döretmek hem-de olary ýerine ýetirmek ukybydyr. Kämillik ukyby onuň kemala gelmegi bilen, ýagny on sekiz ýaşyna ýetmegi bilen doly möçberde ýüze çykýar.

 On sekiz ýaşyna ýetmänkä nikalaşmaga kanun boýunça ýol berilýän halatynda, raýatyň nikalaşan wagtyndan başlap ol doly möçberinde kämillik ukybyna eýe bolýar.

 Nika baglaşylmagy netijesinde eýe bolnan kämillik ukyby on sekiz ýaşyna ýetmänkä nika bozulan halatynda hem doly möçberinde saklanyp galýar.

 Ýedi ýaşdan bärdäki kemala gelmedikleriň (kiçi ýaşly çagalaryň) kämillik ukyby ýokdur. Ýedi ýaşdan on sekiz ýaşa çenli bolan kemala gelmedikleriň çäklendirilen kämillik ukyby bardyr.

 Çäklendirilen kämillik ukyby bolan şahs tarapyndan baglaşylan geleşigiň hakyky bolmagy üçin, onuň kanuny wekiliniň razyçylygy zerurdyr, ýöne çäklendirilen kämillik ukyby bolan şahsyň geleşik esasynda peýda alýan halatlary muňa girmeýär.

 Häzirki döwürde raýatlaryň telekeçilik işi bilen meşgullanmagyna mümkinçilik döredi, ýagny raýat kärhana döretmezden degişli tertipde salgyt gullugynda hasaba durup telekeçilik işi bilen meşgullanmaga haklydyr.

Raýatyň kämillik ukyby hem hukuk ukyby ýaly eldegirilmesizdir. Kämillik ukybyny çäklendirmäge we ondan mahrum etmäge diňe kanunda görkezilen tertipde ýol berilýär.

 Türkmenistanyň Raýat kodeksiniň 26-njy maddasyna laýyklykda, psihiki ýarawsyzlygy (dälilik keseli ýa-da akyly kemlik) sebäpli öz hereketleriniň manysyna düşünip bilmeýän ýa-da şol hereketlere erk edip bilmeýän fiziki şahs kazyýet tarapyndan kämillik ukyby ýok diýlip ykrar edilip bilner. Şol fiziki şahsa hossar bellenýär. Kämillik ukyby ýok diýilip ykrar edilen fiziki şahsyň adyndan geleşikleri onuň hossary baglaşýar.

 Haçanda fiziki şahsyň kämillik ukyby ýok diýip ykrar etmäge getiren esaslar aradan aýrylan mahalynda, kazyýet hossaryň, raýatyň maşgala agzalary tarapyndan, jemgyýetçilik guramalary tarapyndan, prokuroryň, ruhy kesel bejeriş edaralarynyň, hossarlyk we howandarlyk edarasynyň arzalary boýunça, eger-de onuň sagalandygy barada goşmaça kazyýet psihiatriýa ekspertizasynyň netijesi bar bolsa, kazyýet raýaty kämillik ukyply diýip bilmek barada çözgüt çykarýar. Şeýlelikde oňa bellenen hossarlyk kazyýetiň çözgüdi esasynda ýatyrylýar.

 Kanunda bellenen halatlardan we tertipden başga ýagdaýlarda hiç kimiň kämillik ukyby çäklendirmäge haky ýokdur. Raýatyň kämillik ukybyndan doly ýa-da kem-käsleýin ýüz döndermegi hem-de kämillik ukybyny çäklendirmäge gönükdirlen beýleki geleşikleriň kanuny güýji ýokdur.

 Türkmenistanyň raýat kodeksinde raýatyň kämillik ukybynyň çäklendirilmegini diňe iki ýagdaýy göz öňünde tutulan:

1. Eger ýeterlik esaslaryň bar halatynda, 7 ýaşdan 18 ýaşa çenli bolan kämillik ýaşyna ýetmedigiň öz iş hakyna, talyp hakyna ýa-da başga gazanjyna özbaşdak ygtyýar etmek hukugy onuň ata-enesiniň, hossar-howandarlaryň ýa-da ogullyga alanlaryň haýyşy boýunça kazyýet tarapyndan çäklendirilip bilner.

2. Spirtli içgileri ýa-da neşe maddalaryny kast bilen içmegi-çekmegi zerarly öz maşgalasyny maddy taýdan agyr ýagdaýa salýan raýatyň kämillik ukybyny kazyýet çäklendirip biler.

 Şu ýagdaý boýunça kämillik ukybyny çäklendirmek üçin hökman aşakdaky iki esas gerekdir:

1. Spirtli içgileri ýa-da neşe maddalary kast bilen içmegi, çekmegi;

2. Maşgalasyny maddy taýdan agyr ýagdaýa salmagy.

 Şu iki esasyň biri bolmasa kämillik ukybynyň çäklendirilmegine ýol berilmeýär. Mysal üçin: her dürli humarly oýunlaryň oýnalmagy, puluň kadasyz sowulmagy zerarly raýatyň kämillik ukybynyň çäklendirilmegine ýol berilmeýär.

 Çäklendirlen kämillik ukyply raýata howandar bellenilýär. Şonuň ýaly şahs durmuş häsiýetindäki ownuk geleşiklerden başga, emläge ygtyýar etmek hakyndaky geleşikleri baglaşmaga, iş hakyny, pensiýany ýa-da girdeýjiniň beýleki görnüşlerini almaga hem-de olara ygtyýar etmäge diňe howandaryň razylygy bilen haklydyr.

 Raýatyň kämillik ukybynyň çäklendirilmegine getiren esaslar aradan aýrylan mahalynda, kazyýet onuň kämillik ukybynyň çäklendirmegini ýatyrýar. Raýata bellenen howandarlyk kazyýetiň çözgüdi esasynda ýatyrylýar.

Döwlet, şäherler, etraplar, raýatlar (raýatlygy bolmadyk adamlar, daşary ýurtlular), ýuridik taraplar raýat hukuk gatnaşyklarynyň taraplary bolup bilerler.

 Döwlet ilkinji nobatda syýasy häkimiýetiň guramasy hökmünde çykyş edýär, emma şonuň bilen bir hatarda ol raýat-hukuk gatnaşyklarynyň tarapy hem bolup biler. Döwlet raýat kanunçylygy tarapyndan düzgünleşdirilýän gatnaşyklara şu gatnaşyklara beýleki gatnaşyjylar bilen deň başlangyçlarda gatnaşýar. Döwletiň adyndan raýat-hukuk gatnaşyklaryna döwlet emlägini dolandyrýan guramalar, maliýe we degişlilikde döwlet tarapyndan ýörite ygtyýar berlen guramalar gatnaşýarlar.

 Şonuň ýaly-da edaralar, kärhanalar, guramalar haryt-pul gatnaşyklaryna gatnaşyp, dürli şertnamalary baglaşyp, raýat hukuk gatnaşyklarynyň tarapy hökmünde çykyş edýärler. Türkmenistanyň raýat kodeksiniň 48-nji maddasyna laýyklykda edaralara, kärhanalara, guramalara hukuk şahslar diýilýär.

 Hukuk şahslar bolup durýan kärhanalar, guramalar hem raýat-hukuk gatnaşyklaryna gatnaşyjylara degişlidir, ýagny islendik kärhana emläk gatnaşyklaryna özbaşdak girip bilmez, özüniň hukuk şahsy diýlip ykrar edilmegi üçin kärhananyň şu alamatlary bolmalydyr.

 Birinjiden, kärhananyň tertipnamasy ýa-da döredijilik şertnamasy we tertipnamasy görnüşinde guramaçylyk taýdan resmileşdirilmegi gerek.

 Hukuk şahsyň döredijilik şertnamasy ony döredijiler bilen baglaşylýar, tertipnamasy bolsa tassyklanylýar. Şeýlelikde kärhananyň tertipnamasynda onuň guramaçylyk-hukuk keşbi, ady, ýerleşýän ýeri, dolandyryş we gözegçilik guramalary, peýdany paýlaşmagyň tertibi, kärhanany üýtgedip gurmagyň we ýatyrmagyň şertleri kesgitlenilýär. Kärhananyň döwlet tarapyndan hasaba alynmagy döwlet hasaba alyş gullugy tarapyndan amala aşyrylýar.

 Ikinjiden, emläk aýratynlygy, ýagny onuň bankda öz adynda açylan hasaby bolmaly hem-de hasabynda durýan emläkleri bolmaly.

 Üçünjiden, şu aýrybaşgalaşdyrylan emläge öz borçnamalary boýunça jogap bermäge ukubyň bolmaly, ýagny muňa özbaşdak emläk jogapkärçiligi diýilýär.

 Dördünjiden, dürli raýat-hukuk gatnaşyklarynda, kazyýetde, araçylar kazyýetinde öz adyndan çykyş etmäge ukyby bolmaly.

 Edaralary, kärhanalary, guramalary hukuk şahsy diýip atlandyrmak üçin bildirilýän talaplar raýat kodeksiniň 48-nji maddasynda berlen. Şeýle-de kärhanalaryň dürli görnüşleriniň hukuk ýagdaýy ýörite kanunlar, ýagny 2000-nji ýylyň 15-nji iýunynda “Kärhanalar hakynda” kanun, 1999-njy ýylyň 23-nji noýabrynda kabul edilen “Paýdarlar jemgyýetleri hakynda” kanun, 2007-nji ýylyň 30-njy martynda kabul edilen “Daýhan hojalygy hakynda” hemde “Daýhan birleşikleri hakynda” kanunlar bilen kesgitlenýär.

 Kärhana döredilende taýýarlanylmaly resminamalaryň sanawy Türkmenistanyň kärhanalar hakyndaky kanunynda beýan edilen, ýagny olara arza, kärhananyň tertipnamasy, döredijiler baradaky maglumatlar, esaslandyryş şertnamasy, iş meýilnamasy, kärhananyň ady, ýerleşýän ýeri, döwlet pajynyň tölenendigi hakyndaky resminamalar degişlidir. Kärhanalaryň hukuk ýagdaýyny kesgitleýän esasy resminamalaryň biri onuň tertipnamasydyr (ustawy). Tertipnamada kärhananyň ady, ýerleşýän salgysy, esaslandyryjylaryň sanawy, kähananyň işiniň maksatlary we görnüşleri, kärhananyň emläginde esaslandyryjylaryň paýy hakyndaky maglumatlar, kärhananyň dolandyrylyşynyň tertibi, girdejileri paýlamagyň we çykdajylary tölemegiň tertibi, iş üýtgedip gurmagyň we bes etmegiň şertleri görkezilýär.

 Häzir Türkmenistanda kärhanalaryň birnäçe guramaçylyk-hukuk görnüşleri bar. Mysal üçin döwlet kärhanasy, ýekebara maşgala kärhanasy, hyzmatdaşlyk kärhanasy, jemgyýetçilik guramasynyň kärhanasy, hojalyk şereketi, paýdarlar jemgyýeti, golçur kärhanasy bar.

**12-nji sapak**

**Raýat- hukuk gatnaşyklarynyň taraplary we olaryň hukuk ýagdaýy.**

1. Raýatlar we olaryň hukuk ýagdaýyny kesgitleýän kanunçylyk.
2. Ýuridik şahslar (edaralar,kärhanalar,guramalar) we olaryň hukuk ýagdaýy.
3. Raýat-hukuk borçnamalary, we olaryň görnüşleri.

Hormatly Prezidentimiziň baştutanlygynda täze Galkynyş we beýik Özgertmeler eýýamynda ykdysady kanunçylygy kämilleşdirmäge uly üns berilýär, sebäbi geçirilýän ykdysady özgertmeleriň netijeli bolmagy üçin berk hukuk binýady gerek. Bu işler möçberi, çuňlugy we sosial ähmiýeti boýunça jemgyýetimiziň ösmegine bahasyna ýetip bolmajak goşant goşýar. Kanunçylygyň kämilleşdirilmegi, kanunyň jemgyýetçilik durmuşynda ileri tutulmagy Türkmenistanyň Prezidentiniň “Döwlet adam üçindir!” diýen şygarynyň amala aşyrylmagyny aňladýar. Bu ugruň aýratynlygy kanunylygy we hukuk tertibini pugtalandyrmak meselesiniň, döwletiň bütin hukuk syýasatynda bolşy ýaly, berk ylmy esasda amala aşyrylýanlygyndadyr. Döwlet häkimiýet we dolandyryş, ykdysady özgertmeleri amala aşyryş ulgamyny mundan beýlägem pugtalandyrmak boýunça möhüm çäre Konstitusiýamyzyň oňa jemgyýetçilik ösüşiniň hakykatlaryny we strategik maksatlaryny hasaba almak zerurlygy bilen şertlendirilen üýtgetmeleri we goşmaçalary girizmek arkaly kämilleşdirilmegi boldy.

Türkmenistanyň nobatdan daşary XXI Halk Maslahatynyň mejlisinde eden çykyşynda Türkmenistanyň Prezidenti hormatly Gurbanguly Berdimuhamedow ýurduň Esasy Kanunynyň täze redaksiýasyny taýýarlamak boýunça edilen köp taraplaýyn işiň jemlerine, onuň döwrüň talaplaryna we geljek üçin bellenen ileri tutulýan wezipelerine laýyk getirilişine seljerme berdi. Täzelenen Konstitusiýanyň kanunçlyk düzgünleri döwletimize ykdysadyýet, ylym, bilim, saglygy goraýyş ulgamlarynda dünýä möçberinde öňdäki orunlara tarap ösmäge, bäş müň ýyllyk taryhy, özboluşly medeniýeti bar bolup, gazanan gowy üstünlikleri umumyadamzat siwilizasiýasyna altyn harplar bilen ýazylan türkmen halkyna bolsa dünýä jemgyýetçiliginde mynasyp orun eýelemäge mümkinçilik berer.

Türkmenistanyň nobatdan daşary XXI Halk Maslahatynyň mejlisinde kabul edilen Türkmenistanyň Konstitusiýasynyň täze redaksiýasyny synlanymyzda esasy Kanunymyzyň ykdysadyýeti kadalaşdyrmaga gönükdirilen täze maddalar bilen baýlaşandygyny görmek bolýar. Türkmenistanyň Konstitusiýasynyň 10-njy maddasynda “Türkmenistanyň ykdysadyýeti bazar gatnaşyklary ýörelgelerine esaslanýar. Döwlet telekeçiligi höweslendirýär we goldaýar, kiçi we orta işewürligiň ösmegine ýardam berýär“ diýip bellenen. Bu maddada berkidilýän, *ykdysadyýet*  diýlende, ilkinji nobatda ynsanlaryň öz zähmetlerini hem-de akyl-paýhaslaryny ulanyp, özleri üçin zerur bolan eşretleri, şertleri we ýaşaýyş serişdelerini döretmeklerine, şonuň netijesinde-de özleriniň kadaly, rahat ýaşaýşyny üpjün etmek we ähli maddy hem ruhy zerurlyklaryny kanagatlandyrmak üçin ulanýan serişdeleriniň, desgalarynyň, yzygiderlikli amallarynyň (*prosessleriniň*) jemine düşünilýär. Ykdysadyýetiň kadaly hereket etmegi bu döwletiň kuwwatly bolmagynyň iň esasy hem iň zerur şertidir. Sebäbi ykdysadyýetiň kömegi bilen döwlet özüniň ähli maddy baýlyklaryny edinýär, toplaýar, artdyrýar. Şonuň netijesinde-de döwlet jemgyýet tarapyndan özüniň döredilmeginiň iň esasy we iň möhüm maksadyny durmuşa geçirip, jemgyýetiň maddy hem ruhy zerurlyklaryny kanagatlandyrmak mümkinçiliklerine eýe bolýar. Ykdysadyýetiň diňe maddy zerurlyklary kanagatlandyrmakda däl-de eýsem ruhy zerurlyklary kanagatlandyrmakda hem kesgitleýji ähmiýetiniň barlygy bolsa köp halatda ruhy islegleriniň kanagatlandyrylmagy üçin zerur bolan serişdeleriň hem maddy mümkinçilikleriň kömegi bilen amala aşyrylýanlygyndadyr. Ỳagny jemgyýetiň medeni ösüşini tizleşdirmegiň baş şerti bolan döwlet saglygy saklaýyş ulgamyny, bilim ulgamyny, medeni ulgamyny kämilleşdirmek ilkinji nobatda ol ulgamlaryň maddy-tehniki üpjünçiligini artdyrmakdan we döwlet tarapyndan şol ulgamlary kämilleşdirmeklige goşmaça serişdeleriň goýberilmeginden başlanýandygy öz-özünden düşnüklidir. Şu nukdaýnazardan ugur alnanda ruhy-medeni ösüşiň hem köp derejede maddy üpjünçilige baglydygy hakynda netijä gelmek bolýar. Maddy üpjünçilik bolsa diňe ykdysadyýetiň kadaly hem kämil hereket etmeginiň netijesinde döreýär.

*Bazar ykdysadyýetini* bazar gatnaşyklarynyň ulgamy emele getirýär. **Bazar gatnaşyklarynyň ulgamy** diýlende bolsa ilkinji nobatda hususy eýeçilik hukugynyň hakyky hukuk manysynda ulanylmagyna, hususy hojalyk inisiatiwasyna (ýagny önümleri öndürmekde, belli bir hyzmatlary etmekde hojalyk dolandyryşy we guramaçylyk serenjam beriş işi amala aşyrylanda telekeçiniň diňe öz erkine we kanuna esaslanmagy) hem-de serişdeleriň paýlanyşygynyň bazar gatnaşyklary nukdaýnazaryndan guralmagyna düşünilýär. Hut şu, erkin telekeçiligiň, eýeçiligiň dürli görnüşleriniň bolmagy, bahalaryň erkin hereket etmegi, şertnamanyň erkinligi we hojalyk işini alyp baryjylaryň arasyndaky ähli gatnaşyklaryň diňe şertnamalaýyn esasda guralmagy, bazar gatnaşyklaryna gatnaşyjylaryň işine döwletiň gatyşmagynyň çäklendirilmegi, taraplaryň deňligi ýaly ýörelgeler hem bazar gatnaşyklarynyň esasy ýörelgeleri hökmünde çykyş edýärler. Bazar ykdysadyýetinde jemgyýet üçin derwaýys bolan maddy eşretler, maýa goýum bazary, zähmet bazary, adamlar tarapyndan hemişe ulanylýan hyzmatlar we harytlar bazary ýaly bazarlaryň ulgamynda döredilýärler, şol bazarlaryň her birinde hem belli bir görnüşli maddy eşretler we baýlyklar öndürilýärler, satylýarlar we satyn alynýar.

**Bazar** ol ýa-da beýleki bir hojalyk başlangyjynyň (inisiatiwasynyň) netijeliligini, emläk gymmatlyklarynyň eýelerine getirýän girdejileriniň möçberini kesgitleýär, şeýle hem möçberi az bolan baýlyklary has netijeli ugurlarda ulanmaklyk üçin paýlamaklygyň çäklerini hem belleýär. Bazar gatnaşyklary ulgamynda her bir adamyň emläk ýagdaýy, onuň özüniň eýelik edýän harydyny, işçi güýjüni, hünär ukyplaryny, öndüren önümini, täjirçilik geleşiklerini baglaşmaklykdaky zehinini we ş.m. neneňsi derejede şowly satyp biljekdigine bagly bolup durýar. Bazar ykdysadyýetinde kim alyja onuň üçin has bähbitli şertler bilen, has oňat harydy hödürlese, şol hem özüniň maddy hal-ýagdaýynyň has ýokarlanmagyna ýol açýar.

Bazar mehanizminiň esasy artykmaçlygy hem, ol her bir satyjyny alyjynyň bähbitleri barada pikirlenmeklige mejbur edýär, sebäbi alyjylaryň bähbitlerinden ugur almak bilen satyjy özi üçin bähbitli maksatlarynyň amala aşmagyny gazanýar. Ýöne bazar gatnaşyklarynda alyjy hem satyjynyň bähbitlerinden ugur almalydyr, ýagny alyjy özüniň isleýän harydyny diňe şol wagt bazarda harydyň onuň satyn almak isleýän görnüşi üçin emele gelen bahasyny tölemek arkaly edinip bilýär. Ine şeýle hadysa hem “bähbitleriň utgaşmagy” diýen adalga bilen aňladylýar.

Bazar ykdysadyýetindäki bäsdeşlik prosessiniň netijesinde emele gelýän bahalar hem ähli satyjylar we alyjylar üçin harytlaryň hem-de olara bolan islegiň özara gatnaşygy baradaky maglumatyň baş çeşmesi bolup hyzmat edýär. Bäsdeşlik esasynda gurnalan bazarlar, çäkli önümçilik baýlyklarynyň we şolaryň kömegi bilen döredilen eşretleriň paýlanyşygyny amala aşyrmagyň adamzada mälim bolan iň netijeli usuly bolup durýandyr. Bäsdeşligiň esasy artykmaçlygy hem diňe hili boýunça has oňat we olary öndürmeklige çykarylýan çykdajysy az bolan harytlary öndürmeklik arkaly bäsdeşlikde üstün çykyp bolýanlygyndadyr.

Türkmenistanda telekeçilik gatnaşyklary, 1993-nji ýylyň 1-nji oktýarbynda rejelenen görnüşde kabul edilen, “Telekeçilik işi hakynda” Türkmenistanyň kanuny, 1998-nji ýylyň 17-nji iýulynda kabul edilen, Türkmenistanyň Raýat kodeksi we beýleki kadalaşdyryjy hukuk namalary bilen düzgünleşdirilýär. *Telekeçilik işi* (biznes) diýip, fiziki şahslaryň ýuridik şahs döretmezden ýa-da ýuridik şahs döretmek arkaly, peýda ýa-da şahsy girdeji almak maksatlaryndan ugur alyp, öz adyndan, öz töwekgelçiligi we emläk jogapkärçiligi ýa-da başga biriniň adyndan, başga biriniň emläk jogapkärçiligi astynda amala aşyrýan we kanunda bellenen tertipde telekeçi hökmünde hasaba alnan pursatyndan başlap, hojalyk işiniň kanun tarapyndan gadagan edilmedik islendik görnüşleri bilen meşgullanmaklyk mümkinçiligi bolan, inisiatiwaly (ýagny öz erk-islegi bilen başlanýan we dowam edýän) özbaşdak işine aýdylýar.

Dünýäniň ähli ýurtlarynda telekeçilik ulgamynyň ykdysadyýetiň möhüm bölegi we döwleti durnukly we yzygiderli ösdürmegiň özboluşly tebigy şerti bolup durýar. Şonuň ýaly-da ösen telekeçiligiň bolmagy ilatyň iş bilen üpjün edilişine, onuň girdejisiniň ösüşine, netijede bolsa, islendik ýurduň ilatynyň ýaşaýyş derejesiniň görkezijisi hasaplanylýan orta gatlak diýilýäniň ösmegine we giňelmegine giň mümkinçilik açýar. Şu görkezilen oňyn netijelere ýetmek maksady bilen hem Türkmenistanda döwlet telekeçiligi höweslendirýär we goldaýar, şeýle hem döwlet telekeçiligiň iň möhüm hem-de giň ýaýran görnüşleri bolan kiçi we orta işewürligiň ösmegine ýardam berýär. Hut şu ýörelgeler hem kanunçylykda hukuk taýdan berkidilýär. Şunda kukuklaryň we borçlaryň, jemgyýetiň we şahsyýetiň özara jogapkärçiliginiň bu organiki bütewiligi Türkmenistanyň hukuk ulgamynyň iňňän möhüm ýörelgeleriniň biridir.

 **Raýat hukugy** – taraplary deňhukukly, aýrybaşga emläkli, biri-birine tabynlykda durmaýan haryt-pul, emläkleýin gatnaşyklary we emläkleýin däl şahsy gatnaşyklary öwrenýän hukuk pudagydyr.

Bazar gatnaşyklary usulyndaky önümçilik, jemgyýetde dürli görnüşli eýeçiligi, ýagny hususyýetçileri we telekeçileri döretdi.

Bazar ykdysadyýetine geçilende, jemgyýetiň ykdysadyýetdäki eýeçilige laýyklykda gatlaklara bölünmegi gutulgysyz bolup geçýär. Şeýle ýagdaýda jemgyýetiň bitewiligini üpjün etmek maksady bilen, erkin bazar ösdürmek esasy maksat däl-de, eýsem ol zähmete ukyply ilatyň başlangyçlarynyň we döredijilik hyjuwlarynyň ýüze çykarylmagyna we ösdürilmegine gönükdirilmelidir – diýip hormatly Prezidentimiz Gurbanguly Berdimuhamedow Türkmenistanyň konstitusion toparynyň mejlisinde eden çykyşynda adalatly belläp geçdi. Şu nukdaýnazardan synlanyňda, raýat hukugy bazar gatnaşyklaryny degişli hukuk serişdeleri bilen üpjün edýär.

Raýat hukugy haryt pul gatnaşyklaryny, oňa gatnaşyjylaryň hukuk ýagdaýyny, eýeçilik hukugynyň ýüze çykmagyň esaslaryny we şol hukuklary amala aşyrmagyň tertibini kesgitleýär, şertnamalaýyn we gaýry borçnamalary, şonuň ýaly-da beýleki emläk gatnaşyklaryny, şolar bilen baglanyşykly emläkleýin däl şahsy gatnaşyklary düzgünleşdirýän kanunlary hem-de beýleki hukuknamalary öwrenýär. Şol kanunlara, hukuknamalara raýat hukugynyň çeşmeleri diýilýär. Raýat hukugynyň çeşmeleri köpsanlydyr we köpdürlidir, şonuň üçin olaryň käbirlerini mysal getirmek bilen çäklense bolar. Mysal üçin, Türkmenistanyň raýat kodeksi, Türkmenistanyň söwda hakyndaky, kärhanalar hakyndaky, eýeçilik hakyndaky, paýdarlar jemgyýeti hakyndaky we beýleki kanunlary.

Bu kanunlarda zatlar, pul, gymmatly kagyzlar, başga emläk, şol sanda emläk hukuklary, oýlap tapmalar, senagat nusgalary, ylmyň, edebiýatyň we sungatyň eserleri, döredijilik işiniň beýleki netijeleri (mysal üçin, EHM üçin maksatnamalar we ş.m.), şeýle hem beýleki maddy we maddy däl abadançylyklara eýelik etmek we olar bilen baglanşykly beýleki gatnaşyklar baradaky kadalar bar.

Raýatlar we hukuk şahslar özlerine degişli hukuklara, şol sanda olary goramak hukugyna öz islegi boýunça eýeçilik edýärler. Raýat hukuklarynyň amala aşyrylmagy beýleki adamlaryň hukuklaryny we olaryň kanun tarapyndan goralýan bähbitlerini bozmaly däldir.

Diýmek, raýat hukugy, esasan, ykdysady emläk gatnaşyklaryny we onuň bilen baglanyşykly emläkleýin däl şahsy gatnaşyklary kadalaşdyrýan hukuknamalaryň toplumydyr. Şonuň üçin täze Galkynyş we beýik özgertmeler eýýamynda raýat hukugynyň ähmiýeti has-da artýar. Raýat hukugynyň esasy düşünjelerini bilmek bazar ykdysadyýeti şertlerinde telekeçiler üçin hem, döwlet gullukçylary üçin hem, umuman, ähli raýatlar üçin möhümdir. Türkmenistanda hususy eýeçilik we telekeçilik işi ykrar edilýär. Degişlilikde, fiziki we ýuridiki şahslaryň emläkleýin we emläkleýin däl hukuklarynyň goraglylygy ýokarlanýar.

Häzirki bazar gatnaşyklary döwründe haryt-pul gatnaşyklarynyň, şertnama baglaşmagyň erkinligi, sagdyn bäsdeşlik esasynda täjirçilik işlerini alyp barmaga mümkinçilik berýär. Raýat hukugynyň ykdysadyýet üçin ähmiýeti Türkmenistanyň kanunçylygynyň köp böleginiň ykdysadyýeti kadalaşdyryjy hukuknamalardygy bilen hem tassyklaýar. Elbetde, emläk gatnaşyklaryny kadalaşdyrýan kadalar hukugyň beýleki pudaklarynda-da bar. Mysal üçin, zähmet, dolandyryş hukuklarynda, ýöne olardaky emläk gatnaşyklary tabynlyk häsiýetli. Raýat hukugynyň emläk gatnaşyklary bolsa, deňhukukly taraplaryň arasyndaky gatnaşyklar bolup, esasan, tölegli häsiýetlidir. Bu aýratynlyk bazar ykdysadyýetiniň talaplaryndan gelip çykýar.

Şeýlelikde, **raýat hukugy** hukugyň pudagydyr, haryt-pul we beýleki emläk gatnaşyklary, şeýle hem käbir emläk däl gatnaşyklary onuň kadalary bilen düzgünleşdirilýär, olara raýatlar, edil şonuň ýaly-da kärhanalar, guramalar (hukuk şahslar) şu gatnaşyklara gatnaşyjylaryň hukuk taýdan deňligi, ykdysady taýdan erkinligi ýörelgeleri esasynda gatnaşýarlar.

 Kanunlarymyzda döwletimiziň durmuşyň esasy meseleleri baradaky syýasaty beýan edilýär we Türkmenistanyň hukuk we demokratik häsiýeti ýüze çykýar. Hukuk –munuň özi, özüňi alyp barmagyň döwlet tarapyndan bellenen we goralýan hem-de raýatlaryň erk-islegini aňladýan, umumy hökmany kadalaryň ulgamydyr. Hukuk kadalary hukuknamalarda beýan edilýär. Hukuknama diýmek – ygtyýarly döwlet edarasy tarapyndan kabul edilen hemmelere hökman bolan häsiýetli görkezmeleri özünde saklaýan, hukuklary we borçlary döredýän üýtgedýän ýa-da bes edýän resminamadyr. Hukuknamalaryň hemmesi, ýagny kanunlar we beýleki hukuknamalar Türkmenistanyň Baş Kanunyna esaslanýar. Raýat kanunçylygy hem Konstitusiýa esasynda birnäçe kanunlaryň we beýleki hukuknamalaryň kabul edilmegi bilen kämilleşýär. Ykdysady, emläkleýin gatnaşyklary kadalaşdyrýan hukuknamalara raýat hukugynyň çeşmeleri diýilýär. Olar köp sanly we köp dürlidir, ýöne, esasy çeşme Türkmenistanyň Raýat kodeksidir. Ol 1998-nji ýylyň 17-nji iýulynda kabul edildi we 1999-njy ýylyň 1-nji martyndan güýje girizildi.

 Raýat kodeksiniň kabul edilmegi we güýje girizilmegi kanunçylygy mundan beýläkde ösdürmegiň esasyny düzýär. Bazar gatnaşyklarynyň kemala gelmeginde we ösmeginde raýat kodeksiniň kadalarynyň möhüm ähmiýeti bar. Onuň esasy ugurlaryny 1-nji maddasynda beýan edilen ýörelgelerinde hem görmek bolýar. Raýat kodeksiniň ýörelgeleri (başlangyçlary) şulardan ybarat – raýat kanunlary özüne düzgünleşdirmäge degişli bolan gatnaşyklara gatnaşyjylaryň deňligini, eýeçiligiň eldegrilmesizligini, şertnamanyň erkinligini, kim-de bolsa biriniň hususy işlere esassyz gatyşmagyna ýol berilmesizdigini, raýat hukuklaryny päsgelçiliksiz amala aşyrmagyň, bozulan hukuklaryň dikeldilmegini üpjün etmegiň, şol hukuklary kazyýetiň üsti bilen goramagyň zerurdygyny ykrar etmäge esaslanýar.

Türkmenistanyň raýat kodeksi umuman nähili häsiýetnama berse bolar? Bu sowala şeýle jogap bermek bolar: bu kanun ykdysady gatnaşyklary düzgünleşdrimekde dünýäde gazanylan öňdebaryjy tejribeleri göz öňünde tutýar, türkmen halkynyň däp-dessurlaryndan ugur alýar. Soňky ýyllarda bu kodeksiň esasynda birnäçe täze kanunlar kabul edildi. Mysal üçin: Türkmenistanyň Söwda hakyndaky kanuny, Täjirçilik syry hakyndaky kanuny, Kärhanalar hakyndaky kanuny, Daýhan hojalygy hakyndaky kanuny, Daýhan birleşigi hakyndaky kanuny we başgalar.

Kanunçylygyň esasy wezipesi ýurtda düzgün-tertibi üpjün etmek, adam azatlyklaryny we hukuklaryny goramakdyr. Raýat kodeksiniň mazmuny bilen tanşanyňda bu ýörelgeleri görmek bolýar. Kodeks 1318 maddany birikdirýän 5 bölekden ybaratdyr. Birinji bölek umumy düzgünleri (1-165 maddalar) özünde jemleýär. Onda bitewi kanunyň haýsy gatnaşyklary düzgünleşdirýändigi raýat hukuklarynyň we borçlarynyň ýüze çykmagynyň esaslary raýat hukuk gatnaşyklaryna gatnaşýan şahslaryň hukuk ýagdaýy görkezilýär. Şeýle hem bu bölekde geleşikler hakyndaky, olary baglaşmagyň görnüşi we tertibi, wekilçilik we ynanç haty, olary hasaplamagyň tertibi we möhleti, hak isleýiş wagtynyň möhletleri hakyndaky maddalar ýerleşdirilendir.

 Ikinji bölek (166-329 maddalar) zat (emläk) hukugynyň emläge eýelik etmäge, eýeçilik, eýeçilik hukugynyň mazmunyna, girew, jemagat reýestri meselelerine bagyşlanandyr. Bu bölekde şeýle täze ýorelgeler üns berilmege mynasypdyr: şahsy eýeçiligiň giňden açylyp görkezilmegi, eýäniň ygtyýarlyklarynyň mazmuny babatda-da, sanawy babatda-da çäkleriň giňeldilmegi. Hukuknama döretmek tejribesinde goňşy hukugy bilen baglanşykly bölüm täzelikdir. Üçünji bölek (330-1051 maddalar, ol hem umumy we aýratyn düzgünlere bölünýär) borçnamalaýyn hukugy kadalaşdyrýar we özünde şertnamala baglaşmagyň tertibi, borçnamalaryň ýerine ýetirilişi, borçnamalaryň ýerine ýetirilmegini üpjün ediş serişdeleri, borçnamalaryň bes edilmeginiň tertibi ýaly borçnamalaýyn gatnaşyklary jemleýär. Mundan başga-da, Türkmenistanyň raýat kodeksi satyn almak-satmak, alyş-çalyş, sowgat etmek, kärendesine bermegiň dürli görnüşleri, karz alyş-beriş, potratçylyk, turistik hyzmat, daşaýyş, dellalçylyk tabşyryk, emlägi saklamak, ätiýaçlandyrma şertnamalary, zyýan çekmek netijesinde, şeýle hem birgiden beýleki gatnaşyklarda ýüze çykýan borçnamalaryň aýry-aýry görnüşleri has anyk, jikme-jik düzgünleşdirýär. Türkmenistanyň raýat kodeksinde bank hyzmaty bilen baglanyşykly gatnaşyklar hem öz beýanyny tapdy. Öňler bu gatnaşyklar Raýat kodeksiň çäginden daşary beýleki hukuknamalar bilen düzgünleşdirilýärdi. Öňki kanunlarda bularyň ählisi diňe ýatlanyp geçmek, dürli kanunalaýyk namalara salgylanmak bilen çäklenýärdi. Munuň özi gyzyklanýan taraplaryň arasyndaky ýüze çykýan gatnaşyklary gös-göni çözmäge mümkinçilikler bermeýärdi.

Türkmenistanyň raýat kodeksiniň dördünji böleginde (1052-1127 maddalar) awtorlyk we onuň bilen utgaşyk hukuklar, hususan-da, awtorlyk hukuklarynyň obýektleriniň hukuk ýagdaýy, awtoryň we utgaşyk hukuklaryna eýelik edýän şahslaryň hukuk ýagdaýy awtorlyk, utgaşyk hukugynyň hereket möhletine we ony goramagyň tärlerine, emläk hukularyny toparlaýyn dolandyrmaga degişli kadalar öz beýanyny tapýar.

 Türkmenistanyň Raýat kodeksiniň bäşinji bölegi (1128-1318 maddalar) tutuşlygyna miraslyk hukugyna bagyşlanandyr. Kanun we wesýet boýunça miras edinmek, mirasy kabul etmek, mirasy bölmek, mirasy goramak – ine, bular bu bölegiň özünde jemleýän maddalarynyň doly bolmadyk sanawydyr. Raýat kodeksi tutuşlygyna türkmen halkynyň asyrlar boýy dowam edip gelýän däp-dessurlaryny ýakyn we uzak geljekdäki ösüşlerini, şeýle hem dünýäde gazanylan oňat tejribeleri nazara alyp, ykdysady gatnaşyklarda emele gelen ýagdaýlara esaslanýar.

 Türkmenistanyň raýat kanunçylygy bazarda kimiň hereket edýändigini kesgitleýär. Oňa gatnaşýanlaryň nähili derejelidigini aýyl-saýyl edýär, şunuň bilen birlikde bazaryň guramaçylyk hukuk gurluşyny öňünden kesgitleýär. Bazar gatnaşyklarynyň hereketiniň gidişini kadalaşdyrýan bu düzgünler, dört sany baş maksady yzarlaýar: haryt pul dolanyşygyna gatnaşyjylary hukuk taýdan biri-birege deň ýagdaýda goýmak; olara gatnaşyklarynyň mazmunyny öz baglaşan ylalaşyklary bilen kesgitlemäge erkinlik bermek; öz borçnamalaryny ak ýürekden ýerne ýetirmeklerini üpjün etmek; olaryň ygtyýarlygyna öz gatanşyklarynyň manysyny kesgitlemek üçin köp sanly hukuk serişdelerini (gurallaryny) we kadalary hödürlemek. Raýat kanunçylygynyň kadalary emläk gatanşyklaryny kemala getirmäge we ösdürmäge örän inçe we ýiti täsir etmäge mümkinçilik berýär.

Raýat-hukuk gatnaşyklary jemgyýet gatnaşyklardan durýar. Döwlet hukuknamalaryň kömegi bilen adamlaryň bähbitlerini gozgaýan has möhüm gatnaşyklary kadalaşdyryp, ol jemgyýetçilik gatnaşyklaryny hukuk gatnaşyklaryna öwürýär. Diýmek, haýsy jemgyýetçilik gatnaşyklary kanunlara ýa-da beýleki hukunamalar tarapyndan kadalaşdyrylýan bolsa, olara hukuk gatnaşyklary diýmek bolar.

Hukuk gatnaşyklary dürli-dürlidir. Mysal üçin: olara zähmet bilen bagly bolsa –zähmet hukuk gatnaşyklary, dolandyryş bilen bagly bolsa –dolandyryş hukuk gatnaşyklary, emläk bilen bagly bolsa –raýat hukuk gatnaşyklary diýilýär. Özleriniň häsiýeti boýunça meňzeş bolan jemgyýetçilik gatnaşyklaryny düzgünleşdirýän hukuknamalar hukugyň pudagyny emele getirýär.

Raýat hukuk gatnaşyklary hukuk gatnaşygynyň bir görnüşidir. Ol gatnaşyklar kanunçylyk tarapyndan emläkleýin we emläkleýin däl şahsy gatnaşyklaryň kadalaşdyrylmagy netijesinde ýüze çykýar we şu aýratynlyklary bilen tapawutlanýar:

Taraplaryň biri-birinden emläk we guramaçylyk taýdan aýrybaşgalygy;

Hukuk ýagdaýy boýunça taraplaryň deňligi;

Hukuk we borç bolmalysy ýaly ýerine ýetirilmändigi üçin diňe emläkleýin çäreler ulanylýar.

**Raýat hukuk gatnaşyklary** diýlip taraplary emläkleýin we guramaçylyk taýdan aýrybaşga, hak-hukuklary we borçlary deň, hukuklaryň we borçlaryň amala aşyrylmagy emläkleýin häsiýetli döwlet mejbur ediş çäreleri bilen üpjün edilen jemgyýetçilik gatnaşyklaryna aýdylýar.

Raýat hukuk gatnaşyklary, ýagny, emläkleýin we emläkleýin däl şahsy gatnaşyklar taraplaryň arasynda nämeler barada döräp biler? Birinjiden, zat, emläk barada. Ikinjiden, hyzmatlar barada. Üçünjiden, çeper döredijilik işiniň netijeleri barada. Dördünjiden, emläkleýin däl şahsy eşretler –at-abraý, mertebe, hatyra, kärhananyň işjeň abraýy barada döräp biler.Raýatlar bilen söwda dükanlarynyň, jemgyýetçilik iýmiti we durmuş hyzmaty kärhanalarynyň arasynda ýüze çykýan gatnaşyklar raýat hukuk gatnaşyklarynyň iň köp ýaýran görnüşidir. Her gün adamlar endik bolan durmuş hereketini edýärler: önümleri we başga harytlary satyn alýarlar, jemgyýetçilik ulaglaryndan peýdalanýarlar we şeýle etmek bilen raýat hukuk kanunçylygy bilen düzgünleşdirilýän gatnaşyklara gatnaşýarlar.

Emläk gatnaşyklary, ýagny, pul gymmaty bolan maddy nygmatlar baradaky gatnaşyklar raýat hukuk gatnaşyklarynyň esasy we has köp ýaýran görnüşleriniň biridir.

Raýat hukuk gatnaşyklarynyň taraplary diýlip, raýat hukuk gatnaşyklaryna gatnaşyjylara aýdylýar. Ähli beýleki jemgyýetçilik gatnaşyklary ýaly, raýat hukuk gatnaşyklary hem şahslaryň arasynda döreýär, şonuň üçin raýat hukuk gatnaşyklaryň subýektleri fiziki we ýuridiki şahslar bolup biler diýlip Türkmenistanyň raýat kodeksiniň 2-nji maddasynyň üçünji bendinde bellenen. Bu kada Türkmenistanyň raýatlary, daşary ýurtlaryň raýatlary we belli bir raýatlygy bolman telekeçilik bilen meşgullanýan ýa-da meşgullanmaýan şahslar barada hem ulanylýar. Şonuň üçin hemmesi umumylaşdyrylyp raýat kanunçylygynda fiziki şahslar diýen adalga ulanylýar.

1. Türkmenistanda raýatlaryň hukuk ýagdaýyny kesgitleýän kanunlaryň biri-de “Türkmenistanyň raýatlygy hakyndaky” kanunydyr. Bu kanun 1992-nji ýylyň 30-njy sentýabrynda kabul edildi. Bu kanun raýatlygy edinmek, saklamak, üýtgetmek we ýatyrmak, şonuň bilen baglanyşykly birnäçe düzgünleri öz içine alýar. Türkmenistanyň raýatlygy Türkmenistanyň döwlet özygtyýarlylygynyň möhüm alamaty bolup, ol adamyň döwlete degişlidigini hem-de döwlet bilen adamyň arasyndaky durnukly häsiýetdäki hukuk gatnaşygyny, olaryň özara hukuklary bilen borçlarynyň bütin jemini kesgitleýär.

 2. 1993-nji ýylyň 8-nji oktýabrynda “Türkmenistandaky daşary ýurt raýatlarynyň hukuk yagdaýy hakynda” ýörite kanun kabul edildi. Bu kanunyň kabul edilmegi daşary ýurtlar bilen Türkmenistanyň gatnaşyklarynyň hemme taraplaýyn has ýygjamlaşmagy we ösmegini üpjün etdi, şonuň netijesinde biziň ýurdumyza daşary ýurtlylaryň ýygy-ýygydan gelip gitmekleri bilen olaryň hukuk ýagdaýlaryny kesgitleýän raýat, maşgala, zähmet, dolandyryş, jenayat we beýleki meseleler bilen baglanyşykly ýagdaýlar kadalaşdyryldy. Halkara gatnaşyklarynda dünýa özüni tanadan Türkmenistan döwletiniň daşary ýurtlar bilen baglanyşykly gatnaşyklary halkara hukuk kadalaryna laýyk çözýär.

 3. 1997-nji ýylyň 12-nji iýunynda “Bosgunlar hakynda” Türkmenistanyň kanuny kabul edildi. Bu kanun adamy, ýagny ony bosgun diýip ykrar etmegiň tertibini we şertlerini, olaryň hukuk ýagdaýyny kesgitleýär, bosgunlaryň hukuklaryny goramagyň hukuk, ykdysady we durmuş kepilliklerini belleýär.

4. 2005-nji ýylyň 7-nji dekabrynda “Migrasiýa hakynda” Türkmenistanyň kanuny kabul edildi. Bu kanun halkara hukugynyň umumy ykrar edilen kadalaryna laýyklykda Türkmenistanyň raýatlarynyň, daşary ýurt raýatlarynyň, raýatlygy ýok adamlaryň Türkmenistana gelmeginiň, onuň çäginde bolmagynyň we Türkmenistandan gitmeginiň tertibini belleýär, Türkmenistanda migrasiýa ýagdaýlarynyň çygryndaky hukuk gatnaşyklaryny, Türkmenistanda migrasiýa ýagdaýlaryny düzgünleşdirmek boýunça Türkmenistanyň döwlet edaralarynyň ygtyýarlygyny kesgitleýär.

Umuman, raýatlar, raýatlygy bolmadyk adamlar, daşary ýurtlylar, ýagny fiziki şahslar raýat-hukuk gatnaşyklaryna yzygiderli gatnaşýarlar. Mysal üçin, her gün diýen ýaly dükandan azyk önümlerini we beýleki harytlary satyn alýarlar, durmuş hyzmatyndan, ulaglaryň hyzmatyndan peýdalanýarlar we beýleki dürli şertnamalary baglaşýarlar. Diýmek, haryt-pul, ýagny raýat-hukuk gatnaşyklarynyň gatnaşyjylary bolýarlar.

Türkmenistanyň ykdysadyýetinde bazar gatnaşyklaryna geçilmegi bilen raýatlaryň haryt-pul gatnaşyklaryna gatnaşygy köpeldi. Şonuň üçin raýatlaryň hukuk ýagdaýyny anyklamak möhüm ähmiýete eýedir. Raýatlaryň hukuk gatnaşyklaryna gatnaşmagy üçin esasy şertleriň biri-de olaryň hukuk we kämillik ukybynyň bolmagydyr.

 Ýedi ýaşdan bärdäki kemala gelmedikleriň (kiçi ýaşly çagalaryň) kämillik ukyby ýokdur. Ýedi ýaşdan on sekiz ýaşa çenli bolan kemala gelmedikleriň çäklendirilen kämillik ukyby bardyr.

 Çäklendirilen kämillik ukyby bolan şahs tarapyndan baglaşylan geleşigiň hakyky bolmagy üçin, onuň kanuny wekiliniň razyçylygy zerurdyr, ýöne çäklendirilen kämillik ukyby bolan şahsyň geleşik esasynda peýda alýan halatlary muňa girmeýär.

 Häzirki döwürde raýatlaryň telekeçilik işi bilen meşgullanmagyna mümkinçilik döredi, ýagny raýat kärhana döretmezden degişli tertipde salgyt gullugynda hasaba durup telekeçilik işi bilen meşgullanmaga haklydyr.

Raýatyň kämillik ukyby hem hukuk ukyby ýaly eldegirilmesizdir. Kämillik ukybyny çäklendirmäge we ondan mahrum etmäge diňe kanunda görkezilen tertipde ýol berilýär.

 Türkmenistanyň Raýat kodeksiniň 26-njy maddasyna laýyklykda, psihiki ýarawsyzlygy (dälilik keseli ýa-da akyly kemlik) sebäpli öz hereketleriniň manysyna düşünip bilmeýän ýa-da şol hereketlere erk edip bilmeýän fiziki şahs kazyýet tarapyndan kämillik ukyby ýok diýlip ykrar edilip bilner. Şol fiziki şahsa hossar bellenýär. Kämillik ukyby ýok diýilip ykrar edilen fiziki şahsyň adyndan geleşikleri onuň hossary baglaşýar.

 Haçanda fiziki şahsyň kämillik ukyby ýok diýip ykrar etmäge getiren esaslar aradan aýrylan mahalynda, kazyýet hossaryň, raýatyň maşgala agzalary tarapyndan, jemgyýetçilik guramalary tarapyndan, prokuroryň, ruhy kesel bejeriş edaralarynyň, hossarlyk we howandarlyk edarasynyň arzalary boýunça, eger-de onuň sagalandygy barada goşmaça kazyýet psihiatriýa ekspertizasynyň netijesi bar bolsa, kazyýet raýaty kämillik ukyply diýip bilmek barada çözgüt çykarýar. Şeýlelikde oňa bellenen hossarlyk kazyýetiň çözgüdi esasynda ýatyrylýar.

 Kanunda bellenen halatlardan we tertipden başga ýagdaýlarda hiç kimiň kämillik ukyby çäklendirmäge haky ýokdur. Raýatyň kämillik ukybyndan doly ýa-da kem-käsleýin ýüz döndermegi hem-de kämillik ukybyny çäklendirmäge gönükdirlen beýleki geleşikleriň kanuny güýji ýokdur.

 Türkmenistanyň raýat kodeksinde raýatyň kämillik ukybynyň çäklendirilmegini diňe iki ýagdaýy göz öňünde tutulan:

1. Eger ýeterlik esaslaryň bar halatynda, 7 ýaşdan 18 ýaşa çenli bolan kämillik ýaşyna ýetmedigiň öz iş hakyna, talyp hakyna ýa-da başga gazanjyna özbaşdak ygtyýar etmek hukugy onuň ata-enesiniň, hossar-howandarlaryň ýa-da ogullyga alanlaryň haýyşy boýunça kazyýet tarapyndan çäklendirilip bilner.

2. Spirtli içgileri ýa-da neşe maddalaryny kast bilen içmegi-çekmegi zerarly öz maşgalasyny maddy taýdan agyr ýagdaýa salýan raýatyň kämillik ukybyny kazyýet çäklendirip biler.

 Şu ýagdaý boýunça kämillik ukybyny çäklendirmek üçin hökman aşakdaky iki esas gerekdir:

1. Spirtli içgileri ýa-da neşe maddalary kast bilen içmegi, çekmegi;

2. Maşgalasyny maddy taýdan agyr ýagdaýa salmagy.

 Şu iki esasyň biri bolmasa kämillik ukybynyň çäklendirilmegine ýol berilmeýär. Mysal üçin: her dürli humarly oýunlaryň oýnalmagy, puluň kadasyz sowulmagy zerarly raýatyň kämillik ukybynyň çäklendirilmegine ýol berilmeýär.

 Çäklendirlen kämillik ukyply raýata howandar bellenilýär. Şonuň ýaly şahs durmuş häsiýetindäki ownuk geleşiklerden başga, emläge ygtyýar etmek hakyndaky geleşikleri baglaşmaga, iş hakyny, pensiýany ýa-da girdeýjiniň beýleki görnüşlerini almaga hem-de olara ygtyýar etmäge diňe howandaryň razylygy bilen haklydyr.

 Raýatyň kämillik ukybynyň çäklendirilmegine getiren esaslar aradan aýrylan mahalynda, kazyýet onuň kämillik ukybynyň çäklendirmegini ýatyrýar. Raýata bellenen howandarlyk kazyýetiň çözgüdi esasynda ýatyrylýar.

Döwlet, şäherler, etraplar, raýatlar (raýatlygy bolmadyk adamlar, daşary ýurtlular), ýuridik taraplar raýat hukuk gatnaşyklarynyň taraplary bolup bilerler.

 Döwlet ilkinji nobatda syýasy häkimiýetiň guramasy hökmünde çykyş edýär, emma şonuň bilen bir hatarda ol raýat-hukuk gatnaşyklarynyň tarapy hem bolup biler. Döwlet raýat kanunçylygy tarapyndan düzgünleşdirilýän gatnaşyklara şu gatnaşyklara beýleki gatnaşyjylar bilen deň başlangyçlarda gatnaşýar. Döwletiň adyndan raýat-hukuk gatnaşyklaryna döwlet emlägini dolandyrýan guramalar, maliýe we degişlilikde döwlet tarapyndan ýörite ygtyýar berlen guramalar gatnaşýarlar.

 Şonuň ýaly-da edaralar, kärhanalar, guramalar haryt-pul gatnaşyklaryna gatnaşyp, dürli şertnamalary baglaşyp, raýat hukuk gatnaşyklarynyň tarapy hökmünde çykyş edýärler. Türkmenistanyň raýat kodeksiniň 48-nji maddasyna laýyklykda edaralara, kärhanalara, guramalara hukuk şahslar diýilýär.

 Hukuk şahslar bolup durýan kärhanalar, guramalar hem raýat-hukuk gatnaşyklaryna gatnaşyjylara degişlidir, ýagny islendik kärhana emläk gatnaşyklaryna özbaşdak girip bilmez, özüniň hukuk şahsy diýlip ykrar edilmegi üçin kärhananyň şu alamatlary bolmalydyr.

 Birinjiden, kärhananyň tertipnamasy ýa-da döredijilik şertnamasy we tertipnamasy görnüşinde guramaçylyk taýdan resmileşdirilmegi gerek.

 Hukuk şahsyň döredijilik şertnamasy ony döredijiler bilen baglaşylýar, tertipnamasy bolsa tassyklanylýar. Şeýlelikde kärhananyň tertipnamasynda onuň guramaçylyk-hukuk keşbi, ady, ýerleşýän ýeri, dolandyryş we gözegçilik guramalary, peýdany paýlaşmagyň tertibi, kärhanany üýtgedip gurmagyň we ýatyrmagyň şertleri kesgitlenilýär. Kärhananyň döwlet tarapyndan hasaba alynmagy döwlet hasaba alyş gullugy tarapyndan amala aşyrylýar.

 Ikinjiden, emläk aýratynlygy, ýagny onuň bankda öz adynda açylan hasaby bolmaly hem-de hasabynda durýan emläkleri bolmaly.

 Üçünjiden, şu aýrybaşgalaşdyrylan emläge öz borçnamalary boýunça jogap bermäge ukubyň bolmaly, ýagny muňa özbaşdak emläk jogapkärçiligi diýilýär.

 Dördünjiden, dürli raýat-hukuk gatnaşyklarynda, kazyýetde, araçylar kazyýetinde öz adyndan çykyş etmäge ukyby bolmaly.

 Edaralary, kärhanalary, guramalary hukuk şahsy diýip atlandyrmak üçin bildirilýän talaplar raýat kodeksiniň 48-nji maddasynda berlen. Şeýle-de kärhanalaryň dürli görnüşleriniň hukuk ýagdaýy ýörite kanunlar, ýagny 2000-nji ýylyň 15-nji iýunynda “Kärhanalar hakynda” kanun, 1999-njy ýylyň 23-nji noýabrynda kabul edilen “Paýdarlar jemgyýetleri hakynda” kanun, 2007-nji ýylyň 30-njy martynda kabul edilen “Daýhan hojalygy hakynda” hemde “Daýhan birleşikleri hakynda” kanunlar bilen kesgitlenýär.

 Kärhana döredilende taýýarlanylmaly resminamalaryň sanawy Türkmenistanyň kärhanalar hakyndaky kanunynda beýan edilen, ýagny olara arza, kärhananyň tertipnamasy, döredijiler baradaky maglumatlar, esaslandyryş şertnamasy, iş meýilnamasy, kärhananyň ady, ýerleşýän ýeri, döwlet pajynyň tölenendigi hakyndaky resminamalar degişlidir. Kärhanalaryň hukuk ýagdaýyny kesgitleýän esasy resminamalaryň biri onuň tertipnamasydyr (ustawy). Tertipnamada kärhananyň ady, ýerleşýän salgysy, esaslandyryjylaryň sanawy, kähananyň işiniň maksatlary we görnüşleri, kärhananyň emläginde esaslandyryjylaryň paýy hakyndaky maglumatlar, kärhananyň dolandyrylyşynyň tertibi, girdejileri paýlamagyň we çykdajylary tölemegiň tertibi, iş üýtgedip gurmagyň we bes etmegiň şertleri görkezilýär.

 Häzir Türkmenistanda kärhanalaryň birnäçe guramaçylyk-hukuk görnüşleri bar. Mysal üçin döwlet kärhanasy, ýekebara maşgala kärhanasy, hyzmatdaşlyk kärhanasy, jemgyýetçilik guramasynyň kärhanasy, hojalyk şereketi, paýdarlar jemgyýeti, golçur kärhanasy bar.

**13-nji sapak**

**Awtorlyk we oýlanyp tapyş hukugy.Türkmenistanyň miras kanunçylygy.**

1. Awtorlyk hukugy bilen goralýan çeper döredijilikli işiň netijeleri.
2. Oýlap tapyşlar we senagat nusgalary hakynda kanunçylyk.
3. Türkmenistanyň miras hukugynyň umumy düşünjeleri.
4. Miras kabul etmegiň düzgünleri.

Raýat kodeksinde pes hilli önümden ýeten zyýan üçin jogapkärçilige aýratyn üns berilýär we ýörite bapda 1044-1051 maddalarda kadalaşdyrylýar. Hukuk ulgamynyň esasy pudaklarynyň biri bolan raýat hukugy öz gezeginde raýat-hukuk institutlaryndan emele gelýär. Emläkleýin we emläkleýin däl gatnaşyklary öz içine alýan raýat-hukuk institutlarynyň biri-de awtorlyk hukugydyr. Awtorlyk hukugy diýlende – ylym, edebiýat we sungat eserleri döredilende we peýdalynylanda ýüze çykýan gatnaşyklara (awtorlyk hukugyna) şeýle hem ses ýazgylarynyň we görnüşli ýazgylarynyň ýerine ýetirilmegi, öndürilmegi, gepleşik guramasy bilen baglanyşykly hukuklary (utgaşyk hukuklary) düzgünleşdirýän kadalaryň toplumyna düşünilýär. Awtorlyk hukugyna degişli kadalar Türkmenistanyň raýat kodeksiniň 4-nji böleginde 1052-1151-nji maddalarynda beýan edilen.

Awtorlyk hukuk kadalarynyň netijeli işlemegini gazanmak, ylym, edebiýat we sungat eserleriniň awtorlarynyň, ýerine ýetirijileriň fonogrammalaryny we wideogrammalaryny taýýarlaýjylaryň awtorlyk haklaryny ýygnap alyp bermek hem-de paýlamak üçin we olaryň hukuklaryny dolandyrmak Türkmenistanyň kanunçylygyna laýyklykda ýörite edaralar tarapyndan amala aşyrylýar.

Edebi eserler (kitaplar, kitapçalar, makalalar, kompýuter maksatnamalary, maglumat bazalary we ş.m.), drama ýa-da sazly drama eserleri, tanslar, tekstli ýa-da tekstsiz saz eserleri, kino, tele we wideofilmler, şekillendiriş sungatynyň eserleri, bezeg, amaly we ýadygärlik sungat eserleri, arhitektura şäher gurluşyk we bagçylyk, seýilbäg sungaty, surat eserleri ýa-da surata meňzeş usullar bilen döredilen eserler, geografiýa, topografiýa ýa-da beýleki ylymlara degişli eserler awtorlyk hukugynyň obýektleri hasaplanýar. Şeýle hem awtorlyk hukugynyň obýektlerine terjimeler, edebi taýdan işläp taýýarlamalar, synlar, sahnalaşdyrmalar we ylym, edebiýat, sungat eserleriniň beýleki gaýtadan işlenilmeleri, ýygyndylar, maglumat bazalary we özünde intellektual-döredijilik işiniň netijeleri bolan maglumatlar toplanylan ýa-da ýerleşdirilip düzülen beýleki eserler hasaplanylýar, ýöne başganyň eseri ulanylanda, ondan peýdalanmagyň kadalary bar. Şol kadalardan çykylmagy jogapkärçiligiň döremegine eltýär. Mysal üçin, ylmy işler ýerine ýetirlende başganyň eserinden peýdalanylsa, hökmün oňa salgylanma bolmaly. Salgylanma bolaýan ýagdaýynda-da, yzygiderli iki sahypadan köp ulanmak bolmaýar.

 Esere awtorlyk hukugy maddy gymmatlyga bolan eýeçilik hukugyna garaşly däldir, ýagny kitabyň satyn alynmagy bu esere awtorlyk hukugynyň berilýändigini aňlatmaýar. Kanunda (TRK-niň 1061-nji maddasy) resminalara – kanunlara, kazyýetiň çözgütlerine we beýleki kadanamalara; döwletiň resmi nyşanlaryna – baýdagyna, tugrasyna, senasyna, sylaglaryna, pul birliklerine we beýleki resmi nyşanlaryna; maglumat häsiýeti bolan wakalar we hadysalar hakyndaky habarlara; halk döredijiligine awtorlyk hukugynyň degişli edilmeýändigi kesgitlenen.

Döredijilikli zähmetiň netijesinde eseri döreden adama eseriň awtory diýilýär. Eser özüne akyl ýetirmäge, ýaňadan beýan etmäge mümkinçilik berýän görnüşde aňladylanda (şöhlelendirlende) döredilen hasap edilýär. Mysal üçin, saz bolsa notalara geçirlen bolmaly. Awtorlyk hukugynyň ýüze çykmagy we amala aşyrylmagy üçin eseriň bellige alynmagy, ýörite resmileşdirilmegi hökman däldir. Awtorlyk hukugynyň eýesi öz hukuklaryny mälim etmek üçin awtorlyk hukugyny goramagyň nyşanyndan peýdalanyp biler.

**§2. Awtorlyk hukugynyň mazmuny we çäkleri.**

 Eseriň awtorynyň hukuklary iki görnüşe bölünýär: şahsy hukuklar we emläkleýin hukuklar. Raýat kodeksiniň 1076-njy maddasyna laýyklykda eseriň awtorynyň şahsy hukuklaryna şu hukuklar degişlidir, ýagny eser ulanylanda awtoryň adyny görkezmek bilen eseriň awtory hökmünde ony ykrar etmek hukugy we şeýle diýlip ykrar edilmegini talap etmek hukugy. Şeýle-de awtoryň adyna derek onuň toslanan adyny (tahallusy) görkezmek hukugy ýa-da adyny görkezmekden ýüz öwürmek (anonim) hukugy; eseriň ýoýulmagyna ýa-da başga hili üýtgedilmegine garşylyk görkezmek hukugy, şeýle hem awtoryň mertebesine ýa-da abraýyna (awtoryň abraýyny goramaga bolan hukuk) zeper ýetirip biljek islendik beýleki hyýanatçylyga garşylyk görkezmek hukugy.

Awtoryň şahsy hukuklary ondan aýrylmasyzdyr, ýagny emläk hukuklarynyň başga birine berläýen ýagdaýynda hem şahsy hukuklar awtorda galýar. Munuň özi awtoryň şahsy hukuklarynyň diňe awtora degişlidigini we mizemezligini aňladýar. Şahsy hukuklar miras boýunça hem geçmeýär, ýöne awtor ölenden soňra onuň mirasdarlary şahsy hukuklarynyň goralmagyny amala aşyrmaga haklydyr.

Eseriň awtorynyň emläk hukuklary barada aýdylanda, awtora ýa-da awtorlyk hukuklaryna eýelik edijä eseri islendik formada we islendik usulda ulanmak babatda aýratyn hukugyň degişlidigini bellemek gerek. Eseri ulanmaga bolan aýratyn hukuk diýmek TRK-niň 1077-nji maddasyna laýyklykda hukuklary amala aşyrmagy, rugsat bermegi ýa-da gadagan etmegi, ýagny:

a) eseriň ýaňadan beýan edilmegi (ýaňadan beýan etmäge hukuk);

b) eseriň originalyny ýa-da nusgalyklaryny islendik usulda ýaýratmak: satmak, köpçülikleýin prokat we beýlekiler (ýaýratmaga bolan hukuk);

ç) ýaýratmak maksady bilen eseriň nusgalyklarynyň, awtoryň ýa-da awtorlyk hukuklarynyň başga eýesiniň rugsat bermeginde taýýarlanan nusgalyklaryny goşmak bilen importirlenmegi (importa bolan hukuk);

d) eseriň jemagat öňünde ýerine ýetirilmegi (jemagat öňünde ýerine ýetirilmegine hukuk);

e) eseriň jemagat öňünde habar berilmegi (ählumumy maglumat üçin eseriň habar berilmegi);

ä) eseriň efirde ýerine ýetirilmegi bilen, onuň efirde ilkinji we (ýa-da) soňraky ýerine ýetirilmegi bilen ählumumy maglumat üçin habar berilmegi (efirde eşitdirmäge hukuk);

f) eseriň terjimesi (terjimä bolan hukuk);

h) eseri üýtgetmek, onuň aranћirowkasy ýa-da başga usulda täzeden işlenilmegi (täzeden işlenilmäge hukuk) aňladýar.

Bu emläk hukuklarynyň çäklendirmeleri raýat kodeksiniň 1082-1093-nji maddalarynda bellenen.

Awtorlyk hukugy eseriň döredilmegi bilen ýüze çykýar we awtoryň bütin ömrüniň dowamynda, şeýle-de awtor aradan çykandan soň elli ýylyň dowamynda onuň emläk hukuklary hereket edýär. Diýmek, mirasdarlar awtor aradan çykandan soň elli ýylyň dowamynda awtorlyk haklaryny almak hukuklaryndan peýdalanýarlar, emma awtoryň emläkleýin däl şahsy hukuklary möhletsizdir. Beýle diýildigi awtoryň ada bolan hukugynyň mydamalykdygyny aňladýar. Raýat kodeksiniň 1096-njy maddasyna laýyklykda awtorlyk hukugynyň hereket möhletiniň dolmagy onuň jemgyýetiň mirasyna geçýändigini aňladýar. Jemgyýetiň mirasyna öwrülen eserler awtorlyk haky tölenmezden islendik şahs tarapyndan erkin peýdalanylyp bilner.

 **Oýlap tapyşlar we senagat nusgalary hakynda kanunçylyk.**

Türkmenistanyň Mejlisi tarapyndan kabul edilen intellektual eýeçiligi goramaga gönükdirilen “Oýlap tapyşlar we senagat nusgalary hakynda”, “Haryt nyşanlary, hyzmat ediş nyşanlary we harytlaryň gelip çykan ýeriniň ady hakynda” täze kanunlara hormatly Prezidentimiziň gol çekmegi bilen ýurdumyzda milli däp-dessurlarymyza esaslanýan, halkara hukuk kadalaryna utgaşdyrylan kanunçylyk hereket edip başlady. Intellektual eýeçilik ( “Intellectual property” iňlis dilinden) diýen adalga (termin) häzirki döwürde halkara ylalaşyklarynda we kanunçylykda jemleýji düşünje hökmünde ulanylýar. Bu düşünjäniň mazmuny adamyň akyl zähmeti, çerep döredijilikli işi bilen döredilýän oýlap tapyşlary, senagat nusgalaryny, haryt, hyzmat ediş nyşanlaryny, şeýle-de ylym, edebiýat, sungat eserlerini öz içine alýar.

Nobatdan daşary XXI Halk Maslahatynda kabul edilen Türkmenistanyň Konstitusiýasynyň täze redaksiýasynyň 9-njy maddasynda “maddy hem intellektual gymmatlyklara hususy eýeçilik hukugy berkarar edilýär” diýip kesgitlenen bolsa, 11-nji maddasynda “döwlet ylmy hem çeper döredijiligi, onuň oňyn netijeleriniň ýaýradylmagyny höweslendirýär” diýip bellenen. Täze kanunlaryň kabul edilmegi şol konstitusion kadalary anyklaşdyrýar we ösdürýär.

Bilşimiz ýaly, adam aňynyň netijelerini, ruhy gymmatlyklaryny goramak üçin Birleşen Milletler Guramasynyň ýöriteleşdirilen edarasy bolan Intellektual eýeçiligiň bütindünýä guramasy (IEBG) hereket edýär. Bu gurama 1967-nji ýylda döredilen, onuň ştab-kwartirasy Şweýsariýanyň Ћenewa şäherinde ýerleşýär. Türkmenistan şol guramanyň dolyhukukly agzasy hökmünde intellektual eýeçiligi gorap saklamaga ýardam berýär we öz goşandyny goşýar, bu ugurda 8 sany halkara ylalaşyklaryny we konwensiýalaryny ykrar etdi. Türkmenistanyň goşulşan halkara resminamalary täze kabul edilen kanunlaryň içinden eriş-argaç bolup geçýär. Türkmenistan GDA döwletlerini öz içine alýan Ýewraziýa patent guramasynyň hem agzasydyr. Şonuň üçin Türkmenistanyň çäklerinde Ýewraziýa panent konwensiýasynyň esasynda hereket edýän üç müňden gowrak ýewraziýa patentleri hasaba alyndy. Garaşsyzlyk ýyllarynda Türkmenistanyň intellektual eýeçiligi boýunça gullugy tarapyndan oýlap-tapyşlar üçin müňden gowrak, senagat nusgalary üçin bolsa ýetmişden gowrak patentler berlipdir. Resmileşdirilen täze tehnologiýalaryň 30%-niň medisina, oba hojalygyna degişlidigini, oýlap-tapyşlaryň 25%-niň himiýa tehnologiýalary bilen baglanyşyklydygyny, 11%-niň tebigy serişdeleri gazyp almak işlerini, 10%-niň bolsa ykdysadyýetiň beýleki pudaklaryndaky tehnologiýalary öz içine alýandygyny hünärmenler tassyklaýarlar. Kabul edilen täze kanunlara Intellektual eýeçiligiň bütindünýä guramasynyň bilermenleri oňyn netijenama berdiler. Bilermenleriň tassyklamagyna görä bu kanunlar dünýäniň kanunçylykda öňdebaryjy gazananlary bilen türkmen halkynyň asyrlaryň dowamynda nesilden-nesle geçirip şu günlerimize getiren asylly däp-dessurlaryny sazlaşykly utgaşdyrýar.

Türkmen halkynyň dünýä siwilizasiýasynyň intellektual gymmatlyklaryna özüniň zehini bilen mynasyp goşandyny goşandygyny onuň ahalteke bedewleri, halysy, milli keşde nagyşlary we şekilleri, zergärçilik we küýzegärçilik işleri subut edýär. Geçmişde-de, häzirki döwürde-de türkmen halky özüniň täzelikçiligi, täze tehnologiýalary özleşdirmäge bolan zehini bilen tapawutlanýar. Ylmy-tehniki progresiň çaltlaşmagy netijesinde adamzat ylymda, tehnikada täze-täze basgançaklara galýar. Şonuň bilen baglanyşyklylykda bolsa, intellektual eýeçiligi goramagyň ähmiýeti artýar. Bu ugurda täze kanunlaryň kabul edilmegi Türkmenistan döwletiniň ylmyň we tehnologiýanyň gazananlaryny ýokary derejede goramaga ymtylýandygyny aňladýar. Adamzat jemgyýetiniň ösüşi taryhda-da, häzirki döwürde-de täze bilimleri özleşdirmek, intellektual eýeçiligiň obýektleri bolan oýlap-tapyşlary, senagat nusgalaryny, “nou hau”, ýagny önüm öndürmegiň syrlaryny we çeper döredijilikli işiň beýleki netijelerini önümçilige ornaşdyrmagyň, peýdalanmagyň, goramagyň derejesine bagly bolup durýar.

Intellektual eýeçilik bilen baglanyşykly kanunçylyk patent hukugy we awtorlyk hukugy diýip atlandyrylýan iki ugra bölünýär. Kabul edilen täze kanunlar patent hukugyna degişli bolup, bu kanunlary amala aşyrmak işlerini esasan Türkmenistanyň Ykdysadyýet we ösüş minitsrliginiň patent müdirligi alyp barýar. Täze kanunlaryň kabul edilmegi intellektual eýeçilik ulgamyndaky işleri kämilleşdirmäge esas bolar. Oýlap-tapyşlaryň, senagat nusgalarynyň, haryt we hyzmat ediş nyşanlarynyň hukuk taýdan goralmagy hem-de olaryň peýdalanylmagy netijesinde ýüze çykýan gatnaşyklary öň 1993-nji 1-nji oktýabrynda kabul edilen Türkmenistanyň patent kanuny kadalaşdyrýardy, onda jemi 41 sany madda bardy, täze kanunlaryň bolsa hersinde 53 madda bar. Munuň özi kadalaryň nä derejede giňeldilendigine, ösdürilendigine, kämilleşdirilendigine şaýatlyk edýär. Täze özbaşdak kanunlaryň kabul edilmegi täzelikçiligi, täze tehnologiýalary goldamagy, birmeňzeş harytlary we hyzmatlary tapawutlandyrmagyň belgilerini hasaba almagy we harytlaryň gelip çykan ýeriniň adynyň hukuk goraglylygyny kepillendirýär. Täze kanunlaryň mazmuny barada aýdylan-da bolsa, olaryň maddalarynyň logiki baglanyşygynyň, sazlaşygynyň güýçlendirilendigini, her bir raýatyň düşünmegi üçin ýönekeý, düşnükli dilde beýan edilendigini, her kanunyň başynda kanunda ulanylýan adalgalara, düşünjelere düşündiriş berlendigini bellemek mümkin. Bu kanunlarda döwrebap täzelikler gaty köp, olara harydyň gelip çykan ýeriniň adyny hukuk taýdan goramak we ulanmak bilen baglanyşykly ýüze çykýan gatnaşyklaryň düzgünleşdirilmegini ýa-da patent seljermelerini alyp barmagyň tertibiniň anyklaşdyrylmagyny, oýlap tapyşlaryň we senagat nusgalarynyň hukuk goragynyň möçberiniň giňeldilmegini mysal getirse bolar. Oýlap tapyşlaryna we senagat nusgalaryna bolan hukugyň Türkmenistanyň kanunçylygyna laýyklykda goralýandygy hem-de patent bilen tassyklanýandygy, haryt nyşanlarynyň döwlet tarapyndan bellige alnyş esasynda ýa-da Türkmenistanyň gatnaşýan halkara şertnamalarynyň güýji bilen goralýandygy we şahadatnama bilen tassyklanýandygy täze kanunlarda anyk beýan edilen.

**14-nji sapak**

**Türkmenistanyň maşgala kanunçylygynyň esaslary.**

1. Maşgala hukugy barada düşünje.
2. Nika barada düşünje .
3. Är-aýalyň arasynda ýüze çykýan şahsy we emläk gatnaşyklary.
4. Bozulan nikanyň hukuk netijeleri we olaryň görnüşleri.

 Gadymdan türkmen maşgalasy edebiň, terbiýäniň öýi diýip hasaplanylýar. Türkmen maşgala terbiýesiniň gözbaşynda ata-babalarymyzdan galan asylly däp-dessurlar, Nuh pygamberiň, Oguz hanyň ýörelgeleri ýatyr.

 Türkmen halkynda asyrlaryň jümmüşinden bäri maşgala institutynyň belent abraýy saklanyp gelýär. Türkmenistanda her bir üç maşgalanyň birinde bäş we köpräk çaga bar. Maşgala ojagynyň mukaddesligi, enä we ululara hormat goýmak, geçirimlilik, sadalyk we zähmetsöýerlik ýaly ahlak häsiýetleri biziň halkymyzyň taryhy köklerinden ugur alýarlar.

 Döwlet Liderimiz, täze Galkynyş we Özgertmeler zamanamyzda garaşsyzlygyň ähli gazananlaryny berkitmäge, jemgyýetiň ähli pudaklarynda mundan beýläk bolup geçýän düýpli özgerişiklere öz mynasyp goşantlaryny goşýan Türkmenistanyň aýal-gyzlarynyň tutýan ornuna belent baha berýär. Türkmenistanyň Mähriban Prezidenti öz çykyşynda, “maşgala türkmen jemgyýetiniň özeni bolup durýar. Ol özboluşly ilkinji guramadyr. Onda gatnaşyklaryň köp ugurly görnüşleri kemala gelýär we dürli meseleler çözülýär. Her bir maşgala maddy we ruhy taýdan üpjün bolmalydyr, ýurdumyzyň mynasyp raýatlaryny terbiýeläp ýetişdirmek üçin özbaşdak we jogapkär bolmalydyr. Maşgala näçe berk boldugyça, jemgyýet şonça-da hemme taraplaýyn baý bolýar. Biziň wezipämiz türkmen maşgalasynyň sütünlerini gorap saklamakdan we berkitmekden, onuň maddy üpjünçiligini gowulandyrmakdan ybaratdyr”, diýip nygtap belledi.

 Türkmenistanda maşgala, eneler we çagalar döwlet tarapyndan goralýar. Maşgalanyň döwlet tarapyndan goralmagy diňe bir durmuş goldawy öz içine alman, eýsem hukuk goragyny-da öz içine alýar. Maşgalanyň terbiýeleýjilik mümkinçiliklerine barha oňat düşünilmegi, çagalaryň we ata-eneleriň hukuklarynyň bütinleýin dolulygyna üpjün edilmegi – erkekleriň we aýallaryň hat-da nika gatnaşyklarynda hem deňhukuklylygyny kesgtileýän halkara namalarynyň düzgünleri-de, döwlet kanunçylyk ulgamynyň kämilleşdirilmeginde beýanyny tapýar. “Her bir maşgala aýratyn öý ýa-da jaý bilen üpjün edilmelidir. Döwlet maşgala ýeňillikli karzlaryň hasabyna birmeňzeş we ýokary amatlykly jaýlardan elýeterli bahadan öýleri satyn almakda goldaw bermelidir, jaý almak üçin nobat bolsa, biziň durmuşymyzdan hemişelik ýitip gitmelidir. Şunuň bilen baglylykda, biz ýaşaýyş jaýlarynyň gurluşygyny ep-esli artdyrmagy göz öňünde tutýarys. Döwlet maşgalany öz howandarlygyna almalydyr hem-de maşgalada ruhy we beden taýdan sagdyn çagalaryň dünýä inmegini we terbiýelenmegini üpjün etmelidir” diýip Türkmenistanyň Prezidenti öz çykyşynda nygtap geçdi.

Biziň ýurdumyzda raýatlaryň jemgyýetçilik bähbitleri bilen şahsy bдhbitleriniс sazlaşykly utgaşýan ýeri bolan maşgala hakyndaky alada türkmen döwletiniň iň möhüm wezipeleriniň biridir. Meýletin birleşmek esasynda we deň hukuklylyk esasynda öz düzümine girýän maşgalanyň pugtalanmagy we rowaçlanmagy üçin has amatly şertler döredildi. Raýatlaryň maddy hal ýagdaýy gyşarnyksyz ösýär, maşgalanyň ýaşaýyş jaý, durmuş we medeni ýaşaýyş şertleri gowulanýar.

Maşgala hukugy maşgalany dolandyrýan, ýagny garyndaşlykdan, atalykdan, enelikden, nika baglaşmakdan, nika ýatyrmakdan, nika bozulmakdan, perzentlige almakdan, hossarlykdan we howandarlykdan ýüze çykýan sahsy we emläk gatnaşyklary kadalaşdyrýan hukuk pudagy bolup durýar.

 Maşgala hukugy – hukuk namalarynyň toplumy bolup, maşgalany dolandyrýan, ýagny degişli şahsy we emläk hukuk gatnaşyklaryny, nikada duran adamlaryň hukuk ýagdaýyny, garyndaşlygy we perzentlige alamklygy kadalaşdyrýan hukukdyr. Maşgala hukugy, özbaşdak hukuk bolup, är-aýalyň, ene-atalaryň we çagalaryň, maşgalanyň beýleki agzalarynyň, perzentlige alanlaryň we perzentlige alnanlaryň, hossarlaryň, howandarlaryň we hossarlyga, howandarlyga alynan adamlaryň arasynda nika, nikany ýatyrmak we bozmak, aliment (hossarlyk hakyny) töletmek we aliment (hossarlyk hakyny) tölemekden boşatmak, enelik we atalyk, perzentlige almaklyk, hossarlygy we howandarlygy bellemek babatda ýüze çykýan hukuk şahsy we emläk gatnaşyklary kadalaşdyrýan hukuk pudagydyr. Maşgala hukugynyň düzgünleri, maşgala hukuk gatnaşyklary 1969-njy ýylyň 25-nji dekabrynda kabul edilen Türkmenistanyň Nika we maşgala hakyndaky kodeksiniň esasynda kadalaşdyrylýar we ýüze çykýarlar.

 Maşgala hukugynyň subýektlerini, diýmek maşgala hukuga degişli adamlaryny sany boýunça üç topara bölüp bolýar:

1-nji topar – är-aýal (nikada duran adamlar);

2-nji topar – ene-atalar we çagalar;

3-nji topar – maşgalanyň beýleki agzalary, olara şu aşakda görkezilenler girýär:

gany bir ýa-da süýtdeş doganlar;

öweý eneler, öweý atalar we öweý çagalary;

garry eneler, garry atalar we agtyklary;

perzentlige alanlar we perzentlige alynanlar;

howandarlar we howandarlyga alynanlar;

hossarlar we hossarlyga alynanlar.

 Maşgala gatnaşyklaryny aýal bilen erkegiň meýletin nika birleşmesi esasynda, maddy bähbitleri gözlemek niýetlerinden azat duýgular esasynda maşgala agzalarynyň hemmesiniň birek-biregi söýmek, dosluk we hormatlamak duýgulary esasynda gurmakdan ybarat bolup durýar.

 Maşgala hukugynyň predmeti hökmünde maşgala gatnaşyklary seredilýär, olar öz görnüşi boýunça iki topara bölünýär. Birinji görnüşine şahsy hukuk gatnaşyklary degişli bolup durýarlar. Olara garyndaşlyk, nika baglaşmak, nika ýatyrmak we bozmak, atalyk we enelik, perzentlige almaklyk, hossarlyk we howandarlyk bilen bagly gatnaşyklary girýärler. Şahsy emläkleýin däl gatnaşyklaryň esasynda maşgala gatnaşyklarynyň ikinji görnüşi, şahsy emläk gatnaşyklary döreýärler. Emläk gatnaşyklary maşgala hukugyna degişli adamlaryň arasynda emläk babatda ýüze çykýarlar. Şolaryň hataryna aliment (hossarlyk hakyny) töletmek ýa-da aliment tölemekden boşatmak, är-aýalyň arasyndaky emläk gatnaşyklary, ene-atalaryň we çagalaryň umumy we aýratyn emläginiň bolmagy we şuňa meňzeş meseleler girýärler.

Maşgala hukuk gatnaşyklarynda ähli raýatlaryň deň hukuklary bardyr. Maşgala hukugynyň subýektlerine maşgala hukuk gatnaşyklarynda, durmuş we emläk ýagdaýylaryna, jynsyna we milletine, aýal-erkekligine, bilimine, diline, dine garaýşyna, käriniň nähilidigine we häsiýetine, ýaşaýan ýerine hem-de beýleki ýagdaýlara garap, hukuklaryň hiç bir hili göni ýa-da gytaklaýyn artyk hukuklaryň bellenmegine ýol berilmeýär.

 Maşgala hukuk gatnaşyklary öz alamatlary boýunça raýat hukuk gatnaşyklaryna meňzeş bolup durýarlar. Ýöne olaryň raýat hukuk gatnaşyklaryndan birnäçe tapawudy bardyr:

Maşgala hukuk gatnaşyklary maşgala hukugynyň subýektleriniň arasynda ýüze çykýar. Diňe ýokarda agzalan maşgala hukugynyň subýektleriniň arasynda Türkmenistanyň Nika we maşgala hakyndaky Bitewi kanunyň esasynda maşgala hukuk gatnaşyklary ýüze çykýarlar we maşgala kadalarynyň esasynda düzgünleşdirilýärler. Beýleki maşgala kanunynda görkezilmedik maşgala agzalarynyň arasyndaky gatnaşyklary Raýat bitewi kanunyň esasynda kadalaşdyrylýarlar.

Maşgala hukuk gatnaşyklary tölegsiz amala aşyrylýarlar. Maşgala agzalary öz borçlaryny mugt ýerine ýetirýärler. Meselem, ene-atalar öz çagalaryny tölegsiz terbiýeleýärler we olara seredýärler.

Maşgala hukuk gatnaşyklary uzak wagtyň dowamynda amala aşyrylýarlar. Meselem, är-aýalyň arasyndaky hukuklar we borçlar diňe nikanyň ýatyrylmagy ýa-da bozulmagy bilen tamamlanylýar.

Maşgala hukuk gatnaşyklaryna degişli adam öz hukuklaryny ýa-da borçlaryny başga adama geçirip bilmeýärler. Meselem, hossarlyk hakyny tölemäge borçly ene-atalar öz borjuny başga adama geçirip bilmeýärler.

Maşgala hukuk gatnaşyklary uzaga çekýän gatnaşyklar, olary bir wagytda ýerine ýetirip bolmaýar. Meselem, hossarlyk hakyny tölemek borjy, şoňa sebäp bolan ýagdaýlar ýatyrylynça her aýyň dowamynda amala aşyrylmalydyr, olary bir gezekde töläp bolmaýar. Ýa-da ene-atalaryň we çagalaryň arasynda ýüze çykýan maşgala hukuk gatnaşyklary olaryň bütin ömri döwründe amala aşyrylýar.

 Nika we maşgala hakyndaky bütewi kanunyna laýyklykda başga ýagdaýlar göz öňüne tutulmadyk bolsa, raýatlar özleriniň maşgala hukuklaryna ygtyýarly we öz hukuklaryny goramaga haklydyrlar. Düzgünde bolşy ýaly, maşgala hukuklaryny goramak bilen bagly tertip kazyýet tarapyndan amala aşyrylýar. Türkmenistanyň Nika we maşgala hakyndaky Bitewi kanunyň esasynda maşgala hukuklaryny goramakda kazyýete ýüz tutmak üçin maşgala hukugynyň agzalaryna giň ygtyýarlyklar berilýär. Kanunda görkezilen belli bir ýagdaýlaryň ýüze çykmagy bilen maşgala hukugynyň agzalalary öz hukuklaryny häkimlikleriň hossarlyk we howandarlyk bölümleriniň, prokuratura ýa-da içeri işler edaralarynyň kömegi bilen gorap bilýärler. Maşgala gatnaşyklarynyň esasynda döreýän jogapkärçilik belli bir häsiýete eýe bolup durýar. Birinjiden, maşgala jogapkärçilik çäreleri diňe maşgala agzalaryna ulanylyp bilner. Maşgala hukuk jogapkärçiliginiň subýektleri bolsa, ýüze çykan maşgala hukuk gatnaşyklary bilen bagly bolup durýarlar. Maşgala hukuk gatnaşyklarynyň ýerine ýetirilmegine şol gatnaşygynyň subýekti bolmaýan üçünji tarap çekilip bilinmez. Eger-de üçünji tarap maşgala gatnaşyklarynyň gatnaşyjylarynyň hukuklaryny bozýan bolsa, onda ol maşgala hukugynyň jogapkärçilik çäresine däl-de, eýsem raýat dolandyryş ýa-da jenaýat jogapkärçiligine çekilip bilner. Maşgala jogapkärçilik çäreleri diňe hukuk bozulmanyň düzümi esasynda ulanylyp bilinerler.

 Birek-birege düşünişip, nika baglaşyp, agzybir maşgala bolup ýaşamak her bir adam üçin örän uly bagtdyr. *Nika* – bu erkek bilen aýalyň är-aýal hukuklarynyň we borçlarynyň ýüze çykmagynyň sebäbi bolýan erkin bileleşigidir.

Türkmenistanyň Konstitusiýanyň 27-nji maddasyna laýyklykda, nika ýaşyna ýeten erkek bilen aýal biri-biri bilen ylalaşyp, nikalaşmaga hem maşgala gurmaga hukuklydyrlar. Nikany resmileşdirmek düzgüni döwlet we jemgyýetçilik bähbitleri üçin, är-aýalyň, ene-atalaryň we çagalaryň arasynda ýüze çykýan şahsy we emläk gatnaşyklaryny kadalaşdyrmak maksady bilen bellenýär. Türkmenistanyň Nika we maşgala hakyndaky Bitewi kanunynyň 13-nji maddasyna laýyklykda, diňe Raýatlyk ýagdaýlarynyň namalar ýazgysy (RÝNÝ) bölümlerinde döwlet tarapyndan baglaşylýan nika, är-aýalyň hukuklarynyň we borçlarynyň ýüze çykmagyna getirýär. Nika baglaşylan pursatyndan başlap, är-aýalyň arasynda maşgala hukuk gatnaşyklary ýüze çykýarlar. Nika bu erkek bilen aýalyň arasynda baglaşylýan erkin, azat, meýletin bileleşigidir. Türkmenistan – hukuk we dünýewi döwletdir, şonuň üçin Türkmenistanyň her bir kamillik ukyby bar raýatynyň döwlet tarapyndan resmileşdirilen nika baglaşdyrmaga haky bardyr. Maşgala gatnaşyklarynda är-aýalyň hukuklary deňdir. Türkmenistanda, nika ýaşy oglanlar üçin, hem-de gyzlar üçin deňdir, 16 ýaşa ýeten Türkmenistanyň her bir raýaty nika baglaşmaga haklydyr. Nikada diňe erkek bilen aýal bolup bilýär. Bir wagtynda bir erkegiň bir aýaly, ýa-da bir aýalyň bir adamsy bolup bilýär. Biziň döwletimizde köp aýallyga ýol berilenok, Türkmenistanyň Jenaýat bitewi kanunyň 163-nji maddasyna laýykýykda iki ýa-da birnäçe aýal bilen bile ýaşmak, umumy hojalygy bilelikde ýöretmek jenaýat bolup durýar. Şol sanda, aýal-gyzlary nikalaşmaga ýa-da nikaly ýaşamagyny dowam etdirmäge mejbur etmek, ýa-da nika ýaşyna ýetmedik adamy hakykat ýüzünde nikalaşmaga borçly etmek gadagandyr. Şol hereketler jenaýat kanunynyň namalaryna garşy gelýän etmişleriň alamatlarynyň jemi bolup durýarlar.

 Türkmenistanyň nika we maşgala kanunyna laýyklykda, Raýatlyk ýagdaýlarynyň namalar ýazgysy bölümine nika baglaşylmaga isleg bildiren adamlaryň arzasy berenlerinden soň, bir aý möhletiň geçeni bilen nika baglaşylyp bilner. Raýatlyk ýagdaýlarynyň namalar ýazgysy bölümleri nika baglaşýan adamlar razyçylyk bildirilen mahalynda, nikanyň dabaraly ýagdaýda resmileşdirilip geçirmegini üpjün edýärler.

 Ýöne, nika baglaşmak üçin nikalaşýanlaryň bir birine razylygy bermek nika baglaşmak üçin ýeterlikli däldir. Nikany Türkmenistanyň kanunyna laýyk getirmek üçin bäş şertleriň bolmaklygy zerur bolup durýar. Birinji şert, nikalaşýanlaryň özara razylygy bolmaly. Ikinji şert, nikalaşýanlar nika ýaşyna ýeten bolmalydyrlar. Üçünji şert, nikalaşýanlaryň kämillik ukyby doly bolmalydyr, diýmek olaryň akyly kem ýa-da akyly ýok bolmaly däl. Sebäbi akyly kem ýa-da akyly ýok adamlaryň arasynda nika baglaşmak gadagandyr. Dördünji şert, nikalaşýanlar, nika baglaşjak mahalynda başga bir resmi nikada duran bolmaly däldirler. Eger-de olaryň haýsyda birinden biri nikada duran bolsa, onda şol raýat nikalaşmak üçin nika bozulanlygy ýa-da ýan ýoldaşy ölenligi babatda şahadatnama görkezmelidir. Bäşinji şert, nikalaşýanlar biri-birine gös-göni garyndaş bolmaly däl, sebäbi ene-atalaryň we çagalaryň, doganlaryň we uýalaryň, garry ene-atalaryň we agtyklarynyň arasynda, şonuň ýaly-da perzentlige alanlar bilen perzentlige alnanlaryň arasynda nika baglaşylyp bilinmez.

 Haýsy-da talap edilýän şertiň bäşden biri bolmasa, onda nika baglaşmagyna ýol berilmeýär. Eger-de päsgelçilik bolan halatynda nika baglaşylan bolsa, onda şol nika kazyýetiň çözgüdiniň esasynda hakyky däl diýilip ykrar edilýär. Hakyky däl nikanyň esasynda ähli ýüze çykan är-aýalyň hukuklary we borçlary ýatyrylýar. Kazyýetde hakyky däl diýilip nika ykrar edilen halatynda, nika baglaşylan pursatyndan başlap, hakyky däl diýlip hasap edilýär. Eger-de är-aýalyň haýsy-da bir biri adamsynyň familiýasyny alan bolsalar, onda nika baradaky şahadatnamasy yzyna alynandan soň, nikadan öň bolan familiýalar täzeden dikeldilýär. Eger är-aýalyň biri özüniň nikada durýandygyny beýlekisinden gizlin saklasa ýa-da ony nika baglaşmaga mejbur etse, onda jebir çeken tarapy üçin nikanyň esasynda ýüze çykan hukuklary hakyky bolup galýar. Hakyky däl nikanyň netijesinde dogulan çagalar öz hukuklary boýunça hakyky nikada bolan çagalar bilen deň bolup durýarlar. Olaryň hukuklary üçin nikanyň hakyky däl diýlip ykrar edilmeginiň hiç hili täsiri ýok.

 Dini tarapyndan baglaşylan nika resmi taýdan hasaba alynanok, sebäbi ol hiç hili hukuk netijelerini ýüze çykmaýar. Dini nikanyň baglaşylmagy gadagan däldir, ýöne onuň özi, Nika we maşgala kanunçylygyna degişli maşgala gatnaşyklarynyň sebäbi bolup bilmeýär. Dini wekiller tarapyndan baglaşylan nika erkek bilen aýalyň arasynda Nika we maşgala hakyndaky kodeksi tarapyndan kadalaşdyrylan maşgala hukuk gatşyklaryny ýüze çykaranok.

 Är-aýalyň arasyndaky hukuklary we borçlary Raýatlyk ýagdaýlarynyň namalar ýazgysy bölüminde nika baglaşylan gününden başlap ýüze çykýarlar. Ilki bilen nika baglaşylan mahalynda är-aýalyň arasynda şahsy hukuk gatnaşyklar döreýär. Şonda är-aýalyň islegi boýunça özleriniň umumy ady (familiýasy) hökmünde olar biriniň adyny (familiýasyny) saýlap alýarlar, ýa-da är-aýalyň her biri özüniň nikalaşmazdan öň öňki adyny saklaýar.

 Är-aýalyň şahsy gatnaşyklaryna şahsy hukuklar we borçlar degişli bolup durýar. Çagalary terbiýelemek we maşgala durmuşynyň beýleki meseleleri är-aýal tarapyndan bilelikde çözülmelidir. Är-aýalyň her biri işlejek işini, hünärini we ýaşaýyş ýerini erkin saýlap almaga haklydyr.

 Är-aýalyň şahsy hukuklary deň derejede göz öňünde tutulýar. Nika we maşgala bütewi kanunynda är-aýalyň şahsy gatnaşyklarynyň görkezilen sanawy uly däl. Munuň hem sebäbi şolardan ybarat bolup durýar, olary göni kanuna tabyn edip bolmaýar, ýagny onuň ýerine ýetirilişi adamyň ruhy dünýäsi we özbaşdak düşünjelere garaýşy bilen bagly bolup durýar. Şonuň üçin şahsy hukuk gatnaşyklary esasanam ahlak kada tertibi bilen baglydyrlar.

 Nika we maşgala hakyndaky bütewi kanunynda göz öňüne tutulan enelik, atalyk, çagalaryň bilimi, terbiýesi we maşgala durmuşy bilen bagly meseleler är-aýalyň deň hukuklylyk ýörelgeleri esasynda çözülýärler. Är-aýalyň şahsy hukuklary we borçlary umumy mazmuna laýyklykda hukuk kadalarynyň üsti bilen kadalaşdyrylýar. Är-aýalyň borçlary olaryň şahsy gatnaşyklary bilen kesgitlenilmän, biri-birine ynanmak derejesi bilen, şeýle hem şol hukuklary we borçlary saklamak bilen bagly bolup durýar.

 Nika baglaşylandan soň är-aýalyň arasynda şahsy gatnaşyklaryň esasynda emläk hukuk gatnaşyklary hem döreýärler. Är-aýalyň nikaly wagtynda haýsyda bolsa biriniň edinen emlägi olaryň bilelikdäki umumy eýeçiligi bolup durýar. Nika döwründe alynan emläge är-aýalyň deň hukuklary bardyr. Bu emläge eýelik etmäge, ony peýdalanmaga we oňa erk etmäge är-aýalyň ikisem deň hukuklydyr. Är-aýalyň emläk gatnaşyklarynyň obýektine dürli zatlar degişli bolup durýarlar, meslem, şahsy hem-de öý hojalyk zatlary, ýaşaýyş jaýlary, hususy öýleri, dürli transport ulaglary, pul serişdeleri, gymmat bahaly kagyzlar we şuňa meňzeşler.

 Eger är-aýalyň biri öý hojalygyny ýöretmek, çagalara seretmek bilen meşgul bolan halatynda, ýa-da başga esasy sebäplere görä onuň özbaşdak gazanjy bolmadyk mahalynda, onda şol är-aýal umumy emläk bilen peýdalanmaga hakly bolup durýar. Nikalaşmazdan öň är-aýalyň birine degişli bolan emläk, şonuň ýalyda nikaly döwründe olaryň biri tarapyndan sowgat görnüşinde ýa-da miras almak tertibinde alynan emläk, olaryň her biriniň, aýratyn öz eýeçiligindäki emlägi bolup durýar. Gymmat bahaly zatlardan başga, şol sanda şahsy peýdalanylýan zatlar (geýim, aýakgap we şoňa meňzeşler), är-aýalyň nikaly döwründe olaryň umumy serişdeleriň hasabyna edilendigine garamazdan, är-aýalyň haýsy biri şol zatlardan peýdalanan bolsa, onda şol zatlar şahsy eýeçilige degişli bolup durýarlar. Haçan-da är-aýalyň biriniň borçnamalary boýunça töleg alynsa, onda töleg diňe onuň şahsy emläginden ýa-da umumy emläkden düşjek paýdan töledilip alynýar. Nika döwründe är-aýal bir-birini maddy taýdan goldamaga borçly bolup durýar. Maddy taýdan goldamakdan ýüz döndürilen mahalynda, maddy taýdan kömege mätäç, işe ýarawsyz äriniň (aýalynyň) aýalyndan (ärinden), şonuň ýaly-da aýalyň göwreli döwründe we çaga bolan soň üç ýylyň dowamynda özüniň eklenmegi üçin ýan ýoldaşyndan kazyýetiň çözgüdiniň esasynda maddy kömek (aliment) almaga hukuklydyr. Nika är-aýalyň biriniň ölmegi ýa-da onuň ölen diýlip kazyýet tertibinde yglan edilmegi netijesinde ýatyrylýar. Şol halatda är-aýalyň biriniň ölenligi barada şahadatnama berilýär, ýöne welin nika ýatyrylanlygy babatda şahadatnama berilenok. Görkezilen ýagdaýlaryň ýüze çykmagy bilen, beýleki ýan ýoldaşy bolsa, şol pursatdan başlap, islän wagty täze nika baglaşyp biler.

 Indi bolsa nikanyň bozulmagynyň tertibine seredip geçeliň. Bu tertip boýunça, nikada duran adamlar bilelikde ýa-da ýeke täk berilen arzasynyň esasynda öz nikasyny bozup bilýärler. Nika we maşgala hakyndaky kanunyna laýyklykda, nika iki tertip görnüşinde bozulup bilner. Birinji tertip kazyýet üsti bilen amala aşyrylýar. Haçan-da är-aýalyň arasynda dürli jedelleri ýa-da olaryň kämillik ýaşyna ýetmedik çagalary bar bolsa, onda nika kazyýetde bozulýar. Kazyýet är-aýaly ýaraşdyrmak üçin çäreleri görýär we ol är-aýalyň ýaraşmagy üçin alty aý möçberinde möhlet belläp, işi seljermegi gaýra goýmaga haklydyr. Kazyýet är-aýalyň mundan beýläk bile ýaşamagynyň we maşgalanyň dowam etmeginiň mümkin däldigini tassyklan mahalynda nika bozulýar. Kazyýet nikany bozmak hakynda çözgüt çykaran halatynda, kemala gelmedik çagalaryň we işe ýarawsyz äriniň (aýalynyň) bähbitlerini goramak üçin çäreleri görýär. Maşgalada kämillik ýaşyna ýetmedik çagalary bar bolsa, onda nikany bozmak baradaky arzanyň ýanyna çagalaryň dogulyş barada şahadatnamalary we ene-atalaryň ortaça aýlyk hakynyň kepilnamalary goşulýar. Kazyýet, kämillik ýaşyna ýetmedik çagalaryň peýdasyna hossarlyk hakyny tölemek baradaky meseläni nikany bozan halatynda seredip hem bilýär.

 Emlägi bölüşmek meselesi adatça nika bozulan halatynda ýüze çykýar. Nikasy bozulan är-aýalyň bilelikdäki umumy eýeçiligi bolup duran emlägi paýlaşmak üçin maşgala kanunçylygynda üç ýyllyk möhlet bellenilýär. Bu möhlet är-aýalyň özleriniň hukuklarynyň bozulanlygy bilen ýa-da bilmeli günlerinden hasaplanyp başlanylýar.

 Çagalaryň bähbidini göz öňünde tutup, ýagny ene-atalary bilelikdäki umumy eýeçiligini bölýän bolsalar, kazyýet çagalaryň bähbitlerini göz öňünde tutup çözgüt çykarýar.

 Är-aýalyň biri-birini eklemek üçin kanun boýunça maddy kömek bermäge hökmanydyr. Kanunda görkezilen ýagdaýlarda är-aýalyň haýsy-da bir biri maddy kömek borçlaryny meýletin ýerine ýetirmeseler, onda aliment kazyýetiň üsti bilen alnyp bilner. Muňa är-aýalyň biriniň zähmet ukybynyň ýoklugy we maddy kömege mätäçligi esas bolup bilner.

 Eger kemala gelmedik çagalaryň är-aýalyň haýsy biriniň ýanynda ýaşamalydygy barada jedel ýüze çyksa, onda kazyýet nikany bozmak hakyndaky çözgüdini çykaranda, çagalaryň ata-enäniň haýsysynyň-da bolsa biriniň ýanynda galýandygy babatda meseläni seredýär. Şol halatlarda kazyýet çagalaryň bähbidini göz öňüne tutup, degişli çözgütleri yglan edýär. Çagalaryň bähbidini göz öňünde tutylyp, eger-de nikada duran aýal göwreli bolsa, ýa-da onuň çagasy bir ýaşa ýetmedik bolsa, onda aýalyň nika bozmak hakyndaky razylygy bolmadyk halatynda onuň äriniň nika bozmak baradaky arzasyna ýol berilenok.

 Nikany bozulmagynyň ikinji tertibi Raýatlyk ýagdaýlaryň namalar ýazgysy bölüminde geçirilýär. Bu tertip boýunça, nikany bozýan är-aýalyň kämillik ýaşyna ýetmedik çagalary hem-de hiç-hili jedeli bolmaly däl, şol sanda nikany bozmak hakynda. Şol halatlarda, är-aýalyň bilelikde arza beren gününden beýläk üç aý geçenden soň olaryň nikany bozmak barada pikiri üýtgemese, nika bozmak hakyndaky şahadatnama är-aýalyň ikisine-de aýry berilýär.

 Belli bir ýagdaýlaryň ýüze çykmagy bilen, kämillik ýaşyna ýetmedik çagalary bar bolan adamlar Raýatlyk ýagdaýlaryň namalar ýazgysy bölümleriň üsti bilen nikany bozup bilerler. Şol tertibe kazyýetiň çözgüdi bilen nam-nyşansyz giden diýlip ykrar edilen adamlar bilen nikada duranlar hem degişli bolup durýarlar. Akly üýtgeme ýa-da akyly kemlik zerarly kämillik ukyby ýok diýilip kanunda bellenen tertipde ykrar edilen adamlar bilen we eden jenaýat üçin üç ýyldan az bolmadyk möhlete azatlykdan mahrum edilen adamlar bilen nika Raýatlar ýagdaýlaryň namalar ýazgysy bölümleriniň üsti bilen bozulyp bilner. Oňa ýeňillik tertibinde bozulan nika diýilýär. Emma çagalar hakynda, är-aýalyň bilelikdäki umumy eýeçiliginde bolan emlägi paýlaşmak baradaky, işe ýarawsyz mätäç äre (aýala) eklemek üçin serişdeler tölemek bilen bagly jedeller ýüze çykan halatynda, nika kazyýet üsti bilen bozulmaly bolup durýar.

 Eger-de ölen diýilip kanunda bellenen tertipde yglan edilen äri (aýaly) gelen halatynda we onuň ölen diýip yglan eden kazyýetiň çözgüdi ýatyrylan mahalynda, onuň äri ýa-da aýaly täze nika baglaşylmadyk bolsa, şeýle adamlaryň nikasy dikeldilen diýilip hasap edilýär.

 Haçan-da är-aýalyň biri nam-nyşansyz giden diýilip kanunda bellenen tertibi boýunça ykrar edilse we kazyýetiň çözgüdiniň esasynda onuň bilen baglaşylan nika Raýatlar ýagdaýlaryň namalar ýazgysy bölüminde bozulan bolsa, onda şol är-aýal yzyna geleni bilen ony nam-nyşansyz giden diýip ykrar eden kazyýetiniň çözgüdi ýatyrylýar. Kazyýetiň çözgüdi ýatyrylandan soň şol är-aýal bilelikdäki arzany Raýatlar ýagdaýlaryň namalar ýazgysy bölüminde tabşyryp, nikany dikeldip bilýärler. Ýöne bolsa şol är-aýalyň nikasy kazyýet tarapyndan bozulan bolsa, onda kazyýet nikany bozmak hakyndaky çözgüdini olaryň bilelikdäki arzasy boýunça ýatyryp biler.

 Türkmenistanyň nika we maşgala hakyndaky kanunynyň esasynda, nikanyň bozulan pursady Raýatlyk ýagdaýlaryň namalar ýazgysy bölüminde hasaba alynan gününden başlaýar. Kazyýetiň nikany bozmak hakynda çözgüdiniň hukuk güýjüne girmegi bilen (on günden soň), nikanyň bozulanlygy baradaky şahadatnama kazyýetiň çözgüdiniň esasynda Raýatlyk ýagdaýlaryň namalar ýazgysy bölümi tarapyndan berilýär we şol mahaldan başlap, nika bozuldy diýlip hasap edilýär.

 Nika baglaşylan mahalynda özüniň familiýasyny är-aýalyň familiýasyna geçiren äriň (aýalyň) nika bozulandan soň şol familiýany galdyrmaga haky bardyr. Nikany bozan är-aýal nikadan öň duran familiýasyny talap hem edip bilýär. Nika kazyýetde bozulan halatynda, är-aýal öz aralarynda emlägini ýa-da ýaşaýyş jaýlaryny bölmek bilen bagly meselelerini jedel edip bilýärler. Mälim bolşy ýaly, är-aýaly tarapyndan nika döwründe alynan emläk umumy eýeçilik diýilip hasap edilýär. Jedel ýüze çykan halatynda, umumy maşgala degişli emläk, onuň kim tarapdan alynanlygyna garamazdan, kazyýetiň çözgüdi esasynda deň derejede är-aýalyň arasynda bölünýär.

Nikany bozan är-aýalyň kämillik ýaşyna ýetmedik çagalary bar bolsa, ene-atalar özara ylalaşmagy boýunça çagalaryň kimiň ýanynda ýaşamalydygyny çözýärler. Eger-de ata-enesiniň arasynda çagalar babatda ylalaşyk bolmasa, onda kazyýet çagalaryň bähbitlerini we islegini göz öňünde tutup, çagalary är-aýalyň haýsyda birine terbiýelemäge berip bilýär. Şol halatda, beýleki tarap çagasyna aliment (hossarlyk hakyny) tölemäge borçly bolup durýar.

Nika we maşgala hakyndaky bütewi kanuna laýyklykda är-aýalyň, ata-eneleriň we çagalaryň, perzentlige alanlaryň we alynanlaryň, öweý ata-eneleriň we öweý çagalaryň, doganlaryň we uýalaryň, garry ata-eneleriň we agtyklarynyň arasynda hossarlyk hakyny (aliment) tölemek borjy bilen bagly emläk gatnaşyklar ýüze çykýarlar. Şol tertibe laýyklykda kömege mätäç är-aýalyň haýyşy boýunça kazyýet nikany bozmak hakynda çözgüt çykaran mahalynda aýalyndan (ärinden) töletdirip alynmaly serişdeleriň möçberini kesgitlemäge borçly bolup durýar. Kanun boýunça özleriniň kemala gelmedik we kemala gelen (18 ýaşa ýeten), ýöne welin işe ýarawsyz we kömege mätäç öweý çagalaryny öweý ata-eneler ekläp-saklamaga (aliment tölemäge) borçly bolup durýarlar, eger-de öweý çagalaryň olary terbiýeläp-eklemäge borçly ata-eneleri ýok bolsa, ýa-da olardan ýeterlik serişde alyp bolmadyk halatynda. Ýeterlik serişdeleri bolan doganlar we uýalar özleriniň kömege mätäç kemala gelmedik we kemala gelen, ýöne welin işe ýarawsyz doganlaryny we uýalaryny aliment töläp eklemäge borçly bolup durýarlar. Garry ata-eneler özleriniň kemala gelmedik we kemala gelen, ýöne welin işe ýarawsyzlygy ýok sebäpli kömege mätäç bolan agtyklaryna aliment tölemek üsti bilen eklemäge borçly bolup durýarlar. Ýokarda görkezilen maşgalanyň agzalalary üçin alynýan hossarlyk hakynyň möçberi her aýda belli bir pul möçberde aliment töleýän adamyň maddy we maşgala ýagdaýyndan ugur alynyp, kazyýet tarapyndan kesgitlenilýär. Eger-de hossarlyk hakyny tölemäge borçly adamyň ýa-da aliment alýanyň maddy ýa-da maşgala ýagdaýy üýtgän halatynda, kazyýet olaryň her biriniň hak islegi boýunça hossarlyk hakynyň bellenilen möçberini uýtgetmäge borçlydyr. Hossarlyk hakyny tölemek borjynyň ýüze çykmagyna esas bolan Nika we maşgala bütewi kanunynda görkezilen ýagdaýlar aradan aýrylsa, onda hossarlyk hakyny töleýän adamlar aliment tölemekden boşadylmagyny kazyýet üsti bilen talap etmäge hakly bolup durýarlar. Şol ýagdaýlara degişli bolup aliment alýan ýa-da aliment töleýän taraplaryň biriniň aradan aýrylmagy, kemala gelmedik çaganyň kämillik ýaşyna ýetmegi, işe ýarawsyz adamyň zähmet ukyplylygynyň dikeldilmegi, hossarlyk hakyny töleýän tarapynyň zähmet ukyplygyny ýitirmegi we şoňa meňzeş ýagdaýlar degişli bolup durýarlar. Goýulan mesele boýunça kazyýetiň çözgüdiniň güýje giren pursatyndan başlap, aliment tölemek borjy ýatyrylýar.

**15-nji sapak**

**Ene-atanyň we çagalaryň arasynda ýüze çykýan şahsy we emläk gatnaşyklary**

1. Ene-atalaryň we çagalaryň arasynda ýüze çykýan hukuk gatnaşyklarynyň esaslary.

2. Atalygy meýletin kesgitlemek.

3. Kazyýet tertibinde atalygy bellemek.

 Täze Galkynyş eýýamynda maşgalanyň hal-ýagdaýyny ýokarlandyrmak meselelerini çözmeklige, eneligi we çagalygy goramaklyga barha köp üns berilýär. Türkmenistanyň Prezidenti tarapyndan enäniň we çaganyň bähbitleri goranylýar, köp çagaly maşgalalara we ýeke ýaşaýan enelere degişli ýardam berilýär. Türkmenistanda eneler we çagalar üçin maddy we durmuş ýeňillikleriň, artykmaçlyklaryň we ileri tutulmalaryň köptaraplaýyn ulgamy döredildi. Oňa elektrik energiýasyndan, gazdan, suwdan, ýodly azyk duzundan mugt peýdalanmak, ýaşaýyş jaý hyzmatlary üçin pes tölegler, mugt orta we ýokary bilim, göwreliligi, çaga dogranlygy we çaga gözegçilik edeni üçin berilýän goşmaça tölegli zähmet rugsatlary we başga köp ýeňillikler girýär. Döwletiň maşgala baradaky aladasy eneleriň we çagalaryň hassahanalarynyň, saglyk öýleriniň, mekdebe çenli çagalar edaralarynyň, mekdepleriň, çagalar we ýetginjekler köşkleriniň, bedenterbiýe – sagaldyş toplumlarynyň we ş.m. giň ýaýrawyny döretmek we ösdürmek ýoly bilen durmuşa ornaşdyrylýar.

Türkmenistanda aýallara we çagalara uly hormat we sarpa goýulýar. Mähriban Prezidentimiz we Türkmenistanyň hökümeti biziň döwletimiziň öňünde duran meseleleriň köpdürliligine we aýratyn çylşyrymlylygyna garamazdan, aýallar we çagalar meselesine, olaryň konstitusion ýagdaýyna, eneligiň durmuş taýdan goldanmagyna we maşgalanyň goralmagyna yzygiderli üns berýärler. Maşgala – jemgyýetiň durnuklylygyny, ykdysady we ruhy ösüşini aýgytly derejede kesgitlenýän wajyp bileleşigidir. Her bir döwlet onuň berkemegine we abadançylygyna ýardam etmek bilen, öz ösüşiniň esasy wezipelerini çözýär. Adam hukuklarynyň, ynsan mertebesiniň maşgalada deňlik we hormatlanmak esasynda üpjün edilmegi adam hukuklarynyň bütin jemgyýetde üpjün edilmegini kepillendirýär. Hut maşgala, adam hukuklaryna howaýy düşünmeklikdir, olaryň anyk durmuş, ykdysady we syýasy şertlerde iş ýüzüne geçmegine mümkinçilik berýän serişdedir.

 Ene – mukaddes käbedir. Enäniň ruhy gymmatlyklary, belent adamkärçilik nusgalaryny durmuşa ornaşdyrýan hormatly mukaddes wezipesine aýratyn orun berýär. Türkmenistanda enelik ählihalk hormata we sylaga daýanýar, döwlet ony goraýar we höweslendirýär. Eneligiň we çagalaryň bähbitleriniň goralmagy aýallaryň zähmetiniň we saglygynyň goralmagy, aýallara enelik bilen bagly zähmet bilen utgaşykly şertleriň döredilmegi üçin ýörite çäreler bilen üpjün edilýär. Eneligiň maddy we ruhy taýdan goldanylmagy, hukuk goragynyň amala aşyrylmagy üçin çäreler geçirilýär. Biziň döwletimizde eneler bilen çagalar hiç bir zatda mätäç bolmar ýaly, çagalar üçin berilýän kömek puly çaga üç ýaşaýança tölenilýär, soň bolsa çagalar mekdebe çenli çagalar bagyna ýerleşdirilýärler.

 Türkmenistanyň milli kanunçylygynda çagalaryň hukuklarynyň kepillendirilmegi barada giňden beýan edilendir. Türkmenistanyň çäklerinde ýaşaýan ähli çagalar milletine, reňkine, jynsyna, diline, dini ygtykadyna, jemgyýetçilik taýdan gelip çykyşyna, özleriniň hem-de ene-atasynyň, ýa-da çaganyň beýleki kanuny wekilleriniň bölümine we ýaşaýyş ýerine, çagalaryň ahwalatlaryna we saglyk ýagdaýyna ýa-da beýleki ýagdaýlaryna garamazdan olaryň hemmesi deň hukuklydyr. Çaganyň her biriniň oňa berlen ähli hukuklardan we azatlyklardan peýdalanmaga hukugy bardyr. Çaganyň hukuklarynyň we azatlyklarynyň durmuşa geçirilmeginiň onuň ýaşaýyş, jan saglygy, terbiýelenmegi we kadaly ösüp ulalmagy üçin zyýanly netijeleri bolmaly däldir. Döwletimiziň Konstitusiýasy we Türkmenistanyň beýleki kadalaşdyryjy hukuk namalary, şeýle hem halkara hukugyna degerli kadanamalary çaganyň hukuklaryny bähbitlerini goraýarlar. Çaganyň hukuklaryny we kanuny bähbitlerini goramaklyk ata-eneleriniň ýa-da kanuny wekilleriniň, okuw ýa-da ýöriteleşdirilen bejeriş-terbiýeçilik edaralarynda olaryň ýolbaşçylary, şeýle hem ýerli ýerine ýetiriji häkimiýeti we ýerli öz-özüňi dolandyryş edaralary degişli jemgyýetçilik guramalary tarapyndan amala aşyrylýar. Her bir çaganyň öz beden, akyl, ruhy, ahlak we jemgyýetçilik taýdan ösmegi üçin zerur ýaşaýyş derejesine hukugy bardyr.

 Ata-ene bilen çagalaryň özara hukuklary we borçlary çagalaryň kimden bolandygyna esaslanýar, çagalaryň kimden bolanlygy bolsa, kanunda bellenilen tertipde tassyklanylýar. Bir-biri bilen nikada durýan ata-eneden çaganyň bolanlygy ata-enesiniň nikasy hakyndaky şahadatnamasy esasynda tassyklanylýar. Ene-atalaryň we çagalaryň arasynda ýüze çykýan hukuk gatnaşyklarynyň esaslary hökmünde çagalaryň dogulyşy hakyndaky şahadatnama bolup durýar. Çaganyň doguluşy baradaky şahadatnama çaganyň dogulan ýerindäki ýa-da ene-atasynyň ýa olardan biriniň ýaşaýan ýerindäki Raýatlyk ýagdaýlaryň namalar ýazgysy bölümi tarapyndan berilýär.

 Çagalar doglan badyna bellige (resmi hasabata) alynmalydyr. Doguluş hakyndaky habar çaga dogulan gününden bir aýdan gijä galman Raýatlyk ýagdaýlaryň namalar ýazgysy bölümine (RYNY-a) berilmelidir. Çaganyň ata-eneleri baradaky maglumatlar dogulyş ýazgylary baradaky kitapda görkezilýär. Doguly baradaky arza ene-atalar ýa-da olary biri tarapyndan dilden ýa-da ýazmaça berilýär, ene-atalary ýarawsyzlygy, ýa ýogalan halatynda ýa-da baga bir sebäplere görä olary arza bermäge mümkinçilikleri bolmasa, onda olary ornuna garyndalary, goulary, çagany dogulan lukmançylyk edarasynyň ýolbaşçy wekilleri we beýlekiler tarapyndan arza berilip bilner.

 Dogulyy reşmileşdirmek üçin ular talap edýärler:

 a) lukmançylyk edarasynyň delilnamasy;

 b) ene - atalary ahsiýetini anyklaýan resminamalar;

 ç) çagany dogulyy baradaky namalar ýazgysyna atasy baradaky maglumatlary ýazmak üçin esas bolýan resminamalar.

 Bu ýazgy esasynda çaganyň ata-enesi baradaky maglumatlar görkezilen halatynda çaganyň dogluşy hakyndaky şahadatnama berilýär. Öz gezeginde çaganyň emele gelmegini anyklamak esasynda kanun tarapyndan kepillendirlen çaganyň hukuklaryny berjaý etmek we onuň terbiýelenmegi üçin ata-eneleriň öz borçlaryny ýerine ýetirmegi üçin resmi görkezmeleri döredýär. Soňra hem çagalaryň we ata-eneleriň özara hukuklarynyň we borçlarynyň emele gelmeginiň ýeke-täk esasy bolup kanun tertibinde bellenen çaganyň dogluşy baradaky güwänama hyzmat edýär. Ekizler dogulanda olaryň her haýsyna aýratyn dogulyş hakyndaky namalar ýazgysy düzülýär we dogulyş hakyndaky aýratyn şahadatnama berilýär.

 Doguluş hakyndaky ýazgyda çaganyň ady, atasynyň ady we familiýasy, şonuň ýalyda şol çaganyň ata-enesi hakyndaky maglumatlar ýazylýar. Eger-de ata-enäniň umumy familiýasy bar bolsa, onda çagalara ata-enäniň familiýasy dakylýar. Ata-enäniň familiýalary dürli bolsa, şonuň ýaly-da ata-ene ýa-da olaryň biri familiýasyny üýtgeden bolsa, onda ata-enäniň ylalaşmagy boýunça çaga atanyň ýa-da enäniň familiýasy dakylýar. Ata-enäniň ylalaşmagy bolmadyk mahalynda, hossarlyk we howandarlyk bölümi çaganyň familiýasyny onuň atasynyň ýa-da enesiniň familiýasy boýunça kesgitleýär. Ata-enäniň ýa-da olardan biriniň öz familiýasyny üýtgetmegi olaryň kemala gelen çagalarynyň familiýalarynyň üýtgemegine getirip bilmez. Ata-enäniň arasynda nikanyň ýatyrylmagy şonuň ýaly-da nikanyň hakyky däl diýlip ykrar edilmegi çagalaryň familiýalarynyň üýtgemegine getirip bilmez. Eger atasy (enesi) nika ýatyrylandan soň ýa-da nika hakyky däl diýlip ykrar edilenden soň özüniň ýanynda ýaşamaga galan çagasyna öz familiýasyny dakmak islese, onda hossarlyk we howandarlyk organy çaganyň bähbitlerinden ugur alyp, kemela gelmedik çaganyň familiýasyny üýtgetmäge ygtyýar bermäge haklydyr.

 Eger kämillik ýaşyna ýetmedik çaganyň ata-enesi bir-biri bilen nikada durmaýan we atasy bellenmedik bolsa, çaganyň enesiniň familiýasy üytgedilende çaganyň enesiniň arzasy boýunça hossarlyk we howandarlyk bölüminiň görkezmesi esasynda kemala gelmedik çaganyň familiýasy üýtgedilip bilner. On ýaşyna ýeten çaganyň familiýasy üýtgediljek halatynda, onda onuň öz islegi nazara alynýar. Çaga at dakylanda ol onuň ata-enesiniň ylalaşmagy boýunça dakylýar, atasynyň ady bolsa onuň atasynyň ady boýunça dakylýar. Çaganyň ady barada ata-enäniň arasynda ylalaşyk bolmadyk mahalynda bu mesele hossarlyk we howandarlyk bölümi tarapyndan çözülýär.

 Eger-de çaga öli dogulan bolsa, onda çaganyň dogulan pursadyndan üç günden gijä galman habar berilmelidir. Şol halatda çaganyň dogulanlygy we ölenligi barada Raýatlyk ýagdaýlaryň namalar ýazgysy depderçesine iki ýazgy edilýär. Çaganyň ene-atasyna bolsa diňe çaganyň ölenligi baradaky şahadatnama berilýär.

 Çaga bilen enäniň arasyndaky şahsy hukuk gatnaşyklar olaryň gan garyndaşlygy ýagdaýy esasynda döreýär. Çaganyň eneden bolanlygyny tassyklamak üçin (enesidigini anyklamak üçin) şol çaganyň nikada dogulandygy ýa-da nikasyz dogulandygy hiç hili orny ýok. Çaganyň şol eneden dogulandygy lukmançylyk edarasynda enäniň çagany dogandygyny tassyklaýan kepilnama esasynda anyklanýar. Eger-de çaga lukmançylyk edarasynda dogulmadyk bolsa, onda çaganyň enesi lukmançylyk resminamalary, şaýatlaryň görkezmeleri, ýa-da beýleki subutnamalar esasynda tassyklanylýar.

 Çaganyň dogulmagy – bu çaga ömür beren erkek bilen aýalyň durmuşynda wajyp wakalaryň biridir. Ýöne welin durmuşda atalygy tassyklamak barada dürli jedeller ýüze çykyp bilýärler. Kanun tarapyndan çaganyň belli bir erkekden we aýaldan bolandygyny güwälendirýän dürli esasy ýagdaýlara bagly bolan tertipler bar:

**çaganyň ata-enesi nikada duran bolsalar;**

**çaganyň ata-enesi nikada durmaýar, emma atalygy meýletin boýün alýan adam bar bolsa (dolandyryş tertibi);**

 **g) çaganyň ata-enesi nikada durmaýarlar we çaganyň atasy diýip hasap edilýan adam atalygy meýletin boýün almaýan bolsa (kazyýet tertibi).**

 Çaganyň haýsy atadan gelip çykandygyny anyklamaklyk aýalyň maşgala ýagdaýyna baglydyr: ýagny ol nikada durýarmy ýa-da ýok. Belli bolşy ýaly, är-aýalyň hukuklary we borçlary Raýat ýagdaýlarynyň namalarynyň ýazgysy bölümine nikanyň baglaşylandygy bilen döwlet tarapyndan bellige alnan pursatyndan başlanýar. Bu bolsa diňe bir är-aýalyň özüniň kanuny hukuklarynyň we bähbitleriniň goralmagyny laýyk gelýän şert däl-de, eýsem çagalaryň kanuny hukuklarynyň we borçlarynyň goragynyň amala aşyrylýandygyny aňladýar. Şonuň üçin özara nikada duranlaryň çagasy bolanda, eger kazyýet üsti bilen başgaça tertip bellenilmedik bolsa, çaganyň enesiniň adamsy şol çaganyň atasy diýlip hasaplanylýar.

 Eger çaganyň enesi onuň atasy bilen resmileşdirilen nikada duran bolsalar, onda olar şol çaganyň enesi-atasy diýlip hasap edilýärler. Raýatlyk ýagdaýlaryň namalar ýazgysy bölümi çaganyň dogulyşyny resmileşdirende, çaganyň enesi we atasy diýip, nikada duran adamlary görkezýär. Eger-de nikada duran adamlar atalygy jedel edýän bolsalar, onda çaganyň enesi-atasy diýip hasap edilýänler geçirilen ýazgy barada olara mälim bolan gününden ýa-da mälim bolmaly gününden başlap, bir ýylyň dowamynda atalygy jedel edilip bilýärler.

 Çaganyň atasy ölenden soň atalygy resmileşdirmek aýratyn görnüşinde kadalşdyrylýar. Eger-de çaganyň ejesi bilen nikada duran adam ölenden soň çaga 10 aýdan köp bolmadyk wagt geçmänkä dogulan bolsa, onda çaganyň atasy diýip ölen adam görkezilýär.

 Eger nikany bozan är-aýalyň 10-aýyň içinde çagasy bolsa, onda çaga şol ärinden bolupdyr diýlip hasap edilýär. Çaganyň dogulyş hakyndaky şahadatnamada nikany ýatyran adam çaganyň atasy hökmünde görkezilýär. Eger 10-aýdan 1-2 gün geçen bolsa, onda çaga başga adamdan bolan diýlip hasap edilýär (aýrylyşan ärinden däl).

 oökarda bellenişi ýaly, eger-de çaganyň enesi nikada durmaýan bolsa, ýöne atalygy meýletin boýun alýan adam bar bolsa, onda çaganyň dogulmagy dolandyryş tertibipde amala aşyrylýar. Şol tertip boýunça çaganyň atasy we enesi bilelikde arza berip, Raýat ýagdaýlarynyň namalarynyň ýagdaýy bölüminde atalygy tassyklaýarlar. Belli bir ýagdaýlaryň ýüze çykmagy bilen, çaganyň atasy diýip özüni hasap edýan adam, çaga dogulan soň, ýa-da öňünden, çaganyň ejesi göwreli döwründe atalygy boýun alýan arzany bermäge hakly bolup durýar. Eger-de çaganyň doglyşy baradaky şahadatnama berilmedik bolsa we atalygy boýun alýan adam öz pikirini üýtgeden bolsa, onda ol şol arzany yzyna alyp bilýär. Emma welin, çaganyň dogulşy resmileşdirilen halatynda öz pikirini üýtgeden ata atalygy kazyýet tertibinde jedelleşip ýazgyny üýtgedip bilýär.

 Atalygy kesgitlemegiň bu usulynda çaganyň atasy özüniň erkini beýan edýär, çaganyň enesi bolsa, atalygyň ykrar edilmegine razylygyny berýär. Atalygy meýletin boýun alýan adam bar halatynda, çaganyň gelip çykyşy onuň atasynyň we enesiniň bilelikde Raýatlyk ýagdaýlaryň namalar ýazgysy bölümine beren arzalary esasynda kesgitlenilýär. Atalygy kesgitlemek hakyndaky ata-enäniň bilelikdäki arzasynda şu maglumatlar görkezilýär: özüni çaganyň atasy diýip ykrar edýän adamyň ady, familiýasy, atasynyň ady, dogulan wagty we ýeri, raýatlygy, milleti, ýaşaýan ýeri; şeýle hem çaganyň ady, familiýasy, atasynyň ady, jynsy, dogulan wagty we ýeri; şonuň ýaly-da şol çaganyň dogluş hakyndaky namasynyň ýazgysy görkezilýär; çaganyň ejesiniň ady, familiýasy, atasynyň ady, dogulan ýeri we wagty, raýatlygy, milleti (özüniň islegi boýunça), ýaşaýan ýeri, nika baglaşylanlygy hakyndaky namalar ýazgysy (eger-de çaganyň ejesi çaganyň atasy bilen çaga dogulanyndan soň nika baglaşylan bolsa); çaganyň atasy kesgitlenenden soň onuň ady, familiýasy, atasynyň ady; çaganyň atasynyň we enesiniň şahsyýetini tassyklaýan resminamalary.

 Atalygyň meýletin kesgitlenilmegi – bu çaganyň nikada durmadyk atasynyň we enesiniň arasyndaky hukuk ýagdaýydyr. Şol halatda şahadatnamada çaganyň enesi diýilip çagany doguran aýal, çaganyň atasy diýilip atalygy boýun alan adam görkezilýär. Bu bolsa çaga bilen onuň atasynyň arasyndaky hukuk gatnaşyklarynyň döremegine gönükdirilendir. Atalygy dolandyryş tertibinde kesgitlemek boýun alýan adamyň erkin islegi esasynda edilýär. Şonuň üçin ruhy ýetmezçiligi zerarly kazyýet tarapyndan kämillik ukyby ýok diýlip ykrar edilen adam özüniň çaganyň atasydygyny meýletin ykrar edip bilmeýär.

 Emma çaganyň atasy diýip hasap edilýän adam atalygy meýletin boýun almasa, ýa-da çaganyň atasy diýip çaganyň dogulyşy baradaky şahadatnamada görkezilen adam ony jedel etse, onda atalyk kazyýet tertibinde bellenilýär.

###

 Kazyýet tertibinde atalygy bellemek maşgala hukugynyň iň çylşyrymly meseleleriniň biridir. Atalygy kazyýetde bellemek tertibi çaganyň dogulmagy bilen döreýär we çaganyň atasy diýip hasap edilýän adamyň belli bir kanuny borçlary çekmek zerurlygyny ýüze çykarýar. Köplenç ýagdaýlarda kazyýet tertibinde atalygy kesgitlemek arzasy bilen çaganyň enesi ýüz tutýar. Emma kanun tarapyndan beýleki adamlaryň hem kazyýete arza bilen şu mesele boýunça ýüz tutmagy göz öňünde tutulandyr. Kazyýet atalygy kesgitlemek baradaky arzany hökman çaganyň enesinden däl-de, eýsem çaganyň atasyndan hem kabul edip biler. Maşgala we nika hakyndaky kanunçylygyna laýyklykda, atany bellemeklik çaganyň ata-enesiniň biriniň ýa-da hossarlarynyň (howandarlarynyň), çagany özüniň eklemeginde saklaýan adamyň arzasy boýunça, şonuň ýaly-da kemala gelenden soň çaganyň özüniň arzasy boýunça geçirilýär. Atalyk kesgitlenende kazyýet gös-göni kanunda bellenilen ýagdaýlary göz öňünde tutýar. Türkmenistanyň Nika we maşgala hakyndaky bitewi kanunynda görkezilşi ýaly nikada durmaýan ata-eneden çaga bolan mahalynda, özi-de ata-enäniň bilelikdäki arzasy bolmasa, şol çaganyň atasy kazyýet tertibinde bellenilip bilner.

 Kazyýet tertibinde çaganyň atasyny kesgitlemegiň zerur şerti bolup şu ýagdaýlar durýar:

çaganyň ata-eneleriniň arasynda döwlet tarapyndan bellige alnan nikanyň ýoklugy (bolmazlygy);

çaganyň ata-eneleriniň Raýat ýagdaýlarynyň namalarynyň ýagdaýy bölümine beren bilelikdäki arzasynyň bolmazlygy;

ç) çaganyň enesi ölen ýagdaýynda, ýa-da onuň kämillik ukyby ýok diýlip ykrar edilen ýagdaýynda, ýa-da çaganyň ejesiniň nirede ýaşaýandygyny anyklamak mümkin bolmadyk ýagdaýynda, ýa-da ol enelik hukugyndan mahrum edilenligi.

 Dogulyş hakyndaky namalary resmileşdirýän kitabyndaky ýazgy çaganyň şol kitapda görkezilen ata-eneden bolanlygynyň subutnamasydyr. Çaganyň atasy ýa-da enesi hökmünde ýazylan adam şol edilen ýazgy hakynda özüne mälim bolan ýa-da mälim bolmaly wagtdan başlap bir ýylyň dowamynda şol ýazgy barada jedel gozgamaga haklydyr. Eger atasy ýa-da enesi diýip ýazdyran adam şol wagta çenli kemala gelmedik bolsa, onda şol bir ýyllyk möhlet onuň on sekiz ýaşa ýeten wagtyndan hasaplanylýar.

 Kazyýet çaganyň atasy bellenilen mahalynda çaganyň enesiniň we jogapkäriň çaga dogulmazyndan öň bile ýaşanlygyny we umumy hojalygy ýöredenligini nazara alýar. Bu bolsa çaganyň ata-enesiniň maşgala gatnaşyklaryny häsiýetlendiryän ýagdaýlarda ýaşap, çaganyň enesi göwreli wagtynda umumy hojalygy ýöredendiklerini, bilelikde ulanar ýaly emläk edinendiklerini we şuňa meňzeşleri aňladýar. Umumy hojalyk ýöredilende bilelikde ýaşaýanlaryň ikisiniň ýa-da biriniň zähmeti we serişdeler üçin çykdaýjylary umumy maşgala - durmuş zerurlyklaryny kanagatlandyrmaklyga gönükdirilendir. Kanun olaryň bilelikde ýaşamagynyň we umumy hojalyk ýöretmeginiň çaganyň dogulmagyna çenli dowam etmegini talap etmeýär, bu hili gatnaşyklaryň dowamlylygy kesgitlenilmedik. Çaga dogulmazyndan öň taraplaryň gatnaşyklarynyň öz-özünden galmagy atalygy kesgitlemek baradaky talaby kanagatlandyrmakdan ýüz öwürmeklige esas bolmaýar, eger-de taraplaryň gatnaşygy enesi göwreli bolmazyndan öň galan (ýatyrlan) bolsa, onda talaby kanagatlandyrmazlyga esas bolýar. Çaganyň enesi bilen jogapkäriň çaga dogulmazyndan öň bile ýaşamagyny we umumy hojalyk ýöredenligini şaýat görkezmeleri we beýleki subutnamalar arkaly hem tassyklanylyp bilner.

 Atalygy kesgitlemekligiň beýleki bir esasy ýagdaýy, jogapkäriň çaganyň enesi bilen şol çagany terbiýelemeklige gatnaşanlygy ýa-da bile ekläp- saklandygydyr. Kanun tarapyndan şol bir wagtda hem çagany terbiýelemekligi, hem-de çagany ekläp sakalamaklygy talap etmeýär. Çagany bilelikde terbiýelemek diýlende, onda şeýle ýagdaýlar göz öňünde tutylýar, çaganyň enesi we jogapkär bile ýaşaýan bolsa, ýa-da jogapkär çaga bilen gatnaşyk saklaýan bolsa, ýa-da çaga barada atalyk aladasyny edýän bolsa. Bile ekläp-saklamak diýlende, çaganyň jogapkäriň eklenjinde bolmagyna, ýa-da jogapkäriň çagany ekläp-saklamak üçin yzygiderli kömek bermegine (bu kömegiň möçberine garamazdan) düşünilýär. Jogapkäriň çagany ekläp-saklamaga gatnaşmagy ýazmaça subutnamalar bilen (pul geçirmek barada kwitansiýalar, harytlary we hyzmatlaryň tölenenliginiň hasaby we güwänamasy), şeýle hem şaýat görkezmeleri we beýleki subutnamalar bilen tassyklanylyp bilner.

 Eger-de jogapkär çaganyň enesi bilen bile ýaşap, umumy hojalyk ýöreden bolsa, şeýle hem olar bilelikde çagany terbiýeläp, ony ekläp-saklan bolsalar, onda bu ýagdaýlar atalygy anyklamagynda şaýatlyk edýärler. Jogap berijiniň özüniň atalygy boýun alýan subutnamalaryna onuň hatlary, terjimehallary, arzalary we beýleki hakyky maglumatlary degişli bolup bilýärler. Bu hili subutnamalar, çaganyň enesi göwreli döwründe, şeýle hem çaga dogulanyndan soň hem beýan edilip bilner. Jogapkäriň özüniň atalygyny boýun almagy şaýatlaryň görkezmesi (garyndaşlary, dostlary, tanyşlary) arkaly, şonuň ýaly-da zat (maddy) subutnamalar (meselem „ogluma ýa-da gyzyma ýadygärlik” diýen ýazgyly surat) arkaly tassyklanyp bilner. Kazyýet subutnamalara ýol berilýändigi baradaky meseläni çözmek bilen olaryň gös-göni ýa-da gytaklaýyn atalygy boýun almaklygyna şaýatlyk edýänligini göz öňünde tutýar.

Seredilen ýagdaýlar (çaganyň enesi bilen jogapkäriň çaga dogulýança bile ýaşamagy we umumy hojalyk ýöretmegi ýa-da olaryň çagany bile terbiýelemekleri ýa-da ekläp-saklamaklary, ýa-da jogapkäriň atalygy boýun alýanlygyny tassyklaýan subutnamalar) çak edilýän adamyň şol çaganyň atasy diýip netije çykarmaga hemişe esas bolup bilmeýär. Kazyýet tarapyndan jogapkäriň özüniň atalygyny inkär edýän, ol ýa-da beýleki delillerine üns berilmelidir we olar hökman barlanylmalydyrlar (saglyk ýagdaýy boýunça nesil öndürmäge ukypsyzlygy, çaganyň enäniň göwresinde emele gelen döwründe jogapkäriň çaganyň enesi bilen bile ýaşamazlygy).

 Şonuň üçin, atalygy kesgitlemek baradaky jedele seredilende Türkmenistanyň Nika we Maşgala bitewi kanunda göz öňünde tutulan esaslaryň hat-da biri tassyklanylsa, kazyýet çaganyň kimden gelip çykandygyny anyklamak maksady bilen, jogapkär çaganyň atasydygyny boýun almaýan halatynda lukmançylyk ekspertizasy bellenilip biler (çaganyň enesiniň göwresinde emele gelen wagtyny bilmek üçin; eger-de jogapkär çaga öndürmeklige ukypsyzlygyna salgylanýan bolsa ony anyklamak üçin; çaganyň gan topary bilen jogapkäriň gan toparyny anyklamak üçin). Bu seljerişler jogapkäriň atalygyny inkär etmek maksady bilen hem kazyýet tarapyndan ulanylyp bilner. Kazyýet tertibinde atalyk bellenende, şol mahal hemme subutnamalar we görkezmeler hasaba alynýar we olaryň esasynda kazyýetiň atalygy kesgitleýän ýa-da kesgitlemeýän çözgüdi çykarylýar. Kazyýet atalygy kesgitlemek baradaky ýa-da atalygy kesgitlemeklikden ýüz öwürmek baradaky çözgüdi talapkäriň talabyny tassyklaýan ýa-da inkär edýän hemmetaraplaýyn barlanylan maglumatlara esaslandyryp çykarmalydyr. Eger-de talapkär çaga üçin hossarlyk hakyny tölemek baradaky talap arzasyny hem bildirlen bolsa, onda çaganyň atasy diýip bellenen adam aliment tölemäge borçly bolup durýar.

 Atalygy kesgitlemek baradaky talaby kanagatlandyrylýan kazyýetiň çözgüdi Raýat ýagdaýlarynyň namalarynyň ýagdaýy bölümine tabşyrylýar. Kazyýetiň çözgüdi atalygy bellige almak üçin zerur maglumatlary beýan edýär, oňa çaganyň atasynyň ady, familiýasy, atasynyň ady; onuň doglan ýeri, aýy, ýyly, güni; milleti; hemişelik ýaşaýan we işleýän ýeri bilen bagly maglumatlar degişli bolup durýarlar. Çaganyň dogulyşy baradaky şahadatnamanyň esasynda çaganyň we onuň atasynyň arasynda şahsy we emläk gatnaşyklary doly derejede ýüze çykýarlar. Çaganyň we çaganyň atasy diýip görkezilen adamyň arasynda at bilen, ýaşaýan ýeri bilen, milleti bilen, terbiýesi bilen, miras bilen, eklençde saklamak bilen bagly hukuk gatnaşyklar amala aşyrylýarlar. Çaganyň ata-enesi nikada durmaýan bolsalaram, şol çaga üçin nikada dogulan çaga bilen deň derejede hemme maşgala hukuklary ýüze çykýarlar.

 Ata-eneler öz çagalaryny terbiýelemäge, olaryň beden taýdan sagdyn ösmegi, okap öwrenmegi barada alada etmäge jemgyýet üçin peýdaly zähmete taýarlamaga, jemgyýetiň mynasyp çlenleri edip (taýarlamaga) ýetişdirmäge borçludyrlar. Ata-enelik hukuklary çagalaryň bähbitleriniň tersine ulanylyp bilinmez. Özleriniň çagalary barada ata bilen enäniň hukuklary we borçlary deňdir. Çagalary terbiýelemäge degişli ähli meseleler ata-enäniň ikisiniň özara ylalaşmagy bilen çözülýär. Ata-enäniň ylalaşygy bolmadyk mahalynda, jedelli mesele ata-enäniň gatnaşmagy bilen hossarlyk we howandarlyk organlary tarapyndan çözülýär.

 **Ata-eneleriň şahsy hukuklaryna we borçlaryna şular degişlidir:**

**1) Ata-eneleriň öz çagalarynyň şahsy-hukuk derejesini – olaryň adyny, familiýasyny, atasynyň adyny, raýatlygyny we milletini kesgitlemek hukuklary we borçlary;**

**2) Ata-eneleriň öz çagalaryna wekilçilik etmek hukuklary we borçlary;**

**3) Ata-eneleriň öz çagalarynyň ýaşaýan ýerini kesgitlemek we çagalary bikanun saklaýan ähli adamlardan talap etmek baradaky hukuklary we borçlary;**

 **4) Ata-eneleriň öz çagalaryny terbiýelemek baradaky hukuklary we borçlary.**

 Çaga at dakylanda ol onuň ata-enesiniň ylalaşmagy boýunça dakylýar, atasynyň ady bolsa onuň atasynyň ady boýunça dakylýar. Eger ata-enäniň umumy familiýasy bar bolsa, onda çagalara ata-enäniň familiýasy dakylýar. Ata-enäniň familiýalary dürli bolsa, şonuň ýaly-da ata-ene ýa-da olaryň biri familiýasyny üýtgeden bolsa, onda ata-enäniň ylalaşmagy boýunça çaga atanyň ýa-da enäniň familiýasy dakylýar. Ata-enäniň özara ylalaşmagy bolmadyk mahalynda, jedelli mesele ata-enäniň gatnaşmagy bilen hossarlyk we howandarlyk bölümi tarapyndan çözülýär. Bu barada jedel ýüze çykan mahalynda ata-ene jedeli çözmek üçin kazyýete ýüz tutmaga haklydyr. Eger kazyýet çagany ata-enesine bermek şol çaganyň bäbitlerine ters gelýär diýen netijä gelse, onda kazyýet ata-enäniň talabyny kanagatlandyrmakdan ýüz döndürmäge haklydyr. Emma çaganyň atasy belli däl bolsa, onda çaganyň dogulyş hakyndaky şahadatnamasynda diňe enäniň ady görkezilýär.

 Çagalaryň raýatlygy olaryň ata-eneleriniň raýatlygy boýunça kesgitlenýär. Dogulan çaganyň raýatlygyny kesgitlemek tertibi Raýat ýagdaýlarynyň namalarynyň ýagdaýy bölümlerinde ýa-da Türkmenistanyň daşary ýurtlardaky ilçihanalarynda we konsullyklarynda (eger çaga şol ýerde dogulan bolsa) amala aşyrylýar.

 Çaganyň milleti hem onuň ata-enesiniň milletine laýyklykda kesgitletýär, ene-ata bir millete degişli bolsa, onda olaryň çagalary hem şol millete degişli edilýär. Eger ene-ata dürli milletden bolsalar, on alty ýaşly çaganyň islegini nazara alyp, resminama ýa atasynyň, ýa-da ejesiniň milleti ýazylýar.

 Kemala gelmedik çagalaryň hukuklaryny we bähbitlerini goramak işi şol çagalaryň ata-enesiniň üstüne ýüklenilýär. Ata-eneleriň öz çagalaryna wekilçilik etmek hukuklary we borçlary hem çagalaryň şahsy-hukuk derejesine degişlidir, sebäbi çagalar özleriniň kämillik ukybyny özbaşdak amala aşyryp bilmeýänligi zerarly olaryň hukuklaryny we bähbitlerini ata-eneleri goramaly bolýar. Ata-eneler öz kämillik ýaşyna ýetmedik çagalarynyň kanuny wekilleridirler we olar ähli ýerlerde öz çagalarynyň hukuklaryny we bähbitlerini üpçün edýärler. Kämillik ýaşyna ýetmedik çagalaryň hemişelik ýaşaýan ýerini olaryň ata-eneleri kesgitleýärler.

Çagalar babatda ata-enäniň ikisiniň hem deň hukuklydygy barada Türkmenistanyň Nika we Maşgala bitewi kanunda bellenip geçilýär, oňa laýyklykda özleriniň çagalary barasynda ata bilen enäniň hukuklary we borçlary deňdir. Ata-enäniň arasyndaky nika bozulan mahalynda hem ata-ene özleriniň çagalary barasynda deň hukuklardan peýdalanýar we olaryň deň borçlary bardyr. Eger nikanyň bozulmagy zerarly ýa-da başga sebäplere görä ata-ene bile ýaşamaýan bolsa, onda kemala gelmedik çagalaryň kimiň ýanynda ýaşamalydygyny ata-enäniň ylalaşmagy çözýär. Çagalaryndan aýry ýaşaýan atanyň (enäniň) çagalary bilen gatnaşyk saklamaga haky bardyr we ol çagalary terbiýelemäge gatnaşmaga borçludyr. Çagalaryndan aýry ýaşaýan atanyň (enäniň) çaga bilen gatnaşyk saklamak tertibi barasynda, çagalary terbiýelemek barasynda ata-ene ylalaşyga gelip bilmedik mahalynda, bu tertip ata-enäniň gatnaşmagy bilen hossarlyk we howandarlyk edarasy tarapyndan kesgitlenilýär. Ata-enäniň arasynda ylalaşyk bolmadyk mahalynda, jedel çagalaryň bähbitlerinden ugur alynyp kazýyet tarapyndan çözülýär. Çagalary terbiýelemäge degişli ähli meseleler ata-enäniň ikisiniň özara ylalaşmagy bilen çözülýär. Eger ata-ene hossarlyk we howandarlyk edarasynyň çykaran çözgüdine boýun egmeýän bolsa, onda bu jedeli çözmek üçin olar kazyýete ýüz tutmaga haklydyr. Ata-enelik hukuklary çagalaryň bähbitleriniň tersine ulanylyp bilinmez

 Çaganyň şahsyýeti barada alada etmek bilen ata-enäniň esasy borjy bu çaganyň terbiýesi barada alada etmekdir we ony jemgyýetçilik-peýdaly işe taýýarlamakdyr. Ata-eneler ýa-da olaryň ornuny tutýan adamlar çagalaryny terbiýelemäge, olaryň saglygy, ösüşi okuwy barada alada etmäge, olary zähmete taýýarlamaga, kanunlara, taryhy we milli dдp-dessurlara hormat goýmagy цwretmдge, юeýle medenýeti olaryň aňyna ornaюdyrmaga hukuklydyrlar we borзludyrlar. Ata-eneler öz çagalaryny terbiýelemäge, olaryň bedeni taýdan ösmegi, okap-öwrenmegi barada alada etmäge, jemgyýet üçin peýdaly zähmete taýýarlamaga, Garaşsyz Bitarap Türkmenistanyň jemgyýetiň mynasyp agzasy edip ýetişdirmäge borçludyrlar. Her bir kemala gelmedik çagalaryň hukuklaryny we bähbitlerini goramak işi şol çagalaryň ata-enesiniň üstüne ýüklenilýär. Ata-ene özleriniň kemala gelmedik çagalarynyň kanuny wekilleri diýlip ykrar edilýär we olar aýratyn ygtyýar almazdan, ähli edaralarda, şol sanda kazyýet edaralarynda hem özleriniň kemala gelmedik çagalarynyň hukuklaryny we bähbitlerini goraýarlar. Özleriniň çagalary babatda ata bilen enäniň hukuklary we borçlary deňdir. Ata-enäniň arasyndaky nika bozulan mahalynda hem ata-enä özleriniň çagalary barasynda deň hukuklardan peýdalanýar we olaryň deň borçlary bardyr. Çagalary terbiýelemäge degişli ähli meseleler ata-enäniň ikisiniň özara ylalaşmagy bilen çözülýär.

 Çaganyň ata-enäniň haýsy-da bolsa birine berilmegi beýlekiniň onuň bilen gatnaşyk saklamagyny kesmegi aňlatmaýar. Çagadan aýry ýaşaýan ata ýa-da ene onuň bilen gepleşmäge haky bar we ony terbiýelemäge, gatnaşmaga bolsa borçludyr. Çagalaryndan aýry ýaşaýan atanyň (enäniň) çaga bilen gatnaşyk saklamak tertibi barasynda, çagalary terbiýelemek barasynda ata-ene ylalaşygy gelip bilmedik mahalynda, bu tertip ata-enäniň gatnaşmagy bilen hossarlyk we howandarlyk organlary tarapyndan kesgitlenilyär.

 Şeýlelikde ata-eneler bilen çagalaryň arasyndaky şahsy hukuk gatnaşyklar kanuny tertipde tassyklanan çagalaryň gelip çykyşyna baglydyr.

 Çaganyň dogulmagynyň takyk we öz wagtynda bellige alynmagy hossarlyk haky bellenilende, miras goýlanda, ata-eneleri ýogalandan soň (aradan çykandan soň) pensiýa alnanda wajyp orun tutýarlar.

 Ene-atanyň we çagalaryň arasynda şahsy hukuk gatnaşyklaryň esasynda emläk hukuk gatnaşyklary ýüze çykýarlar. Her bir ene-ata özüniň kämillik ýaşyna ýetmedik we kämillik ýaşyna ýeten, ýöne işe ýarawsyz we kömege mätäç çagasyny ekläp saklamaga borçly bolup durýarlar. Kämillik ýaşyna ýetmedik çagalaryň we ene-atalaryň emlägi umumy bolup durýar, diýmek her bir kemala gelmedik çaga ene-atasynyň emlägi bilen ulalyp bilýär. Çaga 18 ýaşy dolandan soň, onuň emlägi ene-atasynyň emläginden aýry bolup durýar. Şol wagtdan başlap, ene-atalar we çagalar bir-biriniň emlägi bilen diňe razylygy boýunça ulanyp bilýärler.

Nika we maşgala hakyndaky bütewi kanuna laýyklykda ata-eneler özleriniň kemala gelmedik we kemala gelen (18 ýaşa ýeten), ýöne welin işe ýarawsyz we kömege mätäç çagalaryny ekläp-saklamaga borçlydyrlar. Ýöne belli bir ýagdaýlarda, haçan-da çagalaryň ene-atalary nikasyny bozan bolsalar ýa-da olardan aýry ýaşap, maddy kömek bermeýän bolsalar, onda şol ene-atalar öz çagalaryna hossarlyk hakyny tölemäge borçly bolup durýarlar. Kemala gelmedik çagalar üçin olaryň ata-enesiniň haýsyda birinden bir çaga üçin ata-enesiniň gazanjynyň dörtden bir bölegi ýa-da 25%, iki çaga üçin üçden bir bölegi ýa-da 33%, üç we ondan köp çaga bolsa ýarsy ýa-da 50% möçberinde hossarlyk hakynyň möçberi alynýar. Eger-de çaga kemala gelen, ýöne welin birinji ýa-da ikinji toparyň maýyby, ýa-da kämillik ukyby ýoklygy sebäpli işe ýarawsyz bolsa, onda ata-eneden alynýan hossarlyk hakynyň möçberi ata-enäniň we kömege mätäç çagalaryň maddy hem-de maşgala ýagdaýyna bagly bolup durýar. Şol ýagdaýlardan ugur alynyp her aýda aliment tölenip durulýar, onuň möçberi belli bir pul görnüşinde kazyýet tarapyndan kesgitlenilýär. Haryt üsti bilen ýa-da hyzmat üsti bilen, ýa-da her aý alynman, bir wagtynda aliment töledip almak gadagandyr. Nika we maşgala kanunçylygyň esasynda kemala gelen, işe ukyply çagalar öz kömege mätäç, zähmete ukypsyz ene-atalaryna belli bir pul möçberinde hossarlyk hakyny tölemäge borçly bolup durýar. Perzentlige almaklyk diýilende, maşgala keseki çagalary terbiýelemeklige almaklyk, ýagny bu çagalar ýetim ýa-da ene-atanyň terbiýesinden kesilen (enäniň, atanyň saglygy sebäpli, ene-atanyň çagany terbiýelemekden ýüz öwürmegi ýa-da ene-ata hukugyndan mahrum edilmegi). Perzentlige almaklyk – bu hukuknama bolup, perzentlige alýanyň bilen perzentlige alynýanyň arasynda garyndaşlyk derejede hakyky ene-ata we çagalaryň arasynda ýüze çykýan hukuklary we borçlary döredýär. Diňe kemala gelmedik çagalary, olaryň bähbitleri üçin perzentlige alyp bolýar. Perzentlige alyjylar bolsa tersine, diňe kämillik ýaşyna ýeten bolup bilerler. Perzentlige almaklyk bilen raýatlar döwlete ene-atasyz galan çagalary terbiýelemekde uly ýardam edýär. Perzentlige çagany aljak adamlar öz arzasy bilen ýaşaýan ýerindäki ýa-da perzentlige alynýanyň ýaşaýan ýerindäki häkimlikleriň hossarlyk we howandarlyk bölümlerine ýüz tutýarlar.

Çagany perzentlige almak üçin maşgala kanunçylygy bir näçe şertiniň ýerine ýetirilmegi talap edip durýar. Olar bolsa şulardan ybarat bolup durýarlar.

Çaganyn ata-enesiniň ikisiniň ýazmaça görnüşindaky razylygy talap edilýär. Şol razylyk haty belli bir adamyň (adamlaryň) perzentlige almagyna ýa-da hossarlyk we howandarlyk bölümi tarapyndan saýlanan perzentlige alyjylara berilip bilner.

Eger çaganyň ata-enesi ata-enelik hukuklaryndan mahrum edilen bolsa, ýa-da olar kämillik ukyby ýok diýilip, ýa-da nam-nyşansyz giden diýilip kanuna bellenen tertipde ykrar edilen bolsa, onda olaryň çagasyny perzentlige almak üçin şol ata-enäniň razylygy gerekli däl.

Eger çaganyň ata-enesi bir ýyldan köp wagtyň dowamynda çagasy bilen bile ýaşamaýan bolsalar, hem-de hossarlyk we howandarlyk bölüminiň duýduryşyna garamazdan, çagalaryny terbiýelemekden ýa-da eklemekden boýun gaçyrýan bolsalar, onda olaryň takyk ýagdaýynda, ene-atanyň razylygy bolmadyk halatynda-da, çaga perzentlige alynyp bilner.

Eger-de perzentlige alynýan on ýaşa ýeten bolsa, onda şol çagany perzentlige almak üçin onuň özüniň razylygy talap edilýär.

Eger-de nikada duran är-aýalyň ikisinden biri çagany perzentlige aljak bolsa, onda nikada durýan beýleki adamyň ýazmaça görnüşindaky razylygy talap edilýär.

Ýokarda görkezilşi ýaly, hossarlyk akly üýtgeme ýa-da akly kemlik zerarly kazyýet tarapyndan kämillik ukyby ýok diýip yglan edilen adamlaryň üstünden bellenilip bilner. Kanunda görkezilen ýagdaýlaryň ýüze çykmagy bilen hossarlar özleriniň hossarlyk edýän adamlaryň wekilleri bolup durýarlar, olar hossarlyk edýän adamlaryň bähbitlerini hemme taraplaýyn goraýarlar. Hossarlar hossarlyk edýän adamlaryň ornuna we olaryň adyndan ähli zerur geleşikleri baglaşýarlar.

 Hossarlyk we howandarlyk borçlary diňe hossaryň we howandaryň razylygy bilen mugt ýerine ýetirilýär. Hossarlar we howandarlar hossarlyk we howandarlyk bölümi tarapyndan hossarlyk ýa-da howandarlyk bellemek zerurlygy mälim bolan pursatyndan bir aýdan gijä galman bellenip bilnerler. Hossar ýa-da howandar saýlanyp alynan mahalynda onuň şahsy sypatlary, hossarlyk ýa-da howandarlyk borçlaryny ýerine ýetirmäge ukyby, onuň bilen hossarlyga ýa-da howandarlyga mätäç bolan adamyň arasyndaky gatnaşyklary göz öňüne tutulyp bellenýär. Nika we maşgala bütewi kanunyň kadalaryna laýyklykda, on sekiz ýaşa ýetmedikler, kämillik ukyby ýok ýa-da kämillik ukyby çäkli diýilip kazyýet tarapyndan ykrar edilenler, ata-enelik hukuklaryndan mahrum edilenler, özleriniň üstine ýüklenen borçlary talaba laýyk ýerine ýetirmezligi sebäpli hossarlyk ýa-da howandarlyk borçlaryndan çäklendirilen adamlar we öz borçlaryny talaba laýyk ýetirmezligi sebäpli kim babatda perzentlige almaklyk ýatyrylan adamlar hossar we howandar bolup bilmeýärler.

Hossarlyk edilýän kiçi ýaşly çaga ýedi ýaşyna ýetenden soň, ol babatda hossarlyk ýatyrylýar we hossar goşmaça karar çykarylmazdan, kemala gelmedik çaganyň howandaryna öwrülýär. Hossarlyk we howandarlyk edilýän adam 18 ýaşyna ýeten halatynda, hossarlyk we howandarlyk ýörite karar çykarylmazdan ýatyrylýar. Maşgala kanuçylygyna laýyklykda, her bir Türkmenistanyň 16 ýaşa ýeten raýaty nika baglaşmaga hakly bolup durýar. Eger-de howandarlyga bellenen adam 16 ýaşa ýetip nikalaşsa, onda ol adam babatda howandarlyk ýatyrylýar. Hossarlyga we howandarlyga bellenen adamlar öz borjyny talaba laýyk ýerine ýetirip bilmeseler, onda hossarlyk we howandarlyk bölümi tarapyndan hossar ýa-da howandar şol borçlary ýerine ýetirmekden çetleşdirilýär. Belli bir ýagdaýlaryň ýüze çykmagy bilen hossarlyga we howandarlyga berlen adamlaryň bähbitleri ýa-da hukuklary bozulan halatynda, şoňa günäkär bolan adamlar kanuna bellenen tertip boýunça jogapkärçilige çekilip bilinýärler.

16-njy sapak

Jenaýat hukugy barada düşünje we onuň wezipeleri. Jenaýat we jenaýatçylyk

1. Jenaýat hukugy we jenaýat kanuny barada düşünje.
2. Jenaýat hukugynyň wezipeleri.Jenaýat hukugynyň ýörelgeleri.
3. Jenaýat barada düşünje we onuň alamatlary.
4. Jenaýatyň kategoriýalary (derejeleri) we görnüşleri.

**Jenaýat hukugy** – bu hukuk ulgamynyň aýratyn bir pudagy bolup, jenaýat we jeza baradaky kadalaryň jemidir. Jenaýat hukugy jenaýatçylykly hyýanatçylyklardan goranmak funksiýasyny (wezipesini) ýerine ýetirip, jenaýat we jeza baradaky umumy düşünjäni berýändir.

Häzirki döwürde biziň Garaşsyz, hemişelik Bitarap Türkmenistan döwletimiziň öňünde goýýan esasy meseleleriniň biri hem hukuk we dünýewi döwletini gurmakdan ybaratdyr. Türkmenistanyň Jenaýat hukuk ulgamy döwletimiziň hukuk ulgamynyň aýrylmaz düzüm bölegi bolmak bilen beýleki hukuk pudaklarynda bolşy ýaly döwletimizdäki jemgyýetçilik gatnaşyklaryny berkitmekde, düzgünleşdirmekde şeýle hem raýatlaryň konstitusion hukuklaryny we azatlyklaryny goramakda öz goşandyny goşýar we öz öňünde birnäçe meseleleri goýýar. Ol meseleler hereket edýän Türkmenistanyň Jenaýat kodeksiniň 2-nji maddasynda görkezilen ýerine ýetirmeli wezipeleri bilen birmeňzeşdir. Ýagny, Türkmenistanyň Jenaýat hukuk ulgamy, şahsyýeti, raýatlaryň hukuklaryny we azatlyklaryny, jemgyýetiň we döwletiň bähbitlerini, eýeçiligi, jemgyýetçlik tertibini, Türkmenistanyň Garaşsyzlygyny, konstitusion gurluşyny we bitaraplyk derejesini, paraharçylygy we adamzadyň howpsyzlygyny jenaýatçylykly hyýanatçylyklardan goramak hem-de jenaýatçylygyň öňüni almak wezipesi bolup durýandyr.

Islendik döwletiň hukuk we dünýewi döwlet bolmagy üçin döwletiň kadaly dolanşygy we raýatlaryň konstitusion hukuklaryny we azatlyklaryny kepillendirýän hukuk kadalarynyň ulgamyny işläp düzmek zerurlygy ýüze çykyp durýar. Şol jähtden hem ugur alyp biziň Türkmenistan döwletimizde iňňän uly, tutanýerli we irginsiz işler amala aşyrylýar. Şol bir wagtda-da biziň hemişelik Bitaraplyk derejesine eýe bolan Türkmenistan döwletimiziň Konstitusiýasyna laýyklykda ahli hukuk pudaklarynda bolşy ýaly Jenaýat hukuk pudagynda-da täze kämilleşdirilen hukuk düzgünleri girizilýär. Türkmenistanyň Jenaýat kodeksinyň çap edilmegi, ol barasynda metbugatyň çykyş etmegi, halk arasynda düşündiriş işleriniň geçirilmegi her bir adamyň kanunçylyk barasyndaky hukuk düşünjesini artdyrýar, ol bolsa şolar ýaly adamlar tarapyndan bidüzgünçilikleriň edilmeginiň öňüni almakda degerli täsirini ýetirip biler. Elbetde bu wezipeleri amala aşyrmak bolsa Türkmenistanyň Jenaýat hukuk ulgamyny kadalaşdyrýan we jemgyýetde ýüze çykýan kriminal[[24]](#footnote-24) (jenaýatçylykly) gatnaşyklary düzgünleşdirýän Jenaýat kanunçylygy tarapyndan amala aşyrylýar.

**Jenaýat kanuny**- bu halkyň erkini görkezýän we ýuridik güýje eýe bolan, döwlet häkimiýetiniň belli bir kanun çykaryjy edarasy tarapyndan kabul edilen we jemgyýetçilik guramalary, döwlet edara kärhanalary, şeýle hem raýatlar tarapyndan hökmany ýerine ýetirilmeli jemgyýetçilik gatnaşyklaryny kadalaşdyryjy hukuk namasydyr.

Mälim bolşy ýaly, döwletimiziň Esasy Kanuny bolan Konstitusiýamyzyň kadalaryna laýyk gelýän döwlet tarapyndan kabul edilen her bir kanun, özüne degişli bolan pudaklaryň işlerini kadalaşdyrýandyr. Jenaýat kanuny bolsa öz gezeginde jenaýat we jeza diýen düşünjeler bilen baglanşykly bolan hukuk gatnaşyklaryny kadalaşdyrýandyr. Döwletimiziň raýatlarynyň köp sanly erk-isleglerini beýan edýän Jenaýat kanuny, jenaýatçylygyň garşysyna göreşmek üçin öz öňünde goýan meselelerini netijeli çözmekligi üpjün etmäge gönükdirýändir. Bu meseleleri çözmeklik üçin bolsa jenaýat kanuny haýsy jemgyýetçilik howply etmişiň jenaýat bolup durýandygyny we şol jenaýaty eden şahslara eden jenaýaty üçin jezanyň haýsy görnüşlerini bermelidigini kesgitleýär. Sebäbi islendik jemgyýetçilik gurluşynda jenaýata garşy göreşmek diňe Jenaýat kanunyň esasynda mümkindir.

Hereket edýän jenaýat kanunymyz, Türkmenistanyň kanun çykaryjy edarasy – Mejlis tarapyndan 1997-nji ýylyň 12-nji iýunynda kabul edildi we Türkmenistanyň Prezidenti tarapyndan gol çekilip, 1998-nji ýylyň ýanwar aýynyň 1-inden güýje girdi[[25]](#footnote-25). Ol kanuna Türkmenistanyň Jenaýat kodeksi[[26]](#footnote-26) diýilýär.

Hereket edýän Türkmenistanyň Jenaýat kodeksi iki bölekden, ýagny umumy we aýratyn böleklerden ybaratdyr. Jenaýat kanunynyň umumy we aýratyn bölekleri özara biri-biri bilen jebis bagly bolup, bilelikde olar jenaýat hukuk pudagyny düzýärler.

 **Jenaýat kanunynyň umumy bölegi** – jenaýat kanunynyň umumy ýagdaýlaryny tassyklaýar hem-de Jenaýat kanunynyň ýörelgelerini kesgitleýän jenaýat we jeza baradaky kadalardan ybaratdyr. Umumy bölek 6-bölümi, 100-maddany we şu aşakdaky baplary özünde jemleýändir:

Jenaýat kanunçylygynyň ýörelgeleri we wezipeleri;

Jenaýat kanunyň hereket edýän wagty we giňişligi;

Jenaýat diýen düşünje, jenaýatlaryň agyrlyk derejeleri we görnüşleri;

Jenaýat jogapkärçiligine degişli adamlar;

Günä;

Jenaýata bile gatnaşma;

Etmişiň jenaýatçylyklydygyny aradan aýyrýan ýagdaýlar;

Jeza diýen düşünje, onuň maksatlary we görnüşleri;

Jezanyň görnüşiniň we möçberiniň bellenilmegi;

Jenaýat jogapkärçiliginden boşadylmagy;

Jezadan boşadylmagy;

Günä geçme we rehim etme, kazyýet edilenlik aýby;

Kämillik ýaşyna ýetmedikleriň jenaýat jogapkärçiliginiň we jezasynyň

 aýratynlyklary;

Medisina häsiýetli mejbury çäreler;

Medisina häsiýetli mejbury çäreleriň bellenilmegi we bes edilmegi;

 **Jenaýat kanunynyň aýratyn bölegi** – aýratyn jenaýatlar barada öwredýän bölüm bolup, 8 bölümi, 259 maddany we şu aşakdaky baplary özünde jemleýändir:

Jana we saglyga garşy jenaýatlar;

Şahsyýetiň azatlygyna, namysyna we mertebesine garşy jenaýatlar;

Jyns gatnaşyklary çygryndaky jenaýatlar;

Adamyň we raýatyň konstitusion hukuklaryna we azatlyklaryna garşy jenaýatlar;

Kämillik ýaşyna ýetmedikleriň, maşgalanyň we ahlaklylygyň garşysyna jenaýatlar;

Parahatçylyga we adamzadyň howpsuzlygyna garşy jenaýatlar;

Döwlete garşy jenaýatlar;

Döwlet gullugynyň bähbitlerine garşy jenaýatlar;

Adyl kazýetlige garşy jenaýatlar;

 Dolandyryş tertibine garşy jenaýatlar;

 Eýeçilige garşy jenaýatlar;

 Ykdysady işi amala aşyrmagyň tertibine garşy jenaýatlar;

 Kommersiýa we beýleki guramalarda gulluk bähbitlerine garşy jenaýatlar.

 Jemgyýetçilik howpsuzlygyna we jemgyýetçilik tertibine garşy jenaýatlar.

 Ilatyň saglygynyň garşysyna edilen jenaýatlar;

 Ekologik jenaýatlar;

 Transport hereketiniň we ony ulanmagyň howpsuzlygynyň garşysyna edilen jenaýatlar;

 Kompýuter maglumaty çygrynda jenaýatlar;

 Harby jenaýatlar; (1-nji çyzga seret).

 Bulardan başga-da jenaýat kanunynyň aýratyn böleginiň her bir maddasynyň bölümleri dispozisiýadan we sanksiýadan düzülýär.

**Jenaýat hukuk ylmynyň predmeti (zady) *–*** jenaýat hukugyna we jenaýat kanunyna düşünjäni alanymyzdan soňra biziň jenaýat hukuk ylmynda ilkinji bilmeli zatlarymyzyň biri hem jenaýat hukuk ylmynyň öwrenýän zadydyr (predmetidir). Biziň Türkmenistan döwletimiziň islendik hukuk ylmynda bolşy ýaly, jenaýat hukuk ylmy hem jemgyýetçilik gatnaşyklaryny öwrenýändir. Jenaýat hukuk ylmy beýleki hukuk ylymlaryndan özüniň öwrenýän zady bilen tapawutlanýandyr. Ýagny, jenaýat hukuk ylmynyň beýleki ylymlardan tapawudy bolsa, ol hem onuň jemgyýetiň arasynda bolup geçýän kriminal gatnaşygyny, ýagny, başgaça aýdylanda adamlaryň arasynda bolup geçýän jenaýatçylykly aragatnaşygyny öwrenýänligindedir. Jemgyýetçiligiň arasynda bolup geçýän kriminal aragatnaşyk diýlende nämä düşünilýär? Bu soraga bolsa biz şu aşakdaky ýönekeý mysalyň üsti bilen göz ýetirjek bolalyň. Mysal üçin; Amanow Berdiýewi ar almak neti bilen urýar, urgynyň netijesinde bolsa Berdiýewe agyr ten şikesi ýetirilýär (Türkmenistanyň JK-niň 107-nji mad). Görşümiz ýaly bu ýerde Amanow bilen Berdiýewiň arasynda jenaýatçylykly (kriminal) gatnaşyk bolup geçdi. Sebäbi bu ýerde adamynyň saglygyna şikes ýetirilýär. Jan we saglyk bolsa adama berlen iň gymmatly zatdyr. Jana ýa-da saglyga agyr şikes ýetirilen wagty onuň öwezini dolup bolýan däldir. Türkmenistanyň Konstitusiýanyň 3-nji maddasynda adam, onuň jany we saglygy, sözüň doly manysynda onuň beden ösüşi döwletiň we jemgyýetiň iň gymmatly hazynasy bolup durýandygy barada hukuk kadasynyň berkidilmegi hem adamynyň janynyň we saglygynyň döwlet tarapyndan goralýan iň esasy obýektleriň biridigini tassyklaýar. Şonuň üçin hem adamynyň saglygyna ýa-da janyna zorluk ulanyp, şikes ýetirilen mahaly, Türkmenistanyň Jenaýat hukugy (kanuny) öwrenmäge girişýändir. Şeýlelikde Türkmenistanyň jenaýat hukuk ylmynyň öwrenýän zady jemgyýetiň arasyndaky bolup geçýän kriminal gatnaşygydyr.

Elbetde her bir hukuk ulgamynyň öz öňünde goýýan wezipeleriniň bolşy ýaly, Türkmenistanyň jenaýat hukuk ylmynyň hem öz öňünde goýýan birnäçe wezipeleri bardyr. Olar jemi sekiz sany bolup, ýagny şahsyýeti; raýatlaryň hukuklaryny we azatlyklaryny; jemgyýetiň we döwletiň bähbitlerini; eýeçiligi; jemgyýetçilik tertibini; Türkmenistanyň garaşsyzlygyny, konstitusion gurluşyny we bitaraplyk statusyny; parahatçylygy we adamzadyň howpsuzlygyny jenaýatçylykly hyýanatçylyklardan goramak, şeýle hem jenaýatlaryň öňüni almak wezipelerinden ybaratdyr[[27]](#footnote-27). Elbetde bu wezipeleri amala aşyrmak üçin Türkmenistanyň jenaýat kanunçylygy jenaýat jogapkärçiliginiň esaslaryny we ýörelgelerini berkidýär, jemgyýetçilik howply bolan haýsy etmişleriň jenaýatlar bolup durýandygyny kesgitleýär we şolaryň edilendigi üçin jezalary we gaýry jenaýat-hukuk täsir çärelerini belleýär.

 Döwletimiziň hukuk we dünýewi döwletini gurýan döwründe Türkmenistanyň jenaýat hukuk ylymynyň öňünde goýulan meseleleriň çözgüdi esasan onuň ýörelgeleriniň we ýiti hukuk kadalarynyň institutyny we tejribesini ulanmaga ýykgyn edýänligindedir.

 Jenaýat hukugy watan söýüjilik,ynsanperwerlik,adalatlylyk we kanunçylyk ýörelgeleriniň beýanyny özünde jemleýändir. Bu ýörelgeler diňe bir jenaýat hukuk pudagyna degişli bolman,eýsem olar ähli hukuk pudaklarynyň esaslaryna hem degişlidir. Ine şonuň üçin hem oňa käwagtlar hukuk pudaklarynyň umumy ýörelgeleri diýilmegi hem ýöne ýerden däldir. Olaryň jenaýat hukuk ylmy üçin esasy bolmagynyň ýenede bir düýp sebäbi hem,olaryň biziň Garaşsyz, hemişelik Bitarap Türkmenistan döwletimiziň jenaýat hukuk ylymynyň we jenaýat hukuk syýasatynyň başlangyjyny kesgitleýji esas bolup durýandygyndadyr.

Jenaýat hukugynyň umumy ýörelgelerinden başga-da umumy ýörelgeleriň manysyny açýan we olary takyklaýan hem-de köpmanyly häsiýete eýe bolan pudaklaýyn ýörelgeleri hem bardyr. Jenaýat hukugynyň pudaklaýyn ýörelgeleri şu günki hereket edýän jenaýat kanunçylygynyň ýörelgeleri bilen hem gabat gelýändir. Bu ýörelgeler, gyşarnyksyz ýerine ýetirilmäge degişli bolup, olar hem jemi sekiz sanydyr:

1) Türkmenistanyň jenaýat kanunçylygy kanunylyk, kanunyň öňünde raýatlaryň deňligi, günäkärlik jogapkärçiligi, adalatlylyk we ynsanperwerlik ýörelgelerine esaslanýar.

2) Etmişiň jenaýatçylyklydygy, şoňa jeza berilmelidigi we gaýry jenaýat-hukuk netijeleri jenaýat kanuny, arkaly kesgitlenýär.

3) Adam günäsi belli edilen, diňe zyýanly netijelere getiren hereketleri (herekesizligi) üçin jenaýat jogapkärçiligine degişlidir.

4) Kazyýetiň hökümi boýunça we kanuna laýyklykda günäkär diýlip hasaplanylmasa we jenaýat jezasy berilýän bolmasa, hiç kim jenaýat etmekde günäkär diýlip hasap edilip bilinmez, oňa jenaýat jezasy berlip bilinmez.

5) Jenaýat eden adamlar kanunyň öňünde deňdirler we jynsyna, teniniň renkine, milletine, emläk we wezipe ýagdaýyna, dine garaýşyna, ynançlaryna, jemgyýetçilik birleşiklerine degişliligine garamazdan, jenaýat jogapkärçiligine degişlidirler.

6) Jenaýat eden adama ulanylmaga degişli jeza we gaýry jenaýat-hukuk täsir çäresi adalatly bolmalydyr, jenaýatyň agyrlygyna, onuň edilen ýagdaýlaryna we günäkäriň şahsyýetine berk laýyk gelmelidir.

7) Jenaýat eden adamlara ulanylýan jeza we gaýry jenaýat-hukuk täsir çäreleri fiziki taýdan ejir çekmeler ýetirmegi ýa-da adam mertebesiniň kemsidilmegini öz maksady edinip bilmez.

8) Şol bir jenaýat üçin hiç kim jenaýat jogapkärçiligini iki gezek çekip bilmez[[28]](#footnote-28).

 Jenaýat diýen düşünjäni öwrenmeklik, onuň alamatlaryny we agyrlyk derejelerini seljermeklik jenaýat hukuk ylmynyň esasy aýrylmaz bir bölegi bolup durýandyr.

Jenaýat hukuk taryhyndan we tejribesinden bize belli bolşy ýaly, jenaýat diýen düşünjä dünýä döwletleriniň hersiniň öz garaýşy we öz baha we kesgitleme berşi bar. Biziň Türkmenistan döwletimizde bolsa jenaýat diýen düşünjä jenaýat hukuk ylmy tarapyndan we kanun çykaryjy tarapyndan şu aşakdaky ýaly kesgitleme berilýär. *Jenaýat* – bu kanun (JK) tarapyndan goralýan obýektlere zyýan ýetirýän ýada zyýan ýetirmäge howp döredýän, edilen (hereket ýa-da hereketsizlik) jemgyýetçilik howply etmişi **jenaýat** diýilip hasap edilýär[[29]](#footnote-29). *Jenaýatçylyk* diýlende bolsa her haýsyna aýratynlykda jeza çäreleri göz öňünde tutulan birnäçe janaýatlaryň jemine düşünilýär. Diýmek etmişiň jenaýat bolmagy üçin kanun tarapyndan goralýan obýektlere zyýanyň ýetirilmegi ýa-da şol zyýany ýetirmeklik howpunyň döredilmegi gerekdir.

Günäniň jemgyýet üçin howplulygyny ýetirilen ýa-da ýetirilip biljek zyýanyň hukuk esaslandyryjysyny edilen jenaýatyň häsiýetli alamatlary bilen deňeşdirmek arkaly bilmek bolar.

Islendik jemgyýetçilik howply etmiş jenaýat boljak bolsa, onda ilki bilen ol edilen etmiş jenaýatyň hökmany alamatlaryny özünde jemlemelidir. Jenaýatyň alamatlaryny özünde jemlemedik islendik etmiş jenaýat bolup bilmez. Her bir jenaýat şu aşakdaky 4 sany hökmany alamatlary özünde jemleýändir:

Jemgyýet üçin howply etmiş bolmaklygy;

Etmişiň kanuna garşy bolmaklygy;

Günälilik;

Jezalandyrylmaga degişliligi;

 **Howply etmiş –** bu jenaýatyň esasy alamatlarynyň biri bolup, kanuna garşylygy ýüze çykarýan hem-de kanun tarapyndan haýsy etmişiň howplulygyny kesgitleýän we jenaýata maddy taýdan baha berýän ýuridiki aňlatmasy bolan jenaýatyň özboluşlylygydyr. Jenaýat etmek bilen jemgyýete howp salmak diýlende ilki bilen jemgyýetçilige zyýan ýetirmeklik, ýagny, döwlet we jemgyýetçilik gurluşynyň kadaly işlemegine zeper ýetirmek, adamlaryň şahsy emläklerine zyýan ýetirmeklik we jemgyýetçilik gatnaşyklaryny bozmaklyk göz öňünde tutulýar. Jemgyýete howp salmaklyk diňe bir adamlaryň bähbitlerine garşy hereket bolman, eýsem ol hereket kanuna we döwletiň hukuk gurluşyna garşy gitmeklik hem bolup durýandyr.

Jemgyýet üçin howply etmişiň netijesinde hökman zyýanly netije ýüze çykan bolmalydyr, jenaýatyň netijesinde zyýanyň şu aşakdaky görnüşleri ýetirilip bilner:

1.Maddy zyýan.

2.Fiziki zyýan.

3.Ruhy zyýan.

4.Ahlak zyýan.

**Etmişiň** **kanuna garşy bolmagy** – bu hem jenaýatyň esasy alamatlarynyň biri bolup, Türkmenistanyň jenaýat kanunçylygynyň goraýan obýektlerine garşy howply etmişi edip, ýokarda görkezilen zyýanlaryň ýetirilmegine ýa-da şol zyýanlary ýetirilmek howpunyň döredilmegine aýdylýar. Türkmenistanyň jenaýat kodeksinyň goraýan obýektlerine bolsa şu aşakdakylar degişlidir:

Şahsyýet;

Raýatlaryň hukuklary we azatlyklary;

Jemgyýetiň we döwletiň bähbitleri;

Eýeçilik;

Jemgyýetçilik tertibi;

Türkmenistanyň garaşsyzlygy;

Konstitusion gurluşy we bitaraplyk derejesi;

Parahatçylyk we adamzadyň howpsuzlygy[[30]](#footnote-30).

Şeýlelikde, ýokarda görkezilen jenaýat kanunynyň goraýan obýektlerine zyýan ýetirilse ýa-da zyýan ýetirilmek howpy döredilse, onda ol kanuna garşylyk diýip hasap edilmäge degişlidir.

 Jenaýatyň esasy alamatlarynyň biri hem günälilikdir. **Günälilik –** bu jenaýaty eden adamynyň öz eden jenaýatçylykly etmişine aklynyň ýetip, şony isläp etmegi ýa-da seresapsyzlykda jenaýata ýol bermegidir.

Jenaýatyň soňky alamaty bolsa, ol hem **jezalandyrmaga degişli bolmagydyr.**  *Jezalandyrmak, başgaça jeza bermek* – munuň özi edilen etmiş üçin çäre görmekdir. Ýagny, jenaýaty eden adamynyň eden etmişi esasynda, kazyýetiň hökümi bilen jenaýat etmekde günäkär diýlip ykrar edilen adama, döwletiň mejbury çäresi hökmünde ulanylýan temmi çäresidir.

**Jenaýatçylyk** – bu jenaýat kanuny tarapyndan goralýan obýektlere zyýan ýetirýän ýa-da zyýan ýetirmäge howp döredýän we hersine aýratynlykda jenaýat jogapkärçiligi göz öňünde tutulan, jemgyýetçilik howply etmişleriň (jenaýatlaryň) umumy jemini aňladýan kriminologik[[31]](#footnote-31) düşünjedir.

**Jenaýatyň kategoriýalary (derejeleri) we görnüşleri**

Türkmenistanyň jenaýat hukugynda her bir jenaýatyň öz alamatlarynyň bolşy ýaly, her bir jenaýatyň öz agyrltk derejesi hem bardyr. Türmenistanyň JK-niň 11-nji madasyna laýyklykda jenaýatlar özleriniň agyrlyk derejeleri boýunça şu aşakdaky toparlara bölünýärler:

Uly bolmadyk agyr jenaýatlara;

Ortaça agyr jenýatlara;

Agyr jenaýatlara;

Aýratyn agyr jenaýatlar.

**Uly bolmadyk agyr jenaýatlar** diýlip, edilen etmişler üçin jenaýat kanunynda ýokary jezasy iki ýyldan köp bolmadyk möhlet bilen azatlykdan mahrum etmek görnüşinde göz öňünde tutulan bilkastlaýyn we seresapsyzlykly etmişler hasaplanylýar.

**Ortaça agyr jenaýatlar** diýlip, edilen etmişler üçin jenaýat kanunynda ýokary jezasy sekiz ýyla çenli möhlet bilen azatlykdan mahrum etmek görnüşinde göz öňünde tutulan bilkastlaýyn we seresapsyzlykly etmişler hasap edilýär.

**Agyr jenaýatlar** diýlip, edilen etmişler üçin jenaýat kanunynda iň ýokary jezasy on bäş ýyla çenli möhlet bilen azatlykdan mahrum etmek görnüşinde göz öňünde tutulan bilkastlaýyn we seresapsyzlykly etmişler hasaplanylýar.

**Aýratyn** **agyr jenaýatlar** diýlip, edilen etmişler üçin jenaýat kanunynda ýigrimi bäş ýyla çenli möhlet bilen azatlykdan mahrum etmek jezasy görnüşinde göz öňünde tutulan bilkastlaýyn jenaýatlar hasaplanylýar[[32]](#footnote-32).

“Jenaýatyň derejeleri” diýen düşünjäniň berilmegi hukuk ulanyş işinde, aýratyn hem jenaýat kanunynda jenaýatyň agyrlygy, jeza çäresini bellemegiň we ondan boşatmagyň tertibi, düzediş işleriniň görnüşiniň kesgitlenmegi ýaly meseleleri düzgünleşdirmekde möhüm ähmiýete eýedir.

 **Jenaýatyň düzümi**

Jenaýat-hukuk ylmynda jenaýatyň düzümi diýen düşünje, jenaýat jogapkärçiligine çekmek üçin esas hökmünde seredilip, etmişiň jemgyýetçilik howplulygyny açyp görkezýän jenaýat diýen düşünje bilen ýakyn arabaglanşyklydyr. Jenaýatyň düzümi diýen düşünje jenaýat-hukuk ylmy tarapyndan giňden öwrenilmäge degişli bolup, dünýäniň hukukçy alymlarynyň köpüsiniň ünsüni özüne çekýändir. Jenaýatyň düzümi diýen düşünje takyk jenaýatlaryň ähli düzümlerini öz içine alýan başlangyjy bolan umumy düşünjäni özünde jemleýändir.

Islendik howply etmiş jenaýatyň düzümini emele getirjek bolsa onda ol düzüm özüne mahsus bolan ähli alamatlary (elementleri), ýagny jenaýatyň düzüminiň obýektini, obýektiw tarapyny, subýektini we subýektiw tarapyny özünde jemlemelidir, başgaça *aýdylanda* jenaýat kanunynda göz öňünde tutulan jemgyýetçilik üçin howply bolan etmişleri jenaýat hökmünde kesgitleýän jenaýatyň düzüminiň obýektiw we subýektiw alamatlarynyň jemini özünde jemlemelidir. Diňe jenaýatyň düzüminiň obýektiw we subýektiw alamatlary bir ýere jemlenen ýagdaýynda jenaýatyň düzümi emele gelýändir. Jenaýatyň düzümine umumy kesgitleme bermeklik ýöne bir howaýy gürrüň bolman, eýsem ol takyk jenaýatlaryň düzümlerini gerekli basgançakda öwrenmekde-de esasy gönükdirme bolup çykyş edýär.

Her bir jenaýatyň düzümi özüniň kesgitli aýratynlyklary ýa-da alamatlary bilen häsiýetlendirilýär. Olar şol jenaýatyň düzüminiň özüne mahsus bolan häsiýetini bildirýärler. Mysal üçin: bilkastdan adam öldürmek, ogurlyk, garakçylyk we ş.m. Görkezilen jenaýatlar özlerine mahsus bolan jenaýatyň düzümi boýunça biri-birinden tapawutlydyr. Ýagny, bu diýildigi bilkastdan adam öldürmekligiň düzümi ogurlygyň ýa-da garakçylygyň düzüminden tapawutlanýar diýildigidir. Görkezilen her bir jenaýatlaryň düzümi kesgitlenen alamatlar boýunça häsiýetlendirilýär. Ýöne her bir takyk jenaýatyň düzümi ähli jenaýatlaryň umumy düzümleri üçin gerekli bolup durýandyr. Jenaýat kanunynyň Aýratyn böleginiň predmetini düzýän bu aýratynlyklary ýa-da alamatlary öwrenmeklik bilen jenaýatlaryň aýratyn düzümleriniň aýratynlyklaryny häsiýetlendirmek bolar. Jenaýatyň esasy alamatlary bolsa ýokarda belleýşimiz ýaly, jemgyýetçilik üçin howplulyk, kanuna garşylyk, günälilik we etmiş üçin jeza berilmegi bolup durýar.

Jenaýat hukuk kadasyna laýyklykda jenaýatyň düzümi şu aşakdaky 4 sany hökmany elementlerden[[33]](#footnote-33) jemlenýär :

Jenaýatyň obýekti;

Jenaýatyň obýektiw tarapy;

Jenaýatyň subýekti;

Jenaýatyň subýektiw tarapy.

**- Jenaýatyň obýekti -** bu zyýan ýetirilýän ýa-da zyýan ýetirilip bilinjek jenaýat kanuny tarapyndan goralýan jemgyýetçilik gatnaşyklarydyr**.** Jenaýat kanuny tarapyndan goralýan jemgyýetçilik gatnaşyklaryna (obýektlerine) jenaýatçylykly hyýanatçylyk edilmegi netijesinde zyýan ýetirilýär ýa-da zyýan ýetirilmek howpy döreýär. Türkmenistanyň jenaýat kanunçylygynyň 2-nji maddasyna laýyklykda jenaýat kanunçylygy tarapyndan goralýan jemgyýetçilik gatnaşyklaryny jenaýatçylykly hyýanatçylyklardan goramaklyk jenaýat kanunçylygynyň esasy wezipesi bolup durýar.

**-** **Jenaýatyň obýektiw tarapy** – bujenaýatyň daşky ýüze çykyşyny häsiýetlendirýän alamatlaryň jemidir. Obýektiw tarapa hereket we hereketsizlik jenaýatyň netijesi hem-de hereketliligiň ýa-da hereketsizligiň jenaýatçylykly netijä getiren sebäpleri degişlidir. Bulardan başga-da jenaýatyň düzüminiň obýektiw tarapyna käbir goşmaça alamatlar hem degişlidir. Olar: jenaýatyň edilen ýeri, wagty, jenaýat etmekde ulanylan gurallar, serişdeler we usullar hem-de jenaýatyň daşky ýüze çykyşy bilen baglanşykly bolan gaýry ýagdaýlar.

 **-** **Jenaýatyň subýekti** – bu jenaýaty amala aşyran we kanun tarapyndan göz öňünde tutulan jenaýat jogapkärçiligine düşýän ýaşa ýeten, akyly düzüw bolan fiziki şahsdyr[[34]](#footnote-34).

 **- Jenaýatyň subýektiw tarapy** – bu jenaýaty eden şahsyň özüniň bilkastdan ýa-da seresapsyzlykdan eden etmişine, hereketine ýa-da hereketsizligine başgaça aýdylanda jenaýatyň düzüminiň obýektiw tarapyna aň taýdan, ruhy (psihiki) taýdan gatnaşmagy ýa-da baha bermegidir[[35]](#footnote-35).

Şeýlelikde jenaýatyň düzümi diýen düşünje ýokarda agzalyp geçilen 4 sany elementleri özünde jemleýändir. Ol elementler bolsa biri-birine kesgitli täsir etmek bilen öz aralarynda ýakyn aragatnaşykda bolup jenaýatyň düzümini emele getirýärler. Görkezilen elementleriň haýsy-da bolsa biriniň ýok bolmagy edilen etmişi jenaýat hökmünde görkezýän jenaýatyň düzüminiň ýoklugyny aňladýandyr. Jenaýatyň düzüminiň elementleri bilelikde jemlenip, kesgitli bir etmişiň jemgyýetçilik howplulygyny onuň häsiýetini we agyrlyk derejesini jenaýat hökmünde häsiýetlendirýärler.

**Jenaýata bile gatnaşma (şäriklik)**

***Jenaýata bile gatnaşma*** – bu bilkastdan jenaýat etmäge iki ýa-da şondan-da köp adamynyň bilkastdan bilelikde gatnaşmagydyr[[36]](#footnote-36). Birnäçe adamlaryň bilelikdäki seresapsyzlyk bilen jenayat etmegi, jenaýata bile gatnaşma bolmaýar.

 Jenaýaty bilelikde edýän adamlara bolsa **umumy şärikler** diýilýär. Umumy şäriklere jenaýaty ýerine ýetiriji bilen bir hatarda jenaýaty guraýjy, meçew beriji we ýaran degişlidirler[[37]](#footnote-37).

***Jenaýaty ýerine ýetiriji*** – bu jenaýaty gös-göni eden adam ýa-da beýleki adamlar (bilelikde ýerine ýetirijiler) bilen bilelikde etmäge gös-göni gatnaşan, şeýle hem kanunyň güýjine görä jenaýat jogapkärçiligine degişli bolmadyk beýleki adamlary peýdalanmak arkaly jenaýat eden adam.

***Jenaýaty guraýjy*** – bu jenaýaty etmegi guran ýa-da onuň ýerine ýetirlmegine ýolbaşçylyk eden, şeýle hem jenaýat etmek üçin topary ýa-da jenaýatçylykly bileleşigi döreden ýa-da olara ýolbaşçylyk eden adam.

***Meçew beriji* – ­**bu razy etmek, bermit bermek, haýbat atmak ýa-da başga usullar arkaly jenaýat etmäge yran adam. Diňe bir razy etmek, bermit bermek, haýbat atmak ýa-da başga usul arkaly däl, eýsem maddy taýdan bagly ýagdaýy, saglyk ýagdaýy, aýratyn hem adamynyň kämillik ukyby bar mahaly psihiki taýdan ýetmezçiligi bolan adamyny, şeýle adamyny masgaralaýan maglumatlary ýaýratmak howpuny salmak we başgalar arkaly jenaýat etmäge yran adam jenaýat etmäge meçew beriji diýip hasap edilýär.

***Ýaran*** – bu maslahatlary, görkezmeleri bilen, habarlary, jenaýaty etmegiň gurallaryny ýa-da serişdelerini bermek ýa-da päsgelçilikleri ýok etmek bilen jenaýat edilmegine ýardam beren adam, şeýle hem jenaýatçynyň ýaragyny ýa-da jenaýat etmegiň gaýry serişdelerini, jenaýatyň yzlaryny ýa-da jenaýatçylykly ýol bilen edinilen zatlary gizlemegi öňünden wada beren hem-de şeýle zatlary edinmegi ýa-da satmagy öňünden wada beren adam.

**Etmişiň jenaýatçylyklygyny aradan aýyrýan ýagdaýlar**

Zerur goranyş, jenaýat eden adamyny saklamak, bialaç zerurlyk, fiziki we ruhy mejburlyk, esaslandyrlan töwekgelçilik, buýrugy ýerine ýetirmek ýaly hereketleri, şertleri berjaý eden adam jenaýat jogapkärçilikden boşadylmaga degişlidir. Sebäbi bu ýagdaýda hereket edýän adamlar peýdaly niýet bilen, ýagny gowy niýet bilen başga bir adama ýa-da bolmasa başga bir obýekte zyýan ýetirmekligi göz öňünde tutulýar. Bu adamlar eden etmişlerinde jenaýat etmeklik däl-de, eýsem bolup geçýän wakalardan adamlary halas etmeklikden ybaratdyr. Ol zyýanlary kanun ýerlikli diýip hasap edýär.

Etmişiň kanuna garşylygyny we jemgyýete howplulygyny anyklamak üçin jenaýatyň düzümini anyklamaly. Kä halatlarda etmişde jemgyýete howply jenaýatyň alamatlary bar hem bolsa, jenaýatyň düzümi howply hasap edilmeýär.Tersine olar jemgyýetiň bähbitlerine peýdaly, gerekli hasaplanylýar.

Şeýle hereketlere Türkmenistanyň jenaýat kodeksiniň 7-nji babynda 37-42-nji maddalar aralygyndaky görkezilenler girýär. Olara:

*Zerur goranyş 37-nji madda;*

*Jenaýat eden adam saklananda zyýan ýetirilmegi 38-nji madda;*

*Bialaç zerurlyk 39-njy madda;*

*Fiziki we ruhy taýdan mejbur etmek 40-njy madda;*

*Esaslandyrlan töwekgelçilik 41-nji madda;*

*Buýrugy ýerine ýetirmek 42-nji madda.*

 **Zerur goranyş** – bu ähli raýatlaryň olaryň professional ýa-da beýleki ýörite taýyarlygyna we gulluk ýagdaýyna garamazdan şahsyýetiň (goranýanyň ýa-da başga adamyň) hukuklarynyň, jemgyýetiň we döwletiň kanuny bähbitleriniň jenaýatçylykly hyýanatçylyklardan, hyýanat edýäne (şol jenaýatçylykly hereketleri amala aşyrýana) islendik zyýany (zeleli) ýetirmek arkaly goranmagydyr. Şunuň ýaly hereketler jenaýat bolmaýar we kanunylyga laýyk hasap edilýär.

 Goranýanyň ýa-da başga adamyň jany üçin howply bolan zorluk bilen ýa-da şeýle zorluk ulanmak haýbaty bilen baglanyşykly bolmadyk çozuşdan goranmak, eger şunda zerur goranyşyň çäklerinden aňry çykmaga ýol berilmedik bolsa, ýagny hyýanatçylygyň häsiýetine we howpuna açyk laýyk gelmeýän bilkastlaýyn hereketlere ýol berilmedik bolsa, ol kanuna laýyk hasaplanylýar.

 Hyýanatçylykdan gutulmaga ýa-da başga adamlara ýa-da häkimiýet edaralaryna kömek üçin ýüz tutmaga mümkinçilige garamazdan, adama zerur goranyşa bolan hukuk degişlidir[[38]](#footnote-38).

Emma zerur goranyşyň çäklerinden çykmaklyk, kanun çykaryjy tarapyndan jemgyýetçilik howply etmiş hökmünde görkezilip, käbir ýagdaýlarda jenaýat jogapkçärçiligine degişlidir. Eger-de hyýanatçylygyň jemgyýete howplulygynyň derejesine, häsiýetine göz-görtere gabat gelmeýän hereketler bilkastdan edilen ýagdaýynda, onda şol hereketler zerur goranyşyň çäklerinden çykmak hasaplanylýar.

**Jenaýat eden adam saklananda zyýan ýetirilmegi** – bu jenaýat eden adamyny häkimiýet edarasyna eltmek we täze jenaýatlaryň edilmeginiň öňüni almak maksady bilen saklanan wagty, şol jenaýaty eden adam tarapyndan garşylyk bildirilen ýagdaýynda we ony başga şerişdeler bilen saklamak mümkin bolmadyk halatynda ýetirilýän zyýandyr. Şunlukda şol jenaýaty eden adam saklananda zerur çärelerden aňry geçmäge ýol berilmedik bolsa, onda oňa zyýanyň ýetirilmegi jenaýat däldir.

**Jenaýatkäri tutup saklamaklyk**– bu täze jenaýatyň öňüni almaklyga we jogapkärçiligi berjaý etmek ýörelgelerini amala aşyrýan jemgyýetçilik peýdaly etmişdir.

 **Saklamakda zyýan ýetirmegiň çäklerinden çykmaklyk** – bu saklamaklykda ýetirilýän zyýanyň amala aşyrylan jenaýatyň agyrlygyndan uly bolmagydyr. Mysal üçin ogurlyk edýäni ýa-da ogurlyk edeni (eger ol saklanan wagty hiç-hili garşylyk görkezmeýän bolsa) tutup saklananda oňa agyr ten şikesiniň ýetirilmegi ýa-da ölümiň ýüze çykmagy.

  **Bialaç zerurlyk.**

 ***Bialaç zerurlyk*** - bu goralýan bähbitlere abanýan howpy aradan aýyrmak we beýleki bir şonuň ýaly goralýan bähbitler bilen zyýan ýetirmeklik ýagdaýyna aýdylýar. Mysal üçin; tebygy betbagtçylykda ýa-da adamalaryň janyna we saglygyna howp salýan beýleki ýagdaýlarda başga biriniň eýeçiliginde duran awtoulagynyň eýsinden soralman alnyp gidilmagi.

 ***Bialaç zerurlygyň çäklerinden çykylmagy diýlip***, salynýan howpuň we howpuň aradan aýrylýan ýagdaýlaryna onuň häsiýetine we derejesine açyk laýyk gelmeýän zyýanyň ýetirilmegi, haçanda öňi alynýana garanda hukuk taýdan goralýan bähbitlere has köp zyýan ýetirilende hasap edilýär. Şeýle çäkden çykylmagy diňe bilkastlaýyn zyýan ýetirlen halatlarda jogapkärçilige eltýär.

Bialaç zerurlygyň çäklerinden çykmaklyk TJK-niň 57-nji maddasyna laýyklykda jogapkärçiligi ýeňilleşdirýän ýagdaýlar hasaplanylýar.

## **Fiziki ýa-da psihiki (ruhy) taýdan mejbur etmek**

Fiziki ýa-da psihiki (ruhy) taýdan mejbur etmek netijesinde hukuk taýdan goralýan bähbitlere zyýan ýetiren adamyň hereketi (hereketsizligi), eger şeýle mejbur etmegiň netijesinde ol öz hereketlerine erk edip bilmese, şeýle hereket jenaýat bolmaýar.

Başga halatlarda fiziki ýa-da psihiki taýdan mejbur etmek netijesinde hukuk taýdan goralýan bähbitlere zyýan ýetirilendigi üçin jogapkärçilik hakyndaky mesele TJK-niň 39-njy maddasynyň düzgünlerini nazara almak bilen çözülýär.

 ***Fiziki taýdan mejbur etmek*** –bu adamy TJK-de görkezilen etmişleriň haýsy-da bolsa birini zor bilen amala aşyrtmak maksady bilen ulanylýan zorlukly häsiýetli etmişdir (ten şikesini ýetirmek bilen,daňmak, bogmak we ş.m.). TJK-niň 40-njy maddasynyň 1-nji böleginde öňüni alyp bolmaýan we ýeňip geçmeklik mümkin bolmadyk fiziki zorluk göz öňünde tutulýar. 2-nji böleginde bolsa, fiziki zorlukdan başga-da ruhy mejbur etmeklik göz öňunde tutulýar. Ol bolsa, adamyň hereketlerini dolandyrmak ukybyny saklap galýar.

***Psihiki mejburlyk*** – bu fiziki zorluk ulanmak, maddy we ahlak taýdan zyýan ýetirmek, ýagny haýal etmän ýerine ýetirmegine getirýän hereketleri ulanmak haýbatyny atmak. Mysal üçin; başga bir adama “eger-de sen şol etmişi etmeseň, onda men seniň ogluňy, gyzyňy, aýalyňy we ş.m. garyndaşlaryňy öldirin we ş.m.” diýip haýbatyň atylmagy. Psihiki mejburlygyň görnüşleri kanunda görkezilmedik we çäklendirilmedik.

Şunuň bilen baglylykda fiziki we psihiki mejburlygyň netijesinde ýetirilýän zyýan, öňi alynýan zyýandan pes bolmalydyr (ýarag ulanmak haýbaty astynda goragçy jenaýatkäre gymmatlyklar bolan seýfiň açaryny berýär).

Eger-de ýetirilýän zyýan goralýan obýektden pes ýa-da deň bolsa, onda fiziki ýa-da psihiki mejburlyk ýagdaýyna sezewar edilen adam umumy ýagdaýlar boýunça jenaýat jogapkärçiligine çekilýär.

 **Esaslandyrlan töwekgelçilik.**

Sosial taýdan peýdaly maksada ýetmek üçin obýektiw esaslandyrylan töwekgelçilik mahalynda hukuk taýdan goralýan bähbitlere zyýan ýetirilmegi jenaýat bolmaýar. Eger goýulan maksada töwekgelçilik bilen baglanşyksyz hereketler bilen ýetilip bolmasa we töwekgelçilige ýol beren adam hukuk taýdan goralýan bähbitlere zyýanyň öňüni almak üçin zerur çäreleri gören bolsa, töwegelçilik esaslandyrlan diýlip hasap edilýär. Eger-de töwegelçilik adamlaryň saglygyna ýa-da janyna howp salmak, ekologik heläkçiligi ýa-da jemgyýetçilik betbagtçylygy bilen görnetin baglanşykly bolan bolsa, töwekgelçilik esaslandyrlan diýlip hasap edilmeýär[[39]](#footnote-39).

*Töwekgelçilik* – bu manysy boýunça peýdaly netije almaklyga gönükdirlen hereketdir. Töwekgelçiligiň esaslandyrlan bolmaklygynyň esasy şertdir.

***Şu aşakdaky şertler berjaý edilende töwekgelçilik esaslandyrlan diýlip hasaplanylýar:***

Töwekgelçiligiň köp adamyň jany üçin howp bilen gös-görtele bagly bolmagy;

Töwekgelçiligiň jemgyýetde betbagtçylyk we ekologik taýdan bolup geçýän adatdan daşary ýagdaýlarda abanýan howp bilen göz-görtere bagly bolmagy;

Ekologik adatdan daşary ýagdaý- adam etmişiniň netijesinde adamyň özüniň bolmagyna biologik esasda howp salýan etmişler bilen tebigata zyýan ýetirilmegi;

 Düzgün boýunça esaslandyrylmadyk töwekgelçilikde jenaýatyň subýektiw tarapy günäniň seresapsyzlyk görnüşini häsiýetlendirýär.

 **Buýrugy ýerine ýetirmek**

 Bellenilen tertipde we degişli formany berjaý etmek bilen onuň üçin hökmany buýrugy ýa-da başga bir görkezmäni ýerine ýetirmek üçin hereket edýän adam tarapyndan hukuk taýdan goralýan bähbitlere zyýan ýetirilmegi jenaýat däldir. Bikanun buýrugy ýa-da başga görkezmäni ýerine ýetirmegiň netijesinde hukuk taýdan goralýan bähbitlere zyýan ýetirilmegi, eger adam onuň bikanun häsiýetine akyl ýetirmese jogapkärçiligi aradan aýyrýar. Şu ýagdaý-da bikanun buýrugy ýa-da görkezmäni ýerine ýetirmek üçin edilen etmiş üçin jogapkärçkligi şeýle buýrugy ýa-da görkezmäni beren adam çekýär. Görnetin jenaýatçylyly buýrugy ýa-da görkezmäni ýerine ýetirmeklik jenaýat jogapkärçiligine eltýär, ýöne jeza çäresini ýenňilleşdirýän ýagdaý hökmünde ykrar edilip bilner. Görnetin bikanun ýa-da jenaýatçylykly buýrugy ýa-da başga görkezmäni ýerine ýetirmezlik jenaýat jogapkärçiligini aradan aýyrýar.

Buýrugy ýerine ýetirmegiň netijesinde zyýan ýetirmek jemgyýete howply etmişlerden gelip çykýar we jeza berilmegi mümkindir.

Görnetin bikanun buýrugy ýa-da görkezmäni ýerine ýetirmezlik jenaýat jogapkärçiliginden boşadýan şertler hökmünde alamatlandyrylýar.

***Bu ýagdaýlar şu aşakdakylar ýaly hasaba alynýar:***

Buýruk göz-görtere bikanuny bolmaly;

Ýerine ýetirmezlik bu buýrugy ýerine ýetirmekden doly boýun towlamak. Bu köp halatlarda harby jenaýatlara degişli hukuk taýdan goralýan bähbitlere zyýan ýetirýän görnetin jenaýatçylykly buýruk ýerine ýetirilmäge degişli däldir.

Eger-de buýrugy ýa-da görkezmäni ýerine ýetirmegiň kanuna laýyk şertleriniň bozulanlygy bilen baglanşykly jenaýatlar amala aşyrlanda bu ýagdaýlar jezany ýeňilleşdirýän ýagdaýlar hökmünde alamatlandyrylýar. (TJK-niň 57-nji maddasy)

**17-nji sapak**

**Ýer eýeçilik hukugy, ýerden peýdalanmak hukugy we ýer kärendesi.**

1. Ýere hususy eýeçilik hukugy.
2. Ýerden peýdalanmak hukugy.
3. Ýer kärendesi.

Ýer eýeleriniň ýere eýelik etmek, ondan peýdalanmak hem-de oňa ygtyýar etmek baradaky hukuklarynyň jemine ýere eýeçilik hukugy diýilýär. Adamyň ýaşaýşynyň we işiniň esasy hökmünde çykyş edýän ýer eýeçilik hukugynda bolup bilýän tebigy zatdyr. Bu eýeçilik bilen baglanyşykly gatnaşyklary kadalaşdyrýan hukuk kadalary Türkmenistanyň Konstitusiýasynda, Eýeçilik hakyndaky kanunda, Ýer hakyndaky kodeksde we beýleki hukuk namalarda bellenilýär. Ýere eýeçilik hukugy döwlet tarapyndan goralýar. Eýeçilik hukugy eldegrilmesizdir. Bu hukugy bozujylar barada döwlet mejbur ediş çäreleri ulanylýar.

 Türkmenistanda ýere eýeçilik hukugy çäklendirilmedik däldir. Döwlet we jemgyýetçilik bähbitlerinden ugur alnyp, ol çäklendirilip bilner. Bu hukuk babatda çäklendirmeleriň bellenilmegi ýerleriň çäkliligi hem-de olaryň hojalyk işinde we beýleki işde başga zat bilen çalşyrylyp bilinmeýänligi bilen baglanyşyklydyr. Kanunçylyga laýyklykda yeri satmak-satyn almak, peşgeş bermek, çalyşmak, girew goýmak, eýeçiliksiz peýdalanmak we beýleki käbir hereketler gadagan edilýär.

 Ýere eýeçiligiň köpdürlüligi Türkmenistanyň Konstitusiýasynda berkidilýär (raýatlaryň eýeçiligi, döwlet eýeçiligi). Raýatlaryň hususy eýeçiligine berilmeli ýerleriň görnüşleri hem-de olary bermegiň tertibi we şertleri Ýer hakyndaky kodeksde (2004 ý.) kesgitlenilýär.

 Türkmenistanyň raýatlarynyň hususy eýeçiligine berilýän ýerler: oba ýerlerinde şahsy kömekçi hojalygy alyp barmak üçin mellek ýeri; şäherlerde we şäherçelerde özbaşdak ýaşaýyş jaýyny gurmak we oňa hyzmat etmek üçin; oba hojalyk önümlerini öndürmek üçin (Türkmenistanyň Prezidentiniň kararyna laýyklykda daýhan birleşikleriniň we beýleki oba hojalyk kärhanalarynyň öň uzak möhletli kärende şertlerinde peýdalanylýan ýerlerinden). Raýatlaryň eýeçiligine berlen ýerlerden başga ähli ýerler döwletiň eýeçiliginde durýar.

 Ýere eýeçilik hukugyny amala aşyrýan raýatlaryň üstüne şu aşakdaky borçlar ýüklenilýär: berlen ýeri maksat bellenmesine görä netijeli peýdalanmak; ýeriň hasyllylygyny ýokarlandyrmak; önümçiligiň tebigaty goraýyş çärelerini amala aşyrmak; tebigy baýlyklaryň azalmagyna ýol bermezlik; berkidilen ýerde ekologik ýagdaýy ýaramazlaşdyrmazlyk; ýer üçin tölegi wagtynda tölemek; beýleki ýer eýeleriniň, ýerden peýdalanyjylaryň, kärendeçileriň hukuklaryny bozmazlyk we beýlekiler.

 Yere eýeçilik hukugynyň ýüze çykmagynyň umumy we ýörite esaslary bolup biler. Türkmenistan döwletiniň ýere eýeçilik hukugynyň ýüze çykmagynyň esaslary şu hukuk bilen baglanyşykly meseleleri kadalaşdyrýan hukuk namalarda kesgitlenilýär. Türkmenistanyň raýatlarynyň ýere eýeçilik hukugynyň ýüze çykmagynyň esaslary hökmünde dolandyryş hukuk namalary çykyş edýär. Olar raýatlaryň ýere eýeçilik hukugy baradaky meseleleri düzgünleşdirýän hukuk kadalaryna laýyklykda kabul edilýär.

 Raýatlaryň hususy eýeçiligine şahsy kömekçi hojalygy alyp barmak, özbaşdak ýaşaýyş jaýyny gurmak we oňa hyzmat etmek üçin berlen ýer böleklerini satmak-satyn almak, çalyşmak, peşgeş bermek, girewe goýmak gadagandyr. Emma olar mirasa geçirilip bilner.

 Daýhan birleşikleriniň agzalarynyň, beýleki oba hojalyk we tokaý hojalyk kärhanalarynyň işgärleriniň maşgalalaryna, mugallymlaryň, lukmanlaryň we işi oba ilatyna hyzmat etmek bilen baglanyşykly beýleki hünärmenleriň maşgalalaryna, şol hojalyklarda işläp, soň gös-göni pensiýa çykan pensionerleriň maşgalalaryna we oba ýerinde ýaşaýan maýyplara ýaşaýyş jaýynyň we hojalyk desgalarynyň meýdanyny goşmak bilen 0,16 gektara çenli möçberde ýer we suw serişdelerini hasaba almak bilen şahsy kömekçi hojalygy alyp barmak üçin mellek ýeri hususy eýeçilige berilýär.

 Gür ilatly, yer we suw serişdeleriniň ýetmezçilik edýän etraplarynda (säherlerinde) degişli etraplaryň (şäherleriň) we welaýatyň ýer meseleleri baradaky toparlarynyň teklipleri boýunça, ýer serişdelerini dolandyrmak baradaky döwlet edarasy bilen ylalaşylyp, soň Ministrler Kabineti tarapyndan tassyklanylyp, şahsy kömekçi hojalygy alyp barmak üçin kesgitlenilen möçberden kem, ýöne her maşgala 0,12 gektardan az bolmazlyk şerti bilen ýer bölekleri berlip bilner.

 Şäherlerde we şäherçelerde ýaşaýan Türkmenistanyň raýatlarynyň maşgalalaryna hususy eýeçilige özbaşdak ýaşaýyş jaýyny gurmak we oňa hyzmat etmek üçin 0,10 gektara çenli ýer bölekleri ýörite ýer gaznasyndan berilýär. Öz tehnikalary we serişdeleri bilen 10 ýylyň dowamynda kärendä alan ýerlerinden netijeli peýdalanyp, ýokary hasyly almagy üpjün eden kärendeçilere öň olar tarapyndan uzak möhletli kärende şertlerinde peýdalanýan ýerlerinden Türkmenistanyň Prezidentiniň kararynyň esasynda 3 gektara çenli ýer bölekleri oba hojalyk önümlerini öndürmk üçin hususy eýeçilige berlip bilner.

 Kanunçylykda ýer eýeleriniň hukuklary we borçlary kesgitlenendir. Ýere eýeçilik hukugyny amala aşyrýan raýatlara berilýän hukuklara şu aşakdakylar degişlidir: eýeçilige berlen ýerde hojalygy niýetlenilişine laýyklykda özbaşdak alyp barmak; umumy ýaýran ýerasty baýlyklardan bellenen tertipde peýdalanmak, ýaşaýyş jaýlaryny we hojalyk desgalaryny gurmak; oba hojalyk ekinlerini ekmek we agaçlary oturtmak; ýerden alnan hasyla we ony ýerlemekden gelen girdejä bolan hukuk; döwlet ýa-da jemgyýetçilik hajatlary üçin hususy eýeçilikdäki ýer yzyna alnanda ýetirilen zyýanyň öwezini almaga bolan hukuk we beýlekiler.

 Raýatlaryň ýeri hususy eýeçilige almaga bolan hukugyny hem-de olara ýeri bermegiň tertibini we şertlerini göz öňünde tutýan hukuk kadalary bu hukugyň ýüze çykmagynyň umumy esaslarydyr. Şol hukuk kadalara laýyklykda ýeri raýatlaryň hususy eýeçiligine bermek barada kabul edilýän dolandyryş namalary bolsa görkezilen hukugyň ýüze çykmagynyň ýörite esaslary bolup durýar. Raýatlaryň ýere hususy eýeçilik hukugyna güwä geçýän resmi nama döwlet namasydyr.

 Kanunçylykda raýatlaryň ýere eýeçilik hukugynyň bes edilmeginiň esaslary hem kesgitlenendir. Olar şu aşakdakylardyr: ýerden meýletin ýüz döndermek; ýerden öz niýetlenilişinden başga maksat üçin peýdalanmak; ýerden rejesiz peýdalanmak; ýerden topragyň mesliginiň peselmegine, onuň hapalanmagyna we tebigy serişdeleriň ýaramazlaşmagyna we azalmagyna getirýän usullar bilen peýdalanmak; ýerden oba hojalyk önümlerini öndürmek üçin iki ýylyň dowamynda, şahsy kömekçi hojalygy alyp barmak üçin we özbaşdak ýaşaýyş jaýyny gurmak üçin bäş ýylyň dowamynda peýdalanmazlyk; ýer babatda kanunçylyga garşy gelýän geleşikleri baglaşmak; hojalyk işiniň netijesinde ekologik ýagdaýy ýaramazlaşdyrmak; ýeri döwlet we jemgyýetçilik hajatlary üçin yzyna almak.

 Raýatlaryň hususy eýeçiligindäki ýer bölekleri döwlet we jemgyýetçilik hajatlary üçin şu aşakdaky halatlarda yzyna alnyp bilner: halkara borçnamalary ýerine ýetirilende; ýerler goranmak we döwlet howpsuzlygy, aýratyn goralýan tebigy meýdanlar, sagaldyş, dynç alyş we taryhy-medeni hajatlar üçin berlende; ýer böleginde umumy ýaýramadyk ýerasty baýlyklaryň ýataklary çykarylanda; awtomobil we demir ýollar, tok geçiriji, aragatnaşyk we uly turba geçiriji ulgamlar, döwlet ähmiýetli beýleki desgalaryň gurluşygynda we beýleki käbir halatlarda. Ýere hususy eýeçilik hukugynyň bes edilmegi baradaky çözgüt kazyýete şikaýat edilip bilner.

 Ýerden peýdalanmak hukugy ýer serişdelerinden peýdalanmagyň hukuk görnüşleriniň biridir. Bu hukuk bilen baglanyşykly meseleler Ýer hakyndaky kodeksde (2004 ý.) we beýleki hukuk namalarda düzgünleşdirilýär.

 Ýerden peýdalanmak hukugy hemişelik we wagtlaýyn bolup biler. „Daýhan birleşikleri hakyndaky“ kanuna (2007 ý.) laýyklykda bu birleşiklere ýer hemişelik peýdalanmaga berilýär. Şunda ýeri bermek döwlet namasy bilen resmileşdirilýär. Daýhan birleşikleri özlerine berkidilen ýerlerden bellenen maksada laýyklykda, ýagny oba hojalyk önümçiligini alyp barmak üçin peýdalanýarlar. Olar ýerden we beýleki tebigy baýlyklardan rejesiz peýdalanylanlygy, tebigy gurşawyň hapalanylanlygy hem-de beýleki düzgünleriň bozulanlygy üçin jogapkärdirler.

 Daýhan birleşiginiň ýerleriniň aýry-aýry bölekleri kanunda göz öňünde tutulan halatlarda we tertipde döwlet ýa-da jemgyýetçilik hajatlary üçin yzyna alnyp bilner. Şunda oňa ýetirilen zyýanyň öwezi dolunmaga degişlidir. Ýer oba hojalyk däl maksatlar üçin yzyna alnanda bolsa oba hojalyk önümçiliginiň ýitgileri döwlete tölenilýär.

 Kanunçylyga laýyklykda ýerden peýdalanmak hukugy bellenilen tertipde şu aşakdaky halatlarda ýüze çykýar: ýerler peýdalanmaga berlende, ýerden peýdalanmak hukugy başga birine geçirilende, ýerden peýdalanmak hukugy mirasdüşerlik tertibinde geçende, raýat-hukuk geleşikleri baglaşylanda.

 Türkmenistanyň raýatlaryna ýer bölekleri peýdalanmak hukugyna şu aşakdaky maksatlar üçin berilýär: gulluk ýer paýy, mal bakmak, ot ýatyrmak we beýlekiler. Gulluk ýer paýy ulag, aragatnaşyk, radio-telewideniýe, goraghana, tokaý, suw, balykçylyk hojalyklarynyň, şeýle hem beýleki käbir pudaklaryň aýry-aýry işgärleriniň toparlarynyň maşgalalaryna raýatlaryň işleýän ýerlerindäki ýerlerden 0,10 gektara çenli möçberde berilýär. Gulluk ýer paýyna hukugy bolan işgärleriň toparlarynyň sanawy we ony peýdalanmaga bermegiň tertibi Ministrler Kabineti tarapyndan bellenilýär.

 Raýatlara peýdalanmak hukugy esasynda ot ýatyrmak üçin ýerler ätiýaçlyk ýerlerinden, ulag maksat bellenmesi bolan ýerlerden, ilatly ýerleriň çäklerindäki ýerlerden we oba hojalyk hajatlary üçin ulanylmaýan beýleki ýerlerden berilýär. Oba ýerlerinde ýaşaýan we öz eýeçiliginde maly bolan raýatlara peýdalanmak hukugy esasynda mal bakmak üçin ýerler ätiýaçlyk ýerlerinden, tokaý gaznasynyň, şäherleriň we şäherçeleriň ýerlerinden hem-de oba hojalygy üçin niýetlenilmedik beýleki ýerlerden berlip bilner. Türkmenistanyň edara görnüşindäki taraplaryna ýer bölekleri oba hojalyk önümçiligini alyp barmak, kömekçi oba hojalygyny alyp barmak, öri maldarçylygy, gurluşyk, ýerasty baýlyklary işläp çykarmak, oba hojalyk däl beýleki hajatlar üçin berlip bilner. Kanunçylyga laýyklykda senagat, ulag, aragatnaşyk, goranyş, energetika we beýleki oba hojalyk däl kärhanalara, guramalara we edaralara ýerler peýdalanmak hukugy esasynda ýörite maksatlar üçin berilýär. Şunda ýer böleklerini bermek döwlet namasyny gowşurmak bilen resmileşdirilýär.

 Ýer hakyndaky kodekse laýyklykda ýerden peýdalanyjylara şu aşakdaky hukuklar berilýär: ýerden niýetlenilişine görä peýdalanyp, hojalygy özbaşdak alyp barmak; oba hojalyk ekinlerine we agaçlaryna, öndürilen oba hojalyk önümlerine hem-de olary ýerlemekden alnan girdejilere eýeçilik; ýer bölegindäki umumy ýaýran ýerasty baýlyklardan öz hojalygynyň hajatlary üçin peýdalanmak; ýer döwlet ýa-da jemgyýetçilik hajatlary üçin yzyna alnanda ýetirilen ýitgileriň öwezini almak; ýer böleginiň niýetlenilişine laýyk gelýän ýaşaýyş jaýlary, önümçilik, durmuş we beýleki desgalary bellenilen tertipde gurmak; ýörite talaplara laýyklykda suwaryş we beýleki melioratiw işleri geçirmek.

 Ýerden peýdalanyjylaryň üstüne ýüklenilýän borçlar: ýerden niýetlenilişine we berliş şertlerine laýyklykda peýdalanmak; ýerden rejeli we netijeli peýdalanmagy üpjün etmek; ýer üçin tölegi öz wagtynda tölemek; önümçilikde ekologik, sanitariýa we beýleki talaplary berjaý etmek; ýerleri goramak babatda bellenilen çäreler toplumyny amala aşyrmak; ýerleriň ýagdaýy we olardan peýdalanylyşy barada maglumatlary degişli edaralara öz wagtynda bermek; ýerden beýleki peýdalanyjylaryň, ýer eýeleriniň we ýer kärendeçileriniň hukuklaryny bozmazlyk we beýlekiler.

 Kanunçylyk ýerden peýdalanmak hukugynyň bes edilmeginiň esaslaryny hem kesgitleýär. Olar: ýerden peýdalanmakdan ýüz dönderilmegi, ýeriň berlen möhletiniň gutarmagy; ýerden niýetlenilişine görä däl-de, başga maksat üçin peýdalanmak; edara görnüşindäki taraplaryň ýatyrylmagy, raýatlaryň we edara görnüşindäki taraplaryň batyp galmagy; gulluk ýer paýyny bermek üçin esas bolan zähmet gatnaşyklarynyň bes edilmegi; ýerden peýdalanmak hukugynyň başga birine berilmegi; hojalyk işiniň netijesinde ekologik ýagdaýyň ýaramazlaşdyrylmagy; ýerden wagtlaýyn peýdalanmagyň möhletinden öň bes edilmegi; ýerden topragyň mesliginiň peselmegine, tebigy serişdeleriň hapalanmagyna we azalmagyna getirýän usullar bilen peýdalanylmagy; berlen ýerden iki ýylyň dowamynda peýdalanmazlyk; döwlet we jemgyýetçilik hajatlary üçin ýeriň yzyna alynmagy.

 Bellenilişi ýaly, ýerden peýdalanmak hukugynyň bes edilmegi baradaky karar kazyýete şikaýat edilip bilner. Ýerden peýdalanamak hukugynyň bes edilmegi ýerden peýdalanyjyny hasyly ýygnamaga bolan hukukdan mahrum etmeýär we ony ýeriň hilini abat saklamak borçlaryndan boşatmaýar.

 Kanunçylykda ýer böleklerinden gözleg işleri üçin peýdalanmagyň tertibi hem kesgitlenendir. Geologiýa-surata düşüriş, agtaryş, topografik-geodezik we beýleki gözleg işleri amala aşyrmak üstüne ýüklenen edara görnüşindäki taraplar, bu işleri ýer böleklerini yzyna almazdan, bellenilen tertipde ähli ýerlerde geçirip bilerler. Görkezilen işleri geçirmegiň başlanýan möhletleri we ýeri, ýer bölekleriniň eýeleri, ýerden peýdalanyjylar we ýer kärendeçileri, şeýle hem ýer serişdelerini dolandyrmak baradaky degişli döwlet edarasy bilen ylalaşylmalydyr.

 Ýerden peýdalanyjylar tarapyndan görkezilen borçlaryň ýerine ýetirilmezligi hukuk bozulma hasaplanylýar hem-de olar barada kanunda bellenilen mejbur ediş çäreleriniň ulanylmagyna getirip biler.

 Ýerden peýdalanyjylaryň hukuklaryny çäklendirmek diňe kanunda göz öňünde tutulan halatlarda bolup biler. Ýerden peýdalanyjylaryň hukuklarynyň bozulmagy netijesinde olara ýetirilen zyýanyň öwezi doly tölenilmelidir.

 Ýerden peýdalanmagyň hukuk görnüşleriniň biri-de ýer kärendesidir. Kärende – şertnama esasynda muzdy bilen belli bir möhlete ýere eýelik etmekden we ondan peýdalanmakdan ybaratdyr. Ýeri kärendesine bermegiň şertleri taraplaryň ylalaşygy esasynda kesgitlenilýär we ol şertnamada berkidilýär. Kärende şertnamasy kärendä berijiniň kärendeçi bilen gatnaşyklaryny düzgünleşdirýän esasy resmi nama hasaplanýar.

 Ýer kärendesi bilen baglanyşykly gatnaşyklar Ýer hakyndaky kodeksde (2004 ý.) kadalaşdyrylýar. Bu kärendäniň iki görnüşi tapawutlandyrylýar: uzak möhletli, ýagny 40 ýyla çenli we gysga möhletli, ýagny 10 ýyla çenli. Türkmenistanyň Ministrler Kabineti tarapyndan ygtyýar berlen döwlet dolandyryş edarasy (daýhan birleşikleriniň we beýleki oba hojalyk kärhanalarynyň suwarymly ýerlerinden başga) Türkmenistanyň raýatlaryna we edara görnüşindäki taraplaryna ýerleri kärendä beriji bolup durýar. Ministrler Kabineti ýa-da ol tarapyndan ygtyýarly edilen edara ýerleri daşary ýurt raýatlaryna we edara görnüşindäki taraplaryna, şeýle hem daşary ýurt döwletlerine we halkara guramalaryna kärendä beriji bolup durýar.

 Şahsy adamlar, Türkmenistanyň we daşary ýurt döwletleriniň edara görnüşindäki taraplary, şeýle hem daşary ýurt döwletleri we halkara guramalary ýerleriň kärendeçileri bolup bilerler.

 Gurluşyk we beýleki oba hojalyk däl hajatlar üçin ýer bölekleri kärendesine 40 ýyla çenli möhlet bilen berilýär. Wagtlaýyn söwdä we durmuş nokatlary, ammarlary, awtoduralgalary we beýleki desgalary ýerleşdirmek üçin ýer kärendesine 5 ýyla çenli möhlet bilen berlip bilner. Oba hojalyk däl maksatlar üçin ýerleriň kärende şertnamasyny bellige almak we ýer böleginiň araçägini ýerinde bellemek ýer serişdelerini dolandyrmak baradaky döwlet edarasy tarapyndan amala aşyrylýar.

 Uzak möhletli kärendä 10 ýyl we ondan köp möhlet bilen daýhan birleşikleriniň we beýleki oba hojalyk kärhanalarynyň suwarymly ýerleri şol hojalyklaryň agzalaryna, oba hojalyk paýdarlar jemgyýetlerine, kärendeçileriň birleşiklerine we daýhan hojalyklaryna berilýär. Şunda göz öňünde tutulýar: ýer we suw serişdeleriniň möçberi, zähmete ukyply bir adama düşýän paý böleginiň ortaça meýdany, ýer bölekleriniň ýerleşýän ýeri we beýlekiler.

 Suwarymly ýerleri uzak möhletli kärendesine almak barada daýhan birleşigine we beýleki oba hojalyk kärhanasyna ýüz tutulýar. Uzak möhletli kärendesine berilýän ýerler maksatly niýetlenilişi boýunça peýdalanylmalydyr. Bellenilişi ýaly, kärendesine berlip, bir ýylyň dowamynda kärendeçiniň günäsi bilen peýdalanylmadyk ýer bölekleri yzyna alynmaga degişlidir.

 Her bir daýhan birleşigi we beýleki oba hojalyk kärhanasy boýunça uzak möhletli kärendä berilýän ýer bölekleriniň möçberleri ýer we suw serişdeleriniň möçberlerine, ýerleriň ýerleşýän ýerine we oba hojalyk önümçiligine gatnaşmaga isleg bildirýän kärendeçileriň sanyna baglylykda kesgitlenilmäge degişlidir. Suwarymly ýerleri uzak möhletli kärendä bermek daýhan birleşiginiň we beýleki oba hojalyk kärhanasynyň Toparynyň çözgüdi boýunça amala aşyrylýar.

 Wagtlaýyn dükançalary, ulag duralgalaryny, ulag jaýlaryny, ammarlary, ussahanalary we beýleki wagtlaýyn desgalary ýerleşdirmek üçin ýer bölekleri Türkmenistanyň raýatlaryna we edara görnüşindäki taraplaryna etrabyň (şäheriň), welaýatyň we Aşgabat şäheriniň ýer meseleleri baradaky toparlarynyň çözgüdi boýunça geçirilýär. Kärendä berlen ýer böleklerini resmileşdirmek, olaryň çäklerini bellemek, kärende şertnamalaryny bellige almak ýer serişdelerini dolandyrmak baradaky döwlet edarasy tarapyndan amala aşyrylýar.

 Ýer kärendesine daşary ýurt raýatlaryna we edara görnüşindäki taraplaryna, daşary ýurt döwletlerine we halkara guramalaryna şu aşakdaky maksatlar üçin berilýär: gurluşyk we beýleki oba hojalyk däl hajatlar; söwdä we durmuş nokatlaryny, ammarlaryny, ulag duralgalaryny we beýleki wagtlaýyn desgalaryýerleşdirmek. Görkezilen taraplara ýerler diňe kärendesine we Türkmenistanyň Prezidentiniň karary boýunça berlip bilner. Kärendä alnan ýer bölegini resmileşdirmek, onuň araçägini bellemek we kärende şertnamasyny bellige almak ýer serişdelerini dolandyrmak baradaky döwlet edarasy tarapyndan geçirilýär.

 Ýerleriň kärende şertnamasynyň kärendä beriji tarapyndan möhletinden öň ýatyrylmagyny talap edilip bilinýän halatlary: kärende şertlerini berjaý etmezlik; ýerden peýdalanylanda kanunçylygy bozmak; kärendä alnan ýeriň hiliniň bilkastdan ýaramazlaşdyrylmagy; hojalyk işiniň netijesinde ekologik ýagdaýyň ýaramazlaşdyrylmagy; kärende tölegini tölemegiň bellenilen tertibiniň bozulmagy; kärendä berlen ýeri bir ýylyň dowamynda peýdalanmazlyk; kärendä alnan ýerlerde rugsat edilmedik desgalary gurmak; kärendä alnan ýeri garaşly kärendä bermek. Şertnamany möhletinden öň bozmak kärendeçini bu barada iň azyndan 3 aý öň ýazmaça habarly edilenden soň bolup biler.

 Ýer kärende şertnamasyny möhletinden öň ýatyrmak barada kärendeçi şu aşakdaky halatlarda haýyş edip biler: şertnamalaýyn borçnamalar kärendä beriji tarapyndan ýerine ýetirilmese; kärendeçiniň ýerden peýdalanmaga mümkinçiligi bolmasa. Kärende şertnamasyny möhletinden öň bozmak kärendä berijini hasyl ýygnalmazyndan 3 aýdan gijä goýman ýazmaça habarly edilenden soň bolup biler.

 Ýer bilen bir hatarda ýer jümmüşi, suwlar, tokaýlar, ösümlik dünýäsi, haýwanat dünýäsi, atmosfera howasy tebigy zatlar bolup durýar. Olaryň durmuş zatlaryndan tapawudy: tebigy gelip çykyşy, tebigy gurşawyň ekologik ulgamlary bilen özara baglanyşygy, ýaşaýşy üpjün edýän wezipäni ýerine ýetirmegi.

 Görkezilen tebigy zatlaryň alamatlary olaryň ýerine ýetirýän ekologik, ykdysady, medeni – sagaldyş wezipelerinde ýüze çykýar. Şunda olaryň tebigy gurşaw bilen ýakyn arabaglanyşykda durmagyna mümkinçilik berýän ýagdaý esasy wezipäniň – ekologik wezipäniň ýerine ýetirilmegidir. Şular ýaly arabaglanyşygyň ýitirilmegi tebigy zatlaryň durmuş zatlary toparyna geçirilmegine getirýär. Olaryň ekologik wezipäni ýerine ýetirmegi ykdysady we medeni – sagaldyş wezipeleriniň hem bolmagyny şertlendirýär.

 Tebigy zatlaryň sanawy Tebigaty goramak hakyndaky kanunda berlendir. Ýer bilen bir hatarda bu sanawa ýer jümmüşi, suwlar, tokaýlar, ösümlik dünýäsi, haýwanat dünýäsi, atmosfera howasy tebigy ekologik ulgamlarynyň we biosferanyň düzümine girýän zatlar hökmünde girizilýär.

 Türkmenistanyň „Ýer jümmüşi hakyndaky“ kanunynda (1992 ý.) göz öňünde tutulyşy ýaly, ýer gabygynyň toprak gatlagyndan aşakda hem-de suwly ýerleriň düýbünden aşakda ýerleşip, geologik taýdan öwrenmek we özleşdirmek üçin elýeterli bölegi ýer jümmüşi hasaplanylýar. Ýer jümmüşiniň peýdaly bölegine (mysal üçin, tebigy gaz, nebit we beýlekiler) bolsa ýerasty baýlyklary diýilýär.

 Kanunçylykda bellenilişi ýaly, suwlar diýlende Türkmenistanyň suw gaznasynyň düzümine girýän ýerüsti we ýerasty suw çeşmeleri, ýagny derýalar, köller, kanallar, suw howdanlary we beýleki suwly ýerler düşünilýär. Hazar deňziniň türkmen bölegi hem şu gazna girizilýär. Suwlar ýaşaýyş üçin esasy şertdir. Olar ösümlik we haýwanat dünýäsiniň ýaşaýyş gurşawydyr, senagat we oba hojalyk önümçiliginde serişde we şert bolup durýar, dynç alyş we kesel bejeriş üçin zerur şert bolup çykyş edýär.

 Tokaýlar bolsa töwerekdäki tebigy gurşawyň ýagdaýyna täsir edýän, kanunda bellenen tertipde tokaý gaznasyna degişli edilen ýerlerdäki iri we gyrymsy agaçlaryň jemidir. Tokaýlar ekologik toplumlaryň ulgamy bolup durýar. Olaryň ýerine ýetirýän wezipeleri: 1) ekologik (gurşawy goraýyş, klimaty kadalaşdyryş, suw goraýyş, toprak goraýyş); 2) ykdysady (agaç önümi, aw önümi, miwe we iýmişler, derman otlary, tehniki çig mal); 3) medeni – sagaldyş (dynç alyş, kesel bejeriş, saglygy dikeldiş, estetik, bilim serişdesi).

 Tokaý gaznasyna degişli edilmedik ýerlerdäki ösümlikler ösümlik dünýäsine girýär. „Ösümlik dünýäsini goramak we ondan rejeli peýdalanmak hakyndaky“ kanunda Türkmenistanyň ösümlik dünýäsine degişli zatlar kesgitlenilýär. Olar şu aşakdakylardyr: ýabany ösýän ösümlikleriň we kömelekleriň hemme görnüşi; görkezilen ösümlik organizmlerinden emele gelýän tebigy ösümlik toplumlary; ýabany ösýän ösümlikleriň we kömelekleriň miweleri, tohumlary, olaryň aýry-aýry bölekleri hem-de beýleki görnüşleri; döwlet goraghanalarynyň we çäkli goraghanalarynyň (aw çäkli goraghanalaryndan başga), tebigy ýadygärlikleriň, botaniki baglarynyň çäklerinde hem-de aýratyn goralýan beýleki tebigy meýdanlarda ösýän ösümlikler we ösümlik toplumlary.

 Türkmenistanyň Prezidentiniň „Türkmenistany bagy-bossana öwürmek hakyndaky“ kararynyň (1992 ý.) durmuşa geçirilmegi, ekologik ýagdaýy mundan beýläk-de sagdynlaşdyrmakda ösümlik dünýäsiniň ähmiýetiniň artmagyna getirýär. Ýurdumyzyň ösümlik dünýäsi örän baýdyr. Olaryň 7051 görnüşi bar.

 Türkmenistanyň haýwanat dünýäsi tebigy erkinlik ýagdaýynda bolan ýerüsti we suw haýwanlarynyň hemme görnüşlerini öz içine alýar. Olaryň 13 müňe golaý görnüşleri bardyr. Haýwanat dünýäsiniň ekologik wezipesi ekologik ulgamlaryň düzüm bölegi hökmünde çykyş etmegindedir. Bu wezipä onuň topragyň gurluşyna we hasyllylygyna, ösümlik dünýäsiniň degişli görnüşe emele gelmegine, suwuň biologik häsiýetine, tutuşlaýyn tebigy gurşawuň hiline düýpli täsir etmegi hem degişlidir. Haýwanat dünýäsiniň ykdysady wezipesi: tebigy serişde hökmünde senagat we dermanlyk çig-mal, azyk önümlerini hem-de ilatyň, ykdysadyýetiň isleglerini kanagatlandyrmak üçin zerur bolan beýleki maddy gymmatlyklary almagyň çeşmesi bolup hyzmat etmegidir. Haýwanat dünýäsiniň medeni-sagaldyş wezipesi haýwanlaryň käbir görnüşleriniň ylmy, medeni, estetik, terbiýeçilik we kesel bejeriş maksatlary üçin ulanylmagyndan ybarat bolup durýar.

 Atmosfera howasy töwerekdäki tebigy gurşawyň ýaşaýyş üçin esasy möhüm şerti hasaplanylýar. Atmosfera howasy biologik, önümçilik, ulag wezipelerini ýerine ýetirýär hem-de adamlaryň saglygyna, ösümlik we haýwanat dünýäsiniň ýaşaýşa ukyplylygyna, klimat serişdelerine, şeýle hem maddy gymmatlyklaryň ýagdaýyna täsir edýändir.

 Ýer jümmüşi, suwlar, tokaýlar, ösümlik dünýäsi, haýwanat dünýäsi (ýer bilen bir hatarda) eýeçilik hukugynda bolup bilýän tebigy zatlardyr. Bu hukuk olara eýelik etmek, peýdalanmak we ygtyýar etmek boýunça şol serişdeleriň eýesiniň kanunçylykda göz öňünde tutulan hukuklarynyň jemidir.

 Ýurdumyzyň garaşsyz bolmagy bilen ýer jümmüşine, suwlara, tokaýlara, ösümlik dünýäsine, haýwanat dünýäsine, uglewodorod serişdelerine diňe Türkmenistan döwletiniň eýeçilik hukugynyň bellenilýändigi göz öňünde tutuldy. Bu möhüm düzgünler kanunçylyk namalarynda berkidilendir. „Eýeçilik hakyndaky“ kanunda (1993 ý.), „Ýer jümmüşi hakyndaky“ kanunda (1992 ý.), Tokaý kodeksinde (1993 ý.), „Ösümlik dünýäsini goramak we ondan rejeli peýdalanmak hakyndaky“ kanunda (1993 ý.), „Haýwanat dünýäsini goramak we ondan rejeli peýdalanmak hakyndaky“ kanunda (1997 ý.), „Uglewodorod serişdeleri hakyndaky“ kanunda (2008 ý.) bu serişdelere Türkmenistan döwletiniň aýratyn eýeçilik hukugy bellenildi.

 Atmosfera howasyna möhüm tebigy baýlyk hökmünde fiziki we beýleki özboluşlylyk mahsusdyr. Ol eýeçilik hukugynda bolup bilmeýär. Atmosfera howasyna eýelik etmek, ygtyýar etmek mümkin däl. Ol diňe goralmaga we peýdalanylmaga degişli tebigy baýlykdyr.

 Ýer jümmüşine, suwlara, tokaýlara, ösümlik dünýäsine, haýwanat dünýäsine eýeçilik hukugynyň mazmuny olar babatdaky hukuklaryň (eýelik etmek, peýdalanmak, ygtyýar etmek) jemidir. Şunda eýeçilik hukugynyň düzüm bölegi hökmünde eýelik etmek hukugy tebigy serişdä eýelik etmäge bolan kanunçylykda göz öňüne tutulan mümkinçilikdir. Peýdalanmak hukugy (eýeçilik hukugynyň düzüm bölegi hökmünde) tebigy baýlykdan peýdalanmaga bolan kanunda göz öňünde tutulan mümkinçilik hasaplanylýar. Şu manyda ygtyýar etmek hukugy tebigy serişdäniň hukuk taýdan ykbalyny çözmäge bolan mümkinçilik bolup durýar. Görkezilen hukuklaryň (eýelik etmek, peýdalanmak, ygtyýar etmek) jemi bolsa tebigy baýlyklara eýeçilik hukugynyň mazmunyny düzýär.

 Ýer jümmüşine, suwlara, tokaýlara, ösümlik dünýäsine, haýwanat dünýäsine eýeçilik hukugy amala aşyrylanda tebigy gurşawa zyýan ýetirilmeli däldir. Bu hukuk döwlet tarapyndan kanunçylykda bellenilen tertipde goralýar, bozulan hukuk bolsa dikeldilmelidir.

 Döwlet görkezilen tebigy baýlyklaryň eýesi hökmünde olardan peýdalanmak baradaky gatnaşyklary kadalaşdyrmagyň aýry-aýry meseleleri boýunça döwlet edaralaryna degişli hukuklary berýär. Bu hukuklar kanunçylykda göz öňünde tutulandyr.

 Şular ýaly hukuklar ýer jümmüşi babatda hem berlendir. Ýer jümmüşine döwlet eýeçiliginiň bellenilmegi ondan rejeli we toplumlaýyn peýdalanmak üçin zerur şertleri döredýär. Bu ýagdaý Garaşsyz ýurdumyzyň öndüriji güýçleriniň dogry ýerleşdirilmegini we ykdysdyýeti ösdürmegiň ýokary depginlerini üpjün etmäge ýardam edýär.

 Türkmenistanda tebigy gazyň, nebitiň we beýleki ýerasty baýlyklaryň uly ätiýaçlyklary bar. Ykdysadyýetde mineral serişdeleri ulanmagyň yzygiderli artýan şertlerinde ýer jümmüşinden we ondaky ýerasty baýlyklardan rejeli peýdalanmagy üpjün etmek örän möhüm wezipeleriň biri bolup durýar. Şu babatda hormatly Prezidentimiz Gurbangyly Berdimuhamedow uly çäreleri durmuşa geçirýär. Şunda bu işe daşary ýurt edara görnüşindäki taraplar hem giňden çekilýär.

 Ýer jümmüşine hem-de ýerasty baýlyklara, şol sanda uglewodorod serişdelerine Türkmenistan döwletiniň eýeçiliginiň bellenilmegi bu tebigy baýlyklardan ilatyň bähbitleri üçin peýdalanmaga mümkinçilik berýär. Türkmenistanyň Prezidentiniň 1992-nji ýyldaky kararyna laýyklykda 1993-nji ýyldan başlap Türkmenistanyň ilatynyň tebigy gazy mugt sarp etmrgi muňa aýdyň şaýatlyk edýär.

 Türkmenistanyň çäk suwlarynyň, Hazar deňziniň türkmen böleginiň ýalpaklygynyň düýbündäki mineral serişdeler hem döwlet eýeçiligine degişlidir. Emma döwlet eýeçilik hukugy deňiz ýalpaklygynyň giňişligine, balyklara we göçüp ýören haýwanlara ýaýraýan däldir.

 Suwlara bolan döwlet eýeçilik hukugy Suw hakyndaky kodeksden (2004 ý.), Raýat kodeksinden (1998 ý.), Eýeçilik hakyndaky kanundan (1993 ý.) we beýleki kanunçylyk namalardan gelip çykýar.Suwlara döwlet eýeçilik hukugynyň bellenilmegi bilen ýurtda ykdysadyýetiň hajatlary üçin suwdan meýilnamalaýyn, toplumlaýyn we netijeli peýdalanmak üçin zerur şertler döredildi. Bu eýeçilik adamlaryň zähmetini, dynç alşyny, ýaşaýşyny we saglygyny goramak üçin degişli şertleri döretmäge ýardam edýär. Ýurdumyzyň ilatynyň agyz suwy we durmuş hajatlary üçin suwdan mugt peýdalanmagy muňa aýdyň şaýatlyk edýändir.

 Suw baýlyklaryna döwlet eýeçilik hukugy, ýagny eýelik etmek, peýdalanmak we ygtyýar etmek hukuklary kanunçylykda ygtyýarly edilen döwlet edaralarynyň üsti bilen amala aşyrylýar. Şular ýaly edaralara bolsa ýerine ýetiriji häkimiýet edaralary hem-de ýörite ygtyýarly döwlet dolandyryş edaralary degişlidir.

 Tokaýlara we ösümlik dünýäsine döwletiň aýratyn eýeçilik hukugynyň bellenilýändigi baradaky düzgünler hem kanunçylykda berkidilendir. Bu düzgünler Eýeçilik hakyndaky kanunda (1993 ý.), Tokaý kodeksinde (1993 ý.), Ösümlik dünýäsini goramak we ondan rejeli peýdalanmak hakyndaky kanunda (1993 ý.) göz öňünde tutulandyr. Bu kanunçylyk namalarda tokaýlar we ösümlik dünýäsi babatda eýeçilik hukugyny amala aşyrmak boýunça döwlet häkimiýet we dolandyryş edaralarynyň, ýagny Ministrler Kabinetiniň we ýerli ýerine ýetiriji häkimiýet edaralarynyň hem-de ýerli öz-özüňi dolandyryş edaralarynyň ygtyýarlyklary kesgitlenilýär.

 Haýwanat dünýäsine döwletiň aýratyn eýeçilik hukugynyň bellenilmegi hem garaşsyzlyk şertlerinde möhüm ähmiýete eýe bolýar. Bu hukuk eýeçilik hakyndaky kanundan (1993 ý.) hem-de Haýwanat dünýäsini goramak we ondan rejeli peýdalanmak hakyndaky kanundan (1997 ý.) gelip çykýar. Kanunçylykda haýwanat dünýäsine döwletiň aýratyn eýeçilik hukugyny amala aşyrmak boýunça Ministrler Kabinetiniň, ýerli ýerine ýetiriji hakimiýet edaralarynyň, ýerli öz-özüňi dolandyryş edaralarynyň, Tebigaty goramak ministrliginiň ygtyýarlyklary kesgitlenilýär.

 Tebigatdan peýdalanmak hukugy tebigy gurşawdan peýdaly maddalary almak we onuň peýdaly sypatlaryny ulanmak boýunça kanunçylykda göz öňünde tutulan mümkinçilikdir. Ýer jümmüşinden, suwlardan, tokaýlardan, ösümlik we haýwanar dünýäsinden peýdalanmak hukugy bu tebigy baýlyklara döwletiň aýratyn eýeçilik hukugyndan gelip çykýar.

 Görkezilen tebigy serişdelerden peýdalanyjylar hökmünde Türkmenistanyň raýatlary we edara görnüşindäki taraplary, şeýle hem kanunçylykda göz öňünde tutulan halatlarda daşary ýurt döwletleri, olaryň raýatlary, edara görnüşindäki taraplary çykyş edýärler.

 Tebigy serişdelerden peýdalanmagyň iki görnüşi tapawutlandyrylýar – umumy we ýörite. Tebigatdan umumy peýdalanmak elýeterlidir, onuň üçin ýörite rugsat talap edilmeýär.Ol tebigy gurşawyň ýagdaýyna täsir etmeýär (ir-iýmişleri ýygnamak, suwa düşmek, maly suwa ýakmak we beýlekiler). Tebigatdan ýörite peýdalanmak (aw awlamak, aw hojalygyny ýöretmek, ýer suwarmak, geologik gözleg işlerini geçirmek, umumy ýaýramadyk ýerasty baýlyklary çykarmak we beýlekiler) ygtyýarnama boýunça amala aşyrylyp bilner. Bu ygtyýarnama tebigy serişdäni almaga, sarp etmäge, peýdalanmaga, tebigy gurşawa zyýanly maddalary taşlamaga(dökmäge) degişli döwlet edarasy tarapyndan berilýän rugsatdyr. Şunda tebigaty goramagy we onuň serişdelerinden rejeli peýdalanmagy üpjün etmek, oňa edilýän zyýanly täsiriň öňüni almak maksady bilen belli bir çäk bellenilýär.

 Ýer jümmüşi hakyndaky kanuna laýyklykda ýer jümüşinden peýdalanmak hukugynyň görnüşleri: 1) geologik taýdan öwrenmek üçin peýdalanmak; 2) ýerasty baýlyklary çykarmak üçin peýdalanmak; 3) ýerasty baýlyklary çykarmak bilen baglanyşykly bolmadyk ýerasty desgalary gurmak üçin, nebit, gaz we beýleki maddalary we materiallary saklamak üçin peýdalanmak; 4) ylmy, medeni, estetiki, sanitariýa-sagaldyş we beýleki ähmiýeti bolan aýratyn goralýan geologik zatlary döretmek üçin peýdalanmak; 5) kolleksiýa edilýän materiallary toplamak üçin peýdalanmak. Kanunçylykda bellenilen halatlarda howpsuzlyk hem-de tebigy gurşawy goramak maksady bilen ýer jümmüşiniň aýry-aýry böleklerinden peýdalanmak hukugy çäklendirilip ýa-da gadagan edilip bilner.

 Ýer jümmüşinden peýdalanyjylaryň hukuklary we borçlary kanunçylykda kesgitlenendir. Olaryň esasy hukuklary: 1) ýer jümmüşiniň böleklerinden bölünip berlen magdanly ýerleriň çäklerinde ygtyýarnamada bellenen maksada laýyklykda peýdalanmak; 2) ýer jümmüşinden peýdalanmak boýunça öz işleriniň netijelerini ulanmak; 3) özlerine bölünip berlen magdanly ýerleriň çäklerinde degişli gurluşyk işlerini geçirmrk we beýlekiler.

 Ýer jümmüşinden peýdalanyjylaryň esasy borçlaryna şu aşakdakylar degişlidir: 1) ýer jümmüşinden peýdalanmak bilen baglanyşykly kanunçylygyň talaplaryny we bellenilen kadalary berjaý etmek; 2) degişli gaznalara geologik we beýleki maglumatlary bermek; 3) ýer jümmüşinden peýdalanmak bilen baglanyşykly işleri işgärler we ilat üçin howpsuz alyp barmak; 4) töwerekdäki tebigy gurşawyň serişdelerini, şeýle hem jaýlary we desgalary ýer jümmüşinden peýdalanmak bilen baglanyşykly işleriň zyýanly täsirinden goramak we beýlekiler.

 Kanunçylyga laýyklykda suwlardan peýdalanylanda ol rejeli, toplumlaýyn we tygşytly bolmalydyr, olaryň goralmagy, hil ýagdaýynyň gowulandyrylmagy we zyýanly täsiriniň öňüniň alynmagy üpjün edilmelidir. Suwdan umumy we ýörite, bile we aýry, ilkinji we ikilenji peýdalanmak hukugy tapawutlandyrylýar. Türkmenistanda suwlar köplenç halatda (Garagum derýasy we beýlekiler) peýdalanyjylara bile peýdalanmak üçin berilýär. Suwdan aýry peýdalanylanda suwlar ýa-da olaryň bölekleri ygtyýarly edilen döwlet edaralarynyň karary bilen aýry-aýry peýdalanyjylara berkidilýär.

 Türkmenistanyň ähli suwlary onuň suw gaznasyny düzýär. Onuň düzüminde Garagum derýasy we beýleki içerki derýalar, suw howdanlary möhüm orun tutýar. Suw baýlyklary babatda Türkmenistanyň Prezidenti möhüm çäreleri durmuşa geçirýär. Türkmen kölüniň we beýleki gidrotehniki desgalaryň gurluşygy muňa aýdyň şaýatlyk edýär.

 Döwletleriň ikisiniň ýa-da birnäçesiniň çäklerinde durýan suw baýlyklary, ýagny araçäk suwlary (Amyderýa we beýlekiler) bilen baglanyşykly meseleler şol döwletleriň aralarynda baglaşylýan ylalaşyklarda kadalaşdyrylýar.

 Suwlaryň görnüşlerine baglylykda olaryň hukuk düzgüni kesgitlenilýär. Tebigy özboluşlylygyna baglylykda ýerüsti we ýerasty suwlary tapawutlandyrylýar. Maksat bellenmesi göz öňünde tutulyp, ilatyň agyz suw üpjünçiligi we beýleki hajatlar üçin peýdalanylýan suwlary tapawutlandyrmak bolar. Ilatyň agyz suwy we durmuş hajatlary üçin suwdan peýdalanmagy ileri tutulýar. Özleriniň hili bellenilen sanitariýa talaplaryna laýyk gelýän suwlar görkezilen maksat üçin berilmäge degişlidir.

 Kesel bejeriş suwlaryna bellenilen tertipde geçirilen suwlar ozaly bilen kesel bejeriş we şypahana maksatlary üçin peýdalanylýar. Suwdan peýdalanmak hukugynyň esasy görnüşleriniň biri suwlardan oba hojalyk hajatlary üçin peýdalanmakdyr. Ýurdumyzda sarp edilýän suwuň ondan dokuz bölegi şol hajatlary kanagatlandyrmaga gönükdirilýär. Suwdan senagat maksatlary üçin peýdalanylanda bellenilen meýilnamalar, tilsimat kadalary berjaý edilmelidir. Şunda suwuň sarp edilişini azaltmak we hapa suwlaryň akdyrylmagyny bes etmek barada degişli çäreler görülmelidir. Suwlardan balykçylyk hojalygynyň, aw hojalygynyň we ayratyn goralýan tebigy meýdanlaryň hajatlary üçin peýdalanmak hem suwdan peýdalanmagyň möhüm görnüşleridir.

 Suwdan peýdalanmak hukugy suwdan peýdalanyjylaryň şu aşakdaky hukuklaryny öz içine alýar: 1) suwlardan bellenilen maksatlar üçin peýdalanmak; 2) bellenilen tertipde suwlaryň aýry-aýry peýdaly sypatlaryny ulanmak; 3) suwdan peýdalanmak bilen baglanyşykly desgalary we abzallary gurmak; 4) kanunçylykda göz öňünde tutulan halatlarda we tertipde suwlary suwdan ikilenji peýdalanyjylara bermek; 5) suwdan peýdalanmak hukugynyň bozulmagy bilen ýetirilen zyýanyň öweziniň dolunmagyny talap etmek; 6) bellenilen tertipde suwdan peýdalanmak baradaky hukuklaryň dikeldilmegini talap etmek.

 Suwdan peýdalanmak hukugynyň mazmunyna suwdan peýdalanyjylaryň şu aşakdaky umumy borçlary degişlidir: 1) suw serişdelerinden diňe bellenilen maksatlar üçin peýdalanmak; 2) suw serişdelerini hasaba almak; 3) suwlardan rejeli peýdalanmak; 4) suwlar wagtlaýyn peýdalanmaga berlende olardan peýdalanmagyň möhletlerini berjaý etmek; 5) suwdan ikilenji paýdalanyjylaryň kanunçylygyň talaplaryny berjaý edişlerine suwdan ilkinji peýdalanyjylar tarapyndan gözegçiligi amala aşyrmak; 6) suwdan peýdalanylanda beýleki tebigy baýlyklary goramak; 7) suwdan beýleki peýdalanyjylaryň hukuklaryny we kanuny bähbitlerini bozmazlyk.

 Agyz suwy we durmuş hajatlary üçin ilatyň suwdan mugt peýdalanmagy bilen bir hatarda kanunçylykda göz öňünde tutulan beýleki halatlarda hem suwdan peýdalanmak mugtdyr. Türkmenistanyň Prezidentiniň 1994-nji ýyldaky kararyna laýyklykda daýhan birleşikleri we işi ýer suwarmak bilen baglanyşykly bolan suwdan beýleki peýdalanyjylar suwdan peýdalanmak meýilnamasynyň çäklerinde suwdan mugt peýdalanýarlar. Görkezilen çäklerden geçilip peýdalanylanda ol töleglidir. Türkmenistanyň Prezidentiniň 1998-nji ýyldaky karary bilen döwlet býujetiniň serişdeleriniň hasabyna maliýeleşdirilýän, işi ýer suwarmak bilen baglanyşykly bolmadyk kärhanalar we guramalar hem suwdan peýdalanmak meýilnamasynyň çäklerinde alýan suwy üçin tölegden boşadyldy. Senagat kärhanalary hem-de işi ýer suwarmak bilen baglanyşykly bolmadyk beýleki suwdan peýdalanyjylar üçin bolsa töleg girizildi (Türkmenistanyň Prezidentiniň 1994-nji ýyldaky karary).

 Kanunçylyga laýyklykda tokaýlar eýelik etmek hukugyna (tokaý hojalyklaryna) we peýdalanmak hukugyna berilýär. Tokaýlara eýelik edijileriň hukuklaryna şu aşakdakylar degişli edilýär: 1) tokaý gaznasynda hojalygy özbaşdak ýöretmek; 2) tokaýdan peýdalanmagy we beýleki hojalyk işlerini amala aşyrmak; 3) bellenilen tertipde tokaý gaznasyndaky ýerlerden, umumy ýaýran ýerasty baýlyklardan, suwlardan, haýwanat dünýäsinden peýdalanmak; 4) tokaýdan peýdalanmak netijesinde taýýarlanan tokaý önümçiliklerine hem-de alnan girdejä eýeçilik etmek; 5) tokaýdan peýdalanmagy amala aşyrmak üçin zerur bolan ýollary, ýaşaýyş we hojalyk jaýlaryny gurmak; 6) kärhanalara, guramalara, edaralara we raýatlara tokaýdan peýdalanmak we beýleki hojalyk işlerini alyp barmak hukugyny bermek.

 Tokaýlara eýelik edijileriň borçlaryna şu aşakdakylar girýär: 1)tokaýlaryň üznüksiz köpelip durmagyny, abat saklanmagyny, goralmagyny hem-de tokaý hojalygyny ýöretmek baradaky beýleki borçlaryň ýerine ýetirilmegini üpjün etmek; 2) tokaý serişdelerinden ylmy taýdan esaslandyrylan kadalaryň çäklerinde peýdalanmak; 3) alnyp barylýan işi tokaýyň gurşaw dörediji we gurşaw goraýjy häsiýetleriniň saklanmagyny üpjün edýän usullar bilen ýerine ýetirmek.

 Tokaý kodeksinde tokaý serişdelerinden peýdalanyjylaryň hukuklary we borçlary hem kesgitlenendir. Tokaýdan peýdalanmak hukugynyň şu aşakdaky görnüşleri tapawutlandyrylýar: 1) agaç taýýarlamak; 2) ikinji derejeli tokaý materiallaryny (töňňe, agaç gabygy) taýýarlamak; 3) tokaýda ot ýatyrmak, mal bakmak, bal ary öýjüklerini, gapyrjaklaryny, balykçylyk hojalygyny ýerleşdirmek, ýabany miweleri, hozlary, kömelekleri, iýmişleri, dermanlyk ösümlikleri we tehniki çig maly taýýarlamak we ýygmak üçin peýdalanmak; 4) tokaýdan ylmy-barlag maksatlary üçin peýdalanmak; 5) tokaýdan medeni-sagaldyş maksatlary üçin peýdalanmak; 6) tokaýdan aw hojalygynyň maksatlary üçin peýdalanmak. Tokaýdan peýdalanmak hukugy aýratyn rugsat boýunça (raýatlaryň tokaýda bolmak hukugyndan beýleki halatlarda) amala aşyrylýar.

 „Ösümlik dünýäsini goramak we ondan rejeli peýdalanmak hakyndaky“ kanuna laýyklykda bu tebigy baýlykdan peýdalanmagyň hukuk görnüşleri olara eýelik etmek we peýdalanmak hukuklarydyr. Türkmenistanyň her bir edara görnüşindäki tarapy ösümlik dünýäsiniň zatlaryna eýelik ediji we peýdalanyjy bolup biler. Ýer eýeleri, ýerden peýdalanyjylar şol bir wagtyň özünde özlerine berlen ýerleriň çäklerinde ösümlik dünýäsiniň zatlaryna eýelik edijiler we peýdalanyjylar hasaplanýar. Eýelik edilip ýa-da peýdalanylyp ýörlen ösümlik dünýäsiniň zatlary beýleki edara görnüşindäki tarapa ýa-da raýata diňe şol zatlaryň gögerip oturan ýeri bellenen tertipde yzyna alnandan soň berlip bilner.

**8-nji sapak**

**Türkmenistanyň ekologiýa kanunçylygynyň esaslary.**

1. Ekologiýa hukugy barada düşünje.
2. Türkmenistanyň Prezidentiniň ekologik syýasaty.
3. Türkmenistanyň ekologiýa kanunçylygy.

Kanunçylyga laýyklykda tokaýlar eýelik etmek hukugyna (tokaý hojalyklaryna) we peýdalanmak hukugyna berilýär. Tokaýlara eýelik edijileriň hukuklaryna şu aşakdakylar degişli edilýär: 1) tokaý gaznasynda hojalygy özbaşdak ýöretmek; 2) tokaýdan peýdalanmagy we beýleki hojalyk işlerini amala aşyrmak; 3) bellenilen tertipde tokaý gaznasyndaky ýerlerden, umumy ýaýran ýerasty baýlyklardan, suwlardan, haýwanat dünýäsinden peýdalanmak; 4) tokaýdan peýdalanmak netijesinde taýýarlanan tokaý önümçiliklerine hem-de alnan girdejä eýeçilik etmek; 5) tokaýdan peýdalanmagy amala aşyrmak üçin zerur bolan ýollary, ýaşaýyş we hojalyk jaýlaryny gurmak; 6) kärhanalara, guramalara, edaralara we raýatlara tokaýdan peýdalanmak we beýleki hojalyk işlerini alyp barmak hukugyny bermek.

 Tokaýlara eýelik edijileriň borçlaryna şu aşakdakylar girýär: 1)tokaýlaryň üznüksiz köpelip durmagyny, abat saklanmagyny, goralmagyny hem-de tokaý hojalygyny ýöretmek baradaky beýleki borçlaryň ýerine ýetirilmegini üpjün etmek; 2) tokaý serişdelerinden ylmy taýdan esaslandyrylan kadalaryň çäklerinde peýdalanmak; 3) alnyp barylýan işi tokaýyň gurşaw dörediji we gurşaw goraýjy häsiýetleriniň saklanmagyny üpjün edýän usullar bilen ýerine ýetirmek.

 Tokaý kodeksinde tokaý serişdelerinden peýdalanyjylaryň hukuklary we borçlary hem kesgitlenendir. Tokaýdan peýdalanmak hukugynyň şu aşakdaky görnüşleri tapawutlandyrylýar: 1) agaç taýýarlamak; 2) ikinji derejeli tokaý materiallaryny (töňňe, agaç gabygy) taýýarlamak; 3) tokaýda ot ýatyrmak, mal bakmak, bal ary öýjüklerini, gapyrjaklaryny, balykçylyk hojalygyny ýerleşdirmek, ýabany miweleri, hozlary, kömelekleri, iýmişleri, dermanlyk ösümlikleri we tehniki çig maly taýýarlamak we ýygmak üçin peýdalanmak; 4) tokaýdan ylmy-barlag maksatlary üçin peýdalanmak; 5) tokaýdan medeni-sagaldyş maksatlary üçin peýdalanmak; 6) tokaýdan aw hojalygynyň maksatlary üçin peýdalanmak. Tokaýdan peýdalanmak hukugy aýratyn rugsat boýunça (raýatlaryň tokaýda bolmak hukugyndan beýleki halatlarda) amala aşyrylýar.

 „Ösümlik dünýäsini goramak we ondan rejeli peýdalanmak hakyndaky“ kanuna laýyklykda bu tebigy baýlykdan peýdalanmagyň hukuk görnüşleri olara eýelik etmek we peýdalanmak hukuklarydyr. Türkmenistanyň her bir edara görnüşindäki tarapy ösümlik dünýäsiniň zatlaryna eýelik ediji we peýdalanyjy bolup biler. Ýer eýeleri, ýerden peýdalanyjylar şol bir wagtyň özünde özlerine berlen ýerleriň çäklerinde ösümlik dünýäsiniň zatlaryna eýelik edijiler we peýdalanyjylar hasaplanýar. Eýelik edilip ýa-da peýdalanylyp ýörlen ösümlik dünýäsiniň zatlary beýleki edara görnüşindäki tarapa ýa-da raýata diňe şol zatlaryň gögerip oturan ýeri bellenen tertipde yzyna alnandan soň berlip bilner.

 Kanunçylykda haýwanat dünýäsini goramak we ondan peýdalanmak amala aşyrylanda berjaý edilmeli esasy talaplar berkidilendir. Olar: 1) haýwanlaryň tebigy birleşikleriniň bitewiligini abat saklamak; 2) tebigy erkinlik ýagdaýyndaky haýwanlaryň biologik köpdürlüligini saklamak; 3) haýwanlaryň ýaşaýyş gurşawyny, köpeliş şertlerini we göçüş ýollaryny goramak we abat saklamak; 4) haýwanat dünýäsi babatda ylmy barlaglary geçirmek, ondan rejeli peýdalanmak we ony yzygiderli köpeltmek; 5) ilatyň saglygyny goramak, oba hojalyk we öý haýwanlarynyň kesellemegine ýol bermezlik, ykdysadyýete zyýan ýetirilmeginiň öňüni almak maksady bilen haýwanlaryň sanyny kadalaşdyrmak.

 Görkezilen talaplary berjaý etmek şerti bilen haýwanat dünýäsinden peýdalanmagyň şu aşakdaky görnüşleri amala aşyrylyp bilner: 1) aw awlamak; 2) balyk tutmak; 3) aw awlamak we balyk tutmak zatlaryna degişli edilmedik haýwanlary tutmak; 4) haýwanat dünýäsinden hojalyk, ylmy, medeni, aň-bilim, terbiýeçilik, dynç alyş, estetiki maksatlar üçin peýdalanmak; 5) haýwanlaryň ýaşaýyş işjeňligi önümleri almak maksady bilen olardan peýdalanmak.

 Haýwanat dünýäsinden peýdalanyjylaryň hukuklary we borçlary kanunçylykda kesgitlenendir. Olaryň hukuklary: haýwanat dünýäsiniň zatlaryny goramak we ondan peýdalanmak bilen baglanyşykly meseleleri çözmäge gatnaşmak; haýwanat dünýäsinden alnan zatlara we önüme eýeçilik; kömekçi hojalygy alyp barmak; haýwanat dünýäsiniň zatlaryndan önümi öndürmek we ony ýerlemek we beýlekiler.

 Haýwanat dünýäsinden peýdalanyjylaryň üstüne ýüklenilýän borçlar: haýwanat dünýäsinden paýdalanmagyň bellenilen kadalaryny we möhletlerini berjaý etmek, haýwanlaryň ýaşaýyş gurşawynyň bozulmagyna ýol bermezlik, haýwanat dünýäsini yzygiderli köpeltmäge gönükdirilen zerur toplumlaýyn çäreleri durmuşa geçirmek we beýlekiler.

Türkmenistanyň kanunçylygynda bellenilen tertipde ekologiýa, ylmy, medeni-öwreniş, dynç alyş, sagaldyş, estetiki taýdan aýratyn gymmatly bolan tebigy gurşawyň bölekleri, toplumlary we zatlary aýratyn goralýan döwlet tebigy meýdanlary diýlip hasap edilýär. Şunda maksat olaryň ekologik deňagramlylygyny, baýlygyny, köpgörnüşlüligini, tebigy gurşawyň ýokary hilini we peýdaly sypatlaryny abat saklamak we dikeltmekdir. Eýeçilik hakyndaky kanuna laýyklykda aýratyn goralýan tebigy meýdanlary we zatlary döwletiň aýratyn eýeçiliginde durýar.

 Türkmenistanyň garaşsyz bolan şertlerinde aýratyn goralýan döwlet tebigy meýdanlary we zatlary bilen baglanyşykly gatnaşyklary kadalaşdyrmakda Tebigaty goramak hakyndaky kanunyň, Aýratyn goralýan döwlet tebigy meýdanlary hakyndaky kanunyň ähmiýeti uludyr.

 Aýratyn goralýan döwlet tebigy meýdanlara we zatlara şu aşakdakylar degişli edilýär: döwlet goraghanalary; milli taryhy-tebigy we memorial baglar; çäkli goraghanalar, tebigy ýadygärlikler, geologiýa, botanika we zoologiýa baglary, dendrariler, şeýle hem haýwanlaryň we ösümlikleriň Türkmenistanyň Gyzyl kitabyna girizilen görnüşleri. Kanunçylyga laýyklykda şypahana we milli syýahatçylyk, dynç alyş zolaklary, kenarýaka zolaklary, suw gorag zolaklary, tokaýlaryň gorag zolaklary hem aýratyn goralmaga degişlidir.

 Türkmenistanyň Prezidenti hormatly Gurbanguly Berdimuhamedow tarapyndan aýratyn goralýan döwlet tebigy meýdanlary we zatlary babatda, şol sanda milli seýilgähleri, milli syýahatçylyk we dynç alyş zolaklaryny döretmek, sagaldyş maksatly ýerleri abadanlaşdyrmak boýunça möhüm çäreler durmuşa geçirilýär. Netijede töwerekdäki tebigy gurşawyň ýokary hili, ýurtda ekologik ýagdaýyň sagdyn bolmagy üpjün edilýär.

 Aýratyn goralýan tebigy meýdanlaryň esasy görnüşleriniň biri döwlet tebigy goraghanalarydyr. Täze goraghanalary döretmek Ministrler Kabineti tarapyndan geçirilýär. Goraghanalar edara görnüşindäki taraplardyr. Olar ylmy-barlag edaralary hasaplanylýar. Ýurdumyzda döwlet tebigy goraghanalaryň 8-si döredilendir: Hazar, Badhyz, Köpetdag, Sünt-Hasardag, Amyderýa, Gaplaňgyr, Köýtendag, Repetek. Olaryň meýdany 820 müň gektardan gowrakdyr.

 Döwlet goraghanalaryny döretmekde maksat: haýwanat we ösümlik dünýäsiniň genetiki gaznasyny, seýrek duş gelýän ekologik ulgamlaryny abat saklamak we öwrenmek; olardaky tebigy hadysalaryň özakymyna dowam etmegini öwrenmek; tebigaty goramagyň ylmy esaslaryny işläp taýýarlamak. Şunda ýeriň, ýer jümmüşiniň we suw giňişliginiň bölekleri ähli tebigy zatlary bilen hojalyk taýdan ulanmakdan aýrylýar. Olar bellenilen tertipde goraghananyň hemişelik peýdalanmagyna berilýär.

 Goraghanalaryň hukuk düzgüni Türkmenistanyň Prezidentiniň buýrugy (1995 ý.) bilen tassyklanan Mysaly düzgünnama hem-de Tebigaty goramak ministrligi tarapyndan tassyklanan degişli düzgünnamalar (1996 ý.) bilen anyk kesgitlenilýär.

 Goraghanalaryň esasy wezipeleri şu aşakdakylardyr: 1) goraghananyň ähli tebigy toplumuny tebigy ýagdaýynda abat saklamak; 2) goraghananyň ýerlerini (şol sanda akwatoriýany) bar bolan ähli tebigy zatlary bilen bilelikde goramagy üpjün etmek hem-de goraghananyň düzgünini berjaý etmek; 3) goraghananyň ylmy ugruna laýyklykda ylmy-barlag işlerini geçirmek; 4) goraghana işiniň esaslaryny wagyz etmek, tebigy gurşawy goramak we ondan rejeli peýdalanmak meselelerini çözmek; 5) ekologik bilimleri ýaýratmak.

 Goraghananyň çäklerinde (akwatoriýasynda) şu aşakdakylar gadagan edilýär: 1) goraghananyň ýerleriniň gidrologik düzgünini üýtgedýän hereketler; 2) goraghananyň alyp barýan işi bilen baglanyşykly bolmadyk jaýlaryň, desgalaryň, ýollaryň we beýleki zatlaryň gurulmagy; 3) ýerasty baýlyklaryny işläp çykarmak; 4) tokaýdan peýdalanmagyň ähli görnüşleri; 5) aw awlamak, balyk tutmak, haýwanlaryň ýaşaýan gurşawyny bozmak; 6) haýwanlaryň we ösümlikleriň täze görnüşlerini getirip ýerleşdirmek (uýgunlaşdyrmak); 7) kolleksiýa üçin materiallary toplamak (ylmy barlaglary geçirmek üçin zerur bolan materiallar muňa girmeýär); 8) dökün hökmünde hem-de ösümliklere zyýan beriji mör-möjeklere garşy göreşmek üçin himiki maddalary ulanmak; 9) umumy peýdalanylýan gury we suw ýollaryndan başga ýerlerden öý haýwanlaryň sürlüp geçirilmegi, ulag serişdeleriň ýöremegi, adamlaryň ulagly we pyýada geçmegi; 10) dynç almagy guramak, ot ýakmak, ilatyň dynç almagynyň beýleki görnüşlerini amala aşyrmak; 11) tebigy toplumlary bozýan we tebigy zatlaryň ýagdaýyna howp salýan beýleki işler.

 Çäkli goraghanalar hem aýratyn goralýan meýdanlardyr. Türkmenistanda olaryň 14-si döredilendir: Ogrujaly, Sünt-Hasardag, Pulhatyn, Gyzyljar, Çemenebit, Guryhowdan. Mäne-Çäçe, Kelif, Sarygamyş, Şasenem, Garlyk, Hojapil, Hojaburjybelent, Hojagarawul. Olaryň meýdany bir million 55 müň gektardan gowurakdyr.

 Çäkli goraghanalary döretmekde maksat degişli tebigy toplumlaryň düzüm böleklerini tebigaty goraýyş wezipelerini ýerine ýetirmek üçin zerur bolan döwrüň dowamynda abat saklamak, yzygiderli köpeltmek we dikeltmekdir. Olar Ministrler Kabineti tarapyndan döredilýär. Şunda belli bir ýerleriň (akwatoriýalaryň) çäkli goraghanalar diýlip ykrar edilmegi olardan peýdalanýanlardan şolaryň alynmagyna getirmeýär. Edara görnüşindäki taraplar we raýatlar çäkli goraghanalaryň döredilen ýerleri üçin bellenilen çäklendirmeleri we düzgüni berjaý etmelidirler.

 Çäkli tebigy goraghanalaryň hukuk düzgüni olar hakynda Türkmenistanyň Prezidentiniň buýrugy (1995 ý.) bilen tassyklanan Mysaly düzgünnama hem-de şoňa laýyklykda Tebigaty goramak ministrligi tarapyndan tassyklanan (1996 ý.) degişli düzgünnamalarda anyk kadalaşdyrylýar. Şunda olaryň hukuk düzgüni welaýat häkimleri we ýerden (suwdan) peýdalanýanlar bilen ylalaşyp bellenilýär. Çäkli goraghanalar edara görnüşindäki taraplar hasaplanmaýar. Olary goramak haýsy döwlet goraghanalaryň ygtyýarynda durýan bolsalar şolaryň tebigaty goramak baradaky ýörite gullugy tarapyndan üpjün edilýär.

 Çäkli goraghanalaryň ýerlerinde hojalyk işiniň şu aşakdaky görnüşleri boýunça çäklendirmeler bellenilip bilner: ýerleri sürmek; gurluşyk üçin ýer böleklerini bermek; melioratiw işleri; aw awlamak we balyk tutmak; awuly himiki maddalaryny ulanmak; tokaýdan peýdalanmagyň aýry-aýry görnüşleri, ot ýatyrmak, mal bakmak, miweleri, ir-iýmişleri we gülleri ýygmak; syýahat we ilatyň guramaçylykly dynç almagynyň beýleki görnüşleri; umumy peýdalanylýan gury we suw ýollaryndan başga ýerlerde mehanizirlenen ulag serişdeleriniň hereketi; suwlardan suwarmak we suwlulandyrmak üçin peýdalanmak; geologiki gözleg işleri we ýerasty baýlyklary işläp çykarmak.

 Seýrek duş gelýän, ekologik, ylmy, geologik, taryhy-medeni we estetik jähtden gymmatly bolan, möçberi boýunça uly bolmadyk, tebigatyň dikeldilip bilinmejek bölekleri we aýry-aýry tebigy zatlar tebigy ýadygärlikler diýlip yglan edilýär (Gara ýalçy, Çarlyk we beýlekiler). Tebigy ýadygärlikleriň hukuk düzgüni Aýratyn goralýan döwlet tebigy meýdanlar hakyndaky kanunda, Türkmenistanyň Prezidentiniň buýrugy (1995 ý.) bilen tassyklanan döwlet tebigy ýadygärlikleri hakyndaky Mysaly düzgünnamada kadalaşdyrylýar.

 Tebigy gurşawyň zatlaryny ýadygärlikler diýip yglan etmekde esasy wezipe olary ylmy, medeni-öwreniş we estetiki maksatlar üçin tebigy ýagdaýynda abat saklamakdyr. Bu baradaky karary Ministrler Kabineti kabul edýär. Şunda tebigy zatlaryň tebigy ýadygärlikler diýlip yglan edilmegi degişli ýerleriň (suwlaryň) olardan peýdalanýanlardan alynmagyna getirmeýär.

 Edara görnüşindäki taraplar we raýatlar özlerine berkidilen ýerlerdäki tebigy ýadygärligi goramagyň bellenilen düzgünini üpjün etmek boýunça borçnamalary alýarlar. Şunuň bilen baglanyşykly çykdajylaryň öwezi döwlet býujetiniň serişdeleriniň hasabyna dolunýar. Ýadygärlikleri goraýan kärhanalaryň, edaralaryň we guramalaryň hem-de Türkmenistanyň tebigaty goramak jemgyýetiniň serişdeleri-de şu maksat üçin çekilip bilner. Tebigy ýadygärlikleri gorag astyna bermek tebigy zady tebigy ýadygärlik diýip yglan etmek barada karar kabul eden edara tarapyndan geçirilýär. Şunda ony bermek gorag borçnamasy bilen resmileşdirilmelidir.

 Tebigy ýadygärlik diýlip yglan edilen her bir tebigy zada ony goramagy amala aşyrýan edara, kärhana, gurama tarapyndan pasport ýazylýar. Onda ýadygärligiň ady we ähmiýeti hem-de ony saklamagyň we goramagyň bellenilen düzgüni, ýadygärligiň ýerleşýän ýeri we tutýan meýdany, onuň doly beýany, ýadygärligi abat saklamak üçin degişli çäreler, ony goramaga jogapkär gurama we beýleki zerur maglumatlar görkezilýär.

 Tebigy ýadygärligiň ýerleşýän ýerinde hem-de oňa ýanaşyk zolakda ýadygärligiň abat saklanmagyna howp salýan her bir iş çäklendirilip ýa-da gadagan edilip bilner. Tebigy ýadygärligiň ýerleşýän ýeriniň çägi degişli belgiler bilen alamatlandyrylýar. Tebigy ýadygärlikleriň gorag düzgüniniň berjaý edilişine gözegçiligi ýerli ýerine ýetiriji häkimiýet edaralary we tebigaty goraýyş edaralary amala aşyrýarlar.

 Sagaldyş maksatlary üçin niýetlenen tebigy meýdanlar hem aýratyn goralmaga degişlidir. Ýerleri sagaldyş maksatlary üçin niýetlenen tebigy meýdanlara degişli etmek Ministrler Kabineti tarapyndan geçirilýär. Bu meýdanlar olaryň kesel bejeriş häsiýetli tebigy baýlyklarynyň we sagaldyş häsiýetleriniň rejeli peýdalanylmagyny hem-de abat saklanylmagyny üpjün etmek maksady bilen kesgitlenilýär.

 Syýahatçylyk zolaklary hem aýratyn goralmaga degişlidir. Türkmenistanyň Prezidentiniň 2007-nji ýylyň 24-nji iýulyndaky karary bilen Hazar deňziniň gündogar kenar ýakasynda „Awaza“ milli syýahatçylyk zolagy döredildi hem-de bu zolak barada Düzgünnama tassyklandy. Bu zolagy döretmegiň maksady syýahatçylyk edara-kärhanalaryny ösdürmek we döwrebaplaşdyrmak baradaky wezipeleri toplumlaýyn çözmäge, syýahatçylyk pudagynyň halkara standartlaryna laýyk gelýän desgalaryny döretmäge we syýahatçylygy ösdürmäge gönükdirilen maýa goýum işini höweslendirmekdir.

 Şu aşakdakylar hem aýratyn goralmaga degişlidir: milli seýilgähler, döwlet tebigy goraghanalaryň gorag zolaklary, haýwanlaryň we ösümlikleriň seýrek duş gelýän we ýitip gitmek howpy astyndaky görnüşleriniň döwlet malhanalary we nahalhanalary hem-de beýlekiler.

 Haýwanlaryň we ösümlikleriň seýrek duş gelýän we ýitip gitmek howpy astyndaky görnüşleri Türkmenistanyň Gyzyl kitabyna girizilýär. Gyzyl kitap haýwanlaryň we ösümlikleriň görkezilen görnüşleriniň ýagdaýy we goramak çäreleri baradaky, olary abat saklamak, sanyny yzygiderli köpeltmek we rejeli peýdalanmak boýunça çäreleri işläp taýýarlamak we amala aşyrmak üçin zerur bolan maglumatlary özünde jemleýän esasy resmi namadyr.

 Türkmenistanyň Gyzyl kitaby bilen baglanyşykly meseleler Tebigaty goramak hakyndaky kanun, Aýratyn goralýan döwlet tebigy meýdanlary hakyndaky kanun hem-de Türkmenistanyň Prezidentiniň „Türkmenistanyň Gyzyl kitaby hakyndaky“ karary (1997 ý.) we bu karar bilen tassyklanan Düzgünnama bilen kadalaşdyrylýar.

 Ilkinji gezek Türkmenistanyň Gyzyl kitaby 1985-nji ýylda neşir edilipdi. 1999-njy ýylda bolsa Gyzyl kitap täzeden neşir edildi. Türkmenistanyň Gyzyl kitaby iň azyndan 10 ýyldan bir gezek neşir edilmelidir. Häzirki wagtda bu Gyzyl kitaba seýrek duş gelýän we ýitip gitmek howpy astyndaky haýwanlaryň 152 görnüşi we ösümlikleriň 109 görnüşi girizilendir. Türkmenistanyň Gyzyl kitabyna ilkinji nobatda haýwanat we ösümlik dünýäsiniň Halkara Gyzyl kitabyna girizilen seýrek duş gelýän we ýitip gitmek howpy astyndaky görnüşleri girizilýär.

 Haýwanlaryň we ösümlikleriň degişli görnüşleriniň ýagdaýyny anyklamak hem-de olary Türkmenistanyň Gyzyl kitabyna girizmek ýa-da ondan çykarmak baradaky teklipleri işläp taýýarlamak üçin Türkmenistanyň Gyzyl kitaby baradaky Topar döredilýär. Bu Topar hakyndaky düzgünnama hem-de onuň düzümi Tebigaty goramak ministrligi tarapyndan tassyklanylýar. Türkmenistanyň Gyzyl kitaby gyzyklanýan ministrlikleriň we beýleki döwlet dolandyryş edaralarynyň gatnaşmagy bilen Tebigaty goramak ministrligi tarapyndan ýöredilýär. Gyzyl kitaby Ministrler Kabineti tassyklaýar.

 Haýwanlaryň we ösümlikleriň Türkmenistanyň Gyzyl kitabyna girizilen görnüşleriniň ýagdaýyna we rejeli peýdalanylyşyna döwlet gözegçiligini, şeýle hem olaryň abat saklanmagyny üpjün edýän çäreleri işläp taýýarlamak we durmuşa geçirmek Tebigaty goramak ministrligi tarapyndan amala aşyrylýar.

 Garaşsyz Türkmenistanda döwlet dolandyryşyny kämilleşdirmek Türkmenistanyň Prezidenti hormatly Gurbanguly Berdimuhamedowyň üns merkezinde durýan möhüm meseleleriň biridir. Ekologik dolandyryş döwlet edaralarynyň tebigy gurşawy goramagy we onuň serişdelerinden rejeli peýdalanmagy üpjün etmäge gönükdirilen işidir. Garaşsyzlyk şertlerinde ekologiýa babatda döwlet dolandyryşy yzygiderli kämilleşdirilýär.

 Kanunçylyga laýyklykda ekologik dolandyryşyň wezipelerine şu aşakdakylar degişlidir: tebigy serişdeleri san we hil görkezijileri boýunça hasaba almak; tebigy serişdelerden rejeli peýdalanmagy we olary goramagy üpjün etmek boýunça wezipeleri we çäreleri kesgitlemek; tebigy serişdeleri tebigatdan peýdalanyjylara bermek hem-de döwlet we jemgyýetçilik hajatlary üçin yzyna almak; tebigy gurşawyň ýagdaýy we ondaky özgerişler barada ylmy taýdan esaslandyrylan çaklamalary düzmek; tebigy gurşawyň we onuň serişdeleriniň ýagdaýyna syn etmegi guramak; ekologik gatnaşyklaryna gatnaşýanlaryň tebigatdan peýdalanmak we ony goramak boýunça işini ugrukdyrmak; tebigatdan peýdalanmagyň hukuk görnüşlerini (eýeçilik, peýdalanmak we kärende) bellenilen tertipde resmileşdirmek; ekologiýa kanunçylygynyň berjaý edilişine gözegçiligi amala aşyrmak; tebigatdan peýdalanmak we ony goramak babatda ýüze çykýan jedelleri çözmek.

 Ekologik dolandyryşyň wezipeleri tebigy gurşawy goramak babatdaky işi guramagy we ugrukdyrmagy, maddy-tehniki üpjünçiligi, hukuk taýdan kadalaşdyrmagy, gözegçiligi amala aşyrmagy üpjün etmäge gönükdirilýär. Bu wezipeler jemgyýetiň ösüşiniň ykdysady we ekologik bähbitlerini dogry utgaşdyrmagy kadalaşdyrmak arkaly çözülýär. Şunda ylmyň we tehnikanyň gazananlarynyň esasynda ykdysadyýetiň ösüşi hem-de tebigy gurşawyň zerur derejedäki hili üpjün edilýär.

 Ekologik dolandyryş kanunçylykda göz öňünde tutulan ýörelgelere esaslanýar. Ol ýörelgeler: dolandyryşy ylmy taýdan esaslandyrmak; tebigy gurşawy goramagyň we onuň serişdelerinden peýdalanmagyň uzak möhletli maksatnamalaryny işläp düzmek; ekologiýa babatdaky döwlet çäreleriniň işlenip düzülmegini edara görnüşindäki taraplaryň hojalyk özbaşdaklygy bilen utgaşdyrmak; tebigatdan peýdalanmak we ony goramak meseleleri çözülende toplumlaýyn çemeleşmek; ekologiýa babatda hojalyk-guramaçylyk we gözegçilik işini aýrybaşgalamak; tebigatdan peýdalanmagyň rejeli bolmagyny ykdysady taýdan höweslendirmek; tebigy serişdelerden peýdalanylanda olaryň dikeldilip bolynýanlaryny yzygiderli dikeltmek; tebigy gurşawy goramagy we onuň serişdelerinden rejeli peýdalanmagy üpjün etmek işine ilat köpçüligini çekmek.

 Ekologiýa babatda döwlet dolandyryşyny umumy ygtyýarly we ýörite ygtyýarly döwlet edaralary amala aşyrýarlar. Umumy ygtyýarly döwlet dolandyryş edaralaryna Ministrler Kabineti we häkimler degişlidir. Bu edaralar döwlet dolandyryşynyň beýleki meseleleri bilen bir hatarda tebigy serişdelerden peýdalanmagy we tebigy gurşawy goramagy guramak wezipelerini hem ýerine ýetirýärler.

 Türkmenistanyň Konstitusiýasynda (53-nji madda) göz öňünde tutulyşy ýaly, döwletiň we ýerine ýetiriji häkimýetiň baştutany bolan Prezident Konstitusiýany we kanunlary (şol sanda ekologiýa babatdaky kanunlary) durmuşa geçirýär.

 Konstitusiýa laýyklykda (75-nji madda) Ministrler Kabineti: kanunlaryň (şol sanda ekologiýa meseleleri boýunça) Türkmenistanyň Prezidentiniň we Mejlisiň namalarynyň ýerine ýetirilmegini guraýar; ykdysady we sosial ösüşiň döwlet dolandyrylmagyny amala aşyrýar; döwlet kärhanalaryny, edaralaryny we guramalaryny dolandyrmagy guraýar; tebigy baýlyklaryň rejeli peýdalanylmagyny hem goralmagyny üpjün edýär. Türkmenistanyň Hökümetiniň ekologik gatnaşyklaryny dolandyrmak babatdaky ygtyýarlygy „Ministrler Kabineti hakyndaky“ kanunda hem kesgitlenilýär.

 Ýerine ýetiriji ýerli häkimiýeti amala aşyrýan häkimler ýerlerde dolandyryş işine (şol sanda tebigatdan peýdalanmak we tebigy gurşawy goramak meseleleri boýunça) ýolbaşçylyk edýärler. Olar Konstitusiýanyň, kanunlaryň, Türkmenistanyň Prezidentiniň we Ministrler kabinetiniň namalarynyň ýerine ýetirilmegini üpjün edýärler. Öz ygtyýarlygynyň çäklerinde häkimler ýerine ýetirilmegi hökman bolan kararlar çykarýarlar. „Häkimler hakyndaky“ kanunda olaryň ekologik dolandyryşy babatdaky ygtyýarlygy anyklanylýar.

 Konstitusiýa (86-njy madda) laýyklykda Geňeşler öz çäklerini ykdysady, sosial hem medeni taýdan ösdürmegiň esasy ugurlaryny, tebigy baýlyklary rejeli peýdalanmak we tebigy gurşawy goramak boýunça çäreleri kesgitleýär.

 Ýurdumyzyň garaşsyz bolan şertlerinde tebigatdan peýdalanmak we tebigy gurşawy goramak babatda ýörite ygtyýarly döwlet dolandyryş edaralarynyň ulgamy kämilleşdirildi. Bu edaralara şu aşakdakylar degişlidir: Tebigaty goramak ministrligi, Oba hojalyk ministrligi we onuň ýanyndaky Ýer serişdeleri gullugy, Suw hojalyk ministrligi, Balyk hojalyk döwlet komiteti we bu Komitetiň Döwlet balyk gorag müdirligi, „Türkmengeologiýa“ döwlet korporasiýasy, „Türkmenstandartlary“ Baş döwlet gullugy, Ministrler kabinetiniň ýanyndaky Gidrometeorologiýa baradaky milli komitet we beýlekiler.

 Görkezilen ýörite ygtyýarly döwlet dolandyryş edaralarynyň ulgamynda Tebigaty goramak ministrligi aýratyn orun tutýar. Bu Ministrlik tebigy gurşawy goramak we tebigy serişdelerden rejeli peýdalanmak babatda ýeke-täk döwlet syýasatyny we gözegçiligi amala aşyrýar, ol tebigaty goraýyş işini toplumlaýyn dolandyrýan, beýleki edaralaryň ekologiýa babatdaky işini ugrukdyrýan edaradyr. Türkmenistanyň Prezidentiniň karary(2000 ý.) bilen tassyklanan Düzgünnamada göz öňünde tutulyşy ýaly, bu Ministrlik öz üstüne ýüklenen wezipelere laýyklykda ekologiýa babatda möhüm işleri amala aşyrýar.

 Tebigaty goramak ministrliginiň amala aşyrýan işleri: 1) döwletiň ekologiýa syýasatyny we tebigaty goramak baradaky maksatnamalaryny durmuşa geçirmegi üpjün etmek; 2) tebigaty goramak baradaky kanunçylygyň hemmeler tarapyndan berjaý edilişine döwlet gözegçiligi; 3) Türkmenistanyň ekologiýa babatdaky halkara we pudagara şertnamalaryny hem-de ylalaşyklaryny taýýarlamak boýunça ministrlikleriň we beýleki dolandyryş edaralarynyň işini ugrukdyrmak; 4) ekologik ulgamlarynyň goralyşyna, topragyň hasyllylygynyň egsilmeginiň öňüniň alnyşyna, ýerleriň, ýerasty we ýerüsti suwlaryň (gyzgyn suwlardan başga), atmosfera howasynyň, ösümlik dünýäsiniň (şol sanda tokaýlaryň), haýwanat dünýäsiniň (şol sanda balyk ätiýaçlyklarynyň), deňiz gurşawynyň, Türkmenistanyň çäk suwlarynyň tebigy serişdeleriniň peýdalanylyşyna we goralyşyna gözegçilik; 5) tebigy serişdeler hem-de töwerekdäki gurşawa hapalaýjy maddalaryň taşlanmagy üçin tölegleriň, şeýle hem tebigaty goraýyş kanunçylygynyň bozulmagy bilen ýetirilen zyýanyň möçberini hasaplamagyň ykdysady görkezijilerini işläp taýýarlamak we tassyklamak; 6) tebigy gurşawyň we tebigy zatlaryň ýagdaýyna syn etmegi geçirmek; 7) döwlet ekologik seljermäni amala aşyrmak; 8) Türkmenistanyň Gyzyl kitabynyň ýöredilmegini üpjün etmek; 9) ekologik işiň ähli görnüşleri boýunça ygtyýarnamalar bermegi geçirmek; 10) bellenilen tertipde tebigaty goraýyş işi bilen baglanyşykly rugsatnamalary bermek we ýatyrmak; 11) tebigaty goramak babatda dolandyryş hukuk bozulmalary baradaky işlere kanunçylykda bellenilen tertipde garamak we beýlekiler.

 Tebigaty goramak ministrliginiň hukuklary: tebigaty goramak, tebigy serişdelerden rejeli peýdalanmak hem-de tebigaty goraýyş çärelerini ýerine ýetirmek meseleleri boýunça eýeçiligiň ähli görnüşlerindäki kärhanalaryň, guramalaryň we edaralaryň ýolbaşçylarynyň habarlaryny diňlemek; kärhanalara, edaralara we guramalara (eýeçiligiň görnüşlerine garamazdan) tebigaty goraýyş maksatly barlaglary geçirmek üçin barmak; ekologik seljermäni geçirmek, tebigy gurşawyň ýagdaýyny kesgitlemek, ony sagdynlaşdyrmak boýunça çäreleri işläp taýýarlamak hem-de töwerekdäki gurşawy goramak bilen baglanyşykly beýleki meseleleri çözmek üçin Ministrligiň ýanynda seljeriji we beýleki geňeşleri, toparlary döretmek hem-de beýlekiler.

 Tebigy baýlyklaryň aýry-aýry görnüşleri boýunça ýörite ygtyýarly döwlet dolandyryş edaralarynyň wezipeleri we hukuklary olar hakynda Türkmenistanyň Prezidentiniň Kararlary bilen tassyklanan düzgünnamalarda göz öňünde tutulýar.

 Mysal üçin, Türkmenistanyň Oba hojalyk ministrligi oba hojalygynda özgertmeleri geçirmegi guramaçylyk – usul öwrediş we maslahat beriş taýdan üpjün edýän döwlet dolandyryş edarasydyr. Oba hojalyk ministrliginiň ýanyndaky Ýer serişdeleri gullugy ýer baýlyklary babatda döwlet dolandyryş edarasy hökmünde şu aşakdaky meseleleri çözýär: Türkmenistanyň Prezidentiniň ýer gatnaşyklaryny özgertmek syýasatyny amala aşyrmak boýunça döwlet maksatnamasyny durmuşa geçirmek, ýer gatnaşyklaryny düzgünleşdirmek babatda bitewi syýasaty amala aşyrmak we beýlekiler.

 Suw baýlyklary babatda Suw hojalyk ministrligi şu aşakdaky dolandyryş wezipelerini ýerine ýetirýär: Türkmen kölüni gurmak baradaky Türkmenistanyň Prezidentiniň tabşyryklaryny ýerine ýetirmek; ykdysadyýeti we ilaty suwaryş suwy bilen üpjün etmek, suw hojalygyny ösdürmek; suw serişdelerini dolandyrmak, olaryň meýilnamasyny düzmek, olary paýlamak, hasaba almak we beýlekiler.

 Şu aşakdaky edaralar hem tebigy serişdeleriň aýry-aýry görnüşleri boýunça ýörite ygtyýarly döwlet dolandyryş edaralarydyr: ýerasty suwlar (gidromineral serişdelerinden başga) hem-de ýer jümmüşini geologiýa taýdan öwrenmek boýunça „Türkmengeologiýa“ döwlet korporasiýasy; suw haýwanlary boýunça Balyk hojalyk döwlet komiteti we onuň Döwlet balyk gorag müdirligi; umumy ýaýramadyk ýerasty baýlyklar, şol sanda gidromineral serişdeleri boýunça „Türkmenstandartlary“ Baş döwlet gullugy; gidrometeorologiýa babatda Ministrler Kabinetiniň ýanyndaky Gidrometerologiýa baradaky milli komitet.

 Tebigy gurşawy goramak we onuň serişdelerinden rejeli peýdalanamak babatda käbir ýörite dolandyryş wezipelerini Nebit-gaz senagaty we mineral serişdeleri ministrligi, „Türkmengaz“ döwlet konserni, „Türkmennebit“ döwlet konserni, Geodeziýa, kartografiýa we kadastr baradaky döwlet komiteti we beýlekiler hem amala aşyrýarlar.

 Ekologik gözegçilik diýlende tebigy gurşawy goramak we onuň serişdelerinden rejeli peýdalanmak babatda amala aşyrylýan gözegçilige düşünilýär. Bu gözegçilik jemgyýet tarapyndan onuň tebigat bilen özara gatnaşyklary babatda alnyp barylýar. Ekologik gözegçilik tebigy gurşawy we onuň serişdeleriniň ýagdaýyny we olardaky bolup geçýän özgerişlere syn etmegi guramaga, tebigaty goramak we tebigy baýlyklardan rejeli peýdalanmak baradaky meýilnamalaryň we çäreleriň ýerine ýetirilişini barlamaga, tebigy gurşawy sagdynlaşdyrmaga we ekologiýa kanunçylygynyň berjaý edilmegine gönükdirilen çäreleriň ulgamy bolup durýar.

 Ekologik gözegçilik döwletiň ekologiýa babatdaky wezipesiniň ýüze çykyş görnüşidir. Ol tebigatdan peýdalanmak we tebigy gurşawy goramak boýunça döwlet dolandyryş wezipesi hökmünde çykyş edýär. Bu gözegçilik ekologik gatnaşyklarynyň dolandyryş tärleriniň aýrylmaz bölegidir, ekologik çäreleri kadalaşdyrýan hukuk kadalaryny durmuşa geçirmegiň kepilidir hem-de şu babatda kanunçylygyň ýerine ýetirilmegini üpjün etmegiň möhüm serişdesidir.

 Ekologiýa babatda gözegçilik amala aşyrylanda häzirki we geljekki nesilleriň bähbitlerinden ugur alynýar. Şunda maksat tebigy gurşawyň hiliniň ilatyň saglygyny goramagy hem-de ýaşaýyş üçin amatly tebigy şertleri üpjün edýän derejede bolmagyny gazanmakdyr.

 Ekologik gözegçiligiň alnyp barylýan ugurlary: tebigy gurşawyň umumy ýagdaýy hem-de tebigy baýlyklaryň aýry-aýry görnüşleriniň, ýagny, ýeriň (topragyň), ýer jümmüşiniň, suwlaryň, tokaýlaryň, ösümlik we haýwanat dünýäsiniň, atmosfera howanynyň, aýratyn goralýan tebigy meýdanlaryň we obýektleriň ýagdaýy; hojalyk desgalarynyň ýerleşdirilişi, taslanyşy, gurluşy, ulanmaga berlişi we ulanylyşy; tebigatdan peýdalanmak we tebigy gurşawy goramak baradaky çäreleriň durmuşa geçirilişi; ekologiýa kanunçylygynyň berjaý edilişi.

 Bu gözegçilik jemgyýeti we döwleti dolandyrmagyň umumy ulgamynyň bir bölegi hökmünde iň ilki bilen dolandyryşyň umumy ýörelgelerine esaslanýar. Ol ýörelgeler: raýatlaryň bähbitlerine täsir edýän kararlar (çözgütler) işlenip taýýarlanylanda we olaryň durmuşa geçirilişine gözegçilik edilende raýatlaryň gatnaşmagy; jemgyýetçilik pikiriniň göz öňünde tutulmagy; kanunylygyň berjaý edilmegi; dolandyryş işine gatnaşyjylaryň hukuklarynyň we borçlarynyň, şeýle hem olaryň jogapkärçiliginiň anyk bolmagy.

 Ekologiýa babatdaky gözegçiligiň ýörite ýörelgeleri degişli halkara ýörelgelerinden ugur alnyp hem-de ekologik işine gözegçiligiň özboluşly aýratynlyklary göz öňünde tutulyp kesgitlenilýär. Bu gözegçiligiň ýörite ýörelgelerine şu aşakdakylar degişlidir: gözegçilik edýän edaralaryň hem-de olaryň wezipeli adamlarynyň özbaşdaklygy; gözegçiligi amala aşyrýan edaralaryň hojalyk işine bikanun gatyşmazlygy; gözegçilik we hojalyk wezipeleriniň aýrybaşgalanmagy; öňüni alyş gözegçiliginiň ileri tutulmagy; gözegçiligiň ekologik işiň netijesi boýunça amala aşyrylmagy; kärhanalaryň we guramalaryň öz-özüne gözegçilik etmegi; gözegçiligiň maglumat, ylmy taýdan üpjün edilmegi.

 Ekologik gözegçiligi umumy ygtyýarly ýerine ýetiriji häkimýet edaralary we ýörite ygtyýarly döwlet dolandyryş edaralary tarapyndan amala aşyrylýar.

 Ekologik gözegçiligiň şu aşakdaky görnüşleri tapawutlandyrylýar: döwlet ekologik gözegçiligi, pudagara we pudaklaýyn ekologik gözegçiligi, önümçilik, jemgyýetçilik we sanitariýa ekologik gözegçiligi. Döwlet ekologik gözegçiligi ekologiýa babatdaky gözegçiligiň esasy görnüşleriniň biridir. Bu gözegçilik umumy ygtyýarly ýerine ýetiriji häkimiýet edaralary hem-de ýörite ygtyýarly döwlet edarasy bolan Tebigaty goramak ministrligi tarapyndan amala aşyrylýar. Tebigaty goramak ministrligi tebigy gurşawyň peýdalanylyşyna we goralyşyna döwlet gözegçiligini ýerine ýetirýär. Şunda bu gözegçilik ähli edara görnüşindäki taraplar we raýatlar, şol sanda daşary ýurt edara görnüşindäki taraplar we raýatlar barada amala aşyrylýar.

 Tebigaty goramak ministrliginiň amala aşyrýan döwlet ekologik gözegçiligi şu aşakdaky alamatlar bilen tapawutlanýar: 1) bu gözegçilik tebigatdan peýdalanmagyň we tebigy gurşawy goramagyň ahli görnüşlerini (tebigy serişdeleriň görnüşlerine, pudaklaýyn tabynlyga we eýeçiligiň görnüşlerine garamazdan) öz içine alýar; 2) Tebigaty goramak ministrligi pudagara ekologik gözegçiligini amala aşyrýan ministrlikleriň we beýleki döwlet dolandyryş edaralarynyň işini ugrukdyrýar.

 Pudagara ekologik gözegçiligi tutuşlugyna tebigy gurşaw babatda däl-de tebigy baýlyklaryň aýry-aýry görnüşleri barada degişli ministrlikler we beýleki döwlet dolandyryş edaralary tarapyndan amala aşyrylýar. Ýer serişdeleri barada şular ýaly gözegçiligi ýerine ýetirýän edara Oba hojalyk ministrliginiň ýanyndaky Ýer serişdeleri gullugydyr. Bu gulluk ýerlerden peýdalanylyşyna we olaryň goralyşyna gözegçilik wezipelerini ýerine ýetirip, ýer meseleleri boýunça ähli kärhanalar we guramalar hem-de raýatlar tarapyndan ýerine ýetirilmegi hökman bolan çözgütleri kabul edip bilýär.

 „Türkmengeologiýa“ döwlet korporasiýasy (Düzgünnama 2006-njy ýylda tassyklandy) käbir gözegçilik wezipelerini ýer jümmüşi babatda amala aşyrýar. Bu edara geologiýa-gözleg pudagynyň ösüşini, ýer jümmüşiniň toplumlaýyn öwrenilmegini, nebit we gaz hem-de beýleki ýerasty baýlyklaryň ýataklaryny ýüze çykarmagy üpjün edýän edaradyr. Ol ýer jümmüşiniň geologiýa taýdan öwrenilişine, ýerasty baýlyklaryň ýataklary baradaky maglumatlaryň ýygnalyşyna we saklanyşyna gözegçiligi ýerine ýetirýär.

 Ýer jümmüşinden rejeli peýdalanylyşyna we goralyşyna, ony geologiýa taýdan öwrenmek baradaky kanunçylygyň berjaý edilişine, ýer jümmüşinden peýdalanylanda işleriň howpsuz alnyp barlyşyna gözegçiligi „Türkmenstandartlary“ Baş döwlet gullugy (Düzgünnama 1999-njy ýylda tassyklandy) amala aşyrýar.

 Suw serişdelerinden rejeli peýdalanmak babatda gözegçilik etmek Suw hojalyk ministrliginiň üstüne ýüklenýär (Düzgünnama 2000-nji ýylda tassyklandy). Ol suwdan peýdalanmagyň tassyklanan çäklerine laýyklykda suwdan peýdalanyjylara suwuň öz wagtynda hem-de bökdençsiz berilmegini, şeýle hem suw baýlyklarynyň rejeli peýdalanylyşyna we suwy aýaýan tilsimatlaryň ulanylyşyna gözegçiligi üpjün edýär.

 Gözegçiligi balyk ätiýaçlyklaryny we suw haýwanlaryny goramak babatda amala aşyrýan edara Balyk hojalyk döwlet komitetiniň Döwlet balyk gorag müdirligidir (Düzgünnama 1998-nji ýylda tassyklandy). Bu Müdirlik balyk hojalyk suw howdanlarynda balyk serişdeleriniň ýagdaýyna, balyk tutmagyň we balyk ätiýaçlyklaryny goramagyň bellenen kadalarynyň berjaý edilişine, edara görnüşindäki taraplaryň tebigaty goraýyş kanunçylygyny berjaý edişine gözegçiligi amala aşyrýar.

 Tebigaty goramak ministrligi ähli ekologik ulgamlaryň goralyşyna gözegçilik bilen bir hatarda atmosfera howasynyň, ösümlik dünýäsiniň (şol sanda tokaýlaryň), haýwanat dünýäsiniň (şol sanda balyk ätiýaçlyklarynyň), deňizdäki haýwanlaryň we ösümlikleriň, Türkmenistanyň çäk suwlarynyň tebigy serişdeleriniň peýdalanylyşyna we goralyşyna gözegçiligi üpjün edýär.

 Gös-göni kärhanalaryň, guramalaryň we edaralaryň özleri tarapyndan guralýan gözegçilik önümçilik ekologik gözegçiligidir. Jemgyýetçilik ekologik gözegçiligi bolsa ýerli öz-özüňi dolandyryş edaralary, Tebigaty goramak jemgyýeti we beýleki jemgyýetçilik guramalary hem-de ilat tarapyndan amala aşyrylýar. Şunda tebigy gurşawy goramak baradaky çäreleri durmuşa geçirmekde degişli döwlet edaralaryna ýardam etmek esasy maksat bolup durýar.

 Sanitariýa ekologik gözegçiligi Saglygy goraýyş we derman senagaty ministrliginiň Döwlet sanitariýa-epidemiologiýa gullugy (Düzgünnama 1998-nji ýylda tassyklandy) tarapyndan amala aşyrylýar. Bu gullugyň ekologiýa babatdaky wezipeleri Sanitariýa kodeksinde (2009 ý.) hem-de görkezilen Düzgünnamada kesgitlenendir. Onuň esasy wezipeleri adamyň saglygyny goramak we pugtalandyrmak, sagdyn ýaşaýyş düzgünini emele getirmek hem-de kesellerden ägä bolmak maksady bilen tebigy gurşawyň zyýanly hadysalarynyň ilatyň saglygyna täsir etmeginiň öňüni almak, ýüze çykarmak we olara ýol bermezlikdir.

 Türkmenistanyň tebigaty goraýyş kanunçylygynyň bozulmagy ekologik hukuk jogapkärçiligine getirýär. Şular ýaly bozulmalara ekologik hukuk bozulmalary diýilýär. Tutuşlygyna tebigy gurşaw babatda hukuk bozulmalaryň sanawy Tebigaty goramak hakyndaky kanunda berilýär. Sanitariýa ekologik hukuk bozulmalarynyň sanawy Sanitariýa kodeksinde göz öňünde tutulýar. Tebigy baýlyklaryň görnüşleri boýunça bolsa hukuk bozulmalaryň sanawlary Ýer, Suw, Tokaý kodekslerinde, Ýer jümmüşi, Haýwanat dünýäsi, Ösümlik dünýäsi hakyndaky, Atmosfera howasyny goramak hakyndaky kanunlarda kesgitlenilýär.

 Kanunçylyga laýyklykda ekologik hukuk bozulmalary edenler barada olar üçin amatsyz netijeleri göz öňünde tutýan çäreler ulanylýar. Şular ýaly çärelere ekologik hukuk jogapkärçilik çäreleri diýilýär. Hukuk jogapkärçiliginiň çäreleri jenaýat, dolandyryş, raýat, zähmet kanunçylygynda göz öňünde tutulýar. Ekologik hukuk jogapkärçiliginiň görnüşleri: jenaýat, dolandyryş, raýat-hukuk (maddy), düzgün-nyzam we ýörite hukuk. Bu jogapkärçilik tebigy gurşawyň hapalanmagy, zaýalanmagy, bozulmagy, egsilmegi we şular bilen baglanyşykly adamyň saglygyna hem-de maddy gymmatlyklara ýetirilen zyýan üçin jogapkärçilikdir.

 Ekologik jenaýatlaryň düzümleri Jenaýat kodeksinde göz öňünde tutulýar. Oňa laýyklykda işler geçirilende ekologik howpsuzlygyň düzgünleriniň bozulmagy jenaýat hasaplanýar, ýagny senagat we beýleki desgalar taslananda, ýerleşdirilende, gurlanda, ulanmaga berlende töwerekdäki gurşawy goramagyň düzgünleri bozulyp, eger şol hereket radioaktiw ýagdaýyň düýpli üýtgemegine, adamlaryň saglygyna zyýan ýetiren, haýwanlaryň köpçülikleýin gyrylmagyna ýa-da beýleki agyr netijelere getiren bolsa.

 Ekologiýa taýdan howply maddalary we galyndylary daşamagyň, saklamagyň hem-de gaýtadan peýdalanmagyň düzgünleriniň bozulmagy hem jenaýatdyr, ýagny: 1) adamyň jany ýa-da saglygy üçin zyýanly maddalaryň we galyndylaryň bellenilen düzgünleri bozup daşalmagy, saklanylmagy, gömülmegi ýa-da gaýtadan peýdalanylmagy adamlaryň saglygyna ýa-da töwerekdäki gurşawa düýpli zyýan etmegine howp döretse; 2) töwerekdäki gurşawyň hapalanmagyna, zäherlenmegine ýa-da zaýalanmagyna, haýwanlaryň köpçülikleýin gyrylmagyna getiren ýa-da adamyň saglygyna zeper ýetiren şonuň ýaly hereketler; 3) ýokarda göz öňünde tutulan seresapsyzlyk sebäpli adamlaryň köpçülikleýin kesellemegine ýa-da adamyň ölmegine getiren hereketler.

 Jenaýat kodeksinde göz öňünde tutulan halatlarda şu aşakdaky hereketler hem jenaýat jogapkärçiligine getirýär: suwlaryň hapalanmagy, atmosferanyň hapalanmagy, deňiz gurşawynyň hapalanmagy, Türkmenistanyň çäk suwlary we onuň aýratyn ykdysady zolagy hakyndaky kanunçylygyň bozulmagy, ýeriň zaýalanmagy, suwdaky haýwanlaryň we ösümlikleriň bikanun alynmagy, ýer jümmüşini goramagyň we ondan peýdalanmagyň düzgünleriniň bozulmagy, balyk ätiýaçlyklaryny goramagyň düzgünleriniň bozulmagy, bikanun aw, agaçlaryň we gyrymsy agaçlaryň bikanun çapylmagy, tokaý toplumlarynyň ýok edilmegi ýa-da zaýalanmagy, aýratyn goralýan tebigy meýdanlaryň we obýektleriň düzgüniniň bozulmagy.

 Ekologik hukuk bozulmalary üçin dolandyryş jogapkärçiligi Dolandyryş hukuk bozulmalary hakyndaky kodeksde bellenilýär. Bu jogapkärçilik dolandyryş etmişi üçin kazyýet tertibinde däl-de dolandyryş edaralary tarapyndan ulanylýar.

 Dolandyryş hukuk bozulmalary hakyndaky kodeksde tebigy gurşawy goramak we ondan peýdalanmak babatdaky hukuk bozulmalar üçin jogapkärçilik çäreleri göz öňünde tutulýar. Olar: duýduryş, jerime, hukuk bozulma edilende ulanylan gurallary tölegli yzyna almak, bikanun ele salnan önümi yzyna almak, tebigy gurşawdan peýdalanmak we ony goramak bilen baglanyşykly işe bolan hukukdan mahrum etmek, işi duruzmak ýa-da hojalyk-tehniki desgalaryň we enjamlaryň işini wagtlaýyn gadagan etmek, hukuk bozulmanyň edilmeginde gural bolan zady döwletiň haýryna geçirmek.

 Şu aşakdakylar dolandyryş jogapkärçilik çäreleriniň ulanylmagyna getirýär: suwlara, ýerasty baýlyklaryna, tokaýlara, haýwanat dünýäsine döwlet eýeçilik hukugynyň bozulmagy; ýerleriň zaýalanmagy, olardan eýelik gözi bilen peýdalanmazlyk, ýerden peýdalanmagyň tebigaty goraýyş düzgüniniň talaplarynyň ýerine ýetirilmezligi, ýerleriň ýagdaýyna amatsyz täsir edýän desgalaryň ulanmaga berilmegi; ýer jümmüşini goramak baradaky talaplaryň bozulmagy; suw baýlyklaryny goramak kadalarynyň bozulmagy; döwlet tokaý gaznasynyň ýerlerinden bikanun peýdalanmak; birugsat ot ýatyrmak we mal bakmak; tokaýlarda ýangyn howpsuzlygynyň talaplaryny bozmak; atmosfera howasyna hapalaýjy maddalaryň çäkden artyk ýa-da ygtyýar alynman goýberilmegi; haýwanat dünýäsinden peýdalanmagyň tertibini bozmak; aw awlamak we balyk tutmak kadalaryny bozmak we beýlekiler.

 Ekologik hukuk bozulma netijesinde tebigy gurşawa zyýan ýetirilende raýat-hukuk (maddy) jogapkärçiligi ýüze çykýar. Hukuk jogapkärçiliginiň bu görnüşi hukuk bozujynyň üstüne ýetirilen zyýanyň öwezini dolmak borjunyň ýüklenilmegini aňladýar. Zyýanyň öwezini dolmak tebigy gurşawyň bozulan bölegini öňki kaddyna getirmek ýoly bilen ýa-da pul görnüşinde geçirilýär. Şunda Türkmenistanyň Raýat kodeksinden hem-de ýörite kanunçylykdan ugur alynýar.

 Haýwanat dünýäsine, tokaýlara we ösümlik dünýäsine ýetirilen zyýany hasaplamak üçin jogapkärçiligiň taksa usuly ulanylýar. Taksa ýetirilen zyýany hasaplamagyň şertli birligidir. Türkmenistanyň çäklerinde ýaşaýan haýwanlaryň görnüşlerini, ýabany ösýän ösümlikleri bikanun tutmak (almak) bilen ýetirilen zyýany töledip almagyň möçberlerini hasaplamak üçin Taksalar Tebigaty goramak ministrligi tarapyndan 2000-nji ýylda tassyklandy.

 Tebigy gurşawa ýetirilen zyýany tölemegiň taksa usuly maddy jogapkärçilik hökmünde bikanun aw awlananda, bikanun balyk tutulanda, tokaýda bikanun agaç çapylanda we beýleki halatlarda ulanylýar. Taksalaryň möçberleri bolsa tebigy obýektiň görnüşine, onuň ykdysady ähmiýetine, durmuş-ekologik gymmatyna, ýerine ýetirýän wezipelerine baglylykda bellenilýär. Maddy jogapkärçilikde taksalar boýunça ýetirilen zyýany töledip almak dolandyryş jerimäniň salynýandygyna garamazdan geçirilýär.

 Bellenilen taksalar ýa-da raýat-hukuk (maddy) jogapkärçiligini kesgitleýän beýleki ýörite hukuk kadalary bolmasa, onda tebigy gurşawa ýetirilen zyýan Raýat kodeksine laýyklykda töledilýär. Hukuk bozujynyň tebigy gurşawa ýetiren zyýany üçin maddy jogapkärçilige çekilmegi onuň hukuk jogapkärçiliginiň beýleki görnüşlerine (jenaýat ýa-da dolandyryş jogapkärçiligine) çekilýändigine garamazdan geçirilýär.

 Düzgün-nyzam ekologik hukuk jogapkärçiligi wezipeli adam, beýleki işgär tarapyndan düzgün-nyzam etmişi görnüşinde edilen ekologik hukuk bozulma üçin ulanylýar. Bu jogapkärçilik zähmet düzgün-nyzamyny berkitmäge gönükdirilýär we ekologiýa kanunçylygynyň talaplarynyň berjaý edilmegine ýardam edýär. Düzgün-nyzam jogapkärçilik çäreleri işgärleriň öz zähmet borçlaryny ýerine ýetirmekleri bilen baglanyşykly eden ekologik hukuk bozulmalary üçin ulanylyp bilner.

 Ekologiýa kanunçylygy tebigatdan peýdalanýanlaryň tebigy serişdeler babatdaky bähbitlerine täsir edýän jogapkärçilik çärelerini hem göz öňünde tutýar. Bu çäreler tebigy gurşawyň böleklerini şolaryň eýelerinden (ýerleri), peýdalanyjylardan yzyna almak we beýlekilerdir.

 Görkezilen ýörite-hukuk jogapkärçilik çäreleri Ýer, Suw, Tokaý kodekslerinde hem-de beýleki tebigaty goraýyş we tebigy serişdeler kanunçylygynda göz öňünde tutulýar. Jogapkärçiligiň bu görnüşi tebigatdan peýdalanmagyň aýry-aýry görnüşleri we olary goramak bilen gös-göni baglanyşyklydyr.

 Ekologiýa babatda ýörite-hukuk jogapkärçilik çärelerine şu aşakdakylary degişli etmek bolar: tebigatdan peýdalanmak hukugyny bes etmek; berlen tebigy gurşawyň böleklerini yzyna almak; tebigatdan peýdalanmak boýunça hukukdan mahrum etmek; tebigatdan rugsatsyz peýdalanylan döwürde edilen çykdajylary tölemezlik; tebigy serişdäniň bölegi bozulanda şony dikeltmek boýunça hukuk bozujynyň üstüne borç ýüklemek; tebigatdan peýdalanmak bilen baglanyşykly geçirilýän çäreleri duruzmak. Ýörite-hukuk jogapkärçilik çärelerini umumy ygtyýarly ýerine ýetiriji häkimiýet edaralary hem-de ýörite ygtyýarly döwlet edaralary bellenilen tertipde ulanmaga haklydyrlar.

1. Türkmenistanyň Konstitusiýasy. Aşgabat – 2016. 2-nji madda. [↑](#footnote-ref-1)
2. Türkmenistanyň Konstitusiýasy. Aşgabat – 2016. 3-nji madda. [↑](#footnote-ref-2)
3. Türkmenistanyň Konstitusiýasy. Aşgabat – 2016. 23-nji madda. [↑](#footnote-ref-3)
4. Türkmenistanyň Konstitusiýasy. Aşgabat – 2016. 6-njy madda. [↑](#footnote-ref-4)
5. Türkmenistanyň Konstitusiýasy. Aşgabat – 2016. 18-nji madda. [↑](#footnote-ref-5)
6. Türkmenistanyň Konstitusiýasy. Aşgabat – 2016. 18-nji madda. [↑](#footnote-ref-6)
7. Türkmenistanyň daşary syýasaty, okuw kitaby Aşgabat. 2017. 78-79 sah. [↑](#footnote-ref-7)
8. Türkmenistanyň Konstitusiýasy. Aşgabat – 2016. 42-nji madda. [↑](#footnote-ref-8)
9. Ýüze çykarma. [↑](#footnote-ref-9)
10. Türkmenistanyň Syýasy gurluşy. Aşgabat-2014. 68 sah. [↑](#footnote-ref-10)
11. Türkmenistanyň syýasy gurluşy. Aşgabat-2014. 65 sah. [↑](#footnote-ref-11)
12. Kriminal – “crīminālis - jenaýatçylykly” diýen latyn sözünden gelip çykyp, jenaýatçylykly, jenaýata degişlilik diýmekligi aňladýar; [↑](#footnote-ref-12)
13. Türkmenistanyň Mejlisiniň Maglumatlary, 1997ý, №2,9-njy madda; [↑](#footnote-ref-13)
14. Kodeks - “cōdex - kitap” diýen latyn sözünden gelip çykyp, kanunlaryň ýygyndysy, bir bütewi kanunlar toplumy diýmekdir; [↑](#footnote-ref-14)
15. Türkmenistanyň Jenaýat bitewi kanunynyň 2-nji maddasy; [↑](#footnote-ref-15)
16. Türkmenistanyň Jenaýat bitewi kanunynyň 3-nji maddasy; [↑](#footnote-ref-16)
17. Türkmenistanyň Jenaýat bitewi kanunynyň 10-njy maddasy; [↑](#footnote-ref-17)
18. Türkmenistanyň Jenaýat bitewi kanunynyň 2-nji maddasy; [↑](#footnote-ref-18)
19. Kriminologiýa – “crīmen – jenaýat we logos - ylym” diýen latyn we grek sözlerinden gelip çykyp, jenaýatçylygyň sebäplerini we onuň garşysyna göreşmekligiň usullaryny öwrenýän ylym; [↑](#footnote-ref-19)
20. Türkmenistanyň Jenaýat bitewi kanunynyň 11-nji maddasy; [↑](#footnote-ref-20)
21. Element – “elementum - ilki başlangyç” diýen latyn sözünden gelip çykyp, gadymy grek materialistik filosofiýasynda-tebigatyň ilki başlangyçlarynyň, düzüm bölekleriniň birini aňladýar; [↑](#footnote-ref-21)
22. Türkmenistanyň Jenaýat bitewi kanunynyň 20-nji maddasy; [↑](#footnote-ref-22)
23. Türkmenistanyň Jenaýat bitewi kanunynyň 27,28,29-njy maddalary; [↑](#footnote-ref-23)
24. Kriminal – “crīminālis - jenaýatçylykly” diýen latyn sözünden gelip çykyp, jenaýatçylykly, jenaýata degişlilik diýmekligi aňladýar; [↑](#footnote-ref-24)
25. Türkmenistanyň Mejlisiniň Maglumatlary, 1997ý, №2,9-njy madda; [↑](#footnote-ref-25)
26. Kodeks - “cōdex - kitap” diýen latyn sözünden gelip çykyp, kanunlaryň ýygyndysy, bir bütewi kanunlar toplumy diýmekdir; [↑](#footnote-ref-26)
27. Türkmenistanyň Jenaýat bitewi kanunynyň 2-nji maddasy; [↑](#footnote-ref-27)
28. Türkmenistanyň Jenaýat bitewi kanunynyň 3-nji maddasy; [↑](#footnote-ref-28)
29. Türkmenistanyň Jenaýat bitewi kanunynyň 10-njy maddasy; [↑](#footnote-ref-29)
30. Türkmenistanyň Jenaýat bitewi kanunynyň 2-nji maddasy; [↑](#footnote-ref-30)
31. Kriminologiýa – “crīmen – jenaýat we logos - ylym” diýen latyn we grek sözlerinden gelip çykyp, jenaýatçylygyň sebäplerini we onuň garşysyna göreşmekligiň usullaryny öwrenýän ylym; [↑](#footnote-ref-31)
32. Türkmenistanyň Jenaýat bitewi kanunynyň 11-nji maddasy; [↑](#footnote-ref-32)
33. Element – “elementum - ilki başlangyç” diýen latyn sözünden gelip çykyp, gadymy grek materialistik filosofiýasynda-tebigatyň ilki başlangyçlarynyň, düzüm bölekleriniň birini aňladýar; [↑](#footnote-ref-33)
34. Türkmenistanyň Jenaýat bitewi kanunynyň 20-nji maddasy; [↑](#footnote-ref-34)
35. Türkmenistanyň Jenaýat bitewi kanunynyň 27,28,29-njy maddalary; [↑](#footnote-ref-35)
36. Türkmenistanyň Jenaýat bitewi kanunynyň 32-nji maddasy; [↑](#footnote-ref-36)
37. Türkmenistanyň Jenaýat bitewi kanunynyň 33-nji maddasy; [↑](#footnote-ref-37)
38. Türkmenistanyň Jenaýat bitewi kanunynyň 37-nji maddasy; [↑](#footnote-ref-38)
39. Türkmenistanyň Jenaýat bitewi kanunynyň 41-nji maddasy; [↑](#footnote-ref-39)